
VORWORT 


Vorliegende kleine Sammlung soll mit demndchst er- 
scheinendem Glossar, dem auch eine Grammatik folgen wird, 
ein Hilfsbuch sur Erlernung der Norræna sein. Eine An- 
sahl Lesestiicke, von belehrendem und unterhaltendem Inhalt, 
in charakteristischer und fir Grammatik und Wörterbuch 
möglichst ergiebiger Form, in xuverlássigen Texten, in cor- 
recter und gleichmássiger Orthographie — diess schien mir 
fiir das Selbststudium wie fiir den akademischen Unterricht 
ein Bedirfniss, und diesem Bedirfnisse versuche ich durch 
mein Buch abæuhelfen. Es beschránkt sich auf die Prosa, 
deren verschiedene Stil- Arten es so weit vertritt, als es die 
mancherlei Bedingungen, von denen die Wahl des einzelnen 
Stiickes abhángig war, gestatteten; gleichwohl wiirde die Aus- 
wahl eine mannigfaltigere sein, hátte ích es micht vorge- 
2ogen, den Auszigen einen grösseren Umfang su geben, 
andererseits eimige so háufig angefiihrte und doch so schwer 
sugdngliche Schriften, wie Ynglinga saga, oder, die mir 
namentlich fúr akademischen Gebrauch geeignet schienen, die 
so höchst wichtige Íslendingabók und die herrliche Gunnlaugs 
saga micht ín Ausæiigen, sondern vollstöndig mátzutheilen. 
Aus den leicht erreichbaren und sum Theil ganz vortreff- 
lichen Saga Ausgaben des Nordisk Literatur- Samfund habe 

ich eben so wenig etwas entlehnt, wie aus der von Manchen 
vielleicht vermissten Egils saga, seitdem auch sie in einer 
so höchst saubern und sorgfáltigen, von Jón Þorkelsson 
besorgten Handausgabe ( Reykjavík 1856, Leipzig bei Lorck) 
vorliegt. 

Indem ich zur náheren Kenntniss der Schriften, die hier 
vollstándig oder bruchstiickweise aufgenommen sind, auf mei- 
nen Catalog (Leipzig, bei Engelmann 1856) und die darin 
angefihrten Hilfsmáttel verweise, sei hier nur des dort nicht 
Angefihrten mit wenigen Worten gedacht. 

Nr. IK, X, XI waren bisher ungedruckt und sind mir 
von Herrn Gudbrandr Vigfússon í Kopenhagen mit- 
getheilt worden.  Rúcksichtlich der Hallfreðar saga vandræða- 
skálds, beruft sich der Verfasser von Vatnsdæla saga 
(Kjöbh. 1812, p. 192) auf sie mit dem Worten: Opt kom 
Hallfreðr tl Skeggsvalda ok talaði við dóttur hans er 
Kolfinna hét; þeirrar konu fékk Gríss Semingsson, en þá 
lék sama orð á með þeim sem sagt er í sögu hans. Eine 
solche ist uns sowohl in der Flateyjarbók als auch ín Cod. 
AM. 132 fol., einer vortrefflichen und bei íhrem reichen 
Inhalte schon vielfach benutsten Membrane aus der Mitte 
des XIV. Jahrhunderts, aufbewmahrt.  Wáhrend sie aber ín 
Flateyjarbók én mehrere Abschnitte getheilt der Ólafs saga 
Tryggvasonar einverleibt íst, die erst in der auf Flateyjarbók 
basirenden Skalholter Ausgabe dieser Saga, part. 1I, Append. 
p- 19" — 22) zu einem „þáttur Hallfreðar Vandræða 
Skálds“ vereinigt sind, findet sie sich ín Cod. AM. 132 fol. 
als ein xusammenhángendes Ganze. Dieser (wohl der auch 
von Jón Eiríksson fr seinn Commentar sur Gunn- 
laugs saga (Havn. 1775) in not. 83 und 88 benutsten) Hand- 
schrift ast das her mitgetheilte Ende entnommen, merk- 
wiirdig sowohl durch die Bexugnalhme auf die in Gunnlaugs 
saga berichteten Begebenheiten, als auch durch die Ersáhlung 
von der dem Hallfred vor seinem Tode erscheinenden fylgja; 


vil 


beides ist dem entsprechenden Abschnitte in Fláteyjarbók 
(Ems. III, p. 26—28) fremd. Eine ausfihrliche Darstel- 
lung von des Dichters Leben und seinem Uebertritt <um 
Christenthume giebt Konrad Maurer ín seiner Geschichte 
der . Bekehrung des Norweg. Stammes xum Christenthume, 
Bd. 1, p. 361 —371. 

Verschieden nach Inhalt und Umfang von dem der 
Saga Magnúss góða ín der Flateyjarbók eingeschalteten 
þáttr Þorsteins Síðu- Hallssonar ist die hier sum ersten 
Male gedruckte „letste der noch ungedruckten Íslendinga - 
sögur“, die saga Þorsteins Síðu- Hallssonar. Thre einsige 
Pergamenthandschrift, welche auch Fóstbræðra saga enthielt, 
ist im Jahre 1728 verbrannt, und wáhrend Fóstbræðra 
saga wns noch in mehreren anderen Handschriften erhalten 
ist, wiirde Þorsteins saga völlig verloren sein, wenn 
micht Asgeirr Jónsson eine Abschrift jener Membrane 
gefertigt hátte. Nach dieser, ebenfalls einxigen, Abschrift, 
cod. AM. 142, fol., die auch fir Fóstbræðra saga von 
Rafn und Finn Magnusen benutst worden (vgl. Grönl. 
hist. Mind. II, p. 259), íst sie hier abgedruckt; der Mangel 
des Anfangs und die Liicke vor dem Ende der Saga, min- 
destens von je 1 bis 2 Bláttern, sowie die Unleserlichkeit 
mehrerer Worte treffen die Membrane, nicht Asgeirs Abschrift. 
Die Saga selbst, verfasst ums J. 1250, wie H. Guðbr. Vig- 
fússon aus dem Umstande vermuthet, dass Gizurr Þorvaldsson 
(184,14) noch micht jarl genannt wird, erregt Imteresse theils 
durch die in íhr erzáhlten Tráume, theils durch ihre Ueber- 
einstimmung riicksichtlich der Brjáns orrosta (im J. 1014) mit 
der (von íhr allein, nirgends sonst, angefihrten) Njáls saga 
(170,15). Die 170,25 erwáhmte Saga vom irischen König 
Brian Boroimhe findet sich nicht mehr; eine Brjáns saga 
im Cod. AM. 602, d. íst ein æfintýri ganz anderen Inhaltes. 

Als eine Ergánxung jener Liicke in Þorsteins saga lásst 
sich gewissermassen der hier aus cod. AM. 564“, 4* abge- 

druckte draumr Þorsteins befrachten; er ist vielleicht um 
so willkommener, als seine freilich mur <wm Theil ver- 
stándlichen vísur zu den noch handsehriftlichen Quellen von 
Egilssons Leæikon gehören. 

Hemings þáttr, eine nordische Tell Sage, ist einer klei- 
men, twohl sekr wenig verbreiteten Sammlung 'entlehnt, die 
Jón Þorkelsson umter dem Titel: Sex sögu þættir“ =u 
Reykjavík 1855 herausgegeben hat. Die kleine Erzáhlung, nach 
íhren historischen und mythischen Elementen von Miller 
án seiner Sagabibliothek III, 356— 368 gewiirdigt, ist wahr- 
scheinlich auf Ísland und, da sich der Schluss derselben in 
der vor 1334 geschriebenen Hauksbók (cod. AM. 544, 4*, 
vgl. Annal. f. nord. Oldk. og Hist. 1847, p. 192) findet, 
su Ánfang des XIV. Jahrhunderts verfasst. Sie findet sich 
vollstándig ín Flateyjarbók col. 822— 826, der Saga 
Magnúss góða ok Haralds harðráða eingeschaltet und auf 
einer ganz áhnlichen Ueberlieferung scheint der hier gege- 
bene Text =u beruhen. Ueber die Hemings-Sage und die 
verwandten vom Egill (Þiðreks saga k. 75), vom Toko 
oder Pálna-Tóki (Saæo, ed. Mill. Velsch. I, p. 486 ff. 
und II, p. 293 ff.), vom Eindriði ilbreiðr (Ólafs saga 
Tryggv. k. 235, Fms. H, p. 259— 274) und anderen, han- 
deln ausser Jac. Grimm ín der Mythol. p. 353—354, 
Frederik Schiern ín einem besonderen Aufsatze: „En 
nordisk Sagns Vandringer, fornemmelig med Hensyn til 
Sagnet om Wilhelm Tell“ (1839), der seinen „Historiske 
Studier“, Bd. 1, (Kjöbh. 1856) p. 40 — 109 „einverleibt ist, 
und P. A. Munch ín seiner Norweg. Geschichte, Th. 1, 1, 
(1853) p. 12—73, Anm., und Th. II. (1855) p. 345, Anm 
Æu den =wei Aufseichnungen des norwegischen Hemingsliedes 
in Landstads Norske Folkeviser (Chra 1853) nr. 15 A 
und 15 B hat neuerlih Sophus Bugge in seinen Gamle 
Norske Folkeviser (Chra 1858), p. 1—6 eine dritte: Hem- 
ingjen aa Harald kungen hinzugefiigt ; swei fáröische Aufseich- 

nungen: Geyta táttur und Galta táttur finden sich in Ham- 
mershaimbs Sammlung (NO. KV) p. 145— 163, eine 
schnwedische in Afxelius' Sagoháfder 1, p. AS. 

Die Jóns saga helga bildet einen Theil der von Gud- 
brandr Vigfússon herausgegebenen Biskupasögur, deren 
1. Bd. Kopenhagen 1858 erschienen ist. Er enthált eine áltere 
und eine jiingere Saga des spáter canondsirten Bischofs =u 
Hólar, des Jón Ögmundarson (geb. 1052, gew. 1106, gest. 
1121). Der jiingeren, einer islándischen Uebertragung der 
vom bekannten Gunnlaugr munkr Leifsson swischen 1203 
und 1208 lateinish verfassten, jedoch verlorenen Schrift 
sind die beiden hier mitgetheilten Sticke entnommen.  Nicht 
ohne Interesse wird man lesen und sich dariber wundern, 
wie der heilige Jón, der das Heidenthum ín seinen Namen, 
Liedern, Sitten mit Stumpf und Stiel auf Ísland auszurotten 
suclte, denselben Sæmund æu einem so nahen, ihm ín der 
Förderung des Chrístenthums so treulich beistehenden Freunde 
haben konnte, der nachher das Geriicht tiber sich ergehen 
lassen musste, die heidnischen Gedichte der áltern Edda ge- 
sammelt su haben. 

Die Auswahl aus Grágás und Gulaþingslög hat der 
Leser mit mir Herrn Prof. Maurer in Minchen æu ver- 
danken, von dessen jurístischem Beistande auch das Glossar 
seugen wird. 

Sámmtliche hier mitgetheilte Lesestiicke, mochten nun 
meine Vorlagen reine Abdriicke aus Handschriften sein oder 
micht, erscheinen in einer und derselben orthographischen 
Form, wie diess Angesichts der Bestinmung dieses Buches 
nicht nur erlaubt, sondern auch nothvendig war. Die von 
mir befolgte Orthographie aber, deren Begrindung in die 
Grammatik gehört, ist die in den neueren nordischen Aus- 
gaben tibliche, die, eim Ergebniss historisch-grammatischer 
Forschung einerseits, einer sorgfáltigeren und wmfassenderen 
Beobachtung der handsehriftlichen Ueberlieferung andererseits, 

wohl kaum noch wesentliche Veránderungen erleiden diirfte. 
Ausser Jacob Grimm waren mir Munch und Unger 
in dieser Bexiehung micht minder Fiúhrer als Gíslason. 

Um jedoch dem Leser auch die Orthographie der Hand- 
schriften vorzufihren, thn das Verháltniss xwischen tiber- 
lieferter und normalisirter Orthographie kennen =u lehren, 
und íhn dadurch xugleich sum Lesen, <war nicht von Hand- 
schriften, doch der nach Handschriften gedruckten Aus- 
gaben vorzubereiten, habe ich anhangsweise eine chronologisch 
geordnete Reihe von Proben aus islándischen und norwegischen 
Handschriften gegeben, die ich theils den trefflichen Facsimiles, 
mwomit mehrere der neueren Áusgaben gexiert sind, theils 
dem siberaus inhaltreichen und werthvollen Buche Konrad 
Gíslasons: Um frumparta íslenzkrar tungu í fornöld 
(Kopenhag. 1846), theils anderen suverlássigen Werken ent- 
lehnt habe. Ich habe meine Vorlagen so gefreu wiederzugeben 
gesucht, als es die mir æu Gebote stehenden Typen gestat- 
teten und soweit dadurch der alleinige Zweck, der kein 
paldographischer, sondern ein orthographischer war, nicht 
beeintrdchtigt wurde.  Ohne dem Fleisse des Lesers vor- 
greifen =u wollen, habe ich nur hier und da einer auffal- 
lenden Form die gewöhnliche in Klammern beigefiigt, wohl 
auch dann und wann die Eigennamen durch grosse Anfangs- 
buchstaben ausgexeichnet. 

Noch sei hier auf das merkwiirdige aus Cod. AM. 645 4? 
auf p. 290 mitgetheilte Stick besonders hingewiesen. *Diese 
Handschrift, eine der áltesten und mit so vielen Abbrevia- 
turen geschrieben, dass nach einer Notiz von der Hand des 
Arni Magnússon seiner Zeit nur ein Mann im Eyjafjord sie 
=u lesen vermochte, enthált unter anderen (postula sögur) 
auch Acta S. Glementis Romani. Hier nun hat der íslán- 
dische Bearbeiter die im Original befindlichen Namen der 
griechisch-römischen Götter mit den nordischen vertauscht 
und den Jupiter durch Þórr, die Venus durch Freyja u. s. 1. 

wiedergegeben, ie dies auch zu Anfang der Trojumanna 
saga geschieht. Im derselben Handschrift wird erzáhlt, dass 
Brutus: und Cassius den Cásar in Þórs hofi í Rumaborg 
erschlagen haben, und ín einem Citat aus Hiob wird der 
Leviathan durch miðgarðsormr glossirt. — Der damit noch 
unbekannte Leser wolle úibrigens aus der hier gegebenen 
Auswahl nicht den Eindruek mitnehmen, als stehe diese rick- 
sichtlich des Alters der Handschriften mit deren wirklicher 
Zahl in gleichem Verháltniss; vielmehr íst hier so siemlich 
alles angegeben, was von den sehr wenigen Handschriften 
aus dem xwölften Jakrhundert bis jetzt aufgefunden worden, 
wáhrend der vom XIV. Jahrhundert am immer sumehmende 
Reichthum kaum angedeutet werden konnte. Von den in 
orthographischer Bexiehung eines ganz besonderen Studiums 
wiirdigen Schriften aus der Hand des gelehrten Herrn Haukr 
Erlendsson (s. Catalog p. 100) durfte jedoch keine unver- 
treten sein. 

Ich hatte die Absicht erláuternde Anmerkungen beizu- 
fligen; da diese gedoch nach der grösseren oder geringeren 
Nothvendigkeit sehr ungleich ausgefallen sein wiirden, habe 
ich es vorgezogen, was mir einer sachlichen und sprachlichen 
Erklárung =u bedirfen sckien, in lexikaliseher Form dem 
Glossar einzuverleiben; das Wenige, was ich p. 301 — 302 
diber die Verse gesagt, soll mur xu einem richtigen Lesen 
derselben anleiten. Fiir die Construetion der vísur ín Gunn- 
laugs saga war ich allein auf Egilssons Wörterbuch 
(A—Ra) angewiesen; ob ich micht vielleicht Unrecht gethan, 
einen mir sel freundlich angebotenen Beistand unbenutst 
su lassen, mögen nachsichtige Sachkenner entscheiden. 

Bei der angestrengtesten Sorgfalt ist es mir leider nicht 
gelungen, das Buch frei von Druckfehlern herzustellen. Ein 
vollstöndiges Verzeichniss derselben, da ich dergleichen Aerger- 
nissen noch mehreren =u begegnen fúrchte, wird der andere 
Theil emthalten. Nur bitte ich schon jetzt folgende 3=u 

berichtigen; 7, 10 lies: tekr; 32, 1 Úu. 30: bardagi wnd 
bardaga; 33, 22: ytra; 40, 6— 9: vor glöð, rauk, ennit., 
valröf Theilungsstriche; 50,21: gæðing; 53,1s: hans þar 
haug; 62, a2: kostnað at ryðja; 71,16: Agnars; 78, 31: 
fulltings; 79, 23: trú; 80, s: eykjum; 84,9: titt; 84, a1: 
þessi; 85, 2:-þá er þeir; 86, 1: fylgt; 102, s: annarra; 
104, 22 und 23 ín eine Zeile; 107,2: Haralds; 110,33: 
Helgu; 160,1s: svanmærar; 164, 19: géngu. 

ÞORR 
Þórr er ásanna framast, sá er kallaðr er Ásaþórr eðr 
Ökuþórr; hann er sterkastr allra guðanna ok manna.“ Hann 
á þar riki, er Þrúðvangar heita, en höll hans heitir Bil- 
skirnir: í þeim sal eru fimm hundruð gólfa ok fjórir tigir; 


þat er hús mest, svá at menn hafa gert. Svá segir í5 
Grímnismálum : 
Finm hundruð gólfa ok um fjórum tögum 
ð svá hygg ek Bilskirni með bugum; 
ranna þeirra er ek rept vita 
míns veit ek mest magar. 10 


Þórr á hafra tvá, er svá heita: Tanngnjóstr ok Tanngrisnir, 
ok reið, þá er hann ekr, en hafrarnir draga reiðina; því 
er hann kallaðr Ökuþórr. Hann á ok þrjá kostgripi: einn 
þeirra er hamarrinn Mjölnir, er brímþursar ok bergrisar 
kenna, þá er hann kemr á lopt, ok er þat eigi undarligt; 15 
hann hefir lamit margan haus á feðrum eðr frændum 
þeirra. Annan grip á hann beztan, megingjarðar, ok er 
hann spennir þeim um sik, þá vex hánum ásmegin hálfu. 
En þriðja hlut á hann þann, er mikill gripr er í, þat 
eru járnglólar; þeirra má hann eigi missa við hamars 20 
skaptit. En engi er svá fróðr, at telja kunni öll stórvirki 
1 


# SNORRA - EÐDA 


hans; en segja kann ek þér svá mörg tíðindi frá hanum, 
at dveljast munu stundirnar, áðr en sagt er allt þat er 
ek veit. 


ÞÓRR OK ÚTGARÐALOKI 


Þat er upphaf þessa máls, at Ökuþórr fór með hafra 
5 sína ok reið, ok með hánum sá áss, er Loki er kallaðr; 
koma þeir at kveldi til eins búanda ok fá þar náttstað. 
En um kveldit tók Þórr hafra sína ok skar báða, eptir þat 
„váru þeir flegnir ok bornir til ketils; en er soðit var, þá 
settist Þórr til náttverðar ok þeir lagsmenn. Þórr bauð 
10 til matar með sér búandanum ok konu hans ok börnum 
þeirra; sonr búa hét Þjálfi, en Röskva dóttir. Þá lagði 
Þórr hafrstökurnar utar frá eldinum ok mælti, at búandi 
ok heimamenn hans skyldu kasta á hafrstökurnar beinunum. 
Þjálfi, son búanda, hélt á lærlegg hafrsins ok spretti á 
15 kníli sínum ok braut til mergjar. Þórr dvaldist þar of 
áttina; en í óttu fyrir dag stóð hann upp ok klæddi sik, 
tók hamarinn Mjölni ok brá upp, ok vígði hafrstökurnar, 
- stóðu þá upp hafrarnir ok var þá annarr haltr eptra fæti. 
Þat fann Þórr ok taldi, at búandinn eða hans hjón mundi 
20 eigi skynsamliga hafa farit með beinum hafrsins: kennir 
hann, at brotinn var lærleggrinn. Eigi þarf langt frá því 
at segja: vita megu þat allir, hversu hræddr búandinn 
mundi vera, er hann sá, at Þórr lét síga brýnnar ofan fyrir 
augun; en þat er sá augnanna, þá hugðist hann falla mundu 
25 fyrir sjóninni einni samt: hann herði hendrnar at hamar- 
skaptinu, svá at hvitnuðu knúarnir. En búandinn gerði, 
sem ván var, ok öll hjúnin, kölluðu ákafliga, báðu sér 
friðar: buðu, at fyrir kvæmi allt þat, er þau áttu. En er 
hann sá hræælu þeirra, þá gékk af hánum móðrinn, ok 
30 sefaðist hann ok tók af þeim í sætt börn þeirra, Þjálfa 
ok Rösku, ok gerðust þau þá skyldir þjónustumenn Þórs 
ok fylgja þau hánum jafnan síðan. 

„ Lét hann þar eptir hafra, ok byrjaði ferðina austr í 
Jötunheima ok alt til hafsins, ok þá fór hann út yfir hafit 
þat it djúpa; en er hann kom til lands, þá gékk hann upp 
ok með hánum Loki ok Þjálfi ok Röskva. Þá er þau 
höfðu litla hríð gengit, varð fyrir þeim mörk stór; géngu 
þau þann dag allan til myrks. Þjálfi var allra manna fót- 
hvatastr; hann bar kýl Þórs, en til vista var eigi gott. Þá 
er myrkt var orðit, leituðu þeir sér til náttstaðar ok fundu 
fyrir sér skála nökkurn mjök mikinn, váru dyrr á enda ok 
jafnbreiðar skálanum: þar leituðu þeir sér til náttbóls. En 
of miðja nátt varð landskjálfti mikill, gékk jörðin undir 
þeim skykkjum, ok skalf húsit; þá stóð Þórr upp ok hét á 
lagsmenn sína, ok leituðust fyrir ok fundu afhús til hægri 
handar í miðjum skálanum ok géngu þanneg; settist Þórr 
í dyrrin, en önnur þau váru innar frá hánum, ok váru 
þau hrædd, en Þórr hélt hamarskaptinu ok hugði at verja 
sik; þá heyrðu þau ym mikinn ok gný. En er kom at 
dagan, þá gékk Þórr út, ok sér, hvar lá maðr skamt frá 
hánum í skóginum, ok var sá eigi lítill: hann svaf ok hraut 
sterkliga. Þá þóttist Þórr skilja, hvat látum verit hafði of 
náttina; bann spennir sik megingjörðum, ok óx hánum 
ásmegin; en í því vaknar sá maðr ok stóð skjótt upp: 
en þá er sagt, at Þór varð bilt einu sinni, at slá hann 
með hamrinum, ok spurði hann at nafni, en sá nefndist 
Skrýmir: en eigi þarf ek, sagði hann, at spyrja þik at 
nafni, kenni ek, at þú ert Ásaþórr; en hvárt hefir þú 
dregil á braut hanzka minn? Seildist þá Skrýmir til, ok 
tók upp hanzka sinn; sér Þórr þá, at þat hafði hann haft 
of náttina fyrir skála, en afhúsit, þat var þumlungrinn hanzk- 
ans. Skrýmir spurði, ef Þórr vildi hafa föruneyti hans, 
en Þórr játti því. Þá tók Skrýmir, ok leysti nestbagga 
sinn ok bjóst til at eta dögurð, en Þórr í öðfim stað ok 
hans félagar. Skrýmir bauð þá, at þeir legði mötuneyti 
sitt, en Þórr játti því; þá batt Skrýmir nest þeirra alt í 

einn bagga ok lagði á bák sér; hann gékk fyrir of daginn 
ok steig heldr stórum, en síðan at: kveldi leitaði Skrýmir 
þeim náttstaðar undir eik nökkurri mikilli. Þá mælti 
Skrýmir til Þórs, at hann vill leggjast niðr at sofna: en 
þér takit nestbaggann ok búit til nátturðar yðr. Því næst 
sofnar Skrýmir ok braut fast; en Þórr tók nestbaggann 
ok skal leysa: en svá er at:segja, sem útrúligt mun þikkja, 
at engi knút fékk hann leyst ok engi álarendann hreytt, 
svá at þá væri lausari en áðr. Ok er hann sér, at þetta 
verk má eigi nýtast, þá varð hann reiðr; greip þá hamar- 
inn Mjölni tveim höndum ok steig fram öðrun fæti at þar 
er Skrýmir lá, ok lýstr í höfuð hánum; en Skrýmir vaknar 
ok spyrr, hvárt laufsblað nökkvart félli í höfuð hánum, eða 
hvárt þeir hefði þá matazt ok sé búnir til rekkna? Þórr 
segir, at þeir munu þá sofa ganga. Ganga þau þá undir 
aðra eik. Er þat þér satt at segja, at: ekki var þá ótta- 
laust at sofa. En at miðri nátt, þá heyrir Þórr, at Skrýmir 
hrýtr ok sefr“fast, svá at dunar í skóginum. Þá stendr 
hann upp ok gengr til hans, reiðir hamarinn titt ok hart 
ok lýstr ofan á miðjan hvirfil hánum: hann kennir, at 
hamars muðrinn sökkr djúpt í höfuðit. Æn í því bili vaknar 
Skrýmir ok mælti: hvat er nú? féll akarn nökkut í höfuð 
mér? eða hvat er títt um þik, Þórr? En Þórr gékk aptr 
skyndiliga ok svarar, at hann var þá nývaknaðr, sagði, at 
þá var miðnátt ok enn væri mál at sofa. Þá hugsaði Þórr 
þat, ef hann kvæmi svá í færi, at slá hann it þriðja högg, 
at aldri skyldi hann sjá sik síðan: liggr nú ok gætir, ef 
Skrýmir sofnaði fast. En litlu fyrir dagan þá heyrir hann, 
at Skrýmir mun sofnat hafa, stendr þá upp ok hleypr at 
hánum, reiðir þá hamarinn af öllu afli ok lýstr á þunn- 
vangann, þann er upp vissi: sökkr þá hamarinn upp at 
skaptinu. Sn Skrýmir settist upp ok strauk of vangann 
ok mælti: hvárt munu fuglar nökkurir sitja Í trénu yfir 
mér? mik grunar, er ek vaknaða, at tros nökkut af kvist- 

unum félli í höfuð mér; hvárt vakir þú, Þórr?. Mál mun 
vera upp at standa ok klæðast, en ekki eigut þér nú langa 
leið fram til borgarinnar, er kallat er Útgarðr. Heyrt hefi 


ek, at:þér hafit kvisat í milli yðvar, at ek væra ekki lítill 


maðr vexti, en sjá skulut þér þar stærri menn, er þér komit 
í Útgarð. Nú mun ek ráða yðr heilræði: látit þér eigi 
stórliga yfir yðr, ekki munu hirðmenn Útgarðaloka vel þola 
þvílíkum kögursveinum köpryrði; en at öðrum kosti hverfit 
aptr, ok þann ætla ek yðr betra af at taka. En ef þér 
vilit fram fara, þá stefnit þér í austr, en ek á nú norðr 
leið til fjalla þessa, er nú munut þér sjá mega.. Tekr 
Skrýmir nestbaggann, ok kastar á bak sér, ok snýr. þvers 
á braut í skóginn frá þeim, ok er þess eigi getit, at æsirnir 
bæði þá heila hittast. 

Þórr fór fram á leið. ok þeir félagar, ok gékk fram 
til miðs dags; þá sá þeir borg standa á völlum nökkurum, 
ok settu hnakkann á bak sér aptr, áðr þeir féngu sét yfir 
upp; ganga til borgarinnar, ok var grind fyri borghliðinu 
ok. lokin aptr. Þórr gékk á grindina ok fékk eigi upp 
lokit; en er þeir þreyttu at komast í borgina, þá smugu 
þeir milli spalanna, ok kómu svá inn, sá þá höll mikla, ok 
géngu þanneg; var hurðin opin; þá géngu þeir inn ok 
sá þar marga menn á tvá bekki ok flesta ærit stóra. Því 
næst. koma þeir fyrir konunginn Útgarðaloka ok kvöddu 
hann, en hann leit seint til þeirra, ok glotti um tönn, ok 
mælti: seint er um langan veg at spyrja tíðinda, eða er 
annan veg, en ek hygg, at þessi sveinstauli sé Ökuþórr? 
en meiri muntu vera, en mér lízt þú; eða hvat íþrótta er 
þat, er þér félagar þykkist vera viðbúnir? Engi skal hér 
vera með oss, sá er eigi kunni nökkurskonar list eða kunn- 
andi umfram flesta menn. Þá segir sá, er síðarst gékk, 
er Loki heitir: kann ek þá íþrótt, er ek em albúinn at 
reyna, at eingi er hér sá inni, er skjótara skal éta mat 
sinn en ek. Þá svarar Útgarðaloki: íþrótt er þat, ef þú 

efnir, ok freista skal þá þessar íþróttar; kallaði utar á 
bekkinn, at sá, er Logi heitir, skal ganga á gólf fram ok 
freista sín móti Loka. Þá var tekit trog eitt ok borit inn 
á hallargólfit ok fylt af slátri: settist Loki at öðrum enda, 
en Logi at öðrum, ok át hvárrtveggi sem tíðast, ok mættust 
í miðju troginu; hafði þá Loki etit slátr alt af beinum, 
en Logi hafði ok etit slátr alt ok beinin með ok svá 
trogit; ok sýndist nú öllum, sem Loki hefði látit leikinn. 
Þá spyrr Útgarðaloki, hvat sá hinn ungi maðr kunni leika. 
En Þjálfi segir, at hann mun freista at renna skeið nökkur 
við einnhvern, þann er Útgarðaloki fær til. Hann segir, 
Útgarðaloki,, at þetta er góð íþrótt, ok kallar þess meiri 
ván, at hann sé vel at sér búinn of skjótleik, ef hann 
skal þessa íþrótt inna; en þó lætr hann skjótt þessa skulu 
freista. Stendr þá upp Útgarðaioki ok gengr út, ok var 
þar gott skeið at renna eptir sléttum velli. Þá kallar 
Útgarðaloki til sín sveinstaula nökkurn, er nefndr er Hugi, 
ok bað hann renna í köpp við Þjálfa. Þá taka þeir it 
fyrsta skeið, ok er Hugi því framarr, at hann snýst aptr 
í móti hánum at skeiðs enda. Þá mælu Útgarðaloki: Þurfa 
muntu, Þjálfi, at leggja þik meirr fram, ef þú skalt vinna 
leikinn; en þó er þat satt, at ekki hafa hér komit þeir 
menn, er mér þykkir fóthvatari en svá. Þá taka þeir aptr 
annat skeið, ok þá er Hugi er kominn til skeiðs enda ok 
hann snýst aptr, þá var langt kólfskot til Þjálfa. Þá mælti 
Útgarðaloki: vel þikkja mér þit renna skeiðit; en eigi trúi 
ek hánum nú, at hann vinni leikinn, en nú mun reyna, 
er þeir renna it þriðja skeiðit. Þá taka þeir enn skeið; 
en er Hugi er kominn til skeiðs enda ok snýst aptr, ok 
er Þjálfi eigi þá kominn á mitt skeiðit: þá segja allir, at 
reynt er um þenna leik. Þa spyrr Útgarðaloki Þór, hvat 
þeirra íþrótta mun vera, er hann muni vilja birta fyrir 
þeim, svá miklar sögur sem menn hafa gjört um stórvirki 
hans. Þá mælti Þórr, at helzt vill hann þat taka til, at 

þreyta drykkju við éinnhvern mann. Útgarðaloki segir, at 
þat má vel vera, ok gengr inn í höllina ok kallar skutil- 
svein sinn, biðr, at hann taki vítishorn, þat er hirðmenn 
eru vanir at drekka af. Því næst kemr fram skutilsveinn 
með horninu ok fær Þór í hönd. Þá mælti Útgarðaloki: 
af horni þessu þykkir þá vel drukkit, ef í einum drykk 
gengr af, en sumir menn drekka af í tveim drykkjum, en 
engi- er svá lítill drykkjumaðr, at eigi gangi af í þrimr. 
Þórr lítr á hornit, ok sýnist ekki mikit, ok er þó heldr 
langt, en hann er mjök þyrstr; tekkr at drekka ok svelgr 
allstórum ok hyggr, at eigi skal þurfa at lúta optar at 
sinni í hornit. En er hann þraut eyrindit, ok hann laut 
or horninu, ok sér, hvat leið drykkifum, ok lízt hánum 
svá, sem alllítill munr mun vera, at nú sé lægra í horninu, 
en áðr. Þá mælti Útgarðaloki: vel er drukkit, ok eigi til 
mikit; eigi mundak trúa, ef mér væri sagt frá, at Ásaþórr 
mundi eigi meira drykk drekka; en þó veit ek, at þú munt 
vilja drekka af í öðrum drykk. Þórr svarar öngu, setr 
hornit á munn sér ok hyggr nú, at hann skal drekka meira 
drykk, ok þreytir á drykkjuna, sem hánum vannst til eyr- 
indi, ok sér enn, at stikillinn hornsins vill ekki upp svá 
mjök, sem hánum líkar; ok er hann tók hornit af munni 
sér, ok sér, lízt hánum nú svá, sem minna hafi þorrat, 
en Í hinu fyrra sinni: er nú gott berandi borð á horninu. 
Þá mælti Útgarðaloki: hvat er nú, Þórr? muntu nú eigi 
sparast til eins drykkjar meira, en þér mun hagr á vera? 
Svá lízt mér, ef þú skalt nú drekka af horninu hinn þriðja 
drykkinn, sem þessi mun mestr ætlaðr; en ekki muntu 
mega hér með oss heita svá mikill maðr, sem æsir kalla 
þik, ef þú gerir eigi meira af þér um aðra leika, en mér 
lízt sem um þenna mun vera. Þá varð Þórr reiðr, setr 
hornit á munn sér, ok drekkr, sem ákafligast má hann, ok 
þreytir sem lengst á drykkinn; en er hann sá í hornit, 
þá hafði nú helzt nökkut munr á fengizt, ok þá býðr hann 

upp hornit, ok vill eigi drekka meira. Þá mælti Útgarda- 
loki: auðsét er nú, at máttr þinn er ekki svá mikill, sem 
vér hugðum; en viltu freista um fleiri leika? sjá má nú, 
at ekki nýtir þú hér af. Þórr svarar: freista -má ek enn 
of nökkura leika, en undarliga mundi mér þikkja, þá er 
ek var heima með. ásum, ef þvílíkir drykkir væri svá litlir 
kallaðir. En hvat leik vilit þér nú bjóða mér? Þá mælti 
Útgarðaloki: þat gera hér ungir sveinar, er lítit mark mun 
at þykkja, at hefja upp af jörðu kött minn; en eigi mundak 
kunna at mæla þvílíkt við Ásaþór, ef. ek hefða eigi sét 
fyrr, at þú ert miklu minni fyrir þér, en ek hugða. Því 
næst hljóp fram köttr einn grár á hallargólfit ok heldr 
mikill; en Þórr gékk til ok tók hendi sinni niðr undir 
miðjan kviðinn ok lypti upp, en köttrinn baugði hangit, 
svá sem Þórr rétti upp höndina; en er Þórr seildist svá 
langt upp, sem hann mátti lengst, þá létti köttrinn einum 
fæti, ok fær Þórr eigi framit þenna leik. Þá mælti Út- 
garðaloki: svá fór þessi leikr, sem mik varði; köttrinn er 
heldr mikill, en Þórr er lágr ok lítill hjá stórmenni því, 
sem hér er með oss. Þá mælti Þórr: svá lítinn sem þér 
kallit mik, þá gangi nú úl einnhverr ok fáist við mik, nú 
em ek reiðr. Þá svarar Útgarðaloki, ok litast um á bekk- 


ina, ok mælti: eigi sé ek þann mann hér inni, er eigi 


30 


mun lítilræði í þykkja, at fást við þik; ok enn<mælti hann: 
sjám fyrst, kalli mér hingat kerlinguna, fóstru mína, Elli, 
ok fáist Þórr við hana, ef hann vill; felt hefir hon þá 
menn, er mér hafa litizt eigi ústerkligri, en Þórr er. Því 
næst gékk í höllina kerling ein gömul. Þá mælti Úigarða- 
loki, at hon skal taka fang við Ásaþór. Ekki er langt um 
at gera: svá fór fang þat, at því harðara er Þórr knúðist 
at fanginu, því fastara stóð hon; þá tók kerling at leita 
til bragða, ok varð Þórr þá lauss á fótum, ok váru þær 
sviptingar allharðar, ok eigi lengi, áðr en Þórr féll á kné 
öðrum fæti. Þá gékk til Útgarðaloki, bað þau hætta fanginu, 

ok sagði svá, at Þórr mundi eigi þurfa at bjóða fleirum 
mönnum fang á hans höll; var þá ok liðit á nátt, vísaði 
Útgarðaloki Þór ok þeim fólögum til sætis, ok dveljast. þar 
náttlangt í góðum fagnaði. 

En at morni, þegar dagaði, stendr Þórr upp ok þeir 
félagar, klæða sik, ok eru búnir braut at: ganga. Þá kom 
þar Útgarðaloki, ok lét setja þeim borð; skorti þá eigi 
góðan fagnað, mat ok drykk. En er þeir hafa matazt, þá 
snúast þeir til ferðar.  Útgarðaloki fylgir þeim út, gengr 
með þeim braut or borginni, en at skilnaði, þá mælti Út- 
garðaloki til Þórs, ok spyrr, hverneg hánum þykkir ferð 
sin orðin, eða hvárt hann hefir hitt ríkara mann nökkurn, 
en sik. Þórr svarar, at eigi mun hann þat segja, at eigi 
hafi hann mikla úsæmd farit í þeirra viðskiptum: en þó 
veit ek, at þér munut kalla mik líuinn mann fyrir mér, ok 
uni ek því illa. Þá mælti Útgarðaloki: nú skal segja þér 
it sanna, er þú ert út kominn or borginni, at ef ek lifa 
ok megak ráða, þá skaltu aldri optar í hana koma; ok 
þat veit trúa mín, at aldri hefðir þú í hana komit, ef ek 
hefða vitat áðr, at þú hefðir svá mikinn krapt með þér, ok 
þú hafðir svá nær haft oss mikilli úfæru. En sjónhverfingar 
hefi ek gert þér, svá at fyrsta sinn, er ek fann þík á skóg- 
inum, kom ek til fundar við yðr; ok þá er þú skyldir leysa 
nestbaggann, þá hafðak bundit með gresjárni, en þú fant 
eigi, hvar upp skyldi lúka. En því næst laust þú mik með 
hamrinum þrjú högg, ok var it fyrsta minst, ok var þó 
svá mikit, at mér mundi endast til bana, ef á hefði komit; 
en þar er þú sátt hjá höll minni setberg, ok þar sáttu 
ofan í þrjá dali ferskeytta, ok einn djúpastan, þar váru 
hamarspor þín; setberginu brá ek fyrir höggin, en eigi 
sátt þú þat. Svá var ok of leikana, er þér þreyttut við 
hirðmenn mína, þá var þat it fyrsta, er Loki gerði: hann 
var mjök soltinn, ok át títt, en sá er Logi hét, þat var 
villieldr, ok brendi hann eigi seinna slátrit en trogit. En 

er Þjálfi þreytti rásina við þann, er Hugi hét, þat var hugi 
minn, ok var Þjálfa eigi vænt, at þreyta skjótfæri hans. 
En er þú drakt af horninu, ok þótti þér seint líða: en þat 
veit trúa min, at þá varð þat undr, er ek munda eigi trúa 
at vera mætti; annarr endir hornsins var út í hafi, en þat 
sáttu eigi; en nú, er þú kemr til sjávarins, þá muntu sjá 
mega, hvern þurð þú hefir drukkit á sænum: þat eru nú 
fjörur kallaðar. Ok enn mælti hann: eigi þótti mér hitt 
minna vera vert, er þú lyptir upp kettinum, ok þér satt 
at segja, þá hræddust allir, þeir er sá, er þú lyptir af jörðu 
einum fætinum; en sá köttr var eigi, sem þér sýndist: 
þat var Miðgarðsormr, er liggr um lönd öll, ok vannst 
hánum varliga lengðin til, at jörðina tæki sporðr ok höfuð; 
ok svá langt seildist þú upp, at skamt var þá til himins. 
En hitt var ok mikit undr um fangit, er þú fékkst við Elli; 
fyrir því at engi hefir sá orðit, ok engi mun verða, ef svá 
gamall er, at elli bíðr, at eigi komi ellin öllum til falls. 
Ok er nú þat satt at segja, at vér munum skiljast, ok 
mun þá betr hvárratveggju handar, at þér komit eigi optar 
mik at hitta; ek mun enn annat sinn verja borg mína með 
þvílíkum velum eða öðrum, svá at ekki vald munut þér á 
mér fá. En er Þórr heyrði þessa tölu, greip hann til 
hamarsins, ok bregðr á lopt; en er hann skal fram reiða, 
þá sér hann þar hvergi Utgarðaloka, ok þá snýr hann aptr 
til borgarinnar, ok ætlast þá fyrir at brjóta borgina; þá 
sér hann þar völlu víða ok fagra, en önga borg. Snýr 
hann þá aptr ok ferr leið sína, til þess er hann kom aptr 
í Þrúðvanga. En þat er satt at segja, at þá hafði hann 
ráðit fyrir sér at leita til, ef saman mætti bera fundi þeirra 
Miðgarðsorms, sem síðan varð. 


ÞÖRR DREGR MIÐGARÐSORMINN 


Þórr dvaldist ekki lengi heima, áðr hann bjóst svá 
skyndiliga til ferðarinnar, at hann hafði eigi reið ok eigi 

hafrana ok ekki föruneyti. Gékk hann út of Miðgarð, svá 
sem ungr drengr, ok kom einn aptan at kveldi til jötuns 
nökkurs; sá er Ýmir nefndr. Þórr dvaldist þar at gistingu 
of náttina. En í dagan stóð Ýmir upp ok klæddist, ok 
bjóst at róa á sæ til fiskjar. En Þórr spratt upp ok var 
skjótt búinn ok bað, at Ýmir skyldi hann láta róa á sæ 
með sér, en Ýmir segir, at lítil liðsemd mundi at hánum 
vera, er hann var lítill ok ungmenni eitt: ek mun þik kala, 
ef ek sit svá lengi ok utarliga, sem ek em vanr. En Þórr 
sagði, at hann mundi róa mega fyrir því frá landi, at eigi 
var víst, hvárt hann mundi fyrr beiðast at róa utan; ok 
reiddist Þórr jötninum svá, at þá var búit, at hann mundi 
þegar láta hamarinn skjalla hánum; en hann lét þat við 
berast, því at hann hugðist: þá at reyna afl sitt í öðrum 
stað. Hann spurði Ými, hvat þeir skyldu hafa at beitum, 
en Ýmir bað hann fá sér sjálfan beitur. Þá snérist Þórr 
á braut, þangat er hann sá öxnaflokk nökkurn, er Ymir 
átti: hann tók hinn mesta uxann, er Himinbrjótr hét, ok 
sleit af höfuðit, ok fór með til sjóar; hafði þá Ýmir út skotit 
nökkvanum. Þórr gékk á skipit ok settist í austrrúm, tók 
tvær árar ok reyri, ok þótti Ými skriðr verða af róðri hans. 
Ýmir réri í hálsinum fram, ok sóttist skjótt róðrinn; sagði 
þá Ýmir, at þeir váru komnir á þær vastir, er hann var 
vanr at sitja ok draga flata fiska; en Þórr kvezt vilja róa 
miklu lengra, ok tóku þeir enn snertiróðr; sagði Ýmir þá, 
at þeir váru komnir svá langt út, at hætt var at sitja utar 
fyrir Miðgarðsormi, en Þórr kvezt mundu róa eina hríð, 
ok svá gerði hann, en Ýmir var þá allúkátr. En þá er 
Þórr lagði upp árarnar, greiddi hann til vað heldr sterkjan, 
ok ei var öngullinn minni eða úramligri; þar lét Þórr koma 
á öngulinn öxalöfuðit, ok kastaði fyrir borð, ok fór öng- 
ullinn til grunns, ok er þá svá satt at segja, at engu minnr 
ginti þá Þórr Miðgarðsorm, en Útgarðaloki hafði spotta 
Þór, þá er hann tók orminn upp á hendi sér. Miðgarðs- 

ormr gein yfir öxahöfuðit, en öngullinn vá í góminn orm- 
inum; en er ormrinn kendi þess, brá hann við svá hart, 
at báðir hnefar Þórs skullu út at borðinu; en þá varð 
Þórr reiðr, ok færðist í ásmegin, spyrndi við svá fast, at 
hann hljóp báðum fótum gögnum skipit, ok spyrndi við 
grunni, dró þá orminn upp at borði. En þat má segja, 
at engi hefir sá sét ógurligar sjónir, er eigi mátti þat sjá, 
er Þórr hvesti augun á orminn, en ormrinn starði neðan 
í mót, ok blés eitrinu. Þá er sagt, at jötunninn Ýmir 
gerðist litverpr, fölnaði ok hræddist, er hann sá orminn ok 
þat, er særinn féll út ok inn of nökkvann: ok í því bili 
er Þórr greip hamarinn, ok færði á lopt, þá fálmaði jötunn- 
inn til agnsaxinu, ók hjó vað Þórs af borði, en ormrinn 
söktist í sæinn; en Þórr kastaði hamrinum eptir bánum, 
ok segja menn, at hann lysti af hánum höfuðit við grunn- 
mum; en ek hygg hitt vera, þér satt at segja, at Mið- 
garðsormr lifir enn, ok liggr í umsjá. En Þórr reiddi til 
hnefann, ok setr við eyra Ými, svá at hann steyptist fyrir 
borð, ok sér í iljar hánum, en Þórr óð til lands. 


ÞÓRR OK HRUNGNIR 


, 


Þórr var farinn í austrvega at berja tröll, en Óðinn 
reið Sleipni í Jötunheima ok kom til þess jötuns, er 
Hrungnir hét. Þá spyrr Hrungnir, hvat manna sá er með 
gullhjálminn, er ríðr lopt ok lög, ok segir, at hann á furðu 
góðan hest. „Óðinn sagði, at þar vill hann veðja fyrir 
höfði sínu, at engi hestr skal vera jafngóðr í Jötunheimum. 
Hrungnir segir, at sá er góðr hestr, en hafa lézt hann 
mundu miklu stórfetaðra hest: sá heitir Gullfaxi. Hrungnir 
varð reiðr ok hleypr upp á hest sinn ok hleypir eptir 
hánum ok hyggr at launa hánum ofrmæli. Óðinn hleypti 
svá mikit, at hann var á öðru leiti fyrir; en Hrungnir var 
í svá miklum jötunmóð, at hann fann eigi fyrr, en hann 
sótti inn of Ásgrindr. Ok er hann kom at hallardurum, 

buðu æsir hánum til drykkju; hann gékk í höllina ok 
bað {á sér drykkju; váru þá teknar þær skálir, er Þórr 
var vanr at drekka or, ok snerti Hrungmr or hverri. En 
er hann gerðist drukkinn, þá skorti eigi stór orð: hann lézt 
skyldu taka upp Valhöll ok færa í Jötunheima, en sökkva 
Ásgarði, en drepa guð öll, nema Freyju ok Sif vill hann 
heim færa með sér; en Freyja fór þá at skenkja hánum: ok 
drekka lézt hann mundu alt ásaðl. - En er ásum leiddust 
ofryrði hans, þá nefna þeir Þór. Því næst kom Þórr í 
höllina ok hafði uppi á lopti hamarinn ok var allreiðr ok 
spyrr, hverr því ræðr, er jötnar hundvísir skulu þar drekka, 
eða hverr seldi Hrungni grið at vera í Valhöll, eða hví 
Freyja skal skenkja hánum, sem at gildi ása. Þá svarar 
Hrungnir, ok sér ekki vinaraugum til Þórs: sagði, at Óðinn 
bauð hánum til drykkju, ok hann var á hans griðum. Þá 
mælti Þórr, at þess boðs skal Hrungnir iðrast, áðr hann 
komi út. Hrungnir segir, at Ásaþór er þat lítill frami, at 
drepa hann vápnlausan; hitt er meiri hugraun, ef hann 
þorir at berjast við hann at landamæri á Grjótunagörðum: 
ok hefir þat verit mikit fólskuverk, sagði hann, er ek lét 
eptir heima skjöld minn ok hein; en ef ek hefða hér vápn 
min, þá skyldu við nú reyna hólmgönguna, en at öðrum 
kosti, legg ek þér við níðingsskap, ef þú vill drepa mik 
vápnlausan. Þórr vill fyrir öngan mun bila at koma til 
einvígis, er hánum var hólmr skoraðr, því at engi hefir 
hánum þat fyrr veitt. Fór þá Hrungnir braut leið sína 
ok hleypti ákafliga, þar til er hann kom í Jötunheima; ok 
var för hans allfræg með jötnum, ok þat, at stefnulag var 
komit á með þeim Þór. Þóttust jötnar hafa mikit í ábyrgð, 
hverr sigr fengi: þeim var ills ván at Þór, ef Hrungnir 
létist, fyrir því at hann var þeirra sterkastr. Þá gerðu 
jötnar man á Grjótunagörðum af leiri, ok var hann níu 
rasta hár, en þriggja breiðr undir hönd, en ekki féngu 

or meri nökkurri, ok varð hánum þat eigi stöðugt, þá er 
Þórr kom. Hrungnir átti hjarta þat, er frægt er, af hörðum 
steini ok tindótt með þrim hornum, svá sem síðan er gert 
ristubragð þat, er Hrungnishjarta heitir; af steini var ok 
höfuð hans, skjöldr var ok steinn víðr ok þykkr, ok hafði 
hann skjöldinn fyrir sér, er hann stóð á Grjótunagörðum 
ok beið Þórs, en hein hafði hann fyrir vápn ok reiddi of 
öxl ok var ekki dælligr. Á aðra hlið hánum stóð leirjöt- 
unninn, er nefndr er Mökkrkálfi, ok var hann allhræddr: 
svá er sagt, at hann meig, er hann sá Þór. Þórr fór til 
hólmstefnu ok með hánum Þjálfi. Þá rann Þjálfi fram at, 
þar er Hrungnir stóð, ok mælti til hans: þú stendr úvarliga, 
jötunn, hefir skjöldinn fyrir þér, en Þórr hefir sét þik, ok 
ferr hann it neðra í jörðu, ok mun hann koma neðan at 
þér. Þá skaut Hrungnir skildinum undir fætr sér ok stóð 
á, en tvíhendi heinina. Því næst sá hann eldingar ok 
heyrði þrumur stórar; sá hann þá Þór í ásmóði, fór hann 
ákafliga ok reiddi hamarinn ok kastaði um langa leið at 
Hrungni. Hrungnir færir upp heinina báðum höndum, kastar 
í mót; mætir hon hamrinum á flugi, ok brotnar sundr 
heinin, fellr annarr lutr á jörð, ok eru þar af orðin öll 
heinberg; annarr hlutr brast í höfði Þór, svá at hann féll 
fram á jörð; en hamarrinn Mjölnir kom í mitt höfuð 
Hrungni, ok lamdi hausinn í smá mola, ok féll hann fram 
yfir Þór, svá at fótr hans lá of háls Þór. En Þjálfi vá at 
Mökkrkálfa, ok féll hann við lítinn orðstír. Þá gékk Þjálfi 
til Þórs, ok skyldi taka fót Hrungnis af hánum, ok gat 
hvergi valdit. Þá géngu úl æsir allir, er þeir spurðu, at 
Þórr var fallinn, ok skyldu taka fótinn af hánum, ók féngu 
hvergi komit. Þá kom til Magni, sonr Þórs ok Járnsöxu, 
hann var þá þrínættr; hann kastaði fæti Hrungnis af Þór 
ok mælti: sé þar ljótan harm, faðir, er ek -kom svá síð; 
ek hygg, at jötun þenna mundak hafa lostit í hel með 
hnefa mér, ef ek hefða fundit hann. Þá stóð Þórr upp, 


ok fagnaði vel syni sínum, ok sagði hann mundu verða 
mikinn fyrir sér: ok vil ek, sagði hann, gefa þér hestinn 
Gullfaxa, er Hrungnir hafði átt. Þá mælti Óðinn okssagði, 
at Þórr gerði rangt, er hann gaf þann hinn góða hest 
gýgjar syni. en eigi föður sínum. Þórr fór heim til Þrúð- 
vanga, ok stóð heinin í höfði hánum. Þá kom til völva sú, 
er Gróa hét, kona Örvandils hins frækna; hon gól galdra 
sína yfir Þór, til þess er heinin losnaði. En er Þórr fann 
þat, ok þótti þá ván, at braut mundi ná heininni, þá vildi 
hann launa Gró lækningina, ok gera hana fegna: sagði henni 
þau tíðindi, at hann hafði vaðit norðan yfir Elivága, ok 
hafði borit í meis á baki sér Örvandil norðan or Jötun- 
heimum, ok þat til jartegna, at ein tá hans hafði staðit or 
meisinum, ok var sú frerin, svá at Þórr braut af, ok kast- 
aði upp á himin, ok gerði af stjörnu þá, er heitir Örvand- 
ilsetá. Þórr sagði, at eigi mundi langt til, at Örvandill 
mundi heim koma. En Gróa varð svá fegin, at hon mundi 
önga gáldra, ok varð heinin eigi lausari ok stendr enn 
í höfði Þór. Ok er þat boðit til varnanar, at kasta hein 
of gólf þvert, því at þá hrærist heinin í höfuð Þór. 

ÞÓRR FERR TIL GEIRRÖÐARGARÐA 


Mikillar frásagnar er þat vert, er Þórr fór til Geir- 
röðargarða; þá hafði hann eigi hamarinn Mjölni eða meg- 
ingjarðar eða járngreipr, ok olli því Loki; hann fór með 
 hánum; því at Loka hafði þat hent, þá er hann flaug einu 
sinni at skemta sér með valsham Friggjar, at hann flaug 
- fyrir forvitni sakar í Geirröðargarða ok sá þar höll mikla, 
settist ok sá inn of glugg; en Geirröðr leit í móti hánum 
ok mælti, at taka skyldi fuglinn ok færa hánum; en sendi- 
maðr. komst nauðuliga á hallarvegginn, svá var hann hár; 
þat þótti Loka gott, er hann sótti erfiðliga til hans, ok 
ætlaði sér stund, at fljúga eigi upp, fyrr en hann hafði 
farit allt torleiðit. En er maðrinn sótti at hánum, þá beinir 

hann fluginn ok spyrnir; við fast, ok eru þá fætrnir fastir; 
var Loki tekinn þar höndum ok færðr Geirröði jötni. En 
er hann sá augu hans, þá grunaði hann, at maðr mundi 
vera, ok bað hann svara, en Loki þagði. Þá læsti Geir- 
röðr Loka í kistu, ok svelti hann þar þrjá mánuði. En 
þá er Geirröðr tók hann upp, ok beiddi hann orða: ok 
sagði Loki, hverr hann var, ok til fjörlausnar vann hann 
Geirröði þess eiða, at hann skyldi koma Þór í Geirröðar- 
garða, svá at hann hefði hvárki hamarinn né megingjarðar. 

Þórr kom til gistingar til gýgjar þeirrar, er Gríðr er 
kölluð, hon var móðir Viðars hins þögla; hon sagði Þór 
satt frá Geirröði, at: hann var jötunn hundvíss ok illr viðr- 
eignar; hon léði hánum megingjarða ok járngreipr, er hon 
átti, ok staf sinn, er heitir Gríðarvölr. Þá fór Þórr til ár 
þeirrar, er Vimur heitir, allra á mest. Þá spenti hann 
sik megingjörðum, ok studdi forstreymis Gríðarvöl, en Loki 
hélt undir megingjarðaf. Ok þá er Þórr kom á miðja ána, 
þá óx svá mjök áin, at uppi braut á öxl hánum. Þá kvað 
Þórr þetta: 

Vaxattu nú, Vimur, alls mik vaða tiðir 
jölna garða í! 
Veiztu, ef þú vex, at þá vex mér ásmegin 
jafnhátt upp, sem himinn ? 


Þá sér Þórr uppi í gljúfrum nökkurum, at Gjálp, dóttir 
Geirröðar, stóð þar tveim megin árinnar, ok gerði hon 
árvöxtinn. Þá tók Þórr upp or ánni stein mikinn ok kast- 
aði at henni ok mælti svá: at ósi skal á stemma. Eigi 
misti hann, þar er hann kastaði til. Ok í því bili bar 
hann at landi ok fékk tekit reynirunn nökkurn ok steig 
svá or ánni; því er þat orðtak haft, at reynir er björg 
Þórs. En er Þórr kom til Geirröðar, þá var þeim félögum 
visat fyrst í gestahús til herbergis, ok var þar einn stóll til 
sætis, ok sat þar Þórr. Þá varð hann þess varr, at stóllinn 

fór undir hánum upp at ræfri. Hann stakk Gríðarveli upp 
í raptana ok lét sígast fast á stólinn, varð þá brestr mikill 
ok fylgði skrækr mikill. Þar höfðu verit undir stólinum 
dætr Geirröðar, Gjálp ok Greip, ok hafði hann brotit hrygg- 
inn í báðum. Þá kvað Þórr: 


Einu sinni neyttak ásmegins 
jötna görðum í: 

þá er Gjálp ok Greip, Geirraðar dætr, 
vildu hefja mik til himins. 


Þá lét Geirröðr kalla Þór í höllina til leika. Þar váru 
eldar stórir eptir endilangri höllini; en er Þórr kom í höll- 
ina gagnvart Geirröði, þá tók Geirröðr með töng járnsíu 
glóandi ok kastar at Þór, en Þórr tók í móti með járn- 
greipum ok færir á lopt síuna, en Geirröðr hljóp undir 
járnsúlu at forða sér. Þórr kastaði síunni ok laust gögn- 
um súluna, ok gögnum Geirröð, ok gögnum vegginn, ok 
svá fyrir utan í jörðina. 


BALDR 


Annarr son Óðins er Baldr, ok er frá hánum gott at 
segja: hann er bestr, ok hann lofa allir. Hann er svá fagr 
álitum ok bjartr, svá at lýsir af hánum, ok eitt gras er svá 
hvitt, at jafnat er til Baldrs brár, þat er allra grasa hvít- 
ast; ok þar eptir máttu marka hans fegurð, bæði hár ok 
líki; hann er vitrastr ásanna ok fegrst talaðr ok líknsam- 
astr. En sú náttúra fylgir hánum, at engi má haldast dómr 
hans. Hann býr þar sem heitir Breiðablik, þat er á himni; 
í þeim stað má ekki vera úhreint, svá sem hér segir: 

Breiðablik heita, þar er Baldr hefir 
sér of gerva sali; 

í því landi er ek liggja veit 
fæsta feiknstafi. 

FRÁ LÍFLÁTI BALDRS OK FÖR HERMÓÐS TIL HELJAR 


Þat er upphaf þessarrar sögu, at Baldr hinn góða dreymdi 
drauma stóra ok hættliga um líf sitt. En er hann sagði 
ásunum draumana, þá báru þeir saman ráð sín, ok var 
þat gert, at beiða griða Baldri fyrir allskonar háska: ok 
Frigg tók svardaga til þess, at eira skyldu Baldri eldr ok 
vatn, járn ok allskonar málmr, steinar, jörðin, viðirnir, 
sóttirnar, dýrin, fuglarnir, eitrormar. En er þetta var gert 
ok vitat, þá var þat skemtun Baldrs ok ásanna, at hann 
skyldi standa upp á þingum, en allir aðrir skyldu sumir 
skjóta á hann, sumir höggva til, sumir berja grjóti. En 
hvat sem at var gert, sakaði hann ekki, ok þótti þetta 
öllum mikill frami. En er þetta sá Loki Laufeyjarson, þá 
líkaði hánum illa, er Baldr sakaði ekki. Hann gékk til 
Fensalar til Friggjar, ok brá sér í konu líki; þá spyrr 
Frigg, ef sú kona vissi, hvat æsir höfðust at á þinginu. 
Hon sagði, at allir skutu at Baldri, ok þat, at hann sakaði 
ekki. Þá mælti Frigg: eigi munu vápn eða viðir granda 
Baldri; eiða hefi ek þegit af öllum þeim. Þá spyrr konan: 
hafa allir hlutir eiða unnit at eira Baldri? Þá svarar Frigg: 
vex viðarteinungr einn fyrir austan Valhöll; sá er Mistil- 
teinn kallaðr: sá þótti mér ungr at krefja eiðsins. Því næst 
hvarf konan á braut; en Loki tók Mistiltein ok sleit upp, 
ok gékk til þings. En Höðr stóð utarliga í mannhring- 
inum, þvíat hann var blindr. Þá mælti Loki við hann: 
hví skýtr þú ekki at Baldri? Hann svarar: því at ek sé 
eigi, hvar Baldr er, ok þat annat, at ek em vápnlauss. Þá 
mælti Loki: gerðu þó í líking anarra manna, ok veit Baldri 
sæmð, sem aðrir menn; ek mun vísa þér til, hvar hann 
stendr: skjót at hánum vendi þessum. Höðr tók Mistiltein 
ok skaut at Baldri at tilvísun Loka: flaug skotit í gögnum 
hann, ok féll hann dauðr til jarðar, ok hefir þat mest 
úhapp verit unnit með goðum ok mönnum. Þá er Baldr 

var fallinn, þá féllust öllum ásum orðtök ok svá hendr at 
taka til hans, ok sá hverr til annars, ok váru allir með 
einum hug til þess, er unnit hafði verkit; en engi mátti 
hefna: þar var svá mikill griðastaðr. En þá er æsirnir 
freistuðu at mæla, þá var hitt þó fyrr, at grátrinn kom upp, 
svá at engi nálti öðrum segja með orðunum frá sínum 
harmi. En Óðinn bar þeim mun verst þenna skaða, sem 
hann kunni mesta skyn, hversu mikil aftaka ok missa ásun- 
um var í fráfalli Baldrs. En er goðin vitkuðust, þá mælti 
Frigg, ok spurði, hverr sá væri með ásum, er eignast vildi 
allar ástir hennar ok hylli, ok vili hann ríða á Helveg, ok 
freista, ef hann fái fundit Baldr, ok bjóða Helju útlausn, 
ef hon vill láta fara Baldr heim í Ásgarð. En sá er nefndr 
Hermóðr hinn hvati, sveinn Óðins, er til þeirrar farar varð. 
Þá var tekinn Sleipnir, hestr Óðins, ok leiddr fram, ok steig 
Hermóðr á þann hest ok hleypti braut. 

En æsirnir tóku lík Baldrs ok fluttu til sævar. Hring- 
horni hét skip Baldrs, hann var allra skipa mestr; hann 
vildu goðin fram setja, ok gera þar á bálför Baldrs; en 
skipit gékk hvergi fram. Þá var sent í Jötunheima eptir 
gýgi þeirri, er Hyrrokkin hét; en er hon kom, ok reið vargi, 
ok hafði höggorm at taumum, þá hljóp hon af hestinum, 
en Óðinn kallaði til berserki fjóra at gæta hestsins, ok féngu 
þeir eigi haldit, nema þeir feldi hann. Þá gékk Hyrrokkin 
á framstafn nökkvans, ok hratt fram í fyrsta viðbragði, svá 
at eldr hraut or hlunnunum ok lönd öll skulfu. . Þá varð 
Þórr reiðr ok greip hamarinn, ok mundi þá brjóta höfuð 
hennar, áðr en goðin öll báðu henni friðar. Þá var borit 
út á skipit lík Baldrs; ok er þat sá kona hans Nanna 
Neps dóttir, þá sprakk hon af harmi ok dó; var hon borin 
á bálit ok slegit í eldi. Þá stóð Þórr at, ok vígði bálit 
með Mjölni; en fyrir fótum hans rann dvergr nökkurr, sá 
er Litr nefndr, en Þórr spyrndi fæti sínum á hann, ok 


, 


hratt hánum í eldinn, ok brann hann. En þessa brennu 

sótti margskonar þjóð: fyrst at: segja frá Óðni, at með 
hánum fór Frigg ok valkyrjur ok hrafnar hans; en Freyr 
ók í kerru með gelti þeim, er Gullinbursti heitir eða Slíðr- 
ugtanni; en Heimdallr reið hesti þeim, er Gulltoppr heitir, 
en Freyja köttum sínum. Þar kemr ok mikit fólk Hrím- 
þursa, ok Bergrisar.. Óðinn lagði á bálit „gullhring, þann 
er Draupnir heitir; hánum fylgði síðan sú náttúra, at hina 
niundu hverja nátt drupu af hánum átta gullhringar jafn- 
höfgir. Hestr Baldrs var leiddr á bálit með öllu reiði. 
En þat er at segja frá Hermóði, at hann reið níu nætr 
dökkva dala ok djúpa, svá at hann sá ekki, fyrr en hann 
kom til árinnar Gjallar, ok reið á Gjallarbrúna; hon er 
þökt. lýsigulli. Móðguðr er nefnd mær, sú er gætir brúar- 
innar; hon spurði hann at nafni eða ætt, ok sagði, at hinn 
fyrra dag riðu um brúna fimm fylki dauðra manna: en eigi 
dynr brúin minnr undir einum þér, ok eigi hefir þú lit 
dauðra manna; hví ríðr þú hér á Helveg? Hann svarar, 
at: ek skal ríða til Heljar at leita Baldrs, eða hvárt hefir 
þú nókkvat sét Baldr á Helvegi? En hon sagði, at Baldr 
hafði þar riðit um Gjallarbrú: en niðr ok norðr liggr Hel- 
vegr. Þá reið Hermóðr, þar til er hann kom at Helgrind- 
um; þá sté hann af hestinum, ok gyrði hann fast, steig 
upp. ok keyrði hann sporum, en hestrinn hljóp svá hart 
yfir grindina, at hann kom hvergi nær. Þá reið Hermóðr 
heim til hallarinnar, ok steig af baki, gékk inn í höllina, 
sá þar sitja í öndugi Baldr, bróður sinn, ok dvaldist Her- 
móðr þar um náttina. En at morgni, þá beiddist Hermóðr 
af Helju, at Baldr skyldi ríða heim með hánum, ok sagði, 
hversu mikill grátr var með ásum. En Hel sagði, at þat 
skyldi svá reyna, hvárt Baldr var svá ástsæll, sem sagt er: 
ok ef allir hlutir í heiminum kvikir ok dauðir gráta hann, 
þá skal hann fara til ása aptr, en haldast með Helju, ef 
nökkurr mælir við, eða vill eigi gráta.. Þá stóð Hermóðr 
upp, en Baldr leiðir hann út or höllinni, ok tók hringinn 

Draupni, ok sendi Óðni til minja, en Nanna sendi Frigg 
ripti, ok enn fleiri gjafar, Fullu fingrgull. Þá reið Hermóðr 
aptr leið sína, ok kom í Ásgarð, ok sagði öll tíðindi, þau 
er hann hafði sét ok heyrt. 

Því næst sendu æsir um allan heim erindreka, at biðja, 


5 


at Baldr væri grátinn or helju. Allir gerðu þat, menninir > 


ok kvikendin ok jördin ok steinarnir ok tré ok allr málmr: 
svá sem þú munt sét hafa, at þessir hlutir gráta, þá er þeir 
koma or frosti ok í hita. Þá er sendimenn fóru heim, ok 
höfðu vel rekit sín erindi, þá finna þeir í helli nökkurum, 
hvar gýgr sat; hon nefndist Þökk. Þeir biðja hana gráta 
Baldr or helju. Hon svarar: 


Þökk mun gráta þurrum tárum 
Baldrs bálfarar ; 

kyks né dauðs nautka ek karls sonar: 
haldi Hel því er hefir! 


En þess geta menn, at þar hafi verit Loki Laufeyjarson, 
er flest hefir illt gert með ásum. 


VÖLSUNGAR OK NIFLUNGAR 


Svá er sagt, at þrír æsir fóru at kanna heim allan: 
Óðinn ok Loki ok Hænir; þeir kómu at á nökkurri, ok 
géngu með ánni til fors nökkurs, ok við forsinn var otr 
einn, ok hafði tekit lax or forsinum ok át blundandi. Þá 
tók Loki upp stein, ok kastaði al otrinum, ok laust í höfuð 
hánum; þá hrósaði Loki veiði sinni, at hann hefði veitt í 
einu höggvi otr ok lax: tóku þeir þá laxinn ok otrinn ok 
báru með sér, kómu þá at bæ nökkurum ok géngu im, 
en sá búandi er nefndr Hreiðmarr, er þar bjó; hann var 
mikill fyrir sér ok mjök fjölkunnigr. Beiddust æsir at hafa 
þar náttstað, ok kváðust hafa með sér vist ærna, ok sýndu 
búandanum veiði sína. En er Hreiðmarr sá ottinn, þá 
kallaði hann sonu sína Fáfni ok Regin, ok segir at Otr 

bróðir þeirra var drepinn, ok svá hverir þat höfðu gert. 
Nú ganga þeir feðgar at ásunum, ok. taka þá höndum ok 
binda, ok segja þá um otrinn at hann var sonr Hreiðmars. 
Æsir bjóða fyrir sik fjörlausn, svá mikit fé sem Hreiðmarr 
sjálfr vill á kveða, ok varð þat at sætt með þeim, ok bundit 
svardögum. Þá var otrinn fleginn, tók Hreiðmarr otrbelg- 
inn ok mælti við þá, at þeir skulu fylla belginn af rauðu 
gulli, ok svá hylja hann allan, ok svá skal þat vera at 
sætt þeirra. Þá sendi Óðinn Loka í Svartálfaheim, ok kom 
hann til dvergs þess er heitir Andvari; hann var fiskr í 
vatni, ok tók Loki hann höndum, ok lagði á hann fjörlausn 
alt gull þat er hann átti í steini sinum; ok er þeir koma 
í steininn, þá bar dvergrinn fram alt gull þat er hann átti, 
ok var þat allmikit fé. Þá svipti dvergrinn undir hönd sér 
einum litlum gullbaug, þat sá Loki ok bað hann fram láta 
bauginn. Dvergrinn bað hann taka eigi af sér bauginn, ok 
lézt mega æxla sér fé af bauginum, ef hann héldi. Loki 
kvað hann eigi skyldu hafa einn pening eptir, ok tók baug- 
inn af hánum ok gékk út; en dvergrinn mælti at sá baugr 
skyldi vera hverjum höfuðsbani er átti. Loki segir at hánum 
þótti þat vel, ok sagði at þat skyldi haldast mega fyrir því, 
sá formáli, at hann skyldi flytja þeim til eyrna er þá tæki 
við. Fór hann í braut til Hreiðmars, ok sýndi Óðni gullit; 
en er hann sá bauginn, þá sýndist hánum fagr, ok tók 
hann af fénu, en greiddi Hreiðmari gullit. Þá fyldi hann 
otrbelginn sem mest mátti hann, ok setti upp er fullr var; 
gékk þá Óðinn til, ok skyldi hylja belginn með gullinu. ' 
Þá mælti hann við Hreiðmar, at hann skal sjá hvárt belgr- 
inn er þá allr huldr; en Hreiðmarr leit til ok hugði at 
vandliga, ok sá eitt granahár, ok bað þat hylja, en at 
öðrum kosti væri lokit sætt þeirra. Þá dró Óðinn fram 
bauginn, ok huldi granahárit, ok sagði at þá váru þeir 
lausir frá otrgjöldunum. En er Óðinn hafði tekit geir sinn, 
en Loki skúa sína, ok þurftu þá ekki at óttast, þá mælti 

Loki at þat skyldi haldast er Andvari hafði mælt: at sá 
baugr ok þat gull skyldi verða þess bani er átti, ok hélzt 
þat síðan. 

Hreiðmarr tók þá gullit at sonargjöldlum, en Fáfnir 
ok Reginn beiddust af nökkurs í bróðurgjöld. Hreiðmarr 
unni þeim enskis penings af gullinu: þat varð úráð þeirra 
bræðra at þeir drápu föður sinn til gullsins. Þá beiddist 
Reginn at Fáfnir skyldi skipta gullinu í helminga með þeim. 
Fáfnir svarar svá, at lítil“ ván var, at hann mundi miðla 
gullit við bróður sinn, er hann drap fóður sinn til gullsins, 
ok bað Regin fara braut, en at öðrum kosti mundi hann 
fara sem Hreiðmarr. Fáfnir hafði þá tekit hjálm, er Hreið- 
marr hafði átt, ok setti á höfuð sér, er kallaðr var ægis- 
hjálmr, er öll kvikendi hræðast er sjá, ok, sverð þat er 
Hrotti heitir. Reginn hafði þat sverð er Refill er kallaðr, 
flýði hann þá braut, en Fáfnir fór upp á Gnitaheiði, ok 
gerði sér þar ból, ok brást í orms líki, ok lagðist á gullit. 

Reginn fór þá til Hjálpreks konungs á Þjóði ok gerðist 
þar smiðr hans; þá tók hann þar til fóstrs Sigurð son 
Sigmundar sonar Völsungs ok son Hjördísar dóttur Eylima. 
Sigurðr var ágætastr allra herkonunga af ætt ok afli ok 
hug. Reginn sagði hánum til hvar Fáfnir lá á gullinu, ok 
eggjaði hann at sækja gullit. Þá gerði Reginn sverð (þat 
er Gramr), at svá hvast var at Sigurðr brá niðr í renn- 
anda vatn, ok tók í sundr ullarlagð, er rak fyrir straumin- 
um at sverðsegginni. Því næst klauf Sigurðr steðja Regins 
ofan í stokkinn með sverðinu. Eptir þat fóru þeir Sigurðr 
ok Reginn á Gnítaheiði. Þá gróf Sigurðr gröf á veg Fáfnis, 
ok settist þar í. En er Fáfnir skreið til vatns, ok hann 
kom yfir“ gröfina, þá lagði Sigurðr sverðinu í gögnum hann, 
ok var þat hans bani. Kom þá Reginn at, ok sagði at 
hann hefði drepit bróður hans, ok bauð hánum þat at 
sætt, at hann skyldi taka bjarta Fáfnis ok steikja við eld, 
en Reginn lagðist niðr ok drakk blóð Fáfnis, ok lagðist at 

sofa. En er Sigurðr steikti bjartat, ok hann hugði at full- 
steikt mundi, ok tók á fingrinum hve hart var: en er 
frauðit rann or hjartanu á fingrinn, þá brann hann, ok 
drap fingrinum Í munn sér; en er hjartablóðit kom á tung- 
una, þá kunni hann fugls rödd, -ok skildi hvat igðurnar 


sögðu, er sátu í viðnum; þá mælti ein: 
Þar sitr Sigurðr, sveita stokkinn, —- 
Fáfnis hjarta við funa steikir; 
spakr þætti mér spillir bauga, 
ef fjörsega fránan æti. 
Þar liggr Reginn (kvað önnur) ræðr um við sik, 
vill tæla móg þann er trúir hánum, 
berr af reiði röng orð saman, 
vill bölva smiðr bróður hefna. 


Þá gékk Sigurðr til Regins, ok drap hann, en síðan 
til hests sins er Grani heitir, ok reið til þess er hann kom 
til bóls Fáfnis, tok þá upp gullit, ok batt í klyfjar, ok 
lagði upp á bak Grana, ok stéig upp sjálfr ok reið þá 
leið sína. a 

Þá reið Sigurðr til þess er hann fann á fjallinu hús; 
þar svaf inni ein kona, ok hafði sú hjálm ok brynju. Hann 
brá sverðinu ok reist brynjuna af henni; þá vaknaði hon 
ok nefndist Hildr, hon: er kölluð Brynhildr, ok var valkyrja. 
Sigurðr reið þaðan ok kom til þess konungs er Gjúki hét, 
kona hans er nefnd Grímhildr, börn þeirra váru þau Gunn- 
arr, Högni, Guðrún, Guðný; Gothormr var stjúpsonr Gjúka. 
Þar dvaldist Sigurðr langa hríð; þá fékk hann Guðrúnar 
Gjúkadóttur, en Gunnarr ok Högni sórust í bræðralag við 
Sigurð. Því næst fóru þeir Sigurðr ok Gjúkasynir at biðja 
Gunnari konu, til Atla Buðlasonar, Brynhildar systur hans: 
hon sat á Hindarfjalli, ok var um sal hennar vafrlogi, en 
hon hafði þess heit strengt, at eiga þann einn mann, er 
þorði at ríða vafrlogann. Þá riðu þeir Sigurðr ok Gjúk- 

ungar (þeir eru ok kallaðir Niflungar) upp á fjallit ok skyldi 
þá Gunnarr ríða vafrlogann; hann átti hest þann er Goti 
heitir, en sá hestr þorði eigi at hlaupa í eldinn. Þá skiptu 
þeir litum Sigurðr ok Gunnarr ok svá nöfnum; því at Grani 
vildi undir öngum manni ganga nema Sigurði. Þá hljóp 
Sigurðr á Grana ok reið vafrlogann. Þat kveld gékk hann 
at brúðlaupi með Brynhildi; en er þau kómu í sæing, þá 
dró hann sverðit Gram or slíðrum, ok lagði í milli þeirra. 
En at morgni þá er hann stóð upp ok klæddi sik, þá gaf 
hann Brynhildi at línfé gullbauginn, þann er Loki hafði 
tekit af Andvara, en tók af henni annan baug til minja. 
Sigurðr hljóp þá á hest sinn, ok reið til félaga sinna: 
skipta þeir Gunnarr þá aptr litum, ok fóru aptr til Gjúka 
með Brynhildi. Sigurðr átti tvau börn með Guðrúnu: Sig- 
mund ok Svanhildi. 

Þat var eitt sinn at Brynhildr ok' Guðrún géngu til 
vatns at bleikja hadda sína. Þá er þær kómu til árinnar, 
þá óð Brynhildr út á ána frá landi ok mælti, at hon vildi 
eigi bera í höfuð sér þat vatn er rynni or hári Guðrúnu, 
því at hon átti búanda hugaðan betr. Þá gékk Guðrún á 
ána eptir henni, ok sagði at hon mátti fyrir því þvá ofar 
sinn hadd í ánni, at hon átti þann mann, er eigi Gunnarr 
ok engi annarr í veröldu var jafnfrækn; því at hann vá 
Fáfni ok Regin, ok tók arf eptir báða þá. Þá svarar Bryn- 
hildr: meira var þat vert, er Gunnarr reið vafrlogann, en 
Sigurðr þorði eigi. Þá hló Guðrún ok mælti: ætlar þú at 
Gunnarr riði vafrlogann? Sá ætla ek at géngi í rekkju 
hjá þér, er mér gaf gullbaug þenna, en sá gullbaugr er 
þú hefir á hendi ok þú þátt at línfé, hann er kallaðr 
Andvaranautr, ok ætlak at eigi sótti Gunnarr hann á Gníta- 
heiði. Þá þagnaði Brynhildr ok gékk heim. Eptir þat 
eggjaði hon Gunnar ok Högna at drepa Sigurð, en fyrir 
því at þeir váru eiðsvarar Sigurðar, þá eggjuðu þeir til 
Gothorm bróður sinn at drepa Sigurð: hann lagði Sigurð 

sverði í gögnum sofanda, en er hann fékk sárit, þá kastaði 
hann sverðinu Gram eptir hánum, svá at sundr sneið í 
miðju manninn. Þar féll Sigurðr ok sonr hans þrívetr er 
Sigmundr hét, er þeir drápu. Eptir þat lagði Brynhildr 
sik sverði, ok var hon brend með Sigurði. En Gunnarr 
ok Högni tóku þá Fáfnisarf ok Andvaranaut, ok réðu þá 
löndum. 

Atli konungr Buðlason bróðir Brynhildar fékk þá Guð- 
rúnar, er Sigurðr hafði átta, ok áttu þau börn. Atli kon- 
ungr bauð til sín Gunnari ok Högna, en þeir fóru at heim- 
boðinu; en áðr þeir fóru heiman, þá fálu þeir gullit Fáfn- 
isarf í Rín, ok hefir þat gull aldri síðan fundizt. En Atli 
konungr hafði þar lið fyrir, ok barðist við Gunnar ok Högna, 
ok urðu þeir handteknir, lét Atli konungr skera hjarta or 
Högna kvikum, var þat hans bani. Gunnari lét hann kasta 
í ormgarð, en hárum var fengin leyniliga harpa, ok sló 
hann með tánum, þvíat hendr hans váru bundnar, svá at 
allir ormarnir sofnuðu, nema sú naðra er rendi at hánum, 
ok hjó svá fyrir flagbrjóskit, at hon steypti höfðinu inn í 
holit, ok hangði hon á lifrinni þar til er hann dó.... Litlu 
síðar drap Guðrún tvá sonu sína, ok lét gera með gulli 
ok silfri borðker af hausum þeirra, ok þá var gert erfi 
Niflunga. At þeirri veizlu lét Guðrún skenkja Atla konungi 
með þeim borðkerum mjöð, ok var blandit við blóði svein- 
anna; en hjörtu þeirra lét hon steikja, ok fá konungi at 
eta: en er þat var gert, þá sagði hon hánum sjálfum með 
mörgum úfögrum orðum.- Eigi skorti þar áfengan mjöð, 
svá at flest fólk sofnaði þar sem sat. Á þeirri nátt gékk 
hon til konungs, er hann svaf, ok með henni sonr Högna, 
ok vágu at hánum: þat var hans bani. Þá skutu þau eldi 
á höllina, ok brann þat fólk er þar var inni. Eptir þat 
fór hon til sjávar, hljóp á sæinn, ok vildi týna sér, en 
hana rak yfir fjörðinn, kom þá á þat land er átti Jónakr 
konungr: en er hannssá hana, tók hann hana til sín, ok 

fékk hennar: áttu þau þrjá sonu er svá hétu: Sörli, Hamdir, 
Erpr; þeir váru allir svartir sem hrafn á hárs lit, sem 
Gunnarr ok Högni ok aðrir Niflungar. 

Þar fæddist upp Svanhildr dóttir Sigurðar sveins; hon 
var allra kvenna fegrst. Þat spurði Jörmunrekr konungr hinn 
ríki; hann sendi son sinn Randve at biðja hennar sér til 
handa. En er hann kom til Jónakrs, þá var Svanhildr seld 
hánum í hendr; skyldi hann færa hana Jörmunreki. Þá 
sagði Bíkki at þat var betr fallit, at Randver ætti Svanhildi, 
er hann var ungr ok bæði þau, en Jörmunrekr var gamall. 
Þetta ráð líkaði þeim vel hinum ungum mönnum. Því næst 
sagði Bikki þetta konungi; þá lét Jörmunrekr taka son sinn 
ok leiða til:gálga; þá tók Randver hauk sinn ok plokkaði 
af fjaðrarnar, ók bað senda feðr sínum; þá var hann hengðr. 
En er Jörmunrekr konungr sá haukinn, þá kom hánum í 
hug, at svá sem haukrinn var úfleygr ok fjaðrlauss, ok svá 
var ríki hans úfært, er hann var gamall ok sonlauss. Þá 
lét Jörmunrekr konungr, er hann reið or skógi frá veiðum 
með hirð sína, en Svanhildr dróttning sat at haddbliki, þá 
riðu þeir á hana, ok tráðu hana undir hestafótum til bana. 
En er þetta spurði Guðrún, þá eggjaði hon sonu sina til 
hefndar eptir Svanhildi. En er þeir bjoggust til ferðar, 
þa fékk hon þeim brynjur ok hjálma svá sterka at eigi 
mundi járn á festa. Hon lagði ráð fyrir þá, at þá er þeir 
kvæmi til Jörmunreks konungs, at þeir skyldu ganga of nátt 
at hánum sofanda, skyldi Sörli ok Hamdir höggva af hánum 
hendr ok fætr, en Erpr höfuðit. En er þeir kómu á leið, 
þá spurðu þeir Erp hver liðsemd þeim mundi at hánum, 
ef þeir hitti Jörmunrek konung. Hann svarar at hann 
mundi veita þeim þvílíkt sem hönd fæti. Þeir segja at þat 
var alls ekki, at fótr styddist við hönd. Þeir váru svá 
reiðir móður sinni, er hon hafði leitt þá út með heiptyrðum, 
at þeir vildu gera þat er henni þætti verst, ok drápu Erp, 
því at hon unni hánum mest. Litlu síðar er Sörli gékk, 

skriðnaði hann öðrum fæti, studdi sik með hendinni, þá 
mælti hann: veitti nú höndin fætinum, betr væri nú at 
Erpr lifði. En er þeir kómu til Jörmunreks konungs of nátt 
þar sem hann svaf, ok hjoggu af hánum hendr ok fætr; 
þá vaknaði hann ok kallaði á menn sína, bað þá vaka. Þá 
mælti Hamdir: af mundi nú höfuðit, ef Erpr lifði. Þá 
stóðu upp hirdmenninir, ok sóttu þá, ok féngu eigi sótt 
þá með vápnum. Þá kallaði Jörmunrekr at þá skal berja 
grjóti, var svá gert; þar féllu þeir Sörli ok Hamdir: þá 
var ok dauð öll ætt ok afkvæmi Gjúka. 


HRÓLFR KRAKI 


Konungr einn í Danmörk er nefndr Hrólfr kraki, hann 
er ágætastr fornkonunga, fyrst af mildi ok fræknleik ok 
lítillæti. Þat er eitt mark um lítillæti hans, er mjök er 
fært í frásagnir, at einn lítill sveinn ok fátækr er nefndr 
Vöggr, hann kom í höll Hrólfs konungs, þá var konungrinn 
ungr at aldri ok grannligr á vöxt; þá gékk Vöggr fyrir 
hann, ok sá upp á hann. Þá mælti konungrinn: hvat 
viltu mæla, sveinn! er þú sér á mik? Vöggr svarar: þá 
er ek var heima, heyrðak sagt at Hrólfr konungr at Hleiðru 
var mestr maðr á norðrlöndum, en nú sitr hér í hásæti 
kraki einn lítill, ok kalla þeir hann konung sinn. Þá svarar 
konungrinn: þú sveinn hefir gefit mér nafn, at ek skal 
heita Hrólfr kraki, en þat er títt at gjöf skal fylgja nafn- 
festi. Nú sé ek þik enga gjöf hafa til at gefa mér at nafn- 
festi, þá er mér sé þægiliz, nú skal sá gefa öðrum er til 
hefir; tók gullhring af hendi sér ok gaf hánum. Þá mælti 
Vöggr: gef þú allra konunga heilastr, ok þess strengi ek 
heit, at verða þess manns bani, er þinn banamaðr verðr. 
Þá mælti konungr ok hló við: Litlu verðr Vöggr feginn. 

Annat mark var þat sagt frá Hrólfi kraka um fræknleik 
hans, at sá konungr réð fyrir Uppsölum er Aðils hét, hann 
átti Yrsu móður Hrólfs kraka. Hann hafði úsætt við þann 

konung er réð fyrir Noregi er Áli hét. Þeir stefndu orrostu 
milli sín á ísi vatns þess er. Vænir heitir. „Aðils konungr 
sendi boð Hrólfi kraka mági sínum, at hann kvæmi til lið- 
veizlu við hann, ok hét mála öllum her hans, meðan þeir 
væri í ferðinni; en konungr sjálfr skyldi eignast þrjá kost- 
gripi, þá er hann kaus or Svíþjóð. Hrólfr konungr mátti 
eigi fara fyrir úfriði þeim er hann átti við Saxa, en þó 
sendi hann Aðilsi berserki sína tólf: þar var einn Böðvarr 
bjarki ok Hjalti hugprúði, Hvítserkr hvati, Vöttr, Viðseti, 
þeir bræðr Svipdagr ok Beiguðr. Í þeirri orrostu féll Áli 
konungr ok mikill hluti liðs hans. Þá tók Aðils konungr 
af hánum dauðum hjálminn Hildisvín ok hest hans Hrafn. 
Þá beiddust þeir. berserkir Hrólfs kraka at taka mála sinn, 
þrjú pund gulls hverr þeirra, ok úmfram beiddust þeir at 
flytja Hrólfi kraka kostgripi, þá er þeir kuru til handa 
hánum: þat var hjálmrinn Hildigöltr ok brynjan Finnsleif, 
er hvergi festi vápn á, ok gullhringr sá er kallaðr var 
Svíagríss er átt höfðu langfeðgar Aðils. En konungr varn- 
aði allra gripanna, ok eigi heldr galt hann málann; fóru 
berserkirnir braut, ok undu illa sínum hlut, sögðu svá búit 
Hrólfi kraka, ok jafnskjótt byrjaði hann ferð sína til Upp- 
sala, ok með hánum tólf berserkir hans, allir griðalausir. 
Yrsa móðir hans fagnaði hánum, ok fylgði hánum til her- 
bergis, ok eigi til konungs hallar, váru þá gervir eldar 
stórir fyrir þeim, ok gefit öl at drekka. Þá kómu menn 
Aðils konungs inn ok báru skíðin á eldinn, ok gerðu svá 
mikinn at klæði brunnu af þeim Hrólfi, ok mæltu: er þat 
satt at Hrólfr kraki ok berserkir hans flýja hvárki eld né 
járn? Þá hljóp Hrólfr kraki upp ok allir þeir, þá mælti 
hann: 
Aukum enn elda at Aðils húsum ! 

tók skjöld sinn ok kastaði á eldinn, ok hljóp yfir eldinn 
meðan skjöldrinn brann, ok mælti enn: 


Flýra sá elda er yfir hleypr. 

Svá fór hverr at öðrum hans manna, tóku þá er eldinn 
höfðu aukit, ok köstuðu þeim á eldinn; þá kom Yrsa ok 
fékk Hrólfi kraka dýrshorn fult af gulli, ok þar með hring- 
inn Svíagrís ok bað þá braut ríða til liðsins. Þeir hljópu 
á hesta sína, ok ríða ofan á Fýrisvöllu; þá sá þeir at Aðils 
konungr reið eptir þeim með her sinn alvápnaðan, ok vill 
drepa þá. Þá tók Hrólfr kraki hægri hendi gullit ofan í 
hornit, ok séri alt um götuna, en er Svíar sjá þat, hlaupa 
þeir or söðlunum, ok tók hverr slíkt er fékk, en Aðils 
konungr bað þá ríða, ok reið sjálfr ákafliga. Slöngvir hét 
hestr hans, allra hesta skjótastr. Þá sá Hrólfr kraki, at 
Aðils konungr reið nær hánum, tók þá hringinn Svíagrís 
ok kastaði til hans ok bað hann þiggja at gjöf. Aðils 
konungr reið at hringinum, ok tók til með spjótsoddinum 
ok rendi upp á falinn. Þá veik Hrólfr kraki aptr, ok sá er 
hann laut niðr, þá mælti hann: svínbeygt hefi ek nú þann 
er ríkastr er með Svíum. Svá skildust þeir. 


HÉÐINN OK HÖGNI 


Konungr sá, er Högni er nefndr, átti dóttur, er Hildr 
hét. Hana tók at herfangi konungr sá, er Héðinn hét, 
Hjarranda son. Þá var Högni konungr farinn í konunga- 
stefnu; en er hann spurði, at herjat var í ríki hans ok 
dóttir hans var í braut tekin, þá fór hann með sínu liði 
at leita Héðins, ok spurði til hans, at Héðinn hafði siglt 
norðr með landi. Þá er Högni konungr kom í Noreg, 
spurði hann, at Héðinn hafði siglt vestr um haf. Þá siglir 
Högni eptir hánum alt til Orkneyja; ok er hann kom þar 
sem heitir Háey, þá var þar fyrir Héðinn með lið sitt. Þá 
fór Hildr á fund fóður síns, ok bauð hánum men at sætt 
af hendi Héðins, en í öðru orði sagði hon, at Héðinn væri 
búinn at berjast, ok ætti Högni af hánum öngrar vægðar 
ván. Högni svarar stirt dóttur sinni; en er hon hitti Héðin, 

sagði hon hánum, at Högni vildi önga sætt, ok bað hann 
búast til orrostu, ok svá gera þeir hvárirtveggju, ganga upp 
á eyna ok fylkja liðinu. Þá kallar Héðinn á Högna, mág 
sinn, ok baud hánum sætt ok mikit gull at bótum. Þá 
svarar Högni: of síð bauztu þetta, ef þú vill sættast, því 
at nú hefi ek dregit Dáinsleif, er dvergarnir gerðu, er 
manns bani skal verða, hvert sinn er bert er, ok aldri bilar 
í höggi, ok ekki sár grær, ef þar skeinist af. Þá svarar 
Héðinn: sverði hælir þú þar, en eigi sigri; þat kalla ek 
gott hvert, er dróttinholt er. Þá hófu þeir orrostu þá, er 
Hjaðningavíg er kallat, ok börðust þann dag allan, ok at 
kveldi fóru konungar til skipa. En Hildr gékk of náttina 
til valsins, ok vakti upp með fjölkyngi alla þá, er dauðir 
váru; ok annan dag géngu konungarnir á vígvöllinn ok 
börðust, ok svá allir þeir, er féllu hinn fyrra daginn. Fór 
nú svá sú orrosta hvern dag eptir annan, at allir þeir, er 
féllu, ok öll vápn, þau er lágu á vígvelli, ok svá hlifar, 
urðu at grjóti. En er dagaði, stóðu upp allir dauðir menn 
ok börðust, ok öll vápn váru þá nýt. Svá er sagt í kvæð- 
um, at Hjaðningar skulu svá bíða ragnarökrs. ; 

1. Fornjótr hefir konungr heitit, hann réð fyrir Jót- 
landi, er kallat er Finnland ok Kvenland; þat er fyrir austan 
hafsbotn þann, er gengr fyri móts við Gandvík, þat köllu 
vér Helsingjabotn. Fornjótr átti þrjá syni, hét einn Hlérr, 
er vér köllum (Egi, annarr Logi, þriði Kári; hann var faðir 
Frosta, föður Snærs hins gamla; hans son hét Þorri; hann 
átti tvá syni, hét annarr Norr, en annarr Gorr; dóttir hans 
hét Gói. Þorri var blótmaðr mikill, hann hafði blót á 
hverju ári at miðjum vetfi, þat kölluðu þeir Þorrablót; af 

því tók mánaðrinn heiti. Þat var tíðinda einn vetr at 
Þorrablóti, at Gói hvarf í brott, ok var hennar leita farit, 
ok. finnst hon eigi; ok er sá mánaðr leið, lét Þorri fá at 
blóti, ok blóta til þess, er þeir yrði vissir, hvar Gói væri 
niðr komin; þat kölluðu þeir Góiblót;. einskis urðu þeir 
vísir um hana at heldr. Þrim vetrum síðar strengðu þeir 
bræðr heit, at þeir skyldu hennar leita, ok skipta svá leit- 
inni, at Norr skyldi leita um löndin, en Gorr skyldi leita 
um útsker ok eyjar, ok fór hann á skipum; hvárrtveggi 
þeirra bræðra var fjölmennr. Hélt Gorr skipum sínum út 
eptir hafsbotnum ok svá í Allanshaf; síðan kannar hann 
víða Svíasker ok allar eyjar, er. liggja í Eystrasalti, eptir 
þat í Gautasker, ok þaðan til Danmerkr, ok kannar þar 
allar eyjar; hann fann þar frændr sína, þá er komnir váru 
af Hlé hinum gamla or Hlésey, ok hélt hann þá enn fram 
ferðinni, ok spyrr ekki til systur sinnar; en Norr, bróðir 
hans, beið þess er snjó lagði á heiðar, ok skíðfæri gerði 
gott; eptir þat fór hann af Kvenlandi, ok fyrir innan hafs- 
botninn, ok kómu þar, er þeir menn váru, er Lappir heita, 
þat er á bak Finnmörk; en Lappir vildu banna þeim yfir- 
för, ok tókst þar barðagi; ok sá kraptr ok fjölkyngi fylgði 
þeim Nor, at úvinir þeirra urðu at gjalti, þegar þeir heyrðu 
heróp, ok sá vápnum brugðit, ok lögðu Lappir á flótta. 
En Norr fór þaðan vestr á Kjölu, ok var lengi úti, ok svá 
at þeir vissu ekki tl manna, ok skutu dýr ok fugla til 
matar sér;3 fóru þar til, er vötn hnigu til vestrættar af 
fjöllum; þá fara þeir með vötnunum, ok kómu at sjá; þar 
var fyrir þeim fjörðr mikill, sem hafsbotn væri; þar váru 
bygðir miklar, ok dalir stórir géngu at firðinum; þar var 
safnaðr fyrir þeim, ok réðu þeir þegar til barðaga við Nor, 
ok fóru þeirra skipti eptir vana: alt fólk féll þar eða flýði; 
en Norr ok hans menn géngu yfir, sem log yfir akra. Fór 
Norr um allan fjörðinn, ok lagði undir sik, ok gjörðist 
konungr yfir þeim heruðum, er þar lágu innan fjarðar. 

Norr dvaldist þar um sumarit, þar til er snjáfaði á heiðar; 
þá stefndi hann upp eptir dalnum þeim, er suðr gengr af 
firðinum; sá fjörðr er nú kallaðr Þrándheimr; suma menn 
sína lætr hann fara hit fremra um Mærina; hann lagði 
undir sik, hvar sem hann fór; ok þá er hann kemr suðr 
yfir fjallit þat, er var fyri sunnan dalsbotninn, sótti hann 
suðr eptir dölunum, þar til er hann kom at vatni miklu, 
er þeir kölluðu Mjörs; þá snýr hann enn vestr á fjallit, 
þvíat hánum var sagt, at menn hans höfðu farit úsigr fyri 
konungi þeim, er Sókni hét. Þá kómu þeir í þat herað, 
er þeir kölluðu Valdres; þaðan fóru þeir til sjóvar, ok kómu 
í langan fjörð ok mjófan, er nú heitir Sogn; þar var fundr 
þeirra Sókna; ok áttu þeir þar orrostu mikla, því at Sókna 
brá ekki við fjölkyngi þeirra; Norr gékk fram hart, ok 
skiptust þeir Sókni höggum við; þar féll Sókni ok mart 
lið hans. 

2. Eptir þat fór Norr í fjörð þann, er norðr gengr 
af Sogni; þar hafði Sókni fyri ráðit, er nú heitir Sókna- 
dalr; þar dvaldist Norr lengi, ok heitir þar nú Norafjörðr. 
Þar kom til móts við hann Gorr, bróðir hans, ok hafði þá 
hvárgi þeirra spurt til Gói. Gorr hafði ok undir sik lagt 
land alt hit yðra, er hann hafði sunnan farit; ok þá skiptu 
þeir löndum með sér bræðr; hafði Norr meginland alt, ok 
Gorr skal hafa eyjar þær allar, er hann ferr stjórnföstu 
skipi milli ok meginlands. Ok eptir þat ferr Norr til Upp- 
landa, ok kom þar sem nú heitir Heiðmörk; þar réð sá 
konungr fyrir, er hét Hrólfr or Bjargi; hann var son Svaða 
jötuns norðan af Dofrum. Hrólfr hafði numit á brott af 


Kvenlandi Gói Þorradóttur; hann fór þegar til móts við Nor, 


ok bauð hánum til einvígis; þeir börðust lengi, ok varð 

hvárgi sárr; eptir þat sættust þeir ok fékk Norr systur 

Hrólfs, en Hrólfr fékk Gói. Þaðan snéri Norr aptr norðr 

til ríkis þess, er hann hafði undir sik lagt; þat kallaði 

hann Norveg; réð hann því ríki, meðan hann lifði, en synir 

hans eptir hann, ok skipta þeir landi með sér, ok tóku 
svá ríki at smækkast, sem konungar tóku fjölgast, ok greind- 
ust svá í fylki. 

3. Gorr hefir ok verit kallaðr sækonungr; hans synir 
váru þeir Heiti ok Beiti; þeir váru sækonungar ok ofstop- 
amenn miklir; þeir géngu mjök á ríki sona Nors, ok áttu 
þeir margar orrostur, ok sigruðust ýmsir. Beiti lagði inn 
í Þrándheim, ok herjaði þar; hann lá þar, er nú heitir 
Beitissær eða Beitisstöð; þar lét hann draga skip or Beitis- 
stöð innanverðri, ok norðr yfir Æskrueið; þar ganga Naum- 
dalir at norðan; hann settist í lypting, ok hélt um hjálm- 
völ, ok eignaðist land alt þat, er var á bakborða, ok eru 
þar margar bygðir. Heiti, son Gors, var faðir Svaða sæ- 
konungs, föður Hálfdanar hins gamla, föður Ívars Upplend- 
inga jarls, föður Eysteins glumru, föður Rögnvalds jarls 
hins ríka ok hins ráðsvinna. 


HEIMSKRINGLA 
FORMÁLI 


Á bók þessi lét ek rita fornar frásagnir um höfðingja 
þá er ríki hafa haft á norðrlöndum ok á danska tungu 
hafa mælt, svá sem ek hefi heyrt fróða menn segja: svá 
ok nökkurar kynkvíslir þeirra, eptir því sem mér hefir 
kent verit: sumt þat er finnz í langfeðgatali því, er kon- 
ungar hafa rakit kyn sitt eða aðrir stórættaðir menn: en 
sumt er ritat eptir fornum kvæðum eða söguljóðum, er 
menn hafa haft til skemtanar sér. Nú þó at vér vitum ei 
sannindi á því, þá vitum vér dæmi tl þess, at gamlir 
fræðimenn hafa slíkt fyrir satt haft: Þjóðólfr hinn fróði ur 
Hvini var skáld Haralds hins hárfagra; hann orti ok kvæði 
um Rögnvald konung heiðum-hærra, þat er kallat er Yngl- 

ingatal. Rögnvaldr var son Ólafs Geirstaðaálfs, bróður Hálf- 
danar svarta. Í þessu kvæði eru nefndir XXX langfeðgar 
hans, ok sagt frá dauða hvers þeirra ok legstað. Fjölnir 
er sá nefndr, er son var Yngvifreys, þess er Svíar hafa 
blótat lengi síðan: af hans nafni eru Ynglingar kallaðir. 
Eyvindr skáldaspillir taldi ok langfeðga Hákonar jarls hins 
ríka í kvæði því er Háleygjatal heitir, er ort var um Hákon. 
Sæmingr er þar nefndr, son Yngvifreys; sagt er þar ok frá 
dauða hvers þeirra ok haugstað. Eptir Þjóðólfs sögn er 
fyrst ritin æfi Ynglinga, ok þar við aukit eptir sögn fróðra 
manna. Hin fyrsta öld er kölluð brunaöld: þá skyldi brenna 
alla dauða menn, ok reisa eptir bautasteina; en síðan er 
Freyr hafði heygðr verit at Uppsölum, þá gjörðu margir 
höfðingjar eigi síðr hauga en bautasteina, til minningar 
eptir frændr sína; en síðan er Danr hinn mikilláti Dana 
konungr lét sér haug gjöra, ok bauð sik þanneg bera dauðan 
með konungs skrúði ok herbúnaði ok hest hans við öllu 
söðulreiði ok mikit fé annat: en hans ættmenn gjörðu margir 
svá síðan; þá hófz þar haugsöld í Danmörku; en lengi 
síðan hélz brunaöld með Svíum ok Norðmönnum. En er 
Haraldr hinn hárfagri var konungr í Noregi, þá bygðiz 
Ísland. Með Haraldi váru skáld, ok kunna menn enn kvæði 
þeirra, ok allra konunga kvæði þeirra er síðan hafa verit 
at Noregi, ok tökum vér þar mest dæmi af því, er sagt 
er í þeim kvæðum, er kveðin váru fyrir sjálfum höfðingj- 
unum eða sonum þeirra: tökum vér þat alt fyrir satt, er 
í þeim kvæðum finnz um ferðir þeirra eða orrostur. En 
þat er háttr skálda at lofa þann mest, er þá eru þeir 
fyrir; en engi mundi þat þora, at segja sjálfum hánum þau 


verk hans, er allir, þeir er heyrði, vissi at hégómi væri ok : 


skrök, ok svá sjálfr hann: þat væri þá háð en eigi lof. 
Ari prestr hinn fróði Þorgils son Gellissonar ritaði fyrstr 
manna hér á landi at norrænu máli fræði, bæði forna ok 
nýja: ritaði hann mest í upphafi sinnar bókar um Íslands 
3* 

ygð ok lagasetning, síðan frá lögsögumönnum, hversu lengi 

þa hafði sagt; ok hafði þat áratal fyrst til þess er kristni 
kom á Ísland, en síðan alt til sinna daga. Hann tók þar 
ok við mörg önnur dæmi, bæði konunga æfi í Noregi ok 

5 Danmörk, ok svá á Englandi, eðr enn stórtíðindi er gjörz 
höfðu hér á landi, ok þykkir mörgum vitrum mönnum hans 
sögn öll merkiligust: var hann forvitri ok svá gamall, at 
hann var fæddr næsta vetr eptir fall Haralds Sigurðarsonar. 
Hann ritaði, sem hann sjálfr segir, æfi Noregs konunga, 
10 eptir sögu Odds Kollssonar Hallssonar af Síðu: en Oddr 
nam at Þorgeiri afráðskoll, þeim manni er vitr var ok svá 
gamall, at hann bjó þá undir Niðarnesi, er Hákon jarl 
hinn ríki var drepinn. Í þeim sama stað lét Ólafr kon- 
ungr Tryggvason efna til kaupangs, þar sem nú er. Ári 
15 prestr Þorgilsson kom VIL vetra gamall í Haukadal til Halls 
Þórarinssonar ok var þar XIV vetr. Hallr var maðr stór- 
vitr ok minnigr; hann mundi þat er Þangbrandr prestr 
skirði hann þrevetran: þat var vetri fyrr en kristni væri 
lögtekin á Íslandi. Ari var XIL vetra gamall, þá er Ísleifr 
20 biskup andaðiz. Hallr fór milli landa, ok hafði félag Ólafs 
konungs hins helga, ok fékk af því uppreist mikla: var 
hánum því kunnigt um konungríki hans. En er Ísleifr 
biskup andaðiz var liðit frá falli Ólafs konungs Tryggva- 
sonar nær LXXKX vetra. Hallr andaðiz IX vetrum síðar 
25" en Ísleifr biskup;.þá var Hallr at vetra tali níræðr ok IV 
vetra. Hann hafði gjört bú í Haukadal þrítugr, ok bjó þar 
LX ok IV vetra; svá ritaði Ari. Teitr son Ísleifs biskups 
var með Halli í Haukadal at fóstri ok bjó þar síðan; hann 
lærði Ara prest ok marga fræði sagði hann hánum, þá er 
30 Ari ritaði síðan. Ari nam ok marga fræði at Þuríði dóttur 
Snorra goða: hon var spök at viti: hon mundi Snorra föður 
sinn; en hann var þá nær hálffertugr er kristni kom á 
Ísland, en andaðiz einum vetri eptir fall Ólafs konungs hins 
helga. Því var eigi undarligt, at Ari prestr væri sannfróðr 

at: fornum tíðindum, bæði hér ok útanlands, at hann var 
sjálfr námgjarn ok vitr ok minnugr, en hafði numit at 
gömlum mönnum ok vitrum. En kvæðin þykkja mér sízt 
ur stað færð, ef þau eru rétt kveðin ok skynsamliga upp- 
tekin. 


YNGLINGA SAGA 


OR HEIMSKRINGLU 


1. Svá er sagt, at kringla heimsins sú er mannfólkit 
byggvir, er mjök vágskorin: ganga höf stór ur útsjánum 
inn í jörðina; er þat kunnigt, at haf gengr af Njörva- 
sundum, ok alt út til Jórsalalands. Af hafinu gengr langr 
hafsbotn til landnorðrs, er heitir Svartahaf; sá skilr heims 
þriðjunga: heitir fyrir austan Asía, en fyrir vestan kalla 
sumir Európa, en sumir Enea; en norðan at Svartahafi 
gengr Svíþjóð hin mikla eða hin kalda; Svíþjóð hina miklu 
kalla sumir menn eigi minni en Serkland hit mikla; sumir 
jafna henni við Bláland hit mikla; hinn neyrðri hlutr Sví- 
þjóðar liggr úbygðr af frosti ok kulda, svá sem hinn syðri 
hlutr Blálands er auðr af sólarbruna. Í Svíþjóð eru stór- 
heruð mörg: þar eru ok margskonar þjóðir undarligar ok 
margar tungur: þar eru risar ok þar eru dvergar, þar eru 
ok blámenn, þar eru dýr ok drekar furðuliga stórir. Ur 
norðri frá fjöllum þeim, er fyrir utan eru bygð alla, fellr 
á um Svíþjóð, sú er at réttu heitir Tanais; hon var forðum 
kölluð Tanakvísl eðr Vanakvísl; hon kemr til sjávar inn í 
Svartahaf. Í Vanakvíslum var þá kallat Vanaland eðr Vana- 
heimr; sú á skilr heims þriðjunga; heitir fyrir austan Asía, 
en fyrir vestan Európa. 

2. Fyrir austan Tanakvísl í Asía var kallat Ásaland 
eðr Ásaheimr; en höfuðborgina, er var í landinu, kölluðu 

þeir Asgarð; en í borginni var höfðingi sá, er Óðinn var 
kallaðr; þar var blótstaðr mikill. Þat var þar siðr, at XIl 
hofgoðar váru ægtir: skyldu þeir ráða fyrir blótum ok 
dómum manna í milli; þat eru díar kallaðir eðr dróttnar: 
þeim skyldi þjónustu veita alt fólk ok lotning. Óðinn var 
hermaðr mikill ok mjök víðförull, ok eignaðiz mörg ríki: 
hann var svá sigrsæll, at í hverri orrostu fékk hann gagn; 
ok svá kom at hans menn trúðu því, at hann ætti heim- 
ilan sigr í hverri orrostu. Þat var háttr hans, ef hann 
sendi menn sína til orrostu, eðr (i) aðrar sendifarar, at 
hann lagði áðr hendr í höfuð þeim, ok gaf þeim bjannak: 
trúðu þeir at þá mundi vel faraz. Svá var ok um hans 
menn, hvar sem þeir urðu í nauðum staddir á sjá eða á 
landi, þá kölluðu þeir á nafn hans, ok þóttuz iafnan fá af 
því fró: þar þóttuz þeir eiga alt traust, er hann var. Hann 
fór opt svá langt í brot, at hann dvaldiz í ferðinni mörg 
misseri. 

3. Óðinn átti Il bræðr, hét annarr Vé, en annarr Vilir; 
þeir bræðr hans stýrðu ríkinu þá er hann var í brottu. 
Þat var eitt sinn, þá er Óðinn var farinn langt í brot ok 
hafði lengi dvalizt, at ásum þótti örvænt hans heim: þá 
tóku bræðr hans at skipta arfi hans, en konu hans Frigg 
géngu þeir báðir at eiga, en litlu síðar kom Ódinn heim; 
tók hann þá við konu sinni. 

4. Óðinn fór með her á hendr vönum; en þeir urðu 
vel við, ok vörðu land sitt, ok hölðu ýmsir sigr: herjuðu 
hvárir land annarra, ok görðu skaða á. En er þat leiddiz 
hvárumtveggjum, lögðu þeir milli sín sættarstefnu, ok gerðu 
frið, ok selduz gislar; féngu vanir sína hina ágætustu menn, 
Njörð hinn auðga ok son hans Frey, en æsir þar í mót 
þann er Hænir hét, ok kölluðu hann allvel til höfðingja 
fallinn. Hann var mikill maðr ok hinn vænsti: með hánum 
sendu æsir þann er Mímir hét, (hann var) hinn vitrasti 
maðr; en vanir féngu þar í mót þann er spakastr var í 

þeirra flokki, sá hét Kvásir. En er Hænir kom í Vana- 
heim, þá var hann þegar höfðingi görr; Mímir kendi hánum 
ráð öll. En er Hænir var staddr á þingum eðr stefnum, 
svá at Mímir var eigi nær, ok kæmi nökkur vandamál fyrir 
hann, þá svaraði hann æ hinu sama: ráði aðrir, kvað hann. 
Þá grunaði vani at æsir mundi hafa falsat þá í manna- 
skiptinu: þá tóku þeir Mími ok hálshjuggu, ok sendu höf- 
uðit ásum. Óðinn tók höfuðit, ok smurði urtum þeim er 
eigi mátti fúna, ok kvað þar yfir galdra, ok magnaði svá, 
at þat mælti við hann, ok sagði hánum marga leynda hluti. 
Njörð ok Frey setti Óðinn blótgoða, ok váru þeir díar með 
ásum. Dóttir Njarðar var Freyja; hon var blótgyðja ok 
hon kendi fyrst með ásum seið, sem vönum var títt. Þá 
er Njörðr var með vönum, þá hafði hann átta systur sína; 
þvíat þat váru þar lög: váru börn þeirra Freyr ok Freyja: 
en þat var bannat með ásum, at byggja svá náit at frændsemi. 

5. Fiallgarðr mikill gengr af landnorðri til útsuðrs; sá 
skilr Svíþjóð hina miklu ok önnur ríki: fyrir sunnan fjallit 
er eigi langt til Tyrklands; þar átti Ódinn eignir stórar. Í 
þann tíma fóru Rúmverja höfðingjar víða um heiminn, ok 
brutu undir sik allar þjóðir, en margir höfðingjar flýðu fyrir 
þeim úfriði af eignum sínum. En fyrir því at Óðinn var 
forspár ok fjölkunnigr, þá vissi hann at hans afkvæmi mundi 
um norðrhálfu heimsins byggja. Þá setti hann bræðr sína 
Vé ok Vila yfir Ásgarð; en hann fór ok díar allir með hánum 
ok mikit mannfólk annat. Fór hann fyrst vestr í Garða- 
ríki, ok þá suðr í Saxland. Hann átti sonu marga: hann 
eignaðiz ríki víða um Saxland, ok setti þar sonu sína til 
landsgæzlu. Þá fór hann norðr til sjávar, ok tók sér þar 
bústað í ey einni; þar heitir nú Óðins ey í Fjóni. Þá sendi 
hann Gefjon norðr yfir sundit á landa leitan: þá kom hon 
til Gylfa, ok gaf hann henni eitt plógsland. Þá fór hon í 
Jötunheima, ok gat þar IV sonu við jötni nökkurum; hon 
brá þeim í yxnalíki, ok færði þá fyrir plóginn, ok dró 

landit út á hafit, ok vestr gegnt Úðinsey, ok er þat land 
kallat Sælund: þar bygði hon síðan. Hennar fékk Skjöldr, 
son Óðins; þau bjuggu at Hleiðru. Þar er vatn eðr sjár 
eptir, þat er kallat Lögrinn. Svá liggja firðir í Leginum 
í Svíaríki, sem nes í Sælundi. Svá kvað Bragi hinn gamli: 


Gefjon dró frá Gylfa glöð, djúpröðuls öðla, 
svá at af renniröknum rauk, Danmarkar auka; 
báru yxn, ok átta ennitungl, þar er géngu 
fyri vineyjar víðri valröf, fjögur höfuð. 


En er Óðinn spurði, at góðir landskostir váru austr at 
Gylfa, fór hann þannug, ok görðu þeir Gylfi sætt sína, 
þvíat Gylfi þóttiz eingi krapt til hafa til mótstöðu við ásana. 
Mart áttuz þeir Óðinn við ok Gylfi í brögðum ok sjón- 
hverfingum, ok urðu æsir jafnan ríkari. Óðinn tók sér bú- 
stað við Löginn, þar sem nú eru kallaðar fornu Sigtúnir, ok 
gerði þar mikit hof ok blót eptir siðvenju ásanna. Hann 
eignaðiz þar lönd svá vítt, sem hann lét heita Sigtúnir: 
hann gaf bústaði hofgoðunum: Njörðr bjó í Nóatúnum; en 
Freyr at Uppsölum; Heimdallr at Himinbjörgum; Þórr á 
Þrúðvangi; Baldr á Breiðabliki: öllum fékk hann þeim góða 
bólstaði. E 

6. Þá er Ásaóðinn kom á norðrlönd, ok með hánum 
díar, er þat sagt með sannindum, at þeir hófu ok kendu 
íþróttir þær, er menn hafa lengi síðan með farit. Óðinn 
var gölgastr af öllum, ok at hánum námu þeir allir íþrótt- 
irnar: því at hann kunni fyrstr allar ok þó flestar. En 
þat er at segja fyrir hverja sök hann var svá mjök tignaðr, 
þá báru þessir hlutir til: hann var svá fagr ok göfugligr 
álitum þá er hann sat með vinum sínum, at öllum hló hugr 
við; en þá er hann var í her, þá sýndiz hann grimmligr- 
sínum úvinum. En þat bar til þess, at hann kunni þær 
íþróttir, at hann skipti litum ok líkjum, á hverja lund er 
hann vildi: önnur var sú, at hann talaði svá snjalt ok slétt, 

at öllum er á heyrðu, þótti þat eina satt; mælti hann alt 
hendingum, svá sem nú er þat kveðit, er skaldskapr heitir. 
Hann ok hofgoðar hans heita ljóðasmiðir, því at sú íþrótt 
hófz af þeim í norðrlöndum. Óðinn kunni svá gera, at í 
orrostu urðu úvinir hans blindir, eða daufir, eða óttafullir; 
en vápn þeirra bitu eigi heldr en vendir: en hans menn 
fóru brynjulausir, ok váru galnir sem hundar eðr vargar, 
bitu í skjöldu sína, váru sterkir sem birnir eða griðungar: 
þeir drápu mannfólkit, en hvártki eldr né járn orti á þá: 
þat er kallat berserksgangr. 

7. Óðinn skipti hömum; lá þá búkrinn sem sofinn eða 
dauðr, en hann var þá fugl eða dýr, fiskr eða ormr, ok 
fór á einni svipstund á fjarlæg lönd, at sinum eyrindum 
eðr annarra manna. Þat kunni hann enn at gera með 
orðum einum, at slökkva eld, ok kyrra sjá, ok snúa vind- 
um hverja leið er hann vildi. - Óðinn átti skip þat er Skið- 
bladnir hét, er hann fór á yfir höf stór, en þat mátti vefja 
saman sem dúk. Óðinn hafði með sér höfuð Mímis ok 
sagði þat hánum mörg tíðindi ur öðrum heimum: en stund- 
um vakti hann upp dauða menn ur jörðu, eðr settiz undir 
hanga: fyrir því var hann kallaðr drauga dróttinn eðr hanga 
dróttinn. Hann átti ok hrafna tvá er hann hafði tamit við 
mál; flugu þeir víða um lönd, ok sögðu hánum mörg tíðindi: 
af þessum hlutum varð hann stórliga fróðr. Allar þessar 
íþróttir kendi hann með rúnum ok ljóðum, þeim er galdrar 
heita; fyrir því eru æsir kallaðir galdrasmiðir. Óðinn kunni 
þá íþrótt er mestr máttr fylgði, ok framdi sjálfr, er seiðr 
heitir: en af því mátti hann vita örlög manna ok óordna 
hluti, svá ok at göra mönnum bana eðr úhamingju, eðr van- 
heilindi, svá ok at taka frá mönnum vit eðr afl, ok gefa 
öðrum;.en þessi fjölkyngi, er framit er, fylgir svá mikil 
ergi, at eigi þótti karlmönnum skammlaust við at fara, ok 
var gyðjunum kend sú íþrótt. Óðinn vissi of alt jarðfé. 
hvar fólgit var, ok hann kunni þau ljóð er upp laukz fyrir 

hánum jörðin, ok björg ok steinar, ok haugarnir, ok batt 
hann með orðum einum þá er fyrir bjuggu, ok gékk inn 
ok tók þar slíkt er hann vildi. Af þessum kröptum varð 
hann mjök frægr; úvinir hans óttuðuz hann, en vinir hans 
treystuz hánum, ok trúðu á krapt hans ok á sjálfan hann; 
en hann kendi flestar íþróttir sínar blótgoðunum, váru þeir 
næst hánum um allan fróðleik ok fjölkyngi. Margir aðrir 
námu þó mikit af, ok hefir þaðan af dreifzt fjölkyngin víða, 
ok haldiz lengi. En Óðin ok þá höfðingja tólf blótuðu 
menn, ok kölluðu goð sín, ok trúðu á lengi síðan. Eptir 
Óðins. nafni var kallaðr Auðun, ek hétu menn svá sonu 
sína; en af Þórs nafni er kallaðr Þórir eðr Þórarinn, eðr 
dregit af öðrum heitum til, svá sem Steinþórr, eðr Haf- 
þorr, eðr enn breytt á fleiri vega. 

8. Óðinn setti lög í landi sínu, þau er gengit höfðu 
fyrr með ásum; svá setti hann, at alla dauða menn skyldi 
brenna, ok bera á bál með þeim eign þeirra: sagði hann 
svá, at með þvílíkum auðæfum skyldi hverr koma til Val- 
hallar sem hann hafði á bál: þess skyldi hann ok njóta, 
er hann sjálfr hafði í jörð grafit: en öskuna skyldi bera 
út á sjá, eðr grafa niðr í jörð: en eptir göfgá menn skyldi 
haug gera til minningar: en eptir alla þá menn, er nökkut 
mannsmót var at, skyldi reisa bautasteina; ok hélz sá siðr 
lengi síðan. Þá skyldi blóta í móti vetri til árs, en at 
miðjum vetri blóta til gróðrar, hit þriðja at sumri; þat 
var sigrblót. Um alla Svíþjóð guldu menn Óðni skatt, penn- 
ing fyrir nef hvert; en hann skyldi verja land þeirra fyrir 
úfriði, ok blóta þeim til árs. 

9. Njörðr fékk konu þeirrar, er Skaði hét; hon vildi 
ekki við hann samfarar, ok giptiz síðan Óðni, áttu þau 
marga sonu: einn þeirra hét Sæmingr, um hann orti Ey- 
vindr skáldaspillir þetta: 

Þann skjald blæðr skattfæri gat 
ása niðr við járnviðju, 

þá er þau meirr í Mannheimum 
skatna vinr ok Skaði bygðu. 
Sævar beins ok sonu marga 
öndrdís við Óðni gat. 

Tii Sæmings taldi Hákon jarl hinn ríki langfeðgakyn 
sitt. Þessa Svíþjóð kölluðu þeir Mannheima, en hina miklu 
Svíþjóð kölluðu þeir Goðheima; ur Goðheimum sögðu þeir 
mörg tíðindi ok mörg undr. 

10. Óðinn varð sóttdauðr í Svíþjóð; ok er hann var 
at kominn bana, lét hann marka sik geirs oddi, ok eignaði 
sér alla vápnbitna menn: sagði hann sik mundu fara í 
Goðheima ok fagna þar vinum sínum. Nú hugðu Svíar, 
at hann væri kominn í hinn forna Ásgarð, ok mundi þar 
lifa at eilífu. Hófz þá at nýju átrunaðr við Óðin ok áheit. 
Opt þótti Svíum hann vitraz sér, áðr stórar orrostur yrði; 
gaf hann þá sumum sigr, en sumum bauð hann til sín: 
þótti hvárrtveggi kostr góðr. Óðinn var brendr dauðr, ok 
var sú brenna gjör allveglig. Þat var trúa þeirra, af því 
hærra sem reykinn lagði í loptit upp, at því háleitari væri 
sá í himninum, er brennuna átti ok þess auðgari, er meira 
fé brann með hánum. 

11. Njörðr af Nóatúnum gerðiz þá valdsmaðr yfir Svíum, 
ok hélt upp blótum; hann kölluðu Svíar þá dróttin sinn; 
tók hann þá skattgjafir af þeim. Á hans dögum var friðr 
allgóðr ok allskonar ár svá mikit, at Svíar trúðu því, at 
Njörðr réði fyrir ári ok fyrir fésælu manna. Á hans dögum 
dó flestir díar, ok -váru allir brendir ok blótaðir síðan. 
Njörðr varð sóttdauðr, lét hann ok marka sik Óðni, áðr 
hann dó: Svíar brendu hann, ok grétu allir mjök yfir 
leiði hans. 

12. Freyr tók þá við ríki eptir Njörð; var hann kall- 
aðr dróttin yfir Svíum, ok tók skattgjafir af þeim; hann 
var vinsæll ok ársæll sem faðir hans. Freyr reisti at Upp- 
sölum hof mikit, ok setti þar höfuðstað sinn; lagði þar til 

allar skyldir sínar, lönd ok lausan eyri: þá hófz Uppsala- 
auðr, ok hefir haldizt æ síðan. Á hans dögum hófz Fróða- 
friðr; þá var ok ár um öll lönd: kendu Svíar þat Frey. 
Var hann því meirr dýrkaðr en önnur goðin, sem á hans 
dögum varð lands fólkit auðgara en fyrr af friðinum ok 
ári.  Gerðr Gýmis dóttir hét kona hans; sonr þeirra hét 
Fjölnir. Freyr hét Yngvi öðru nafni; Yngva nafn var síðan 
haft í hans ætt fyrir tignarnafn; ok Ynglingar váru síðan 
kallaðir hans ættmenn. Freyr tók sótt; en er at hánum 
leið sóttin, leituðu menn sér ráðs, ok létu fá menn til hans 
koma, en bjuggu haug mikinn, ok létu dyrr á, ok þrjá 
glugga. En er Freyr var dauðr, báru þeir hann leyniliga 
í hauginn, ok sögðu Svíum at hann lifði, ok varðveittu 
hann þar þrjá vetr. En skatt öllum heltu þeir í hauginn, 
í einn glugg gullinu, en í annann silfrinu, í hinn þriðja 
eirpenningum. Þá hélz ár ok friðr. 

13. Freyja hélt þá upp blótum, þvíat hon ein lifði þá 
eptir goðanna, ok varð hon þá hin frægsta, svá at með hennar 
nafni skyldi kalla allar konur tignar, svá sem nú heita frov- 
or. Svá heitir ok hver freyja yfir sinni eigu, en sú hús- 
freyja, er bú á. Freyja var heldr marglynd; Óðr hét bóndi 
hennar; dætr hennar hétu Hnoss ok Gersimi; þær váru 
fagrar mjök: af þeirra nafni eru svá kallaðir hinir dýrstu 
gripir. Þá er allir Svíar vissu, at Freyr var dauðr, en 
hélz ár ok friðr, þá trúðu þeir, at svá mundi vera, meðan 
Freyr væri á Svíþjóð, ok vildu eigi brenna hann, ok köll- 
uðu hann veraldar goð, blótuðu mest til árs ok friðar alla 
æfi síðan. 

14. Fjölnir son Yngvifreys réð þá fyrir Svíum ok Upp- 
sala auð; hann var ríkr ok ársæll ok friðsæll: þá var 
Friðfróði at Hleiðru: þeirra í millum var vinfengi mikit ok 
heimboð. Þá er Fjölnir fór til Fróða á Sælund, þá var 
þar fyrir búin veizla mikil ok boðit til víða um lönd. Fróði 
átti mikinn húsabæ; þar var gert ker mikit margra álna 

hátt, ok okat með stórum timbrstokkum: þat stóð í undir- 
skemmu, en lopt var yfir uppi, ok opit gólfþilit, svá at þar 
var niðr helt leginum, en kerit blandit fullt mjaðar; þar 
var drykkr furðu sterkr. Um kveldit var Fjölni fylgt til 
herbergis í hit næsta lopt, ok hans sveit með hánum. Um 
náttina gékk hann út í svalir at leita sér staðar; var hann 
svefnærr ok dauðadrukkinn: en er hann snériz aptr til her- 
bergis, þá gékk hann fram eptir svölunum ok til annarra 
loptdura, ok þar inn, misti þá fótum, ok féll í mjaðar- 
kerit, ok týndiz þar. Svá segir Þjóðólfr hinn Hvinverski: 
Varð framgengt, þar er Fróði bjó, 

feigðar orð er at Fjölni kom: 

ok sikling Svigðis geira 

vágr vindlauss of viða skyldi. 

15. Svegðir tók ríki eptir föður sinn; hann strengði þess 
heit at leita Goðheims ok Óðins hins gamla; hann fór með 
XIL menn víða um heiminn. Hann kom út í Tyrkland ok 
í Svíþjóð hina miklu, ok hitti þar marga frændr sína, ok 
var í þessi för V vetr. Þá kom hann aptr til Svíþjóðar, 
dvaldiz hann þá enn heima um hríð. Hann hafði fengit 
konu þá er Vana hét, út í Vanaheimi, var þeirra son Van- 
landi. Svegðir fór enn at leita Goðheims; ok í austan- 
verðri Svíþjóð hét bær mikill at Steini; þar er steinn svá 
mikill sem stórt hús. Um kveldit eptir sólar fall, þá er 
Svegðir gékk frá drykkju til svefnbúrs, sá hann til steins- 
ins, at dvergr sat undir steininum: Svegðir ok hans menn 
váru mjök. drukknir, ok runnu til steinsins: dvergrinn stóð 
í durum, ok kallaði á Svegði, bað hann þar inn ganga, ef 
hann vildi Óðin hitta. Svegðir hljóp í steininn; en steinn- 
inn laukz þegar aptr, ok kom Svegðir eigi aptr. Svá segir 
Þjóðólfr hinn Hvinverski : 


En dagskjarr Durnis niðja 
salvörðuðr Svegði vélti; 

þá er í stein hinn stórgeði 
Dulsa konr ept dvergi hljóp: 
ok salbjartr þeirra Sökmímis 
jötunbygðr við jöfri gein. 

16. Vanlandi hét sonr Svegðis, er ríki tók eptir hann, ok 
réð fyrir Uppsala auð: hann var hermaðr mikill, ok hann 
fór víða um lönd. Hann þá vetrvist á Finnlandi með Snjá 
hinum gamla, ok fékk þár dóttur hans Drífu. En at vári 
fór hann á brott, en Drifa var eptir; ok hét hann at koma 
aptr á þriggja vetra fresti; en hann kom eigi á X vetrum. 
Þá sendi Drífa eptir Huld seiðkonu, en sendi Vísbur, son 
þeirra Vanlanda, til Svíþjóðar. Drífa keypti af Huld seið- 
konu, at hon skyldi síða Vanlanda til Finnlands, eðr deyða 
hann at öðrum kosti. En er seiðr var framiðr, þá var 
Vanlandi at Uppsölum: þá gerði hann fúsan at fara til 
Finnlands: en vinir hans ok ráðamenn bönnuðu hánum, 
ok sögðu at vera mundi fjölkyngi Finna í farfýsi hans. Þá 
görðiz hánum svefnhöfugt, ok lagðiz hann til svefns. En 
er hann hafði lítt sofnat, kallaði hann ok sagði, at mara 
trað hann. Menn hans fóru til ok vildu hjálpa hánum; 
en er þeir tóku uppi til höfuðsins, þá trað hon fótleggina, 
svá at nær brotnuðu; þá tóku þeir til fótanna, þá kafði 
hon höfuðit, svá at þar dó hann. Svíar tóku lík hans, ok 
var hann brendr við á þá, er Skúta heitir. Þar váru sett- 
ir bautasteinar hans. Svá segir Þjóðólf: 

En á vit Vilja bróður 
viíta vættr Vanlanda kom; 
ok tröllkund of troða skyldi 
liðs Grímhildr ljóna baga; 


30 ok sá brann á beði Skútu 


menglötuðr er mara kvaldi. 


17. Vísburr tók arf eptir Vanlanda födur sinn; hann gékk 
at eiga dóttur Auða hins auðga ok gaf henni at mundi HI 

stórbæi ok gullmen. Þau áttu IL sonu Gisl ok Öndur. En 
Vísburr lét hana eina ok fékk annarrar konu; en hon fór 
til föður sins með sonu sína. Vísburr átti son er Dómaldi 
hét; stjúpmóðir Domalda lét síða at hánum úgæfu. En er 
synir Vísburs váru XII vetra ok XIII, fóru þeir á fund 
hans ok heimtu mund móður sinnar; en hann vildi eigi 
gjalda. Þá mæltu þeir, at gullmenit skyldi verða at bana 
hinum besta manni í ætt hans, ok fóru í brott ok heim. 
Þá var enn fengit at seið ok siðit til þess, at þeir skyldu 
mega drepa föður sinn. Þá sagdi Huldr völva þeim, at 
hon mundi svá síða, ok þat með, at ættvíg skyldu ávalt 
vera Í ætt þeirra Ynglinga síðan: þeir játtu því. Eptir þat 
sömnuðu þeir liði ok kómu at Vísbur um nátt á óvart ok 
brendu hann inni. Svá kvað Þjóðólfr: 
Ok Vísburs vilja byrði 

sævar niðr svelgja knátti, 

þá er meinþjóf markar öttu 

setrverjendr á sinn föður; 

ok allvald í arin-kjöli 

glóða garmr glymjandi beit. 

18. Dómaldi tók arf eptir föður sinn Vísbur, ok réð lönd- 
um. Á hans dögum gjörðiz í Svíþjóð sultr mikill ok seyra. 
Þá efldu Svíar blót stór at Uppsölum; hit fyrsta haust 
blótuðu þeir yxnum, ok batnaði ekki árferð at heldr. En 
annat haust hófu þeir mannblót; en árferð var söm eðr 
verri. En hit þriðja haust kómu Svíar fjölment til Upp- 
sala, þá er blót skyldu vera; þá áttu höfðingjar ráðagjörð 
sína; ok kom þat ásamt með þeim, at hallærit mundi standa 
af Dómalda konungi þeirra; ok þat með, at þeir skyldu 
hánum blóta til árs sér, ok veita hánum atgöngu ok drepa 
hann, ok rjóða stalla blóði hans; ok svá gerðu þeir. Svá 
segir Þjóðólfr: 

Hitt var fyrr at fold ruðu 
sverðberendr sínum dróttni; 

ok landherr á lífs vánan 
dreyrug vápn Dómalda bar. 
Þá árgjörn Jóta dólgi 

Svía. kind of sóa skyldi. 

5 19: Dómarr hét sonr Dómalda, er þar næst réð ríki; 
hann réð lengi fyrir löndum, ok varð þá góð árferð ok friðr 
um hans daga. Frá hánum er ekki sagt annat, en hann 
varð sóttdauðr at Uppsölum, ok var færðr á Fýrisvöllu ok 
brendr þar á árbakkanum, -ok eru þar bautasteinar hans. 

10 Svá segir Þjóðólfr: 

Ok ek þess opt of Yngva hrær 
fróða menn of fregit hafða, 
hvar Dómarr á dynjanda 
bana Hálfs of borin væri. 
i5 Nú ek þat veit at verkbitinn 
Fjölnis niðr við Fýri brann. 

20. Dyggvi hét son hans, er þar næst réð löndum, ok er 
frá hánum ekki sagt annat, en hann varð sóttdauðr; svá 
segir Þjóðólfr: 

20 Kveðkat ek dul, nema Dyggva hrær 
Glitnis gná at gamni hefir; 
þvíat jódís Úlfs ok Narfa 
konungmann kjósa skyldi; 
ok all-vald Yngva þjóðar 
25 Loka mær of leikinn hefir. 
- Móðir Dyggva var Drótt, dóttir Danps konungs, sonar 

„ Rígs, er fyrstr var konungr kallaðr á danska tungu; hans 
ættmenn höfðu ávalt síðan konungs nafn fyrir "hit æzta 
tignarnafn. Dyggvi vár fyrstr konungr kallaðr sinna ætt- 

30 manna; en áðr váru þeir dróttnar kallaðir: en konur þeirra 
dróttningar, en drótt hirðsveitin. En Yngvi eðr Ynguni var 
kallaðr hverr þeirra ættmanna alla æfi, en Ynglingar allir 
saman. Drótt dróttning var systir Dans konungs hins mik- 
illáta, er Danmörk er við kend. 

21. Dagr hét son Dyggva konungs, er konungdóm tók 
eptir hann; hann var maðr svá spakr, at hann skildi fugls 
rödd: hann átti spör einn, er hánum sagði mörg tíðindi; 
flaug hann á ýmsi lönd. Þat var eitt sinn, at spörrinn 
flaug á Reiðgotaland, á bæ þann, er á Vörva heitir; hann 
flaug í akr karls ok fékk þar matar. Karl kom þar ok 
tók upp stein ok laust spörinn til bana. Dagr konungr 
varð illa við, er spörrinn kom eigi heim; gékk hann þá 
til sónarblóts til fréttar, ok fékk þau svör, at spörr hans 
var drepinn á Vörva. Síðan bauð hann út her miklum ok 
fór til Gotlands; en er hann kom á Vörva, gékk hann upp 
með her sinn ok herjaði: fólkit flýði víðs vegar undan. 
Dagr konungr snéri herinum til skipa er kveldaði, ok hafði 
drepit margt fólk ok margt handtekit. En er þeir fóru 
yfir á nökkura, þar sem heitir Skjótansvað eðr Vápnavað, 
þá rann fram ur skógi einá verkþræll á árbakkann ok skaut 
heytjúgu í lið þeirra, ok kom í höfuð konungi skotit: féll 
hann þegar af hestinum ok fékk bana: fóru menn hans 
aptr til Svíþjóðar. Í þann tíma var sá höfðingi gramr kall- 
aðr er herjaði, en hermennirnir gramir. Svá segir Þjóðólfr: 

Frá ek at Dagr dauða orði 
frægðar fúss of fara skyldi; 
þá er valteins til Vörva kom 
spakfrömuðr, spörs at hefna. 


Ok þat orð á Austrvega 
vísa ferð frá vígi bar, 
at þann gram um geta skyldi 
slengju þref Sleipnis verðar. 

22. Agni hét sonr Dags, er konungr var eptir hann, ríkr 
maðr ok ágætr, hermaðr mikill, atgervimaðr mikill um alla 
hluti. Þát var eitt sumar, er Agni konungr fór með her 
sinn á Finnland, gékk þar upp ok herjaði. Finnar drógu 

hölðingi þeirra. Varð þar orrosta mikil ok fékk Agni kon- 
ungr sigr; þar féll Frosti ok mikit lið með hánum. Agni 
konungr fór herskildi um Finnland ok lagði undir sik ok 
fékk stórmikit herfang. Hann tók ok hafði með sér Skjálf 
dóttur Frosta ok Loga bróður hennar. En er hann sigldi 
austan, lagði hann til Stokksunda; hann setti tjöld sín suðr 
á litina: þar var þá skógr. Agni konungr átti þá gull- 
menit, þat er Vísburr hafði átt. Agni konungr gékk at 
eiga Skjálf; hon bað hann at gera erfi eptir föður sinn. 
Hann bauð þá til sín mörgum ríkismönnum ok gerði veizlu 
mikla; hann var allfrægr orðinn af för þessi: þá váru þar 
drykkjur miklar. En er Agni konungr gerðia drukkinn, 
þá bað Skjálf hann gæta vel mensins, er hann hafði á hálsi: 
hann tók til ok batt ramliga menit á háls sér, áðr hann 
géngi at sofa; en landtjaldit stóð við skóginn ok hátt tré yfir 
tjaldinu, þat er skýla skyldi við sólarhita. En er Agni kon- 
ungr var sofnaðr, „þá tók Skjálf snæri, ok festi undir menit; 
menn hennar slógu þá landtjaldstöngunum, en köstuðu 
lykkju snærisins upp í limar trésins; drógu síðan, svá at 
konungr hékk næst uppi við limar ok var þat hans bani. 
Skjálf ok hennar menn hljópu á skip ok réru í brott. 
Agni konungr var þar brendr, ok er þar síðan kölluð 
Agnafit, á austanverðum Taurinum, vestr frá Stokksundi. 
Svá segir Þjóðólfr : 
Þat tel ek undr, er Agna hers, 

Skjálfar ráð, at sköpum þóttu; 

þá er gæðing með gullmeni 

Loga dis at lopti hóf; 

hinn er við Taur temja skyldi 

svalan hest Signýjar vers. 


23. Alrekr ok Eiríkr hétu synir Agna, er konungar 
váru eptir hann; þeir váru ríkir menn ok hermenn miklir 
ok íþróttamenn. Þat var siðvenja þeirra, at ríða hesta, 

temja bæði við gang ok við hlaup; kunnu þeir þat allra 
manna best; lögðu þeir á þat hit mesta kapp, hverr betr 
reið eðr betri hesta átti. Þat var eitt sinn, at þeir bræðr 
riðu tveir frá öðrum mönnum með hina bestu hesta sína 
ok riðu út á völlu nökkura ok kómu eigi aptr: var þeirra 
leita farit, ok funnuz þeir báðir dauðir, ok lamit höfuð 
á báðum; en ekki vápn höfðu þeir nema bitlana af hest- 
unum, ok þat hyggja menn, at þeir hafi drepiz þar með. 
Svá segir Þjóðólfr: 
Féll Alrekr þar er Eiríki 

bróður vápn at bana urðu. 

Ok hnakkmars með höfuðfetlum 

Dags frænðr of drepaz kváðu. 

Fráat maðr áðr eykja görvi 

Freys afspring í fólk hafa. 


94. Yngvi ok Álfr váru synir Alreks, er konungdóm 
tóku í Svíþjóð þar næst. Var Yngvi hermaðr mikill ok 
allsigrsæll, fríðr ok íþróttamaðr hinn mesti, sterkr ok hinn 
snarpasti í orrostum, mildr af fé ok gleðimaðr mikill: af 
slíku öllu varð hann frægr ok vinsæll. Álfr konungr bróðir 
hans sat at löndum, ok var ekki í hernaði, hann var 
kallaðr Elfsi: hann var maðr þögull, ríklundaðr ok úþýðr. 
Móðir hans hét Dageiðr, dóttir Dags konungs hins ríka, er 
Döglingar eru frá komnir. Álfr konungr átti konu er Bera 
hét, kvenna fríðust ok skörungr mikill, gleðimaðr hinn 
mesti. Yngvi Alreksson var þá enn eitt haust kominn ur 
víkingu til Uppsala, ok var þá hinn frægsti; hann sat opt 
við drykkju lengi um kveldum: Álfr konungr gékk opt 
snimma at sofa. Bera dróttning sat opt lengi á kveldum, 
ok töluðu þau Yngvi sér gaman. Álfr ræddi opt um við 
hana, at hon skyldi eigi sitja svá lengi um aptna; bað 
hana fara fyrr at sofa, sagði at hann vildi ekki vaka eptir 
henni. Hon segir at sú:kona væri sæl, er heldr skyldi 

eiga Yngva en Álf: hann reiddiz því mjök, er hon mælti 
þat opt. Eitt kveld gékk Álfr inn í höllina, þá er þau 
Yngvi ok Bera sátu í hásæti ok töluðuz viðr; hafði Yngvi 
um kné sér mæki; menn váru mjök drukknir, ok gáfu engan 
gaum at konungrinn kom inn. Álfr konungr gékk at há- 
sætinu, brá sverði undan skikkju ok lagði í gegnum Yngva 
bróður sinn: Yngvi hljóp upp, ok brá mækinum, ok hjó 
ÁIf banahögg, ok féllu þeir báðir dauðir á gólfit. Váru 
þeir Álfr ok Yngvi heygðir á Fýrisvöllum.  Svá segir 
Þjóðólfr: 
Ok varð hinn, er Álfr of vá, 

vörðr véstalls, of veginn liggja; 

er döglingr dreyrgan mæki 

öfundgjarn á Yngva rauð. 


Vara þat bært, at Bera skyldi 
valsæfendr vígs of hvetja; 
þá er bræðr tveir at bönum urðuz, 
óþurfendr, of afbryði. 


25. Hugleikr hét son Álfs, er konungdóm tók yfir 
Svíum, eptir þá bræðr, þvíat synir Yngva váru þá börn 
at aldri. Hugleikr konungr var engi hermaðr, ok sat hann 
at löndum í kyrrsæti: hann var auðigr mjök ok kallaðr 
heldr sínkr af fé. Hann hafði mjök í hirð sinni allskonar 
leikara, harpara ok gígjara ok fiðlara; Kann hafði ok með 
sér seiðmenn ok allskonar fjölkunnigt fólk. Haki ok Hag- 
barðr hétu bræðr tveir ok váru ágætir mjök, þeir váru 
sjákonungar ok höfðu lið mikit; fóru stundum báðir samt, 
en stundum sér hvárr þeirra: margir kappar váru með 
hvárumtveggja þeirra. Haki konungr fór með her sinn til 
Svíþjóðar á hendr Hugleiki konungi, en Hugleikr konungr 
samnaði her fyrir: þá kómu til liðs við hann bræðr tveir 
Svipdagr ok Geigaðr, ágætir menn báðir ok hinir mestu 
kappar. Haki konungr hafði með sér XII kappa: þar var 

þá Starkaðr hinn gamli með hánum; Haki konungr var ok 
hinn mesti kappi. Þeir hittuz á Fýrisvöllum; varð þar 
orrosta mikil; féll brátt lið Hugleiks konungs. Þá sóttu 
fram kapparnir Svipdagr ok Geigaðr; en kappar Haka 
géngu VI á móti hvárum þeirra, ok urðu þeir handteknir: 
þá gékk Haki konungr inn í skjaldborg at Hugleiki kon- 
ungi, ok drap hann þar, ok sonu hans tvá. Eptir þat 
flýðu Svíar, en Haki konungr lagði nú lönd undir sik, ok 
görðiz konungr yfir Svíum. Hann sat þá at löndum Il 
vetr; en í því kyrrsæti fóru kappar hans frá hánum, ok 
í víking; ok féngu sér svá fjár. 

26. Jörundr ok Eiríkr váru synir Yngva Alrekssonar; 
þeir lágu úti á herskipum þessa hríð alla, ok váru her- 
menn miklir. Á einu sumri herjuðu þeir í Danmörk; ok 
þá hittu þeir Guðlaug Háleyja konung ok áttu við hann 
orrostu; ok lauk svá, at skip Guðlaugs var hroðit, en hann 
varð handtekinn: þeir fluttu hann til lands á Straumeyj- 
arnes, ok hengðu hann þar: urpu menn hans þar aug 
eptir hann. Svá segir Eyvindr skáldaspillir: 


En Guðlaugr grimman tamdi, 
við ofrkapp Austrkonunga, 
Sigars jó, er synir Yngva 
menglötuð við meið reiddu. 

Ok ná-reiðr á nesi drúpir 
vinga meiðr þar er víkr deilir. 
Þar er fjölkynt um fylkis hrær 
steini merkt Straumeyjarnes. 


21. Eiríkr ok Jörundr bræðr urðu af verki þessu 
frægir mjök, þóttuz þeir miklu meiri menn en áðr. Þeir 
spurðu at Haki konungr í Svíþjóð hafði sent frá sér kappa 
sína; þá halda þeir til Svíþjóðar, ok draga síðan her at 
sér. En er Svíar spyrja at Ynglingar eru þar komnir, 
ferr fjöldi liðs til þeirra. Síðan leggja þeir í Löginn upp 


ot 


20 


23 


30 


10 


15 


20 


25 


54 YNGLINGA SAGA 


ok halda til Uppsala á hendr Haka konungi; en hann ferr 
í móti þeim á Fýrisvöllu, ok hafði lið miklu minna: varð 
þar mikil orrosta, gékk Haki konungr fram svá hart, at 
hann feldi alla, þá er hánum váru næstir, ok at lyktum 
feldi hann Eirík konung, ok hjó niðr merki þeirra bræðra. 
Þá flýði Jörundr konungr til skipa, ok alt lið hans. Haki 
konungr fékk svá stór sár, at hann sá at hans lífdagar 
mundu eigi langir verða: þá lét hann taka skeið er hann 
átti ok lét hlaða dauðum mönnum ok vápnum, lét þá 
flytja út til hafs ok leggja stýri í lag, ok draga upp segl, 
en leggja eld í týrvið, ok göra bál á skipinu. Veðr stóð 
af landi: Haki var þá atkominn dauða eðr dauðr, er hann 
var lagiðr á bálit: gékk skipit loganda út um eyjar í haf, 
ok var þetta allfrægt lengi síðan. 

28. Jörundr son Yngva konungs varð konungr at 
Uppsölum, hann réð þá löndum ok var optliga á sumrum 
í hernaði. Á einhverju sumri fór hann með her sinn til 
Danmerkr; hann herjaði um Jótland, ok fór um haustit 
inn í Limafjörð ok herjaði þar; hann lá liði sínu í Odda- 
sundi. Þá kom þar með her mikinn Gylaugr Háleyja kon- 
ungr, sonr Guðlaugs konungs, er fyrr var getit; hann 
leggr til orrostu við Jörund. En er landsmenn urðu þess 
varir, drífa þeir til ur öllum áttum, bæði með stórum 
skipum ok smám. Verðr þá Jörundr konungr ofrliði bor- 
inn, ok hroðit skip hans; hljóp hann þá á sund, ok varð 
hann handtekinn ok leiddr á land upp: lét þá Gylaugr 
konungr reisa gálga, leiðir hann Jörund þar til ok lætr 
hengja hann; lýkr svá hans æfi. Svá segir Þjóðólfr: 

Varð Jörundr, hinn er endr ol dó, 
lífs of lattr í Limafirði; 
þá er hábjóstr hörva Sleipnir 
bana Guðlaugs of bera skyldi; 
ok Hagbarðs hersa valdi 
höðnu leif at hálsi gékk. 

29. Ön eðr Ani hét sonr Jörundar, er konungr var 
yfir Svíum eptir föður sinn; hann var vitr maðr ok blót- 
maðr mikill; engi var hann hermaðr, sat hann at löndum. 
Í þann tima er þessir konungar váru at Uppsölum, er nú 
var frá sagt, var yfir Danmörku fyrst Danr hinn mikilláti; 
hann varð allgamall: þá sonr hans Fróði hinn mikilláti eðr 
hinn friðsami: þá hans synir Hálfdan ok Friðleifr; þeir 
váru hermenn miklir. Hálfdan var ellri, ok fyrir þeim of 
alt: hann fór með her sinn til Svíþjóðar á henðr Ön kon- 
ungi, ok áttu þeir orrostur nökkurar, ok hafði Hálfdan 
jafnan sigr; ok at lyktum flýði Ön konungr í vestra Gaut- 
land: þá hafði hann verit konungr yfir Uppsölum XXV 
vetra. Hann var ok í Gautlandi XXV vetra, meðan Hálí- 
dan konungr var at Uppsölum. Hálfdan konungr varð 
sóttdauðr at Uppsölum, ok er hann þar heygðr. Eptir 
þat kom Ön konungr enn til Uppsala, þá var hann sextugr. 
Þá gerði hann blót mikit, ok blét til langlífis sér, ok gaf 
Óðni son sinn, ok var hánum blótinn. Ön konungr fékk 
þau andsvör af Óðni, at hann skyldi enn lifa LX vetra: Ön 
var þá enn konungr at Uppsölum V vetra ok XX. Þá 
kom Áli hinn frækni með her sinn til Svíþjóðar, sonr 
Friðleifs konungs, á hendr Ön konungi, ok áttu þeir orr- 
ostur, ok hafði Áli jafnan sigr. Þá flýði Ani konungr í 
annat sinn ríki sitt, ok fór í vestra Gautland. Áli var 
konungr at Uppsölum XXV vetra, áðr Starkaðr hinn gamli 
drap hann. Eptir fall Ála fór Ön konungr enn aptr til 
Uppsala ok réð þar ríkinu enn XXV vetra. Þá gerði hann 
blót mikit til langlífis sér, ok blótaði öðrum syni sínum: 
þá svarar Óðinn hánum, at hann skyldi æ lifa, meðan 


lÁ ð . . , . : 
hann gæfi Óðni son sinn hit tíunda hvert ár; ok þat með, í 


at hann skyldi heiti gefa nökkuru heraði í landi sínu, eptir 
tölu sona sinna, þeirra er hann blótaði til Óðins. En þá 
er hann hafði blótat VIL sonum sínum, þá lifði hann X 
vetra, svá at hann mátti ekki ganga; var hann þá á stóli 

borinn. Þá blótaði hann hinum VIII syni sínum, ok lifði 
hann þá enn X vetra, ok lá þá í kör. Þá blótaði hann 
hinum IX syni sínum, ok lifði þá enn X vetra: þá drakk 
hann horn sem lébarn. Þá átti hann einn son eptir, ok 
vildi hann þá blóta þeim, ok þá vildi hann gefa Óðni 
Uppsali, ok þau heruð er þar liggja til, ok láta kalla þat 
Tíundaland. Svíar bönnuðu hánum þat, ok varð þá ekki 
blót. Síðan andaðiz Ön konungr, ok er hann heygðr at 
Uppsölum. Þat er síðan kölluð Ana-sótt, er maðr deyr 
verklauss af elli. Svá segir Þjóðólfr: 
Knátti endr at Uppsölum 

Anasótt Ön of standa; 

ok þrálífr þiggja skyldi 

jóðs aðal öðru sinni. 

Ok sveiðuðs at sér hverlði 

mækis hlut hinn mjóvara, 

er okreins áttunga rjóðr 

lögðis odd liggjandi drakk. 

Máttit hárr mæki hjarðar 

austrkonungr upp of halda. 

30. Egill hét son Öns hins gamla, er konungr var 
eptir föður sinn í Svíþjóð; hann var engi hermaðr ok sat 
at löndum í kyrrsæti. Tunni hét þræll hans, er verit hafði 
með Ana hinum gamla, ráðagjörðamaðr ok féhirðir hans. 
En er Ani var andaðr, þá tók Tunni of lausafjár ok gróf 
í jörð niðr. En er Egill var konungr, þá setti hann Tunna 
með þrælum öðrum: hann kunni því stórilla ok hljóp í 
brott, ok með hánum margir þrælar, ok tóku þá upp laus- 
aféit er Tunni hafði fólgit; gaf hann þat mönnum sínum, 
en þeir tóku hann til höfðingja. Síðan dreif til hans mart 
illþýðisfólk; lágu þeir úti á mörkum, en stundum bljópu 
þeir í heröð ok ræntu menn eða drápu. Egill konungr 
spurði þetta, ok fór at leita þeirra með liði sínu; en er, 
hann hafði tekit sér náttstað á einni nátt, þá kom þar 

Tunni með liði sínu, ok hljóp á þá úvara, ok drápu lið 
mikit af. konungi. En er Egill konungr varð varr við 
úfrið, þá snériz hann til viðtöku ok setti upp merki sitt; 
en lið flýði mart frá hánum, þvíat þeir Tunni sóttu at 
djarft: sá þá Egill konungr engan annan sinn. kost en 
flýja. Þeir Tunni ráku þá flóttann alt til skógar; síðan 
fóru þeir aptr í bygðina, herjuðu ok ræntu, ok féngu þá 
enga mótstöðu. Fé þat alt er Tunni tók í heraðinu, gaf 
hann liðsmönnum sínum; varð hann af því vinsæll ok 
fjölmennr. Egill konungr samnaði her, ok fór til orrostu 
í móti Tunna; þeir börðuz, ok hafði Tunni sigr, en 
Egill konungr flýði, ok lét lið mikit. Þeir Egill konungr 
ok Tunni áttu VIIK orrostur ok hafði Tunni sigr í öllum. 
Eptir þat flýði Egill konungr landit ok hélt til Danmerkr 
í Sælund, til Fróða hins frækna: hann hét Fróða konungi 
til liðs skatti af Svíum: fékk þá Fróði hánum her ok 
kappa sína; fór þá Egill konungr til Svíþjóðar. En er 
Tunni spyrr þat, fór hann í móti hánum með lið sitt; 
varð þá orrosta mikil: þar féll Tunni, en Egill konungr 
tók þá við ríki sínu, en Danir fóru aptr. Egill konungr 
sendi Fróða konungi góðar gjafir ok stórar á hverjum miss- 
erum, en galt engan skatt Dönum, ok hélz þó vinfengi 
þeirra Fróða. Síðan er Tunni féll, réð Egill konungr einn 
ríkinu III vetr. Þat varð í Svíþjóðu, at griðungr sá er 
til blóts var ætlaðr, var gamall ok alinn svá kappsamliga, 
at hann var mannýgr; en er menn vildu taka hann, þá 
hljóp hann á skóg ok varð galinn, ok var lengi á viðum, 
ok hinn mesti spellvirki við menn. Egill konungr var 
veiðimaðr mikill; hann reið um daga optliga á markir, dýr 
at veiða. Þat var eitt sinn, at hann var riðinn á veiðar 
við menn sína. Konungr hafði elt dýr eitt lengi; ok 
hleypti eptir í skóginn frá öllum mönnum: þá verðr hann 
varr við griðunginn; ok reið til, ok vill drepa hann; 
Sriðungrinn snéri í móti, ok kom konungr lagi á hann, 

ok skar ur spjótit: griðungrinn stakk hornunum á síðu 
hestinum, svá at hann féll þegar flatr, ok svá konungrinn. 
Þá hljóp konungr á fætr ok vill bregða sverði, griðungrinn 
stakk þá hornunum fyrir brjóst hánum, svá at á kafi stóð. 
Þá kómu at konungs menn, ok drápu griðunginn. Kon- 
ungr lifði litla hríð, ok er hann heygðr at Uppsölum. 
Svá segir Þjóðólf: 
Ok lofsæll or landi fló 

Týs áttungr Tunna ríki; 

en, flæmingr, farra trjónu 

jötuns eykr á Agli rauð, 

sá er of aust-mörk áðan hafði 

brúna hörg of borinn lengi. 

En skiðlauss skilfinga nið 

hæfis hjörr til hjarta stóð. 

31. Óttarr hét son Egils, er ríki ok konungdóm tók 
eptir hann; hann vingaðiz ekki við Fróða konung. Þá 
sendi Fróði konungr menn til Óttars konungs, at heimta 
skatt, þann er Egill hafði heitit hánum. Óttarr svaraði 
svá, at Svíar hefði aldri skatt goldit Dönum; segir at 
hann mundi ok svá gera: fóru aptr sendimenn. Fróði var 
hermaðr mikill: þat var á einu sumri, at Fróði fór með 
her sinn til Svíþjóðar; görði þar upprásir ok herjaði; drap 
mart fólk, en sumt hertók hann; fékk hann þar allmikit 
herfang; hann brendi ok víða bygðina, ok gerði hit mesta 
hervirki. Annat sumar fór Fróði konungr at herja í Austr- 
veg; þat spurði Óitarr konungr, at Fróði konungr var eigi 
í landinu. Þá stígr hann á herskip, ok ferr út í Dan- 
mörk, ok herjar þar; ok fær enga mótstöðu. Hann spyrr, 
at samnaðr mikill var á Sælundi; stefnir hann þá vestr í 
Eyrarsund, siglir þá suðr til Jótlands, ok leggr í Lima- 
fjörð, ok herjar þá á Vendli; brennir þar, ok görir mjök 
aleyða landit, þar sem þeir kómu. Vöttr ok Fasti hétu 
jarlar Fróða, þá hafði Fróði sett til landvarnar í Danmörk, 

meðan hann var or landi; en er jarlar spurðu, at Svía 
konungr herjaði í Danmörk, þá samna þeir her, ok hlaupa 
á skip, ok sigla suðr til Limafjarðar, koma ár mjök á 
úvart Óttari konungi, leggja þegar til orrostu; taka Svíar 


vel í mót, fellr lið hvárratveggju. En svá sem lið fellr af 5 


Dönum, kom annat meira þar or heruðum, ok svá var 


til lagt öllum skipum þeim er í nánd váru. Lýkr svá - 


orrostu, at þar féll Óttarr konungr, ok mestr hluti liðs 
hans. Danir tóku lík hans ok fluttu til lands, ok lögðu 
upp á haug einn, ok létu þar rífa dýr ok hrafna hræin. 
Þeir gera af tré kráku eina, ok sendu til Svíþjóðar, ok 
segja at eigi var meira verðr Óttarr konungr þeirra; þeir 
kölluðu síðan Óttar „Vendilkráku. Svá segir Þjóðólfr; 
Féll Óttarr und ara greipar 
duganligr fyrir Dana vápnum, 
þann hergammr hrægum fæti 
viti borinn á Vendli sparn. 
Þau frá ek verk Vötts ok Fasta 
sænskri þjóð at sögum verða; 
at eylands jarlar Fróða í 
vígframað of veginn höfðu. 

32. Aðils hét son Óttars konungs, er konungdóm tók 
eptir hann; hann var lengi konungr, ok varð mjök auðigr, 
var hann ok nökkur sumur í víkingu. Aðils konungr kom 
með her sinn tl Saxlands: þar réð fyrir konungr er 
Geirþjófr hét, en kona hans hét Álöf hin ríka; ekki er 
getit barna þeirra; konungr var eigi í landinu. Aðils kon- 
ungr ok menn hans runnu upp til konungs bæjar, ok 
ræntu þar; sumir reka ofan hjörð til strandarhöggs. Hjarð- 
arinnar hafði gætt ánauðigt fólk, karlar ok konur, ok 
höfðu þeir þat alt með sér. Í því liði var mær ein, und- 
arliga fögr; sú nefndiz Yrsa. Fór þá Aðils konungr heim 
með herfang. Yrsa var ekki með ambáttum. Brátt fannz 
þat, at hon var vitr ok vel orðum farin, ok allra hluta vel 

kunnandi; fannz mönnum mikit um hana, ok þó konungi 
mest; kom þá svá at Aðils gerði bruðlaup til hennar. Var 
Yrsa þá dróttning í Svíþjóð, ok þótti han hinn mesti 
skörungr. 

33. Helgi konungr Hálfdanar son réð þá fyrir Hleiðru; 
hann kom til Svíþjóðar með her svá mikinn, at Aðils kon- 


- ungr sá engan annan sinn kost, en flýja undan. Helgi 

konungr gékk þar á land með her sinn, ok herjaði, fékk 
mikit herfang; hann tók höndum Yrsu dróttningu, ok hafði 
með sér til Hleiðrar, ok gékk at eiga hana; þeirra son 
var Hrólfr kraki. En er Hrólfr var þrevetr, þá kom Álöf 
dróttning til Danmerkr; sagði hon þá Yrsu dróttningu, at 
Helgi konungr maðr hennar var ok faðir hennar, en Álöf 
móðir hennar. Fór þá Yrsa aptr til Svíþjóðar til Aðils 
konungs, ok var þar dróttning meðan hon lifði síðan. 
Helgi konungr féll í hernaði; Hrólfr kraki var þá VIL 
vetra, ok var þá til konungs tekinn at Hleiðru. Aðils kon- 
ungr átti deilur miklar við konung þann er Áli hét hinn 
Upplenski; hann var or Noregi. Þeir Aðils konungr ok 
Áli konungr áttu orrostu á Vænis ísi; þar féll Áli konungr, 
en Aðils hafði sigr. Frá þessarri orrostu er langt sagt 
í Skjöldunga sögu, ok svá frá því, er Hrólfr kraki kom 
til Uppsala, til Aðils; þá séri Hrólfr kraki gullinu á Fýris 
völlu. Aðils konungr var mjök kærr at góðum hestum: 
hann átti hina bestu hesta í þann tíma: Slöngvir hét hestr 
hars, en annarr Hrafn; þann tók hann af Ála dauðum, 
ok þar var undir alinn annarr hestr, er Hrafn hét, þann 
sendi hann til Hálogalands Goðgesti konungi; þeim reið 
Goðgestr konungr, ok fékk eigi stöðvat áðr hann féll af 
baki, ok fékk bana; þat var í Ömd á Hálogalandi. Aðils 
konungr var at dísa blóti, ok reið hesti um dísar salinn; 
hestrinn drap fótum undir hánum, ok féll, ok konungr 
af fram, ok kom höfuð hans á stein, svá at hausinn 
brotnaði, en heilinn lá á steininum; þat var hans bani. 

Aðils dó at Uppsölum, ok er þar heygðr: kölluðu Svíar 
hann ríkan konung. Svá segir Þjóðólfr: 


Þat frá ek enn, at Aðils fjörvi 
vitta vettr of viða skyldi, 
ok dáðgjarn af drasils bógum 5 
Freys áttungr falla skyldi; 
ok við aur ægir hjarna 
bragnings burs of blandinn varð, 
ok dáðsæll deyja skyldi 
Ála dólgr at Uppsölum. 10 


34. Eysteinn hét son Aðils, er þar næst réð Svía- 
veldi; á hans dögum féll Hrólfr kraki at Hleiðru. Í þann 
tíma herjuðu konungar mjök í Svíaveldi, bæði Danir ok 
Norðmenn. Váru margir sækonungar þeir er réðu liði 
miklu, ok áttu engi lönd: þótti sá einn með fullu heita 15 
mega sækonungr, er hann svaf aldri undir sótkum ási, ok 
drakk aldri at arinshorni. 

35. Sölvi hét sækonungr, sonr Högna í Njarðey, er 
þá herjaði í Austrveg: hann átti ok ríki á Jótlandi; hann 
hélt liði sínu til Svíþjóðar. Þá var Eysteinn konungr at 20 


, 


veizlu í heraði, þar er í Lofönd heitir: þar kom Sölvi 
konungr á úvart um nátt, ok tók hús á konungi, ok 
brendi hann inni með hirð sína alla. Þá ferr Sölvi til 
Sigtúna, ok beiðir sér konungs nafns ok viðrtöku; en 
Svíar samna her ok vilja verja hánum landit, ok varð þar 25 
orrosta svá mikil, at þat er sagt at eigi sleit á XI dægrum. 
Þar fékk Sölvi konungr sigr, ok var hann þá konungr yfir 
Svíaveldi langa hríð, alt þar til er Svíar sviku hann, ok 
var hann þar drepinn. „Svá segir Þjóðólfr: 
Veit ek Eysteins enda fólginn 30 
lokinn lífs á Lofundi; 
at sikling með Svíum kváðu 


Jótska menn inni brenna. 

Ok bitsótt, í brandnói, 
hlíðar þangs, á hilmi rann, 
þá er timbrfastr tóptar nekkvi, 
flotna fullr, of fylki brann. 


36. Yngvarr hét son Eysteins konungs, er þá var 
konungr yfir Svíaveldi; hann var hermaðr mikill, ok var 
opt á herskipum: þvíat þá var áðr Svíaríki mjök herskátt, 
bæði af Dönum ok Austrvegsmönnum.  Yngvarr konungr 
gerði frið við Dani; tók þá at herja um Austrvegu. Á einu 
sumri hafði hann her úti, ok fór til Eistlands ok herjaði 
þar um sumarit, sem hét at Steini; þá kómu Eistr ofan 
með mikinn her, ok áttu þeir orrostu; var þá landherrinn 
svá drjúgr, at Svíar féngu eigi mótstöðu veitt; féll þá 
Yngvarr konungr, en lið hans flýði: hann er heygðr þar 
við sjá sjálfan; þat er á Aðalsýslu. Fóru Svíar heim eptir 
úsigr þenna. Svá segir Þjóðólfr: 

Þat stökk upp, at Yngvari 
Sýslukind of sóat hefði, 
oki ljóshömum við lagar hjarta 
her Eistneskr at hilmi vá, 
ok austmarr jöfri sænskum 
Gýmis ljóð at gamni kveðr. 

37. Önundr hét son Yngvars, sá er næstr tók kon- 
ungdóm í Svíþjóð. Um hans daga var friðr góðr í 
Svíþjóð, ok varð hann mjök auðigr at lausafé. Önundr 
konungr fór með her sinn til Eistlands at hefna föður síns; 
gékk þar upp með her sinn, ok herjaði víða um landit, 
ok fékk herfang mikit; ferr aptr um haustit til Svíþjóðar. 
Um hans daga var ár mikit í Svíþjóð. Önundr konungr 
var allra konunga vinsælstr. Svíþjóð er markland mikit, 
ok liggja þar svá eyðimerkr, at margar dagleiðir eru yfir. 
Önundr konungr lagði á þat kapp mikit ok kostnað; at 
rýðja markir, ok byggja ruðin: hann lét ok leggja vegu 

yfir eyðimerkr, ok funnuz þá víða í mörkunum skóglaus 
lönd, ok bygðuz þar þá stórheruð. Varð af þessum hætti 
vitt land bygt, þvíat landsfólkit var gnógt til lands bygðar- 
innar.  Önundr konungr lét brjóta vegu um alla Svíþjóð, 
bæði um markir ok mýrar ok fjallvegu: fyrir því var hann 
Braut-Önundr kallaðr. —Önundr konungr setti bú sín í 
hvert stórherað á Svíþjóð; ok fór um alt landit at veizlum. 

38. Braut-Önundr átti son er Ingjaldr hét. Þá var 
konungr á Fjaðryndalandi Yngvarr. Hann átti sonu tvá 
við konu sinni, hét annarr Álfr, en annarr Agnarr. Þeir 
váru mjök jafnaldrar Ingjalds. Víða um Svíþjóð váru í 
þann tíma heraðskonungar Braut-Önundar, ok réð fyrir 
Tíundalandi Svipdagr blindi. Þar eru Uppsalir; þar er 
allra Svía þing; váru þar þá blót mikil; sóttu þannug margir 
konungar; var þat at miðjum vetri. Ok einn vetr þá er 
komit var at midjum vetri, var fjölment komit til Uppsala; 
var þar Yngvarr konungr ok synir hans: þeir váru VI vetra 
gamlir Álfr son Yngvars konungs ok Ingjaldr son Önundar 
konungs. Þeir efldu til sveina leiks, ok skyldi hvárr ráða 
fyrir sínu liði; ok er þeir lékuz viðr, var Ingjaldr ústerk- 
ari en Álfr, ok þótti hánum þat svá ilt, at hann grét af 
mjök svá. Þá kom til Gautviðr fóstbróðir hans, ok leiddi 
hann í brott til Svipdags blinda fóstrföður hans, ok sagði 
hánum at allilla hafði at farit, ok hann var ústerkari ok 
úþróttkari í leikinum en Álfr son Yngvars konungs. Þá 
svarar Svipdagr, at þat væri mikil skömm. Annan dag eptir 
lét Svipdagr taka hjarta or vargi, ok steikja á teini, 
ok gaf síðan Ingjaldi konungs syni at eta; ok þaðan af 
varð hann allra manna grimmastr ok verst skaplundaðr. 
Ok er Ingjaldr var röskinn, þá bað Önundr konu til handa 
hánum, Gauthildar dóttur Algauta konungs; hann var son 
Gautreks konungs hins milda, sonar Gauts, er Gautland er við 
kent. Algautr konungr þóttiz vita at hans dóttir mundi allvel 


gipt, ef hon væri syni Önundar konungs gefin, ef hann hefði, 

skaplyndi föður síns: ok var mærin send til Svíþjóðar, ok 
görði Ingjaldr brúðlaup til hennar þegar er tími er til þess. 

39. Önundr konungr fór milli búa sinna á einu hausti 
með hirð sinni ok fór þann veg sem kallaðr er Himin- 


5 heiðr; þat eru fjalldalir nókkurir þröngvir, en há fjöll tveim 


megin; þá var mikit regn, en áðr hafði snjá lagt á fjöllin. 
Þar hljóp ofan skriða mikil með grjóti ok leiri; þar varð 
fyrir Önundr konungr ok lið hans; fær konungr bana, ok 
mart lið með hánum. -Svá segir Þjóðólfr: 


10 Varð Önundr Jónakrs bura 

harmi heptr und Himinfjöllum: 
ok of veg Eistra dólgi 

heipt hrísungs at hendi kom: 
ok sá frömuðr foldar beinum 
Högna hrærs of horfinn var. 


40. Þá tók konungdóm Ingjaldr son Önundar konungs 
yfir Svíum. Uppsala konungar váru æztir konunga í Svíþjóð, 
þá er þar váru margir heradskonungar, frá því er Óðinn var 
höfðingi í Svíþjóð. Váru einvaldshöfðingjar þeir er at Upp- 
sölum sátu, um alt Svíaveldi, til þess er Agni dó; en þá kom 
ríkit fyrst í bræðra skipti, svá sem fyrr er ritit: en síðan 
dreifðiz ríki ok konungdómr í ættir, svá sem þær greinduz: 
en sumir konungar ruddu marklönd stór, ok bygðu þar, ok 
jóku þannug ríki sitt. En þá er Ingjaldr konungr tók 
ríkit ok konungdóm, váru margir heraðskonungar, sem 
fyrr er ritit. Ingjaldr konungr lét búa veizlu mikla at 
Uppsölum, ok ætlaði at erfa Önund konung föður sinn; 
hann lét búa sal einn, engum mun minna, eðr úvegligra, 
en Uppsalr var, er hann kallaði VIL konunga sal; þar 
váru Í gör VIL hásæti. Ingjaldr konungr sendi menn um 
alla Svíþjóð, ok bauð til sín konungum ok jörlum, ok 
öðrum merkismönnum. Til þess erfis kom Algauti kon- 


s!ngr, mágr Ingjalds, ok Yngvarr konungr af Fjaðrynda- 

landi, ok synir hans tveir Álfr ok Agnarr, Sporsnjallr 
konungr af Næríki, Sighvatr konungr af Áttundalandi; 
Granmarr konungr af Suðrmannalandi var eigi kominn. 
Þar var VI konungum skipat í hinn nýja sal. Var þá eitt 
hásæti autt, þat er Ingjaldr konungr hafði búa látit. Öllu 
liði því er til var komit, var skipat í hinn nýja sal. Ingj“ 
alðr konungr hafði skipat hirð sinni ok öllu liði sínu í 
Uppsal. Þat var siðvenja í þann tíma, þar er erfi skyldi 
gjöra eptir konunga eðr jarla, þá skyldi sá er gerði erfit, 
ok til arfs skyldi leiða, sitja á skörinni fyrir hásætinu, alt 
þar til er inn væri borit full, þat er kallat var Bragafull; 
skyldi sá þá standa upp í móti Bragafulli, ok strengja heit, 
drekka af fullit síðan: síðan skyldi hann leiða í hásæti þat, 
sem átti faðir hans; var hann þá kominn til arís alls eptir 
hann. Nú var svá hér gört, at þá er Bragafull kom inn, 
stóð upp Ingjaldr konungr, ok tók við einu dýrshorni 
miklu, strengði hann þá heit, at hann skyldi auka ríki 
sitt hálfu í hverja höfuðátt, eðr deyja ella, drakk af síðan 
af horninu. Ok er menn váru drukknir um kveldit, þá 
mælti Ingjaldr konungr til Fólkviðar ok Hylviðar sona 
Svipdags, at þeir skyldu vápnaz oklið þeirra, sem ætlat 
var um kveldit: þeir géngu út, ok til hins nýja sals, báru 
þar eld at; ok því næst tók salrinn at loga, ok brunnu 
þar inni VI konungar, ok lið þeirra alt: en þeir er út 
leituðu þá váru skjótt drepnir. Eptir þetta lagði Ingjaldr 
konungr undir sik ríki þessi öll, er konungar þessir höfðu 
átt, ok tók skatta af. 

41. Granmarr konungr spurði þessi tíðindi ok svik 
þessi öll; þá þóttiz hann vita at hánum mundi slíkr kostr 
hugaðr, ef hann gyldi eigi varúð við. Þat sama sumar 
kemr með liði sínu Hjörvarðr konungr, er Ýlfingr var 
kallaðr, til Svíþjóðar, ok lagði í fjörð þann er Myrkva- 
fjörðr heitir. En er Granmarr konungr spyrr þat, sendi 


hann menn tl hans, ok býðr hánum til veizlu, ok öllu 

liði hans. Hann þekktiz þetta; þvíat hann hafði ekki 
herjat á ríki Granmars konungs. Ok er hann kom til 
veizlunnar þá var þar fagnaðr mikill; ok um kveldit er full 
skyldi drekka, var þat siðvenja konunga þeirra er at lönd- 
um sátu eða veizlum, er þeir létu göra, at drekka skyldi 
á kveldum tvímenning, hvárr sér karlmaðr ok kona, svá 
sem inniz; en þeir sér er fleiri væri saman. En þat 
váru víkinga lög, þótt þeir væri at veizlum, at drekka 
sveitardrykkju. Hásæti Hjörvarðs konungs var búit gagn- 
vart hásæti Granmars konungs, ok sátu allir hans menn 
á þann pall. Þá mælti Granmarr konungr við Hildigunni 
dóttur sína, at hon skyldi búa sik, ok bera öl víkingum; 
hon var allra kvenna fríðust; þá tók hon silfrkalk einn ok 
fyldi, ok gékk fyrir Hjörvarð konung ok mælti: heilir allir 
Ýlfingar at Hrólfs minni kraka! ok drakk af til hálfs, ok 
seldi Hjörvarði konungi. Nú tók hann kalkinn ok hönd 
hennar með, ok mælti, at hon skyldi ganga at sitja hjá 
hánum. Hon segir þat ekki víkinga sið, at drekka hjá 
konum tvímenning. Hjörvarðr svarar, lét þess vera meiri 
ván, at hann mundi þat skipti á gera, at láta heldr víkinga 
lögin, ok drekka tvímenning við hana. Þá settiz Hildi- 
guðr hjá hánum, ok drukku þau bæði saman, ok töluðu 
mart um kveldit. Eptir um daginn, er þeir konungarnir 
hittuz, Granmarr ok Hjörvarðr, þá hóf Hjörvarðr upp 
bónorð sitt, ok bað Hildiguðar. Granmarr konungr bar 
Þetta mál fyrir konu sína Hildi, ok aðra ríkismenn: ok 
segir at þeim mundi vera mikit traust at Hjörvarði kon- 
ungi; ok nú varð rómr at, ok þótti þetta öllum ráðligt, 
ok lauk svá, at Hildiguðr var föstnuð Hjörvarði konungi, 
ok gerði hann brúðlaup til hennar; skyldi þá Hjörvarðr 
konungr dveljaz með Granmari konungi, fyrir því at hann 
átti engan son til ríkis at varðveita með sér. 

42. Þat sama haust samnaði Ingjalðr konungr sér 
liði ok ætlar á hendr þeim mágum; hann hefir her úti af 

öllum þeim ríkjum, er áðr hafði hann undir sik lagt. Ok 
er þat spyrja þeir mágar, samna þeir liði í sínu ríki, ok 
kemr til liðs við þá Högni konungr ok Hildir son hans, er 
réðu fyrir Eystra-Gautlandi: Högni var faðir Hildar, er 
átti Granmarr konungr. Ingjaldr konungr gékk á land upp 
með öllum her sínum, ok hafði lið miklu meira; sígr þá 
saman orrosta, ok var hin harðasta. En er litla hríð 
hafði bariz verit, þá flýja þeir höfðingjar, er réðu fyrir 
Fjaðryndalandi ok Vestr-Gautum ok af Næríki ok Áttunda- 
landi, ok allr sá herr er af þeim löndum hafði farit, ok 
fóru til skipa sinna. Eptir þetta varð Ingjaldr konungr 
staddr nauðuliga, ok fékk sár mörg, ok komst við þetta á 
flótta til skipa sinna. En þar féll Svipdagr blindi fóstri 
hans, ok synir hans báðir Gautviðr ok Hyldviðr. Ingjaldr 
konungr fór aptr við svá búit til Uppsala, ok undi illa 
sinni ferð; ok þóttiz þat finna, at hánum mundi vera herr 
sá útrúr, er hann hafði or sínu ríki, því er hann fékk 
með hernaði. Eptir þetta var úfriðr mikill millum Ingjalds 
konungs ok Granmars konungs. Nú er langar hríðir hafði 
þannug fram farit, kómu vinir beggja því við, at þeir 
sættuz, ok lögðu konungar stefnu með sér, ok hittuz, ok 
gerðu frið millum sín, Ingjaldr konungr ok Granmarr 
konungr ok Hjörvarðr konungr mágr hans: skyldi friðr sá 
standa millum þeirra, meðan þeir lifði Ill konungar; var 
þat bundit eiðum ok trygðum. Eptir um várit fór Gran- 
marr konungr til Uppsala at blóta, sem siðvenja var til 
móli sumri, at friðr væri. Féll hánum þá svá spánn, 
sem hann mundi eigi lengi lifa: fór hann þá heim í 
ríki sitt. “ 

43. Um haustit eptir fór Granmarr konungr ok Hjör- 
varðr konungr mágr hans at taka veizlu í ey þeirri er 
Síli heitir, at búum sínum: ok þá er þeir váru at veizl- 
unni, kemr þar Ingjaldr konungr með her sinn á einni 
nátt, ok tók hús á þeim, ok brendi þá inni með öllu liði 

sinu. Eptir þat lagði hann undir sik ríki þat alt, er átt 
höfðu konungar, ok setti yfir höfðingja. Högni konungr 
ok Hildir son hans riðu opt upp í Svíaveldi, ok drápu 
menn Ingjalds konungs, þá er hann hafði sett yfir þat 
ríki er átt hafði Granmarr konungr mágr þeirra. Stóð 
þar langa hríð mikil deila millum Ingjalds konungs ok 
Högna konungs; fékk Högni konungr þó haldit ríki sínu 
fyrir Ingjaldi konungi alt til dauðadags. Ingjaldr konungr 
átti Il börn við konu sinni, ok hét hit eldra Ása, en 
annat Ólafr trételgja; ok sendir Gauthildr, kona Ingjalds 
konungs, sveininn til Bóva fóstra síns í vestra Gautland, 
hann var þar uppfæddr, ok Saxi son Bóva, er kallaðr var 
fléttir. Þat er sögn manna at Ingjaldr konungr dræpi XII 
konunga, ok sviki alla í griðum: hann var kallaðr Ingjaldr 
hinn illráði: hann var konungr yfir mestum hlut Svíþjóðar. 
Ásu dóttur sína gipti hann Guðröði konungi á Skáni, hon 
var skaplík feðr sínum. Ása olli því er Guðröðr drap 
Hálfdan bróður sinn. Hálfdan var faðir Ívars hins víð- 
faðma. Ása réð ok bana Guðröði konungi bóanda sínum, 
ok flýði síðan til föður síns; hon var kölluð Ása hin 
illráða. 


44. Ívarr hinn víðfaðmi kom á Skáni, eptir fall Guð- 
röðar föðurbróður sins, ok dró þegar her mikinn saman; 
fór þegar upp á Svíþjóð: Ása hin illráða var áðr farin á 
fund föður síns. Ingjaldr konungr var þá staddr á Ræn- 
ingi at veizlu, er hann spurði at herr Ívars konungs var 
þar nær kominn; þóttiz Ingjaldr engan styrk hafa til at 
berjaz við Ívar; hánum þótti ok sá sýnn kostr, ef hann 
legðiz á flótta, at hvaðan æva mundu fjándmenn hans at 
drífa. Tóku þau Ása þat ráð, er frægt er orðit, at þau 
gerðu fólk alt dauðadrukkit; síðan létu þau leggja eld í 
höllina; brann þar höllin, ok fólk alt, þat er inni var 
með Ingjaldi konungi ok Ásu. Svá segir Þjóðólfr: 

Ok Ingjald í fjörván trað 
reyks rösuðr á Ræningi, 
þá er húsþjófr hyrjar leistum 
goðkonung í gögnum steig. 


Gt 


Ok sá urðr allri þjóðu 
sjaldgætastr með Svíum þótti, 
er hann sjálfr sínu fjörvi 
fræknu fyrstr of fara vildi. 


45. Ívarr víðfaðmi lagði undir sik alt Svíaveldi; hann 
eignaðiz ok alt Danaveldi, ok mikinn hlut Saxlands, ok alt 10 
Austrríki, ok hinn fimta hlut Englands. Af hans ætt eru 
síðan komnir Dana konungar ok Svía konungar, þeir er 
þar hafa einvald haft. Eptir Ingjald hinn illráða hvarf 
Uppsalaveldi or ætt Ynglinga, þat er at langfeðgum mætti 
telja. É 15 

46. Ólafr son Ingjalds konungs, þá er hann spurði 
fráfall föður síns, þá fór hann með þat lið er hánum vildi 
fylgja á Næríki; þvíat allr múgr Svía hljóp upp með einu 
samþykki, at rækja ætt Ingjalds konungs ok alla hans vini. 
En er Svíar spurðu tl hans, þá mátti hann ekki þar 20 
vera: fór hann þá vestr markleiði, til ár þeirrar er norðan 
fellr í Væni, ok Elfr heitir. Þar dveljaz þeir; taka þar 
at ryðja mörkina ok brenna, ok byggja síðan. Urðu þar 
brátt stór heröð, ok kölluðu þeir þat Vermaland: þar váru 
allgóðir lands kostir. En er spurðiz til Ólafs í Svíþjóð, 25 
at hann rýðr markir, kölluðu þeir hann trételgju, ok þótt; 
hæðiligt hans ráð. Ólafr fékk konu þeirrar er Sólveig 
hét eðr Sölva, dóttir Hálfdanar gulltannar vestan af Sóleyj- 
um. Hálfdan var son Sölva, Sölvars sonar, Sölva sonar 
hins gamla, er fyrstr ruddi Sóleyjar. Móðir Ólafs trételgju 30 
hét Gauthildr, en hennar móðir Álöf, dóttir Ólafs ens 
skygna, konungs af Næriki. Ólafr ok Sölva áttu tvá sonu, 
Ingjald ok Hálfdan; Hálfdan var uppfæddr í Sóleyjum 

með Sölva móðurbróður sínum; hann var kallaðr Hálfdan 
hvíthein. 

47. Þat var mikill mannfjöldi, er útlagi fór or Svíþjóð 
fyrir Ívari konungi; spurðu þeir at Ólafr trételgja hafði 
landskosti góða á Vermalandi, ok dreif þannug til hans 
svá mikill mannfjöldi, at landit fékk eigi borit: gerðiz þar 
hallæri mikit ok sultr; kendu þeir þat konungi sínum, svá 
sem Svíar eru vanir at kenna konungi bæði ár ok hallæri. 
Ólafr konungr var líull blótmaðr; þat líkaði Svíum illa, ok 
þótti þaðan mundu standa hallærit: drógu Svíar þá her 
saman, görðu för al Ólafi konungi, ok tóku hús á hánum, 
ok brendu hann inni, ok gáfu al Óðni, ok blétu hánum 
til árs sér: þat var við Væni. Svá segir Þjóðólfr: 


Ok við vág hins er viði ar 
hræ Ólafs hofgyldir svalg, 
ok glóðfjalgr görvar essi 
sonr Fornjóts af Svía jöfri. 
Sá áttkonr frá Uppsölum 
Lofða kyns fyrir löngu hvarf. 


48. Þeir er vitrari váru af Svíum, fundu at þat olli 
hallærinu, at mannfólkit var meira en landit mætti bera, 
en konungr hafði engu um valdit. Taka nú þat ráð, at 
þeir fara með herinn allan vestr yfir Eiðaskóg, ok koma 
fram í Sóleyjum mjök á úvart: þeir drápu Sölva konung, 
en tóku höndum Hálfdan hvitbein; þeir taka hann til 
höfðingja yfir sik, ok gefa hánum konungsnafn; lagði 
hann þá undir sik Sóleyjar. Síðan fór hann með herinn 
út á Raumaríki, ok herjar þar, ok fékk hann fylki þat af 
hernaði. 

49. Hálfdan hvitbein var konungr ríkr; hann átti Ásu 
dóttur Eysteins hins harðráða, Upplendinga konungs; hann réð 
fyrir Heiðmörk: þau Hálfdan áttu I sonu, Eystein ok Guðröð. 
Hálfdan eignaðiz mikit af Heiðmörk, ok Þótn ok Haðaland, ok 

mikit af Vestfold: hann varð gamall maðr, ok varð sótt- 
dauðr á Þótni, ok var síðan fluttr út á Vestfold, ok heygðr 
þar sem heitir Skæreið í Skíringssal. Svá segir Þjóðólfr: 


Þat frá hverr, at Hálfdanar 
sökmiðlendr sakna skyldu. 5 
Ok hallvarps hlífinauma 
þjóð-konung á Þótni tók. 
Ok Skæreið í Skíringssal 
of brynjálfs beinum drupir. 


50. Ingjaldr bróðir Hálfdanar var konungr í Verma- 10 
landi; en eptir dauða hans lagði Hálfdan konungr Verma- 
land undir sik, ok tók skatta af, ok setti þar jarla yfir, 
meðan hann lifði. 


51. Eysteinn, son Hálfdanar hvítbeins, var konungr 
eptir hann á Raumaríki ok á Vestfold; hann átti Hildi 15 
dóttur Eiríks Agnar sonar, er konungr var á Vestfold. 
Agnarr faðir Eiríks, var son Sigtryggs konungs á Vindli. 
Eiríkr konungr átti engan son, hann dó þá er Hálfdan 
konungr hvitbein lifði. Tóku þeir feðgar Hálfdan ok 
Eysteinn þá undir sik alla Vestfold; réð Eysteinn Vestfold 20 
meðan hann lifði. Þá var sá konungr á Vörnu er Skjöldr 
hét, hann var allmjök fjölkunnigr. Eysteinn konungr fór 
með herskip nökkur yfir á Vörnu, ok herjaði þar, tók 
slíkt er fyrir var klæði ok aðra gripi ok gögn bóanda, ok 
hjoggu strandhögg; fóru í brott síðan. Skjöldr konungr 25 
kom til strandar með her sinn; var Eysteinn konungr þá 
í brottu, ok kominn yfir fjörðinn, ok sá Skjöldr segl 
þeirra; þá tók hann möttul sinn, ok veifði, ok blés við. 
Þá er þeir sigldu inn um Jarlsey, sat Eysteinn konungr 
við stýri; skip annat sigldi nær þeim; báruskot nökkut 30 
var í, ok laust beiti ásinn af öðru skipi konung fyrir 
borð; þat var hans bani. Menn hans náðu líkinu; var 

þat flutt inn á Borró, ok orpinn haugr eptir á röðinni, 
út við sjá, við Vöðlu. Svá segir Þjóðólfr: 


En Eysteinn fyrir ási fór 
til Byleistis bróður meyjar. 

5 Ok nú liggr und lagar beinum 
reiks hlöðuðr á raðar broddi; 
þar er elkaldr hjá jöfri Gautskum 
Vöðlu straumr at vági kemr. 


52. Hálfdan hét sons Eysteins konungs, er konung- 

10 dóm tók eptir hann; hann var kallaðr Hálfdan hinn mildi 
ok hinn matarilli. Svá er sagt, at hann gaf í mála mönn- 
um sínum jammarga gullpenninga, sem aðrir konungar 
silfrpenninga; en hann svelti menn at mat. Hann var 
hermaðr mikill, ok var löngum í víkingu, ok fékk sér 
15 fjár. Hann átti Hlíf dóttur Dags konungs af Vestmörum. 
Holtar á Vestfold var höfuðbær hans; þar varð hann sótt- 
dauðr, ok er hann heygðr á Borró. Svá segir Þjóðólír: 


Ok til þings Þriðja jöfri 
Hveðrungs mær or heimi bauð, 
20 þá er Hálfdan, sá er á Holti bjó, 
norna dóms of notit hafði. 
Ok buðlung á Borrói 
sigr-hafendr síðan fálu. 


53. Guðröðr hét sonr Hálfdanar, er konungdóm tók 

25 eptir hann; hann var kallaðr Guðröðr hinn mikilláti, en 
sumir kölluðu hann veiðikonung; hann átti þá konu er 
Álfhildr hét, dóttir Álfarins konungs or Álfheimum; ok 
hafði með henni hálfa Vingulmörk. Þeirra son var Ólafr, 
er síðan var kallaðr Geirstada-Álfr. Álfheimar váru þá 
30 kallaðir milli Raumelfar ok Gautelfar. En er Álfhildr var 
önduð, þá sendi Guðröðr konungr menn sína vesir á 
Agðir til konungs þess er þar réð fyrir, sá er nefndr 

Haraldr hinn granrauði; skylðu þeir biðja Ásu dóttur hans 
til handa konungi; en Haraldr synjaði; kómu sendimenn 
- aptr, ok sögðu konungi sitt erendi. En nökkuru síðar 
skaut Guðröðr konungr skipum á vatn, fór síðan með liði 
miklu út á Agdir; kom mjök á úvart, ok veitti þegar 
upprás; kom um nátt á bæ Haralds konungs. En er 
hann varð varr við, at herr var kominn á hendr hánum, 
þá gékk hann út með þat lið sem hann hafði; varð þar 
orrosta, en liðs munr var allmikill: þar féll Haraldr kon- 
ungr ok Gyrðr sonr hans. Tók Guðröðr konungr herfang 
mikit; hann hafði heim með sér Ásu, dóttur Haralds kon- 
ungs, ok gerði bruðlaup til hennar: þau áttu son er 
Hálfdan hét. En þá er Hálfdan var vetr gamall, þat haust 
fór Guðröðr konungr at veizlum; hann lá með skipi sínu 
í Stiíflusundi, váru þar drykkjur miklar, var konungr 
mjök drukkinn. Ok um kveldit er myrkt var, gékk kon- 
ungr af skipi; en er hann kom á bryggjusporð, þá hljóp 
maðr at móti hánum, ok lagði spjóti í gögnum hann; var 
þat hans bani; sá maðr var þegar drepinn. En um 
morguninn eptir er ljóst var, þá var maðr sá kendr, var 
þat skósveinn Ásu dróttningar; duldi hon þá ekki, at þat 
váru hennar ráð. Svá segir Þjóðólfr: 
Var Guðröðr hinn göfugláti 

lómi beittr sá er löngu var 

ok umráð at ölum stilli 

höfud heiptrækt at hilmi dró. 


Ok launsigr hinn lómgeði 
Ásu árr af jöfri bar, 
ok buðlungr á beði fornum 
Stíflusunds of stunginn var. 


54. Ólafr tók konungdóm eptir föður sinn; hann var 
ríkr maðr ok hermaðr mikill; hann var allra manna fríð- 
astr ok sterkastr, ok mikill vexti; hann hafði Vestfold: 

þvíat Álfgeirr konungr tók þá undir sik Vingulmörk alla; 
setti hann þar yfir Gandálf konung son sinn. Þá géngu 
þeir feðgar mjök á Raumaríki, ok eignuðuz mestan hlut 
þess ríkis ok fylkis. Högni hét son Eysteins hins ríka, 

5 Upplendinga konungs; hann lagði þá undir sik Heiðmörk 
alla, ok Þótn ok Haðaland; þá hvarf ok undan þeim 
Guðröðar sonum Vermaland, ok snéruz þeir þá at skatt- 
gjöfum undir Svía konung. Ólafr var þá á tvítugs aldri, 
er Guðröðr andaðiz: en er Hálfdan bróðir hans gékk til 

10 ríkis með hánum, þá skiptu þeir ríkinu með sér; hafði 
Ólafr hinn eystra hlut, en Hálfdan hinn syðra. Ólafr kon- 
ungr hafði atsætu á Geirstöðum; hann tók fótarverk, ok 
andaðiz þar af; ok er hann heygðr á Geirstöðum. Svá 
segir Þjóðólfr: 


15 Ok niðkvísl í Noregi 
þróttar Þrós of þróaz hafði. 
Réð Ólafr ofsa forðum 
víðri grund af Vestmari, 
unz fótverkr við foldar þröm 
20 vígmiðlung of viða skyldi. 
Nú liggr gunn-djarfr á Geirstöðum 
herkonungr haugi ausinn. 


55. Rögnvaldr hét sonr Ólafs konungs er konungr var 

á Vestfold eptir föður sinn. Hann var kallaðr heiðum- 

25 hærri; um hann orti Þjóðólfr hinn Hvinverski Ynglinga tal; 
þar segir hann svá: 


Þat veit ek bazt und blám himni 
kenninafn svá at konungr eigi, 
er Rögnvaldr reiðar stjóri 
30 heiðum-hárr of heitinn er. 


A) 


ÓLAFS SAGA HINS HELGA 


HIN MINNI 
ÓLAFR OK DALA-GUDBRANDR 


Þegar er Ólafr var orðinn einvaldskonungr yfir öllum 
Noregi, þa lagði hann allra hluta mestan hug á í land- 
inu at efla kristindóm, fyrir því at kristnin var mjök svá 
af sér komin frá því er Ólafr Tryggvason hafði mönnum 
kristindóm boðaðan í landinu ok til þess er Ólafr Har- 
aldsson kom í land. En þá var alkristit í Noregi er 
hann var, ok svá í þeim löndum öllum er Ólafr Tryggva- 
son kristnaði. Ólafr Haraldsson gaf fé til kirkna þeirra 
er Ólafr Tryggvason hafði reisa látit með ráðum Grímkels 
biskups, svá at mörk vegins silfrs skyldi greiðaz á hverju 
ári tl hverjar fylkiskirkju í leigu jarða þeirra er til lágu. 
Ólafr setti lög þau er heita Sefslög: þau standa síðan um 
Upplönd ok um Víkina austr.  Þrenn eru lög í Noregi: 
Frostuþings ok þau lög er Hákon Aðalsteins fóstri lét setja, 
er Gulaþings lög heita. 

Ólafr konungr leggr svá mikit við at halda kristin- 
dóm, at engi maðr var sá í Noregi er eigi skyldi annat- 
hvárt halda, rétta trú eða þola dauða. Ferr svá um alt 
landit þar er mestra umbóta var áðr ávant um kristnina: 
var engi sá aldalr eða útey í hans veldi er heiðinn maðr 
myndi finnaz. 

Guðbrandr er maðr nefndr er kallaðr var Dala- 
Guðbrandr: hann var ríkastr manna í Dölunum í þann 
tíma. Þat er sagt at Guðbrandr átti sun einn. En þá er 
Guðbrandr frá þessur tíðendi at Ólafr konungr var kominn 
á Lóar ok nauðgaði menn til at hverfa aptr til kristni 
þeirrar er þeir höfðu niðr kastat, þat er sagt at Guðbrandr 
lét skera upp herör ok stefndi öllum Dælum til bæjar þess 
er Hundsþorp heitir á fund við sik. Ok þar kómu þeir 

allir ok var þar orgrynni liðs á stundu einni: fyrir því at 
þar liggr vatn eitt nær þat er Lögr heitir, en bygðin mikil 
öllum megin at vatninu: mátti þar bæði fara á skipum ok 
á landi til þingsins. Ok nú er þeir kómu til þings, þá 
stendr Guðbrandr upp. ok hefr svá mál sitt: Þat hefi ek 
spurt at sá maðr sé kominn á Lóar er Ólafr heitir ok hann 
kallaz konungr vár ok vandar mjök um þat at vér höfum 
horfit aftr til siðar þess er várir foreldrar hafa haft, ok 
vitum. vér á því deili, at bæði váru þeir várir frændr gölg- 
ari ok þó vitrari en vér. Hann hefir þat spurt, at vér 
eigum oss ný guð ok kallar þau úmáttug fyrir því at hann 
heitaz at brjóta þau ok segir hann svá at hann á betra 
guð ok meira fyrir sér ok máttugari. Ok er þat furða, at 
hánum skal hlýða at lasta svá mjök vár guð ok hví hann 
þorir slíkt at mæla ok undarlikt þykkir mér er guð vár 
hefna hánum eigi. En þó vænti ek er vér berum út Þór 
guð várn or húsi sínu virðiliru er hér stendr á þeima bæ 
ok oss hefir jafnan dugat, þá man Ólafr hræðaz ok svá 
menn hans; ok svá munu guð hans ok at engu verða. En 
er Guðbrandr hafði þetta mælt ok mart annat, þá æptu 
allir bændr í senn ok mæltu, at Ólafr skyldi aldrigin þaðan 
komaz á braut ef hann kæmi á fund þeirra ok eigi man 
hann þora at fara lengra suðr eftir Dölunum. Síðan ætluðu 
þeir til DCC manna at fara norðr á njósn eftir Dölunum 
á Breiðing. En fyrir því liði var sonr Guðbrands höfðingi ; 
en hann var þá átta vetra ok XX gamall, ok margir aðrir 
virðuligir bóanda synir í þeirri för. Nú fóru þeir ok kómu 
til bæjar þess er Hof heitir ok váru þar nætr Hl ok kom 
þar margt lið til þeirra þat er flytt hafði af Lesjum ok 
Vága ok þeir er eigi vildu undir kristni ganga. 

Nú er frá því at segja er Ólafr var kominn, at hann 
setr eftir kennimenn á Lóm ok á Vága. Síðan fór kon- 
ungr yfir ok kom niðr á Sil ok var þar um náttina ok 
frágu þar at lið var mikit fyrir þeim; þeir frágu ok er á 

Breiðin váru. Nú hélt konungr fram förinni ok bjuggust 
síðan til bardaga móti konungi. Þat er sagt at konungr 
býzt snemma um morguninn af Sil, ok herklæddist hann 
ok alt lið hans ok fer síðan suðr eftir Silvöllum ok léttu 
eigi fyrr en á Breiðin ok sá þar mikinn her fyrir sér búinn 
til bardaga. Síðan fylkti hann liði sínu ok var sjálfr í 
framanverðri fylkinginni ok orti orða á þá ok bauð þeim 
kristnina; en þeir mæltu: þú mant koma öðru við í dag 
en gabba oss, ok hófu þegar bardaga ok var mannfall 
mikit ok rukku bændr unðan. En sonr Guðbrands varð 
handtekinn ok margir bóanda synir ágjætir með hánum, 
ok váru þeim grið gefin ok váru allir saman um náttina. 
Síðan mælti konungrinn við son Guðbrands: þú skalt fara 
afir úl föður þíns ok seg at ek man þar koma brátt. 
Síðan fór hann aftr ok sagði föður sínum heyrð tíðendi ok 
mikinn mannskaða, ok eigi er meira aftr komit af liði því 
en IE hundruð manna er héðan fór á njóstnina ok þat 
ræð ek þér faðir at berjast eigi við þenna mann. Heyra 
má þat, kvað Guðbrandr, at or er þér bart alt hjartat ok 
fórtu illu heili heiman, ok man þessur þín færð þér lengi 
uppi vera, ok trúir þú nú þegar á órar þær er sjá maðr 
ferr við, en hann hefir þér alla neisu gört ok þínu liði. 
En eigi er getit fleira hjals þeirra at því sinni. En um 
náttina eftir þá dreymdi Guðbrand at maðr nökkurr kom 
til hans ljóss ok af hánum stóð mikil ógn ok mælti við 
hann: Sonr þinn fór enga sigrför móti Ólafi konungi en 
miklu mantu enn fara minni er þú ætlaz at halda bardaga 
við konunginn ok mantu falla ok alt lið þitt ok hrafnar 
munu slíta hræ þitt ok vargar. Ok er hann vaknaði, þá 
var hann ákafliga hræddr við þenna draum ok þótti mikils 
um vert ok sagði drauminn þeim manni er Þórðr hét 
Ístrumagi; hann var annarr maðr mestr í Dölunum. Ok 
þá er Guðbranðr hafði sagt drauminn, þá svarar Þórðr 
Ístrumagi: Slíkt hit sama hefir fyrir mik borit. Ok um 

morguninn létu þeir blása til móts, ok sögðu at þeim þætti 
þat ráð at:eiga þing við konunginn, ok vitum hvat hann 
vill boðit hafa í siðum ok sjám þá hvat líkligast sé ok 
reynum fyrst með hverjum sannindum er sjá maðr ferr. 
Frá því er nú at segja at Guðbrandr mælti við son 
sinn: þú skalt fara, sagði hann, á fund konungs þess er 
þér gaf grið í bardaganum ok XIL menn með þér. Ok svá 
var gört. En síðan fóru þeir ok kómu á fund konungs 
ok báru upp sín erindi ok sögðu at bændr vildu eiga þing 
við hann ok setja grið þeirra á millum konungs ok bóanda. 
Konungr lætr sér þat vel líka ok þótti þetta gott at veita 
at þeir hefði frið í upphafi mála sinna. Ok bundu síðan 
grið at einkamálum sín á millum meðan sú stefna væri. 
Ok fóru þeir aptr við svá búit ok sögðu Guðbrandi ok 
Þórði ístrumaga, at grið váru sett. Ok var konungr albú- 
inn þau at veita, ok eigi fyrir því at hann óttaðist at 
berjaz við yðr. Síðan fór konungr til bæjar þess er Lix- 
staðir heita ok var þar V nætr; þá fór konungr á fund 
við bændr ok átti þing við þá. En væta var mikil um 
daginn. Nú er þingit var sett, þá stendr konungrinn upp 
ok mælti: Lesir ok á Lóm ok á Vága hafa tekit við kristni 
þeirri sem þeir höfðu niðr kastat ok brotit niðr öll skurguð 
sín ok trúa nú á einn guð þann er skóp himin ok jörð. 
Nú vildu vér ok yðr þess biðja at þér takit þat sama ráð 
ok verum allir einna manna ok trúm á Jesum Christum 
þann er skóp alla hluti. Ok þá er konungr hafði þetta 
talat ok mart annat merkilikt, þá settiz hann niðr. Nú 
ríss Guðbrandr upp ok svarar: Eigi vitum vér um hvern 
þú ræðir: en þat finn ek í máli þínu at þú kallar þann 
guð vera er þú getr eigi sétt ok engi annarra. Nú má ek 
þann eigi sjá eða biðja mér fullþings er ek má hann eigi 
skilja; en vér eigum þann guð ér vér megum hvern dag 
sjá, en hann er fyrir því nú eigi úti í dag at veðr er vátt, 
en mik varir þess ef þér sét guð várn at yðr man skjóta 

skelk í brjóstit ok man yðr ógurlikt þykkja hví mikill hann 
er fyrir sér. En ef þat er satt er þú segir at guð yðart 
megi svá mikit sem þú lætr, þá lát þú hann svá gera at 
veðr sé skýjat á morgun ok finnimk vér þá. 

Nú er eigi sagt fleira frá hjali þeirra ok slitr nú 
þinginu þann dag, en þat alráðit at þeir skulu finnaz 
annan dag. Síðan fór konungr heim til herbergis síns ok 
fór með hánum sonr Guðbrands í gisling, en konungr fékk 
þeim annan mann í móti. Þat er ok sagt at konungr 
spurði son Guðbrands at hversu guð þeirra væri görr. 
Hann sagði at hann var görr í líking eptir Þór ok er bæði 
hárr ok digr ok hefir hann mikinn hamar í hendi. Þetta 
guð er holt innan ok undir görvir hávir fótskemlar ok eru 
þeir holir ok luktir neðan, þar stendr hann á ofan ok er 
þar holt á millum hans ok fótborðsins; eigi skortir hann 
gull á sér né silfr, fimm hleifar brauðs eru hánum færðir 
hvern dag ok þar slátr við. Síðan fóru þeir í rekkjur. 
En konungr vakti þá nátt ok var á bænum sínum. En 
þá er dagr var, þá fór konungr til messu ok síðan til 
matar síns ok síðan til þings ok var veðrinu svá farit sem 
Guðbrandr hafði fyrir mælt hinn fyrra daginn. Nú var 
alþýða komin til þings; þá stendr biskupr upp í kandara- 
kápu ok hafði mitru á höfði ok bagal í hendi ok taldi þrú 
fyrir mönnum ok sagði margar jarteiknir þær er guð hafði 
gört ok lauk forkunliga vel máli sínu; síðan settiz hann 
niðr. En þá stendr upp Þórðr ístrumagi ok mælir svá: 
Mart mælir hyrningr sjá er staf hefir í hendi ok uppi á 
sem veðrarhorn bjúgt. En nú með því at þit félagar kallit 

guð ykkan svá margar jarteiknir gera, þá láti hann vera. 


sólskin í morgun ok finnumk á morgun fyrir sól ok 
görum þá annathveggja at verum sáttir um þetta mál 
eða haldum bardaga. Nú skildust þeir at því sinni. Kol- 
beinn hét maðr, hann var í fylgð með Ólafi konungi, hann 
var kynjaðr or Fjörðum; hann hafði þann búnað jafnan, 

at hann var gyrðr sverði ok hafði ruddu miklu í hendi. 
En konungr mælti við hann, at hann skyldi vera sem næstr 
hánum um morguninn. Síðan mælti hann við menn sína: 
Gangit þér í nátt ef þér vitit hvar skip bóanda eru ok 
höggvit raufar á öllum ok ríðit á braut eikjum þeirra af 
bæjum þeim sem nú eru þeir. Nú gerðu þeir sem kon- 
ungrinn bauð þeim ok tókst hit bezta ok 'hit greiðasta þeim 
um sína sýslu. En konungrinn var á bænum þá nátt alla 
ok bað þess at guð skyldi leysa þeirra vandræði með sinni 
mildi ok miskunn. 

Svá er sagt at konungrinn fór um morguninn til tíða 
sinna fyrst ok til messu en síðan til þings ok váru sumir 
bændr komnir. Ok því næst sá þeir mikinn flokk bóanda 
fara til þingsins ok báru í millum sín mikit skrimsl ok 
mannlíkan ok var þat alt gulli glæst ok silfri. Ok nú sá 
þeir bændr er á þinginu váru fyrir hvar guð þeirra fór ok 
þá hlupu þeir upp allir ok lutu því skrimsli. Síðan var 
þat sett á miðjan þingvöllinn; sátu öðrum megin bændr en 
öðrum megin lið Ólafs konungs. Svá er sagt at Guðbrandr 
ríss upp ok mælti síðan: Hvar er nú guð þín Ólafr? þat 
ætla ek nú at hann beri heldr lágt hökuskeggit ok svá 
sýnist mér sem minna sé nú karp þitt eða hyrningsins þess 
er þér kallit biskup yðat ok þar sitr hjá þér heldr en hinn 
fyrra daginn fyrir því at nú er guð várt komit er þau veðr 
má göra at eigi megi guð yðat komast til þingsins, en nú 


"sér guð várr á yðr hvössum augum ok eru þér nú fjalms 


fullir ok þorit nú eigi augum upp at sjá í gegn guði várum. 
Takit nú þat ráð er yðr samir bazt at þér fellit niðr 


„ hindrvitni yðra ok hverfit aptr til sættar við guð várn. Svá 

þolinmóðliga sem hann hefir borit yðrar meingerðir ok svá 
hefnisamr sem hann er vanr at vera, þá þykkir oss þat 
kynligt at hann vægir yðr svá lengi nema þat beri til 
at hann viti þat fyrir at þér munut til hans snúast ok 
dýrka hann. 

En áðr en konungrinn stæði upp, þá mæli hann við 
Kolbein hinn sterka svá at bændr vissu ekki til: Ef ssá 
berr at, kvað hann, í erindi minu, at bændr líta ífrá guði 
sínu, þá slá þú þat högg með ruddunni sem þú mátt mest. 
Síðan stóð konungr upp ok mælti: Margt hefir þú mælt 
til vár, Guðbrandr, í morgun, ok lætr þú kynliga yfir því, 
at þú mátt eigi sjá guð várn. En vér væntum, at hann 
man koma brátt til vár. En þat undrumk ek, at þú ógnar 
oss. guði. yðru, þat er bæði er blint ok dauft, ok má 
hvárki bjarga sér né öðrum, ok kemsk aldrigi or stað 
nema aðrir dragi þat eptir sér ok segir mér nú svá hugr 
um, at hánum man nú skamt til:ills, ok lítit nú allir í 
austr ok sét, þar ferr nú guð várt með miklu ljósi. Ok 
rann þá sól upp á fjöll ok þá litu allir bændr til sólarinnar. 
En í því bili laust Kolbeinn guð þeirra svá at þat brast 
alt í sundr. Nú litu bændr aptr, er Þeir heyrðu brestinn, 


„ok sá nú, at guð þeirra var fallit ok brotit alt í sundr 


ok hljópu or mýs or gulli þeirra svá stórar sem kettir væri 
ok eyðlur ok pöddur ok ormar. En bændr urðu svá hræddir 
við þenna atburð allan saman, með því at guð vildi at svá 
væri at þeir flýðu sumir til skipa sinna en sumir til eykja. 
En er þeir hrundu út skipum sínum þá hljóp þar vatn ý 
ok fyldi af sjó. Nú sá þeir eigi þat at ráði at fara á 
skipin svá búin! En þeir er til eykjanna hljópu þá funnu 
þeir eigi á eykina. Nú var mikill gnýr bóandanna; þá 
lætr Ólafr kalla á þá ok sagði at hann vildi eiga tal við 
þá ok bað þá eigi svá láta. Síðan hurfu þeir aptr ok settu 
þingit. Þá stóð konungr upp ok talaði: Eigi veit ek, sagði 
konungrinn, hví sætir hark þetta ok hlaup er þér gerit: 
nú megi þér sjá hvat guð yðar mátti er þér bárut á gull 
yðat ok gersimar mat ok vistir. Nú sá þér hverjar vettir 
er þess hafa neytt, mýs ok ormar ok eyðlur ok pöddur. 


Nú hafa þeir verr er á slíkt trúa ok eigi vilja láta af 


heimsku sinni. Nú takit gull yðat ok gersímar er hér ferr 

um völlinn ok hafit heim til kvenna yðarra ok berit aldrigin 
síðan á stokka eða á steina. En hér eru nú kostir IH á 
með oss, annathvárt at þér takit nú með kristni eða haldit 
nú bardaga við mik í dag eða orrostu ok beri sá sigr af 
öðrum í dag er sá guð vill er vér trúm á. Síðan stóð 
Guðbrandr upp ok mælti: Skaða mikinn höfum vér nú 


- fengit um guð várt. En nú með því at hann mátti oss 

ekki við hjalpa þá virðisk mér sem þín guð sé máttkari 
ok vár guð sé allitil fyrir sér þegar er hann á eigi við oss 
eina um, ok munum vér nú því hánum launa at vér munum 
hverfa öllum átrúnaði við hann ok munu vér nú dýrka þann 
guð er þú göfgar ok veita þangat allan átrúnað. Síðan 
váru þeir skirðir er úskirðir váru, en þeir sem kristnir váru 
áðr hurfu aptr til kristni ok héldu síðan réttan trú; váru 
ok hér eptir settir margir kennimenn af liði Ólafs konungs 
í þessum heruðum. Ok þat er sagt at Guðbrandr lét gera 
kirkju á bæ sínum. ok leggr þar til góðar eignir af jörðum 
þeim sem hann átti. Nú skiljask þeir Ólafr konungr ok 
Guðbrandr góðir vinir. 


ÓLAFS SAGA HINS HELGA 
HIN MEIRI (OR HEIMSKRINGLU) 


ÓLAFS FALL Á STIKLARSTÖDUM 


Ólafr konungr hafði þá til sanns spurt, at skamt 
var til þess er hann mundi orrostu eiga við búendr; en 
síðan er hann hafði kannat lið sitt ok skorat var manntal 
ok hafði hann þá meir en XXX hundruð manna ok þótti 
þat þá vera mikill herr at sjá á einum velli. Síðan talaði 

konungr fyrir liðinu ok mælti svá: Vér höfum mikinn her 
ok fritt lið; nú vil ek segja mönnum, hverja skipan ek 
vil hafa á liði váru. Ek mun láta fara merki mitt fram í 
miðju liði ok skal þár fylgja hirð mín ok gestir, ok þar 
með þat lið er til vár kom á Upplöndum ok svá þat lið 
er hér kemr til vár í Þrándheimi. En til hægri handar 
frá mínu merki skal vera Dagr Hringsson ok með hánum 
þat lið alt er hann hafði til föruneytis við oss; skal hann 
hafa annat merki. En til vinstri handar frá minni fylking 
skal vera þat lið er Svíakonungr fékk oss ok alt þat lið 
er til vár kom í Svíaveldi; skulu þeir hafa it þriðja merki. 
Vil ek at menn skipiz í sveitir ok heimtiz saman frændr 
ok kunnmenn; þvíat þá mun hverr annars bezt gæta ok 
hverr annan kenna. Vér skulum merkja lið wárt alt, bera 
herkuml á bjálmum várum ok skjöldum, draga þar með 
bleikju. En er vér komum í orrostu, þá skulu vér hafa 
allir eitt orðtak: fram fram Kristmenn, krossmenn, kon- 
ungsmenn. Vér munum hljóta þunnar fylkingar, ef vér 
höfum lið færa; þvíat ek vil, at þeir kringi eigi um oss 
sínu Jiði. Skipiz menn nú í sveitir, en síðan skal sveitum 
skipa í fylking ok viti þá hverr sína stöðu ok gefi gaum 
at, hvert hann er frá merki því er hann skal fylgja. Vér 
munum nú halda fylkingum ok skulu menn hafa alvæpni 
dag ok nátt, þar til er vér vitum, hvat fundr várr mun 
verða ok búanda. Síðan er konungr hafði talat, þá fylktu 
þeir liði sínu ok skipuðu eptir því sem konungr hafði fyr 
mælt. Eptir þat átti konungr stefnu við sveitarhölðingja; 
váru þá komnir þeir menn, er konungr hafði sent í heraðit 
at krefja búendr liðs; þeir kunnu þau tíðindi or bygðinni 
at segja, þar sem þeir höfðu farit, at víða var aleyða at 
vígjum mönnum ok var þat fólk farit í búanda samnað. 
En þar sem þeir hittu menn, þá vildu fáir þeim fylgja, 
en flestir svöruðu því, at fyr þá sök sátu heima at þeir 
vildu hvárigum fylgja, vildu eigi berjaz móti konungi ok 

eigi móti frændum sínum. Höfðu þeir fátt lið fengit. Þá 
spurði konungr menn ráðs, hvat sýndiz tiltækligast. Finnr 
svarar máli konungs. Segja mun ek hvernig gert mundi, 
ef ek skylda ráða. Þá mundu vér herskildi fara um allar 
bygðir, ræna fé öllu, en brenna svá vendiliga bygð alla, 
at aldregi stæði kot eptir; gjalda svá búöndum dróttins 
svikin. Hygg ek at margr myni þá lauss við flokkinn, ef 
hann sér heim reyk eða loga til húsa sinna, en veit úgerla, 
hvat lítt er um konur eða börn eða gamalmenni feðr þeirra 
eða mæðr eða annat frændlið. Vænti ek, segir hann, ef 
nökkurir ráða úl al rjúfa samnaðinn, at þá myni brátt 
þynnaz fylking þeirra því at svá er búöndum gefit, at þat 
ráð er þá er nýjast þat er þá öllum kærst. En er Finnr 
lauk máli sínu, þá gjörðu menn þar at góðan róm; líkaði 
mörgum vel at ráða til féfanga, en öllum þóttu búendr 
makligir til skaða, en líkligt þat er Finnr sagði, at búendr 
mundu margir lausir við samnaðinn. Þormóðr Kolbrúnar 
skáld kvað þá vísu: 


Brennum öll fyr innan | Inney þau er vér finnum. 
lönd; tegaz herr með hjörvi | herbjörg fyrir gram verja. 
Ys hafi allir húsa | Innþrændr kol sinna 

angr skal kveykt í klungri | köld, ef ek má valda. 


En er Ólafr konungr heyrði ákafa lýðsins, þá krafði 
hann sér hljóðs ok mælti síðan: Hafa búendr verðleik til 
þess, at svá væri gert sem ér vilit. Þat vita þeir ok, at 
ek hefi gert þat at brenna fyrir þeim ok veitt þeim aðrar 
stórar refsingar. Gerða ek þá þat at brenna fyr þeim, er 
þeir höfðu áðr gengit af trú sinni ok tekit upp blót, en 
vildu ekki láta at orðum mínum; áttu vér þá guðs réttar 


30 at reka. Nú eru þessi dróttins svik miklu minna verð, 


þótt þeir haldi eigi trú sína við mik, ok munu þó þess 
þykkja eigi vel sama þeim, er manndómsmenn vilja vera. 

Nú á ek hér nökkuru heimilla at veita nökkura fríun, er 
þeir misgera við mik, en þá er hötuðuz við guð. Nú vil 
ek, at menn fari spákliga ok geri eigi hervirki. Vil ek 
fara fyrst til fundar við búendr. Nú, sættumz ek við þá, 
þá er þat vel; en ef þeir halda bardaga móti oss, þá eru 
þar tveir kostir fyr höndum, ok ef vér föllum í orrostu, 
þá er því vel ráðit at fara eigi þangat með ránsfé, en ef 
vér sigrumk, þá skulu þér vera arftökumenn þeirra, er nú 
berjaz móti yðr; þvíat þeir munu þar sumir falla, en 
sumir flýja ok hafa hvárirtveggju fyrirgört allri eigu sinni; 
er þá gott at ganga til búa stórra, en bæir vegligir, en 
þess nýtr eingi ef brent er; svá ránsfé ferr þat at spjöll- 
um miklu meiri hluti, en þat er nýtt verðr af. Skulu vér 
nú fara dreift út eptir bygðinni ok hafa með oss alla vígja 
menn þá er vér fám. Skulu menn ok höggva bú eða 
taka aðra vist, sem menn þurfu til at fæða sik, en menn 
geri ekki annat spellvirki. Vel þykki mér at ér drepit 
njósnarmenn búanda, ef ér takit þá. Skal Dagr fara ok 
hans lið it norðra ofan eptir dalnum, en ek mun fara út 
þjóðveginn, ok hittumz at kveldi, höfum allir eitt nátthól. 

Svá er sagt, at þá er Ólafr konungr fylkti liði sínu, 
þá skipaði hann mönnum í skjaldborg er halda skyldi fyr 
hánum í bardaga, ok valdi þar til þá menn er sterkastir 
váru ok snarpastir. Þá kallaði hann til sín skáld sín ok 
bað þá ganga í skjaldborgina. Skulut ér, segir hann, hér 
vera ok sjá þau tíðindi er hér geraz; er yðr þá eigi segj- 
anz saga til; þvíat ér skulut frá segja ok yrkja um síðan. 
Þar var þá Þormóðr Kolbrúnar skáld ok Gizurr gullbrá, 
fóstri Hofgarðarefs, ok hinn þriði Þorfinnr munnr. Þá 
mælti Þormóðr til Gizurar: Stöndum eigi svá þröngt, 
lagsmaðr, at eigi nái Sighvatr skáld rúmi sínu, þá er 
hann kemr; hann mun vera vilja fyri konungi ok ekki 
mun konungi annat líka. Konungr heyrði þetta ok svaraði: 
Ekki þarf Sighvat at sneiða, þótt hann sé eigi hér; opt 

hefir hann mér vel fylkt; hann mun nú biðja fyr oss ok 
munu vér þess enn allmjök þurfa. Þormóðr segir: Vera 
má þat, konungr, at þér sé nú bæna mest þörf; en þunt 
mundi vera um merkistöngina, ef alli hirðmenn þínir 
væri nú á Rúmavegi. Var þat ok satt, at vér töldum þá 
at því, er engi fékk þá rúm fyr Sighvati, þóat mæla 
vildi við þik. Þá mæltu þeir skáldin sín í milli, sögðu at 
þat væri vel fallit at yrkja þá áminningarvísur nökkurar 
um þau tíðindi er þá mundu brátt at höndum bera. Þá 
kvað Gizurr: 


Skal-a úglaðan ifa, | orð fregni þat, barða 

búumk við þröng á þingi, | þegns dóttir mik fregna; 
þótt sigrunnar svinnir | segi ván Heðins kvánar, 
verum í Ála eli | austr bragningi at trausti. 


Þá kvað Þorfinnr munnr vísu aðra: 


Rökkr at regni miklu | randar garðs hins harða; 
vill við vísa snjallan | Verdæla lið berjaz. 

Verjum allvald örfan, | ölum teitan má sveita, 
fellum Þrændr í Þundar, | þess eggjumk vér, hreggi. 


Þá kvað Þormóðr: 


Ála þryngr at eli, | örstiklandi! miklu; 

skyldu eigi skelknir höldar, | skálmöld vex nú, fálma. 
 Búumk við sókn, en slækni | seggr skyli orð of forðaz, 

er at geirþingi göngum, | gunnreifr, með Óleifi. 


Vísur þessar námu menn þegar. 

Síðan bjó konungr ferð sína ok sótti út eptir dalnum; 
hann tók sér náttból, ok kom þar þá saman alt lið hans, 
ok lágu um náttina úti undir skjöldum sínum. En þegar er 
lysti, bjó konungr herinn; fluttuz þá enn út eptir dalnum 
er þeir váru at því búnir. Þá kómu til konungs búendr 
mjök margir ok géngu flestir í lið með hánum ok kunnu 

allir eitt at segja, at lendir menn drógu saman her úvígjan, 
ok þeir ætluðu bardaga at halda við konung. Þá tók kon- 
ungr margar merkr silfrs ok fékk í hendr einum búanda 
ok mælti síðan: Fé þetta skaltu varðveita ok skipta síðan, 
leggja sumt til kirkna, en sumt gefa kennimönnum, sumt 
ölmusumönnum ok sefa fyr lif ok sál þeirra manna er 
falla í orrostu ok berjaz í móti oss. Búandi svarar: Skal 
fé þetta gefa til sálubóta yðrum mönnum, konungr. Þá 
svarar konungr: þetta fé skal gefa fyr sál þeirra manna er 
með búandum eru í orrostu ok falla fyr vápnum várra 
manna, en þeir menn er oss fylgja í orrostu ok þar falla, 
þá munu vér bjargaz at allir saman. 

Þá nátt er Ólafr konungr lá í samnaðinum ok áðr er 
frá sagt, vakti hann löngum, bað til guðs fyrir sér ok 
somnaði lítt, rann á hann höfgi í móti deginum. En er 
hann vaknaði, þá rann dagr upp. Konungi þótti heldr 
snemt at vekja herinn; þá spurði hann hvar Þormóðr 
skáld væri. Hann var þar nær ok svarar, spurði hvat 
konungr vildi hánum. Konungr svarar: tel þú oss kvæði 
nökkut. Þormóðr settiz upp ok kvað hátt mjök, svá at 
heyrði um allan herinn. Hann kvað Bjarkamál hin fornu, 
þat er þetta er upphaf: 

Dagr er upp kominn, dynja hana fjaðrar; 
mál er vilmögum at „inna erfiði. 
Vaki ok æ vaki vina höfuð, 
allir enir æztu Aðils of sinnar, 
Hár enn harðgreipi, Hrólfr skjótandi, 
ættum góðir menn, þeir er ekki flýja. 
Vekka ek yðr at víni, né at vifs rúnum, 
heldr vek ek yðr at hörðum Hildar leiki. 
Þá vaknaði liðit. En er lokit var kvæðinu, þá þökk- 


„uðu menn hánum kvæðit, ok fannz mönnum mikit um ok 
þótti vel til fundit ok kölluðu kvæðit húskarla - hvöt. 

Konungr þakkaði hánum vel skemtan sína; síðan tók kon- 
ungr gullhring er stóð hálfa mörk, ok gaf Þormóði. Þor- 
móðr þakkaði konungi gjöf sína ok mælti: góðan eigu vér 
konung, en vant er nú at sjá, hversu langlífr konungr 
verðr; sú er bæn min, konungr, attu látir okkr hvárki 
skiljaz lífs né dauða. Konungr svarar: allir munu vér 
saman fara meðan ek ræð fyrir, ef ér vilit eigi við mik 
skiljaz. Þá mælti Þormóðr: þess vænti ek, konungr hvárt 
er friðr er betri eða verri, at ek sjá nær yðr staddr, meðan 
ek á þess kost, hvat sem vér spyrjum til hvar Sighvatr 
ferr með gullinhjaltann. Síðan kvað Þormóðr: 


Þér mun ek enn, unz öðrum, | allvaldr, náit skáldum, 
nær vættir þú þeirra? | þingdjarfr, um kné hvarfa. 
Braut komumk vér, þótt veitim | valtafn frekum hrafni, 
vizk eigi þat, vága | vigstuðr, eða þar liggjum. 


Ólafr konungr flutti herinn út eptir dalnum; fór þá 
enn Dagr með sínu liði aðra leið. Konungr letti eigi 
ferðinni, áðr hann kom út á Stiklarstaði; þá sá þeir her 
búanda ok fór þat lið dreift mjök, ok var svá mikill fjöldi, 
at af hverjum stig dreif liðit, en víða þar er storflokkar 
fóru saman. Þeir sá hvar sveit manna fór ofan or Veradal 
ok höfðu þeir á njósn verit ok fóru nær því sem lið kon- 
ungs var, ok fundu eigi fyrr en svá skamt var á milli 
þeirra at menn máttu kennaz. Þar var Hrútr af Viggju 
með XXX manna. Siðan mælti konungr, at gestir skyldu 
fara í móti Hrúti ok taka hann af lífi; váru menn til þess 
verks fljótir. Þá mælti konungr til þeirra Íslendinganna : 
Svá er mér sagt, at þat sé siðr á Íslandi, at búendr sé 
skyldir á haustum at gefa húskörlum sínum slagasauð; 
nú vil ek þar gefa yðr hrút til slátrs. Þeir hinir Íslenzku 
váru þess auðeggjaðir ok fóru þegar at Hrúti með öðrum 
mönnum. Var Hrútr drepinn ok öll sveit sú er hánum 
fylgði. Konungr nam staðar ok stöðvaði her sinn, er hann 

kom á Stiklarstaði. Bað konungr menn stíga af hestum 
ok búaz þar um, menn gjörðu sem konungr mælti; síðan 
var skotit á fylking ok sett upp merkin. Dagr var þá enn 
eigi kominn með sitt lið ok misti þess fylkingararmsins; 
þá mælti konungr, at þeir Upplendingar skyldu þar upp 
ganga ok taka upp merkin. Þykki mér þat ráð, segir 
konungr, at Haraldr bróðir minn sé eigi í bardaga, þvíat 
hann er barn at aldri. Haraldr svarar: ek skal vera at 
vísu í orrostu; en ef ek em svá ústerkr, at ek má eigi 
valda sverðinu, þá kann ek þar ráð til, at binda skal hönd- 
ina við meðalkaflann; engi skal vera viljaðr betr en ek, 
at vera úþarfr þeim búöndum; vil ek fylgja sveitungum 
mínum. Svá segja menn, at Haraldr kvað þá vísu þessæ: 


Þora mun ek þann arm verja, | þat er ekkju munr nekkveð, 
rjóðum vér af reiði | rönd, er ek í hlýt standa. 
Gengrat grepr enn ungi | gunnblíðr, þar er slög ríða, 
herða menn at morði | mót, á hæl fyr spjótum. 


Haraldr réð því, er hann var í orrostu. .. 

En er konungr hafði fylkt liði sínu, þá talaði hann 
fyrir þeim, mælti svá: at menn skyldu herða hugi sína 
ok ganga djarfliga fram, ef orrosta verðr, segir hann: 
Höfum vér lið gott ok mikit, segir hann; en þótt búendr 
hafi lið meira nökkuru, þá mun auðna ráða sigri. Er því 
fyrir yðr at lýsa, at ek mun eigi flýja or orrostu þessi, 
skal ek annathvárt sigraz á búöndum eða falla hér elligar. 
Vil ek þess biðja, at sá hlutr komi upp er guð sér at mér 
gegni betr. Skulu vér því treystaz at vér höfum réttara 
at mæla en búendr, ok því þar með, at guð muni oss 
frelsa eigur várar eptir orrostu þessa, en elligar veita oss 
miklu meiri laun fyrir þat lát er vér fám hér, en vér 
kunnim sjálfir at æskja oss. En ef ek hlýt um at mæla 
eptir orrostu, þá skal ek gæða yðr hvern eptir sínum 
verðleikum, ok því hverneg hverr gengr fram í orrostu; 

mun þat, ef vér höfum sigr, vera gnógt bæði lönd ok 
lausir aurar at skipta því með yðr, er nú fara með áðr 
úvinir várir.  Veitum sem harðasta atgöngu hina fyrstu, 
þvíat skjótt mun um skipta ef liðs munr er mikill; eigu 
vér sigrs ván af skjótum atburðum; en hit mun oss þungt 
falla, ef vér berjumk til mæði svá at menn verði fyrir því 
úvigir; munu vér eiga minna deildarlið en þeir er ýmisir 
ganga fram, en sumir hlífaz ok hvilaz. En ef vér gjörum 
svá harða hríðina, at þeir snúa undan er fremstir eru, 
mun hverr falla yfir annan ok verða þeirra úfarar þess at 
meiri, er þeir eru fleiri saman. En er konungr hætti 
ræðunni, þá görðu menn mikinn róm at máli hans ok 
eggjaði hverr annan. á 

Þórðr Folason bar merki Ólafs konungs. Svá segir 
Sighvatr skáld í erfidrápu þeirri, er hann orti um Ólaf 
konung ok stælti eptir uppreistar-sögu: 

Þorð frá ek þat sinn herða, | þreifsk sókn, með Oleifi, 
góð fóru þar, geirum | gört víg, saman hjörtu. 

Stöng bar hátt fyr Hringa | bjaldrmóðum gram, bróðir 
fullt vann, fagrla gylta, | framlundaðr Ögmundar. 

Ólafr konungr var svá búinn, at hann hafði hjálm 
gyltan á höfði, en hvítan skjöld, ok lagðr á með gulli kross 
hinn helgi; í annarri hendi hafði hann kesju, þá er nú 
stendr í Kristskirkju við altara; hann var gyrðr sverði því 
er Hneitir var kallat, it bitrasta sverð ok gulli vafiðr 
meðalkafli; hann hafði hringabrynju. Þess getr Sighvatr 
skáld: 

Öld vann Ólafr felda | öflgan sigr hinn digri 

gékk sóknþorinn sækja | sinjor fram í brynju. 

En þeir er austan nenna | óx hildr með gram mildum, 

mart segi ek bert, í bjarta | blóðröst Svíar óðu. 


En er Ólafr konungr hefir fylkt liði sínu, þá váru 
búendr enn hvergi nær komnir. Þá mælti konungr, at lið 

þat skyldi niðr setjaz ok hvíla sik. Setti konungr þá 
sjálfr niðr ok alt lið hans ok sátu rumt; hann hallaðiz ok 
lagði höfuð í kné Finni Árnasyni; þá rann á hann svefn 
ok var þat um hríð. Þá sá þeir her búanda ok sótti þá 
liðit tl móts við þá ok höfðu upp sett merki sín ok var 
þat hinn mesti múgr manns. Þá vakti Finnr konung ok 
sagði hánum, at búendr sóttu þá til þeirra. En er kon- 
ungr vaknaði, mæli hann: hví vaktir þú mik Finnr ok 
léz mik eigi njóta draums míns. Finnr svaraði: ekki 
myndi þik þat dreyma, er eigi myndi skyldra at vaka ok 
búaz við hernum, er at oss ferr, eða sér þú eigi hvar 
nú er kominn búanda mugrinn? Konungr svarar: ekki eru 
þeir enn svá nær oss, at eigi væri betr, at ek hefða sofit. 
Þá mælti Finnr: hvat dreymdi þik konungr þess er þér 
þykkir svá mikils missa í, ef þú vaknaðir eigi sjálfr? Þá 
segir konungr draum sinn, at hann þóttiz sjá stíga hávan 
ok ganga þar eptir í lopt upp svá langt, at hann þóttiz 
sjá at himinn opnaði, ok þangat var stiginn til. Var ek 
þá, segir hann, kominn í hit öfsta stig, er þú vaktir mik. 
Finnr svarar ekki þykki mér draumr sjá svá góðr sem þér 
mun þykkja; ætla ek þetta munu vera fyrir feigð þinni, ef 
þat er nökkut annat, en svefnórar einar, er fyrir þik 
barin 

.. . Frá því er nú at segja, er áðr var frá horfit, 
at lendir menn ok búendr höfðu saman dregit her úvigjan, 
þegar er þeir spurðu, er konungr var austan farinn or 
Garðaríki ok hann var kominn til Svíþjóðar. En er þeir 
spurðu, at hann var austan kominn til Jamtalands ok 
hann ætlaði at fara austan um Kjöl til Veradals, þá stefndu 
þeir hernum inn í Þrándheim, ok sömnuðu þá saman þar 
allri alþýðu, þegn ok þræl, ok fóru svá inn til Veradals ok 
höfðu þar svá mikit lið, at engi maðr var sá þar er í 
Noregi hefði sét jafnmikinn her saman koma. Var þar, 
sem jafnan kann verða í miklum her, at lið var allmis- 

jafnt; þar var mart lendra manna ok mikill fjöldi ríkra 
búanda, en þó var hit allr múgr er váru þorparar ok 
verkmenn, ok var þat allr meginherrinn er þar í Þránd- 
heimi hafði saman samnaz. Var þat lið allmjök geyst til 
fjándskapar við konung. 

„2 En er skipat var til um fylkingar búanda, þá töluðu 
lendir menn ok báðu liðsmenn gefa gaum at um stöður 
sínar, hvar hverjum var þá skipat eða undir hverju merki 
þá skyldi hverr vera eða hversu nær hánum var skipat 
merkinu eða hvert frá merkinu; báðu þeir menn vera þá 
vakra ok skjóta at ganga í fylking, er lúðrar kvæði við ok 
herblástr kæmi upp ok ganga þá fram í fylking; þvíat þeir 
áttu enn þá leið mjök langa at flytja herinn, ok var þess 
ván at fylkingar myndi bregðaz í hergöngunni. „Síðan 
eggjuðu (þeir) liðit; mælti Kálfr, at allir þeir menn er 
harma ok heiptir áttu at gjalda Ólafi, skyldu þá fram 
ganga undir þau merki, er fara skyldi í móti merki Ólafs, 
vera þá minnigir þeirra meingerða er hann hafði þeim 
veitt; segir, at þeir mundu eigi komaz í betra færi at 
hefna harma sinna ok frelsa sik frá þeirri ánauð ok þrælk- 
an, er hann hafði þá undir lagt. Er sá nú, segir hann, 
bleyðimaðr er eigi bersk nú sem djarfligast; þvíat eigi er 
sakleysi við þá er í móti yðr eru; munu þeir eigi yðr spara, 
ef þeir komaz í færi. At máli hans varð allmikill rómr. 
Varð þá kall mikit ok eggjan um allan herinn. 

Síðan fluttu búendr her sinn til Stiklarstaðar; þar 
var fyrir Ólafr konungr með sitt lið. Fór í öndverðu 
liðinu Kálfr Árnason ok Hárekr fram með merkinu. En 
er þeir mættuz, þá tókz eigi allskjótt árásin, þviat 
búendr frestuðu atgöngu fyri þá sök, at lið þeirra fór 
hvergi nær jamnfram, ok biðu þess liðs er síðar fór. Þórir 
hundr hafði farit síðarst með sína sveit, þvíat hann skyldi 
til gæta, at ekki slægiz aptr liðit, þá er heróp kæmi upp 
eða liðit sæiz, ok bíða þeir Kálfr Þóris. Búendr höfðu 

þat orðtak í herinum at eggja lið sitt í orrostu: fram fram 
búandmenn. Ölafr konungr gjörði eigi algönguna fyr því 
at hann beið Dags ok þess liðs er hánum fylgði. Sá 
þeir konungr þá lið Dags, hvar þat fór. Svá er sagt, at 
búendr hefði eigi. minna lið en C hundraða. En Sighvatr 
segir svá! 


Ólmr erumk harmr sá er hilmir | hafði gulli vafðan 
jöfurr kreisti sá austan | aflfátt meðalkafla. 

Gagn féngu því þegnar | þeir at hálfu fleiri, 
hvötuð tældi þat hildar | hvárungi, frá ek váru. 


Þá er lið hvárttveggja stóð ok kenduz menn, þá 
mælti konungr: Hví ertu þar Kálfr, þvíat vér skildumz 
vinir suðr á Mæri. llla samir þér at berjaz í móti oss 
eða skjóta geigurskot í-lið várt, þvíat hér eru IV bræðr 
þínir. Kálfr svarar: Mart ferr nú á annan veg, konungr, 
en bezt myndi sama; skildiztu svá við oss, at nauðsyn 
bar at friðaz við þá er eptir váru. Verðr nú hverr at 
vera þar sem staddr er, en sættaz mundu við enn, ef ek 
skylda ráða. Þá svarar Finnr: Þat er mark á um Kálf, 
ef hann mælir vel, at þá er hann ráðinn úl at gera illa. 
Konungr mælti: Vera kann þat Kálfr, at þú vilir sættaz, 
en ekki friðliga þykki mér ér láta, búendr! Þá svarar 
Þorgeirr af Kvistöðum: Ér skulut nú hafa slíkan frið, sem 
margir hafa áðr af yðr haft, ok munu þér nú þess gjalda. 
Konungr svarar: Eigi „þarftu at fýsaz, til svá mjök várs 
fundar, þvíat eigi mun þér sigrs auðit í dag á oss, þvíat 
ek hefi hafit þik til ríkis af litlum manni. 

Þórir hundr kom þá með sveit sína ok gékk fram 
fyrir merkit ok kallaði: fram fram búandmenn. Þá lustu 
búandmenn upp herópi ok skutu bæði örum ok spjótum. 
Konungsmenn æptu þá heróp. En er því var lokit, þá 
eggjuðu þeir svá sem þeim var áðr kent, mæltu svá: fram 
fram Kristmenn krossmenn konungsmenn! En er þetta 

heyrðu búandmenn þeir er út stóðu í arminn, þá mæltu 
þeir slíkt it sama sem þeir heyrðu þá mæla. En er aðrir 
búendr heyrðu þat, þá hugðu þeir þat vera konungsmenn 
ok báru vápn á þá; börðuz þeir þá sjálfir ok féll mart, 
áðr þeir kannaðiz við. Veðr var fagrt, skein sól í heiði; 
en er orrosta hófz, þá laust roða á himin ok svá á sólna, 
en áðr en létti, gjörði myrkt sem um nátt. Ólafr konungr 
hafði fylkt þar er var nökkur hæð, ok steyptuz þeir ofan 
á lið búanda ok veittu svá hart athlaupit, at fylking 
búanda bognaði fyrir, svá at þar stóð þá brjóstit konungs- 
fylkingar, sem áðr höfðu staðit þeir er efstir stóðu í búanda 
liði; ok var þá búit mart búanda liðit at flýja. En lendir 
menn ok lendra manna húskarlar stóðu fast, ok varð þá 
allsnörp orrosta. Svá segir Sighvatr: 


Vitt var fold und fótum, | friðbann var þar mönnum, 
þá réð í böd bráða | brynjat fólk, at dynja. 

Þá er árliga ærir | álms með bjarta hjálma, 

mikill var at stað Stikla | stálgustr, ofan þustu. 


Lendir menn eggjuðu lið sitt ok knuðuz til fram- 
göngu. Þess geir Sighvatr: 


Fór í fylking þeirra | fram iðraz nú miðri, 
snarir funduz þar, Þrænda | þess verks búendr merki. 


Þá sótti lið búanda at öllum megin. Hjoggu þeir er 
fremstir stóðu, en þeir er þar váru næstir lögðu spjótum, 
en allir þeir er síðar géngu, skutu spjótum eða örum eða 
köstuðu grjóti eða handeyxum eða skeptifléttum.  Gjörðiz 
þá brátt bardagi mannskæðr ok féll mart af hvárumtveggjum. 
Í fyrstu hríð féllu þeir Arnljótr gellini, Gauka- Þórir ok 
Afrafasti ok þeirra sveit öll, ok hafði hverr þeirra mann fyrir 
sik eða IL eða sumir fleiri. Þá þyntiz skipun fyr framan 
merki konungs, bað konungr þá Þórð bera fram merkit, 
en konungr fylgði sjálfr merkinu, ok sú sveit manna er 

hann hafði valit til at vera sér næst í orrostu; váru þeir 
menn í hans liði einna vápndjarfastir ok bezt búnir. Þess 
getr Sighvatr: 


Mest frá ek merkjum næstan | minn dróttin fram sínum, 
slöng óð fyr gram, géngu; | gnógr styrr var þar fyrir. 


Þá er Ólafr konungr gékk fram or skjaldborginni ok 
í öndurða fylking ok búendr sá í andlit hánum, þá hrædduz 
þeir ok félluz þeim hendr. Þess getr Sighvatr: 


Geirs hykk grimlikt váru | gunnreifum Óleifi 
lof rætundum líta | ljóns í hvassar sjónir; 
þorðut þrænskir virðar, | þótt hersa dróttinn 
ægiligr, í augu | ormfrán sjá hánum. 


Þá varð allhörð orrosta; gékk konungr sjálfr fram í 
höggorrostu. Svá segir Sighvatr : 


Rauð í rekka blóði | rönd með gumna höndum 
dreyrug sverð, þar er dýran | drótt þjóðkonung sótti. 
Ok at ísarnleiki | Imnþrændum lét finnaz 

rækinn gramr í reikar | rauðbrúnan hjör túnum. 


Ólafr konungr barðiz þá alldjarfliga; hann hjó til 
Þorgeirs af Kvistöðum lends manns þess er fyrr er getit 
um þvert andlit ok í sundr nefbjörg á hjálminum, ok klauf 
höfuðit fyr neðan augu svá at nær tók af. En er hann 
féll, mælu konungr: Hvárt er satt þat er ek sagða þér 
Þorgeir, at þú mundir eigi sigraz í okkrum viðrskiptum ? 
Í þeirri svipan skaut Þórðr niðr merkistönginni svá hart, 
at stöngin stóð; þá hafði Þórðr fengit banasár, ok féll 
hann þar undir merkinu. Þá féllu þar ok Þorfinnr munnr 
ok Gizurr gullbrá, ok höfðu hann sótt Il menn, en hann 
hafði drepit annan þeirra, en hann særði annan áðr hann 
féll. Svá sagði Hofgarða- Refr: 

Einn hafði gný gunnar, | gall bál Hárs, stála 
rimmu askr við röskva | regndjarfr tvá þegna. 
Dalsteypir hjó draupnis | dögg-frey bana höggvi, 
hann rauð jarn, en annan | árstrauma vann sáran. 


5 Þá var þat er fyrr var sagt, at himinn var heiðr, en 
, 9 FV ex á 
sól hvarf at sýn ok gjörði myrkt. Þess getr Sighvatr: 


Undr láta þat ýtar | eigi smátt, er máttit 
skænjörðungum skorðu | skýlauss röðull hlýja: 
Drýg varð á því dægri | dagr náðit lt fögrum, 


10 orrostu frá ek austan | atburð konungs, furða. 


í þenna brum kom Dagr Hringsson með þat lið er 
hann hafði haft ok tók hann þá at fylkja liði sínu ok setti 
upp merki; en fyrir því at myrkr var mikit, þá varð ekki 
skjótt um atgönguna; þvíat þeir vissu eigi víst hvat fyrir 

15 var. En þó snéru þeir þar at sem fyrir váru Rygir ok 
Hörðar. Váru þessir atburðir margir jafnsnemma eða sumir 
litlu fyrr eða síðar. 

Kálfr ok Ólafr hétu frændr Kálís Árnasonar; þeir 
stóðu á aðra hlið hánum, menn miklir ok hraustir. Kálfr 

20 var son Arnfinns Arnmóðssonar bróðurson Árna Arnmóðs- 
sonar. Á aðra hlið Kálfi Árnasyni gékk fram Þórir hundr. 
Ólafr konungr hjó til Þóris hunds um herðarnar þverar ; 
sverðit beit ekki, en svá sýndiz sem dust ryki or hrein- 
bjálfanum. Þessa getr Sighvatr: 


25 — Mildr fann görst hve galdrar | gramr sjálfr meginrammir 
fjölkunnigra Finna | fullstórum barg Þóri, 
þá er hyrsendir Hundi | húna gulli búnu, 
slætt réð sízt at bita, | sverði laust um herðar. 


Þórir hjó til konungs ok skiptuz þeir þá nökkurum 
30 höggum við ok beit ekki sverð konungs þar er hreinbjálfinn 

var fyrir. En þó varð Þórir sárr á hendi. Enn kvað 
Sighvatr: 


Þollr dylr saðrar snilli | seims en þat veit heiman 

hverr sæi Hunds verk stærri? | hugstórs, er frýr Þóri. 
En þvergarða þorði | þróttr, hinn er fram of sótti, 
glyggs í gegn at höggva | gunnranns konungmanni. 


Konungr mælti til Bjarnar stallara: Berþu hundinn, 
er eigi bita járnin.. Björn snéri öxinni í hendi sér ok 
laust með hamrinum; kom þat á öxl Þóri ok varð allmikit 
högg, ok hrataði Þórir viðr. En því jafnskjótt snéri kon- 
ungr móti þeim Kálfi frændum ok veitti banasár Ólafi 
frænda Kálfs. Þá lagði Þórir hundr spjóti til Bjarnar 
stallara á hánum miðjum, veitti hánum banasár. Þá mælti 
Þórir: Svá bötu vér Þbjörnuna. Þorsteinn knarrarsmiðr 
hjó til Ólafs konungs með öxi, ok kom þat högg á fótinn 
vinstra við knéit fyr ofan. Finnr Árnason drap þegar 
Þorstein. En við sár þat hneigðiz konungr upp við steinn 
einn ok kastaði sverðinu ok bað sér guð hjalpa. Þá lagði 
Þórir hundr spjóti til hans, kom lagit neðan undir brynj- 
una ok rendi upp í kviðinn. Þá hjó Kálfr til hans, kom 
þat högg hinum vinstra megin utan á hálsinn. Menn greinaz 
at því, hvar Kálfr veitti konungi sár. Þessi þrjú sár 
hafði Ólafr konungr til lífláts. En eptir fall hans þá féll 
sú flest öll sveit er fram hafði gengit með hánum. 

. Þórir hundr gékk þar til er var lík Ólafs kon- 
ungs lk veitti þar umbúnað, lagði niðr líkit ok rétti ok 
breiddi klæði yfir. En er hann þerði blóð af andlitinu, þá 
sagði hann svá síðan, at andlit konungs var svá fagrt ok 
roði í kinnum sem þá at hann svæfi, en miklu bjartara 
en áðr var meðan hann lifði. Þá kom blóð konungsins á 
hönd Þóri ok rann upp á greipina þar er hann hafði áðr 
sár fengit ok þurfti um þat sár engi umbönd þaðan ífrá, 
svá gréri þat skjótt. Vattaði Þórir sjálfr þenna atburð, þá 

er helgi Ólafs kom upp fyr alþýðu. Varð Þórir hundr 
fyrst til þess at halda upp helgi konungsins, þeirra ríkis- 
manna, er þar höfðu verit í mótstöðuflokki hans. . .. 
Ólafr konungr féll miðvikudag TV. Kal. augusti. 
5 Þat var nær miðjum degi er þeir funðuz; en fyrir mið- 
munda hófz orrostan; en konungr féll fyrir nón, en 
myrkrit hélzk frá miðmunda til nóns. 
Sighvatr skáld segir svá frá lyktum orrostu: 


Hörð er sízt hermenn gjörðu, | hlíf raufsk fyr gram, lífi 
10 auðn at Engla stríði, | ómjúk konung sjúkan. 

Ör brá Ólafs fiörvi | öld, þar er herr klauf skjöldu, 

fólks odda gékk fylkir | fund, en Dagr hélt undan. 


Ok enn kvað hann þetta: 


Áðr vitu eigi meiðar | ógnar skers né hersa, 

15 — þjóð réð þengils dauða, | þann styrk búandmanna, 
er slíkan gram sókkum | sárelds viðir feldi 
mörg lá dýr í dreyra | drótt, sem Ólafr þótti. 


ÍSLENDINGABÓK 


ARA PRESTS HINS FRÓÐA ÞORGILSSONAR 


Íslendingabók görða ek fyrst biskupum órum, Þorláki 
ok Katli, ok sýndak bæði þeim ok Sæmundi presti. En 
20 með því at þeim líkaði svá at hafa eða þar við auka, þá 
skrifaða ek þessa of hit sama far, fyr utan ættartölu ok 
konunga æfi, ok jókk því es mér varð síðan kunnara ok 
nú es gerr sagt á þessi en á þeirri. En hvatki es missagt 
es í fræðum þessum, þá es skylt at hafa þat heldr, es 
25 sannara reynisk. 

Hálfdan hvitbeinn. Upplendingakonungr, sonr Ólafs 
trételgju Svíakonungs, vas faðir Eysteins frets, fóður Hálf- 
danar hins milda ok hins matarilla, föður Guðröðar veiðikon- 
ungs, föður Hálfðanar hins svarta, föður Haralds hins 
hárfagra, es fyrstr varð þess kyns einn konungr at öllum 
Norvegi. 


CAPITULA 


Frá Íslands bygð I. Frá landnámsmönnum I., ok 
lagasetning. Frá alþingis setning I. Frá misseristali IV. 
Frá fjórðunga deild V. Frá Grænlands bygð VI. Frá því 
es kristni kom á Ísland VIL. Frá biskupum útlendum VII. 
Frá Ísleifi biskupi IX. Frá Gizuri biskupi X. 


Cap. I. Ísland bygðisk fyrst or Norvegi á dögum 
Haralds hins hárfagra, Hálfdanarsonar hins svarta, í þann 
tíð, at ætlun ok tölu þeirra Teits, fóstra mins, þess manns 
es ek kunna spakastan, sonar Ísleifs biskups, ok Þorhels, 
föðurbróður mins, Gellissonar, es langt mundi fram, ok 
Þuríðar Snorradóttur goða, es. bæði vas margspök ok 
úljúgfróð, es Ívarr Ragnarsson loðbrókar lét drepa Eadmund 
hinn helga Englakonung. En þat vas DCCCLXX vetrum 
eptir burð Krists, at því es ritit es í sögu hans. Ingólfr 
hét maðr norrænn, es sannliga es sagt at færi fyrst þaðan 
til Íslands, þá es Haraldr hinn hárfagri vas XVI vetra 
gamall, en í annat sinn fám vetrum síðarr; hann bygði suðr 
í Reykjavík; þar es Ingólfshöfði kallaðr fyr austan Minþ- 
akseyri, sem hann kom fyrst á land, en þar Ingólfsfell fyr 
vestan Ölfussá, es hann lagði sína eigu á síðan. Í þann 
tíð vas Ísland viði vaxit á miðli fjalls ok fjöru. Þá váru 
hér menn kristnir, þeir es Norðmenn kalla Papa, en þeir 
fóru síðan á braut, af því at þeir vildu eigi vesa hér við 
heiðna menn, ok létu eptir bækr iírskar ok bjöllur ok 
bagla; af því mátti skilja at þeir váru menn írskir, En 

þá varð för manna mikil mjók út hingat or Norvegi, til 
þess unz konungrinn Haraldr bannaði, af því at hánum 
þótti landauðn nema. Þá sættusk þeir á þat, at hverr maðr 
skyldi gjalda konungi V aura, sá es eigi væri frá því skiliðr, 
ok þaðan færi hingat. En svá es sagt, at Haraldr væri LXX 
vetra konungr, ok yrði áttræðr. Þau hafa upphaf verit at 
gjaldi því es nú es kallat landaurar, en þar galsk stundum 


„meira, en stundum minna, unz Ólafr hinn digri görði skirt, 

at hverr maðr skyldi gjalda konungi hálfa mörk, sá es 
færi á miðli Norvegs ok Íslands, nema konur, eða þeir 
menn es hann næmi frá. Svá sagði Þorkell oss, Gell- 
isson. 

Cap. II. Hrollaugr, sonr Rögnvalds jarls á Mæri, 
bygði austr á Síðu; þaðan eru Síðumenn komnir. Ketilbjörn 
Ketilsson, maðr norrænn, bygði suðr at Mosfelli hinu efra; 
þaðan eru Mosfellingar komnir. Öðr, dóttir Ketils flatnefs, 
hersis norræns, bhygði vestr í Breiðafirði; þaðan eru Breið- 
firðingar komnir. Helgi hinn magri, norrænn, sonr Eyvindar 
austmanns, bygði norðr í Eyjafirði; þaðan eru Eyfirðingar 
komnir. En þá es Ísland vas víða bygt orðit, þá hafði maðr 
austrænn fyrst lög út hingat or Norvegi,, sá es Úlfljótr hét; svá 
sagði Teitr oss; ok váru þá Úlfljóts lög kölluð; hann vas faðir 
Gunnars, er Djúpdælir eru komnir frá í Eyjafirdi; en þau váru 
flest sett at því sem þá váru Gulaþingslög, eða ráð Þorleifs 
hins spaka Hörðakárasonar váru til, hvar við skyldi auka 
eða af nema eða annan veg setja. Úlfljótr vas austr í Lóni; 
en svá es sagt, at Grímr geitskór væri fóstbróðir hans, 
sá es kannaði Ísland alt at ráði hans, áðr alþingi væri átt; 
en hánum fékk hverr maðr penning til á landi hér, en hann 
gaf fé þat síðan til hofa. 

Cap. TIL. Alþingi vas sett at ráði Úlfljóts ok allra 
landsmanna, þar es nú es; en áðr vas þing á Kjalarnesi, 
þat es Þorsteinn Ingúlfsson landnámamanns faðir Þorkels 
mára lögsögumanns, hafði þar, ok höfðingjar þeir es at 

því hurfu. En maðr hafði sekr orðit of þræls morð eða 
leysings, sá es land átti í Bláskógum; hann es nefndr 
Þórir kroppinskeggi, en dóttursonr hans es kallaðr Þor- 
valdr kroppinskeggi, sá es fór síðan í Austfjörðu ok brendi 
þar inni Gunnar bróður sinn; svá sagði Hallr Úrækjuson; 
en sá hét Kolr er myrðr vas; við hann es kend gjá sú, 
es þar es kölluð síðan Kolsgjá, sem hræin fundust; land 
þat varð síðan allsherjarfé, en þat lögðu landsmenn til 
alþingis neyzlu; af því es þar almenning at viða til alþingis 
í skógum, ok á heiðum hagi til brossa hafnar. Þat sagði 
Úlfheðinn oss. Svá hafa ok spakir menn sagt, at á LX 
vetra yrði Ísland albygt, svá at eigi væri meir síðan. Því 
nær tók Hrafn lögsögu Hængssonr landnámamanns, næstr 
Úlfljóti, ok hafði XX sumur, hann vas ur Rangárhverfi; 
þat vas LX vetrum eptir dráp Eadmundar konungs, vetri 
eða tveim áðr Haraldr hinn hárfagri yrði dauðr, at tölu 
spakra manna. Þórarinn Ragabróðir, sonr Óleifs hjalta, 
tók lögsögu næstr Hrafni, ok hafði önnur XX, hann var 
Borgfirzkr. 

Cap. IV. Þat vas ok þá, es hinir spökustu menn á 
landi hér höfðu talið í tveim misserum fjóra daga hins 
fjórða hundraðs,. þat verða vikur Il hins setta tigar, en 
mánuðr XII þrítögnáttar ok dagar IV umbfram, þá merktu 
þeir at sólargangi, at sumarit munaði aptr til vársins; en 
þat kunni engi segja þeim at degi einum vas fleira en 
heilum vikum gegndi í tveim misserum, ok þat olli. En 
maðr hét Þorsteinn surtr, hann vas Breiðfirzkr, sonr 
Hallsteins Þórólfssonar mostrarskeggja landnámamanns ok 
Óskar Þorsteinsdóttur hins rauða; hann dreymdi þat, at 
hann hugðisk vesa at lögbergi, þá es þar vas fjölment, ok 
vaka, en hann hugði alla menn aðra sofa; en síðan hugðisk 
hann sofna, en hann hugði þá alla menn aðra vakna. 
Þann draum réð Ósvifr Helgason, móðurfaðir Gellis 
Þorkelssonar, svá, at allir menn myndi þegja, meðan hann 

mælti at lögbergi, en síðan, es hann þagnaði, at þá myndi 
allir þat róma, es hann hefði mælt; en þeir váru báðir 
spakir menn mjök. En síðan, es menn kómu til þings, 
þá leitaði bann þess ráðs at lögbergi, at hit sjaunda hvert 
sumar skyldi auka viku, ok freista hví þá hlýddi. En svá 
sem Ósvifr réð drauminn, þá vöknuðu allir menn við þat 
vel, ok vas þat þá þegar í lög leitt at ráði Þorkels mána 
ok anarra spakra manna. At réttu tali eru í hverju ári V 
dagar hins fjórða hundraðs, ef eigi es hlaupár, en þá 
einum fleira; en at óru tali verða IV; en þá es eyksk at 
óru tali et sjaunda hvert at viku, en öngu at hinu, þá 
verða VII ár saman jamnlöng at hvárutveggja; en ef hlaupár 
verða Il a miðli þeirra es auka skal, þá þarf auka hit 
setta. 

Cap. V. Þingadeild mikil varð á miðli þeirra Þórðar 
gellis, sonar Óleifs feilans, or Breiðafirði, ok Odds þess 
es kallaðr vas Tungu-Oddr; hann vas Borgfirzkr. Þorvaldr, 
sonr hans, vas at brennu Þorkels Blunketilssonar með 
Hænsna- Þóri í Örnólfsdali; en Þórðr gellir varð höfðingi 
at sökinni, af því at Hersteinn Þorkelsson, Blunketilssonar, 
átti Þórunni systurdóttur hans; hon vas Helgu dóttir ok 
Gunnars, systir Jófríðar, es Þorsteinn átti Egilsson. En 
þeir váru sóttir á þingi því es vas í Borgarfirði, í þeim 
stað es síðan es kallat Þingnes. Þat váru þá lög, at 
vígsakar skyldi sækja á því þingi es næst vas vettfangi; en 
þeir börðusk þar, ok mátti þingit eigi heyjask at lögum; 
þar féll Þórólfr refr, bróðir Álís í Dölum, or liði Þórðar 
gellis. En síðan fóru sakarnar til alþingis, ok börðusk þeir 
þar þá enn; þá féllu menn ur liði Odds, enda varð sekr hann 
Hænsna- Þórir, ok drepinn síðan, ok fleiri þeir at brennunni 
váru. Þá taldi Þórðr gellir tölu umb at lögbergi, hví illa mönn- 
um gegndi at fara í úkunn þing at sækja of víg eða harma 
sína, ok taldi hvat hánum varð fyrir, áðr hann mætti því máli 
til laga koma, ok kvað ýmissa vandræði mundu verða, ef eigi 

réðisk bæt rá. Þá vas landinu skipt í fjórðunga, svá at III 
urðu þing í hverjum fjórðungi, ok skyldu þingunautar eiga 
hvar saksóknir saman, nema í Norðlendinga fjórðungi 
váru IV, af því at þeir urðu eigi á annat sáttir; þeir es 
fyr norðan váru Eyjafjörð vildu eigi þangat sækja þingit, 
ok eigi í Skagafjörð þeir es þar váru fyr vestan; en þó 
skyldi jöfn dómnefna ok lögrettuskipun or þeirra fjórðungi 
sem or einumhverjum öðrum; en síðan váru sett fjórð- 
ungarþing; svá sagði oss Úlfheðinn Gunnarsson lögsögu- 
maðr. Þorkell máni tPorðtdistonu Ingólfssonar, tók lögsögu 
eptir Þórarinn Ragabróður ok hafði XV sumur. Þá hafði 
Þorgeirr at Ljósavatni Þorkelsson XVIL sumur. 

Cap. VI. Land þat es kallat es Grænland, fannz ok 
bygðiz af Íslandi. Eiríkr hinn rauði hét maðr Breiðfirzkr, 
es fór út héðan þangat, ok nam þar land es síðan es 
kallaðr Eiríksfjörðr, hann gaf nafn landinu ok kallaði 
Grænland, ok kvað menn þat mundu fýsa þangat farar, at 
landit ætti nafn gott. Þeir fundu þar manna vistir, bæði 
austr ok vestr á landi, ok keiplabrot ok steinsmiði, þat es 
af því má skilja, at þar hafði þesskonar þjóð farit, es 
Vínland hefir bygð, ok Grænlendingar kalla Skrælingja. 
En þat vas, es hann tók byggva landit, XIV vetrum eða 
XV fyrr en kristni kæmi hér á Ísland, at því es sá taldi 
fyr Þorkeli Gellissyni á Grænlandi, er sjálfr fylgði Eiríki 
hinum rauða út. 

Cap. VIL. Ólafr rex Tryggvason, Ólafssonar, Haralds- 
sonar hins hárfagra, kom kristni í Norveg ok á Ísland. 
Hann sendi hingat til lands prest þann es hét Þangbrand, 
ok hér kendi mönnum kristni, ok skirði þá alla es við 
trú tóku. En Hallr á Síðu Þorsteinsson lét skírask snim- 
hendis, ok Hjalti Skeggjasonr or Þjórsárdali, ok Gizurr hinn 
hvíli Teitsson Ketilbjarnarsonar frá Mosfelli, ok margir 
höfðingjar aðrir; en þeir váru þó fleiri es í gegn mæltu 
ok neittu. En þá es hann hafði hér verit einn velr eða |l, 

|á fór hann á braut, ok hafði vegit hér IL menn eða Ill, 
þá es hann höfðu nitt. En hann sagði konunginum Ólafi, 
es hann kom austr, alt þat es hér hafði yfir hann gengit, 
ok lét örvænt, at hér mundi kristni enn takaz. En hann 
varð við þat reiðr mjök, ok ætlaði at láta meiða eða drepa 
ossa landa fyrir, þá es þar váru austr. En þat sumar hit 
sama kómu utan héðan þeir Gizurr ok Hjalti, ok þágu þá 
undan við konunginn, ok hétu hánum umsýslu sinni til á 
nýja leik, at hér yrði enn við kristninni tekit, ok létu sér 
eigi annars ván en þat mundi hlýða. En hit næsta sumar 
eptir fóru þeir austan, ok prestr sá es Þormóðr hét, ok 
kómu þá í Vestmannaeyjar, es X vikur váru af sumri, ok 
hafði alt fariz vel at; svá kvað Teitr þann segja, es sjálfr 
vas þar. Þá vas þat mælt hit næsta sumar áðr í lögum, 
at menn skyldi svá koma úl alþingis es X vikur væri af 
sumri, en þangat til kómu menn viku fyrr. En þeir fóru 
þegar inn til meginlands ok síðan til alþingis, ok gátu at 
Hjalta, at hann vas eptir í Laugardali með Xllta mann, 
af því at hann hafði áðr sekr ordit fjörbaugsmaðr hit næsta 
sumar á alþingi of goðgá, en þat vas til þess haft, at 
hann kvað at lögbergi kviðling þenna: 


Vil ek eigi goð geyja 


grey þykkir mér Freyja, 


En þeir Gizurr fóru unz þeir kómu í stað þann í 
hjá Ölfuss vatni, es kallaðr es Vellankatla, ok görðu orð 
þaðan til þings, at á mót þeim skyldi koma allir fulltings- 
menn þeirra, af því at þeir höfðu spurt, at andskotar 
þeirra vildi verja þeim vígi þingvöllinn. En fyrr en þeir 
færi þaðan, þá kom þar ríðandi Hjalti, ok þeir es eptir 
váru með hánum. En síðan riðu þeir á þingit ok kómu 
áðr á mót þeim frændr þeirra ok vinir, sem þeir höfðu 
æst. En hinir heiðnu menn hurfu saman með alvæpni, ok 
hafði svá nær at þeir mundi berjask, at (eigi) of sá á miðli. 

En annan dag eptir géngu þeir Gizurr ok Hjalti tl lög- 
bergs, ok báru þar upp erindi sín; en svá es sagt, at þat 
bæri frá, hví vel þeir mæltu. En þat görðisk af því, at 
þar nefndi annarr maðr at öðrum vátta, ok sögðusk hvárir 
or lögum við aðra, hinir kristnu menn ok hinir heiðnu, 
ok géngu síðan frá lögbergi. Þá báðu hinir kristnu menn 
Hall á Síðu, at hann skyldi lög þeirra upp segja, þau es 
kristninni skyldi fylgja; en hann leystisk því undan við þá, 
at hann keypti at Þorgeiri lögsögumanni at hann skyldi 
upp segja, en hann vas enn þá heiðinn. En síðan es 
menn kómu í búðir, þá lagðisk bann niðr Þorgeirr, ok 
breiddi feld sinn á sik, ok hvíldi þann dag allan ok nátt- 
ina eptir, ok kvað ekki orð. En um morguninn eptir 
settisk hann upp, ok görði orð at menn skyldi ganga til 
lögbergis. En þá hóf hann tölu sína upp, es menn kómu 
þar, ok sagði, at hánum þótti þá komit hag manna í 
únýtt efni, ef menn skyldi eigi hafa allir lög ein á landi 
hér, ok taldi fyrir mönnum á marga vega, at þat skyldi 
eigi Játa verða, ok sagði at þat mundi at því úsætti verða, 
es vísa ván vas at þær barsmíðir görðiz á miðli manna es 
landit eyddisk af. Hann sagði frá því, at konungar or 
Norvegi ok or Danmörku höfðu haft úfrið ok orrostur á 
miðli sín langa tíð, til þess unz landsmenn görðu frið á 
miðli þeirra, þótt þeir vildi eigi; en þat rað görðisk svá, at 
af stundu sendusk þeir gersimar á miðli, enda hélt friðr sá 
meðan þeir lifðu; en nú þykkir mér þat ráð, kvað hann, 
at vér látim ok eigi þá ráða, es mest vilja í gegn gangask, 
ok miðlum svá mál á miðli þeirra, at hvárirtveggju hafi 
nökkut síns máls, ok höfum allir ein lög ok einn sið; þat 
mun verða satt, es vér slitum í sundr lögin, at vér mun- 
um slíta ok friðinn. En hann lauk svá máli sínu, at 
hvárirtveggju játtu því, at allir skyldi ein lög hafa, þau 
sem hann réði upp at segja. Þá vas þat mælt í lögum, 
at allir menn skyldi kristnir vesa ok skirn taka, þeir es 

áðr váru úskírðir á landi hér; en of barna útburð skyldu 
standa hin fornu lög, ok of hrossakjöts át; skyldu menn 
blóta á laun, ef vildu, en varða fjörbaugsgarðr, ef váttum 
of kæmi við; en síðar fám vetrum vas sú heiðni af numin 
sem önnur. Þenna atburð sagði Teitr oss at því es kristni 
kom á Ísland. En Ólafr Tryggvason féll hit sama sumar 
at sögu Sæmundar prests; þá barðisk hann við Svein Har- 


aldsson Danakonung ok Ólaf hinn sænska Eiríksson 


at Uppsölum Svíakonung, ok Eirík, es síðan vas jarl at 
Norvegi, Hákonarson, þat vas CXXK vetrum eptir dráp 
Eadmundar, en M eptir burð Krists at alþýðu tali. 


Cap. VII. Þessi eru nöfn biskupa þeirra es verit 
hafa á Íslandi útlendir, at sögu Teits. Friðrekr kom í 
heiðni hér: en þessir váru síðan: Bjarnharðr hinn bókvísi 
V ár; Kolr fá ár; Hroðólfr XIX ár; Heinrekr Il ár. Enn 
kómu hér aðrir V, þeir er biskupar kváðusk vesa: Örn- 
ólfr ok Goþiskólkr, ok III ermskir: Petrus ok Abraham 
ok Stephanus. 


-Grímr at Mosfelli Svertingsson tók lögsögu eptir Þor- 
geir, ok hafði Il sumur, en þá fékk hann lof til þess, at 
Skapti Þóroddsson hefði, systurson hans, af því at hann 
vas hásmæltr sjálfr. Skapti bafði lögsögu XXVIL sumur; 
hann setti fimtardóms lög, ok þat, at engi vegandi skyldi 
lýsa víg á hendr öðrum manni en sér; en áðr váru hér 
slík lög of þat sem í Noregi. Á hans dögum urðu margir 
höfðingjar ok ríkismenn sekir eða landflótta of víg eða 
barsmíðir of ríkis sökum hans ok landstjórn; en hann 
andaðiz á hinu sama ári ok Ólafr hinn digri féll, Haralds- 
sonr, Guðröðarsonar, Bjarnarsonar, Haraldssonar hins hár- 
fagra, XXX vetrum síðar en Ólafr félli Tryggvasonr. Þá 
tók Steinn Þorgestsson lögsögu, ok hafði HE sumur; þá 
hafði Þorkell Tjörvason XX sumur; þá hafði Gellir Böl- 
verksson IX sumur. 

Cap. IX. Ísleifr Gizurarsonr hins hvíta vas vígðr til 
biskups á dögum Halralds Noregskonungs Sigurðarsonar, 
Hálfdanarsonar, Sigurðarsonar hrísa, Haraldssonar hins 
hárfagra. En es þat sá höfðingjar ok góðir menn, at Ís- 
leifr vas miklu nýtri en aðrir kennimenn, þeir es á þvísa 
landi næði, þá seldu hánum margir sonu sína til læringar 
ok létu vígja til presta; þeir urðu síðan vígðir IL til bisk- 
upa: Kolr, es vas í Vík austr, ok Jóan at Hólum. Ísleifr 
átti IIL sonu; þeir urðu allir höfðingjar nýtir: Gizurr bisk- 
up ok Teitr prestr, faðir Halls, ok Þorvaldr. Teit fæddi 
Hallr í Haukadali, sá maðr es þat vas almælt, at mildastr 
væri ok ágæztr at góðu á landi hér úlærðra manna. Ek 
kom ok til Halls VIL vetra gamall, vetri eptir þat es 
Gellir Þorkelsson, föðurfaðir minn ok fóstri andaðiz, ok 
vask þar XIV vetr. Gunnarr hinn spaki hafði tekit lögsögu, 
þá es Gellir lét af, ok hafði ILL sumur; þá hafði Kolbeinn 
Flosason VI; þat sumar es hann tók lögsögu féll Haraldr 
rex á Englandi. Þá hafði Gellir í annat sinn III sumur; 
þá hafði Gunnarr í annat sinn Í sumar; þá hafði Sighvatr 
Surtsson, systurson Kolbeins, VIIl. Á þeim dögum kom 
Sæmundr Sigfússon sunnan af Frakklandi hingat til lands, 
ok lét síðan vígjask til prests. Ísleifr vas vígðr til biskups 
þá es hann vas fimtögr; þá vas Leo septimus pavi; en 
hann var hinn næsta vetr í Noregi, ok fór síðan út hingat; 
en hann andaðist í Skálaholti, þá es hann hafði alls verit 
biskup IV vetr ok XX; svá sagði Teitr oss; þat vas á 
drottinsdegi, VI náttum eptir hátíð þeirra Petrs ok Páls, 
LXXKX vetra eptir Ólafs fall Tryggvasonar; þar vas ek þá 
með Teiti, fóstra minum, XIl vetra gamall. En Hallr 
sagði oss svá, es bæði vas minnigr ok úlýginn, ok mundi 
sjálfr þat es hann vas skírðr, at Þangbrandr skírði hann 
þvívetran, en þat vas vetri fyrr en kristni væri hér í lög 
tekin. En hann görði bú þrítögr, ok bjó LXIV vetr í 
Haukadali, ok hafði XCIV vetr, þá es hann andaðisk; en 

2 


þat vas of hátíð Martins biskups, á hinum X vetri eptir 
andlát Ísleifs biskups. 3 

Cap. X. Gizurr biskup, sonr Ísleifs, vas vígðr til 
biskups at bæn landsmanna á dögum Ólafs konungs Har- 
aldssonar, Il vetrum eptir þat es Ísleifr andaðisk; þann vas 
hann annann hér á landi, en annann á Gautlandi; en þá 
vas nafn hans rætt, at hann hét Gisröðr; svá sagði hann 
oss. Markús Skeggjason hafði lögsögu næstr Sighvati, ok 
tók þat sumar es Gizurr biskup hafði einn vetr verit hér 
á landi, en fór með IV sumur ok XX. At hans sögu es 
skrifuð æfi allra lögsögumanna á bók þessi, þeirra es váru 
fyrir várt minni; en hánum sagði Þórarinn, bróðir hans, 
ok Skeggi, faðir þeirra ok fleiri spakir menn, til þeirra 
æfi er fyrir hans minni váru, at því er Bjarni hinn spaki 
hafði sagt, föðurfaðir þeirra, es mundi Þórarinn lögsög- 
umann ok VI aðra síðan. Gizurr biskup vas ástsælli af 
öllum landsmönnum en hverr maðr annarra þeirra es vér 
vitum hér á landi hafa verit; af ástsæld hans ok af tölum 
þeirra Sæmundar, með umráði Markúss lögsögumanns, vas 
þat í lög leitt, at allir menn töldu ok virðu alt fé sitt, ok 
sóru at rétt virt væri, hvart sem vas í löndum eða í 
lausaaurum, ok görðu tíund af síðan. Þat eru miklar 
jarteiknir, hvat hlýðnir landsmenn váru þeim manni, es 
hann kom því fram, at fé alt vas virt með svardögum, 
þat es á Íslandi vas, ok landit sjálft, ok tíundir af görvar, 
ok lög álögð, at svá skal vesa, meðan Ísland es bygt. 
Gizurr biskup lét ok lög leggja á þat, at stóll biskups 
þess, es á Íslandi væri, skyldi í Skálaholti vesa, en áðr 
vas hvergi, ok lagði hann þar til stólsins Skálaholts land 
ok margra kynja auðæfi önnur, bæði í löndum ok í laus- 
um aurum. En þá es hánum þótti sá staðr hafa vel at 
auðæfum þróaz, þá gaf hann meirr en fjórðung biskupdóms 
sins til þess, at heldr væri IH biskupsstólar á landi hér en einn, 
svá sem Norðlendingar æstu hann til; en hann hafði áðr látit 

telja búendr á landi hér, ok váru þá í Austfirdinga fjórð- 
ungi VIK hundruð heil, en í Rangæinga fjórðungi X, en í 
Breiðfirðinga fjórðungi IX, en í Eyfirðinga fjórðungi XII; 
en útaldir váru þeir es eigi áttu þingfararkaupi at gegna 
of alt Ísland. Úlfheðinn Gunnarsson hins spaka tók lög- 
sögu eptir Markús, ok hafði IX sumur; þá hafði Bergþórr 
Hrafnsson VI; en þá hafði Guðmundr Þorgeirsson XII 
sumur. Hit fyrsta sumar er Bergþórr sagði lög upp, var 
nýmæli þat gört, at lög or skyldi skrifa á bók at Hafliða 
Márssonar of vetrinn eptir, at sögu ok umráði þeirra 
Bergþórs ok annarra spakra manna, þeirra es til þess 
váru teknir. Skyldu þeir görva nýmæli þau öll í lögum, 
er þeim litisk þau betri en hin fornu lög; skyldi þau segja 
upp hit næsta sumar epur í lögrettu, ok þau öll halda, er 
hinn meiri hlutr manna mælti þá eigi gegn. En þat varð 
at framfara, at þá vas skrifaðr vígslóði ok margt annat 
í lögum, ok sagt upp í lögrettu af kennimönnum of sum- 
arit eptir; en þat líkaði öllum vel, ok mælti því mangi í 
gegn. Þat vas ok hit fyrsta sumar, es Bergþórr sagði 
lög upp, þá vas Gizurr biskup úþingfærr of sótt, þá sendi 
hann orð til alþingis, vinum sínum ok höfðingjum, at 
biðja skyldi Þorlák Runólfsson, Þorleikssonar, bróður Halls 
í Haukadali, at hann skyldi láta vígjaz til biskups; en þat 
gerðu allir, svá sem orð hans kómu til, ok fékksk þat af 
því, at Gizurr hafði sjálfr fyrr mjök beðit, ok fór hann 
utan þat sumar, en kom út hit næsta eptir, ok vas þá 
vígðr til biskups. Gizurr vas vígðr til biskups, þá es 
hann vas fertögr; þá vas Gregoríus septimus pavi; en 
síðan vas hann hinn næsta vetr í Danmörku, ok kom of 
sumarit eptir hingat til lands. En þá er hann hafði verit 
XKIV vetr biskup, svá sem faðir hans, þá vas Jón Ög- 
mundarson vigðr til biskups, fyrstr til stóls at Hólum; þá 
vas hann vetri miðr en hálfsextögr. En XII vetrum síðar, 
þá es Gizurr hafði alls verit biskup XXXVI vetr, þá vas 

Þorlákr vigðr til biskups; hann lét Gizurr vígja til stóls í 
Skálaholti at sér lifanda; þá vas Þorlákr IH vetrum meir 
en XXX. En Gizurr biskup andaðisk XXX náttum síðar 
í Skálaholti, á hinum þriðja degi í viku, V. kalendas 
junii. Á því ári hinu sama obiit Paschalis secundus 
pavi, fyrr en Gizurr biskup, ok Baldvini Jórsalakonungr, 
ok Arnaldus patriarcha í Hierúsalem ok Philippus Svía- 
konungr; en síðar hit sama sumar Alexíus Grikjakonungr; 
þá hafði hann XXKXVIIL vetr setit at stóli í Miklagarði, en 
IL vetrum síðar varð aldamót; þá höfðu þeir Eysteinn ok 
Sigurðr verit XVII vetr konungar í Noregi eptir Magnús, 
föður sinn, Ólafsson, Haraldssonar; þat vas CXX vetrum 
eptir fall Olafs Tryggvasonar, en CCL eptir dráp Eadmundar 
Englakonungs, en DXVI vetrum eptir andlát Gregoríus 
pava, þess es kristni kom á England, at því es talit es; 
en hann andaðisk á öðru ári konungdóms Fóku keisara 
DCIV vetrum eptir burð Krists at almanna tali, þat verðr 
alt saman MCXX ár. Hér lýksk sjá bók. 

Cap. XI. Þetta es kyn biskupa Íslendinga ok ættar- 
tala: Ketilbjörn landnámsmaðr, sá es bygði suðr á Mos- 
felli hinu efra, vas faðir Teits, föður Gizurar hins hvíta, 
föður Ísleifs, es fyrstr vas biskupr í Skálaholti, föður 
Gizurar biskups.  Hrollaugr landnámsmaðr, sá es bygði 
austr á Síðu á Breiðabólstað, var faðir Özurar, föður 
Þórdísar, móður Halls á Síðu, föður Egils, föður Þor- 
gerðar, móður Jóns, es fyrstr vas biskupr á Hólum. Öðr 
landnámskona, es bygði vestr í Breiðafirði í Hvammi, vas 
móðir Þorsteins hins rauða, föður Óleifs feilans, föður 
Þórðar gellis, föður Þórhildar rjúpu, móður Þórðar hest- 
höfða, föður Karlsefnis, föður Snorra, föður Hallfríðar, 
móður Þorláks, es nú es biskupr í Skálaholti, næstr Gizuri, 
Helgi hinn magri, landnámamaðr, sá es bygði norðr í 
Eyjafirði í Kristnesi, vas faðir Helga, móður Einars, föður 
Eyjúlfs Valgerðarsonar, föður Guðmundar, föður Eyjúlís, 

föður Þorsteins, föður Ketils, es nú es biskup at Hólum, 
næstr Jóni. 

Cap. XII. Þessi eru nöfn langfeðga Ynglinga ok Breið- 
firðinga: Í. Ýngvi Tyrkjakonungr; II. Njörðr Svíakonungr; 
III. Freyr; IV. Fjölnir, sá es dó at Frið-Fróða; V. Svegð- 
ir; VI. Vanlandi; VII. Visburr; VIII. Dómaldr; IX. Dóm- 
arr; X. Dyggvi; XI. Dagr; XII. Alrekr; XIII. Agni; 
XIV. Yngvi; XV. Jörundr; XVI. Aun hinn gamli; XVII. Egill 
vendilkráka; XVII. Óttarr; XIX. Aðisl at Uppsölum; 
XX. Eysteinn; XXI. Yngvarr; XXII. Braut - Önundr; 
XXIII. Ingjaldr hinn illáði; OXXIV. Ólafr trételgja; 
XXV. Hálfdan hvítbeinn Upplendingakonungr; XXVI. Guð- 
röðr; XXVII. Ólafr; XXVIII. Helgi; XXIX. Ingjaldr, dótt- 
ursonr Sigurðar Ragnarssonar loðbrókar; XXX. Óleifr hinn 
hvíti; XXXI. Þorsteinn hinn rauði; XXXII. Óleifr feilan, 
es fyrstr bygði þeirra á Íslandi; XXXII. Þórðr gellir; 
XXXIV. Eyjúlfr, es skírðr vas í elli sinni, þá es kristni 
kom á Ísland; XXXvV. Þorkell; XKXVI. Gellir, faðir þeirra 
Þorkels, ok Brands ok Þorgils, föður mins, en ek 
heitir Ari. 


NJÁALS SAGA 


GUNNARR Á HLÍÐARENDA 


Gunnarr Hámundarson Gunnarssonar, Baugssonar, bjó 
at Hlíðarenda í Fljótshlíð; hann var mikill maðr vexti ok 
sterkr, manna bezt vígr: hann hjó báðum höndum ok 
skaut, ef hann vildi, ok hann vá svá skjótt með sverði, at 
þrjú þóttu á lopti at sjá: hann skaut manna bezt af boga, 
ok hæfði alt þat er hann skaut til; hann hljóp meir en 

hæð sína með öllum herklæðum, ok eigi skemra aptr en 
fram fyrir sik; hann var syndr sem selr; ok eigi var sá 
leikr, er nökkurr þyrfti við hann at keppa; ok hefir svá 
verit sagt, at engi væri hans jafningi. Hann var vænn at 
yfirlitum ok ljóslitaðr, réttnefjaðr ok hafit upp í framan- 
vert, bláeygr ok snareygr, ok roði í kinnunum, hárit mikit, 
ok fór vel ok vel litt; manna kurteisastr var hann, harð- 
görr í öllu, fémildr ok stiltr vel, vinfastr ok vinavandr; 
hann var vel auðigr at fé; bróðir hans hét Kolskeggr, hann 
var mikill maðr ok sterkr, drengr góðr ok öruggr í öllu. 
Annarr bróðir hans hét Hjörtr, hann var þá í bernsku. 
Njáll bjó at Bergþórshváli í Landeyjum, annat bú átti 
hann í Þórólfsfelli. Njáll var vel auðigr at fé ok vænn at 
áliti, hánum óx eigi skegg. Hann var lögmaðr svá mikill, 
at engi fanst hans jafningi; vitr var hann ok lorspár, 
heilraðr ok góðgjarn, ok varð alt at ráði, þat er hann réð 
mönnum, hógværr ok drenglyndr; hann leysti hvers manns 
vandræði, er á hans fund kom. Bergþóra hét kona hans, 
hon var Skarpheðins dóttir, kvennskörungr mikill ok drengr 
góðr, ok nökkut skaphörð; þau áttu sex börn, dætr þrjár 
ok sonu þrjá, ok koma þeir allir við þessa sögu síðan. 
Nú skal nefna sonu Njáls: Skarpheðinn hét hinn elzti, 
hann var mikill maðr vexti ok sterkr, vel vígr, syndr sem 
selr, manna fóthvatastr, ok skjótr ok öruggr, gagnorðr ok 
skjótorðr, ok skáld gott, en þó löngum vel stiltr; hann 
var jarpr á hár, ok sveipr í hárinu, eygðr vel, fölleitr ok 
skarpleitr, líðr á nefi, ok lá hátt tanngarðrinn, munnljótr 
mjök, ok þó manna hermannligstr. Grímr hét annarr son 
Njáls, hann var friðr sýnum, ok hærðr vel, dökkr á hár, 
ok fríðari sýnum en Skarpheðinn, mikill ok sterkr. Helgi 
hét inn þriði son Njáls, hann var fríðr sýnum ok hærðr 
vel, hann var sterkr maðr ok vigr vel, hann var vitr maðr 
ok stiltr vel; allir váru þeir úkvángaðir synir Njáls. Hösk- 
uldr hét hinn fjórði son Njáls, hann var laungetinn, 

móðir hans var Hróðný, ok var Höskulds dóttir, systir 
Ingjalds frá Keldum. .... 

Gunnarr reið ok þeir allir; en er þeir kómu á þing, 
þá váru þeir svá vel búnir, at engir váru þar jafnvel búnir, 
ok fóru menn út or hverri búð at undrast þá. Gunnarr 
reið til búðar Rangæinga, ok var þar með frændum sínum. 
Margir menn fóru at finna Gunnar, ok spyrja hann tíðinda; 
hann var við alla menn léttr ok kátr, ok sagði öllum slíkt 
er vildu. 

Þat var einn dag, er Gunnarr gékk frá lögbergi, hann 
gékk fyrir Mosfellingabúð, þá sá hann konu fara í móti 
sér, ok var vel búin, en er þau fundust, kvaddi hon þegar 
Gunnar, hann tók vel kveðju hennar, ok spyrr hvat 
kvenna hon væri. Hon nefndist Hallgerðr, ok kvazt vera 
dóttir Höskulds Dalakollssonar; hon mælti til hans djarfliga, 
ok bað segja sér frá ferðum sínum, en hann kvazt ekki 
varna mundu henni máls: settust þau þá niðr, ok töluðu. 
Hon var svá búin, at hon var í rauðu kyltli, ok hafði yfir 
sér skarlazskikkju hlaðbúna í skaut niðr; hárit tók ofan á 
bringu henni, ok var bæði mikit ok fagrt. Gunnarr var í 
skarlazklæðum, er Haraldr konungr Gormsson gaf hánum; 
hann hafði ok gullhring á hendi, þann er Hákon jarl gaf 
hánum. 

Þau töluðu lengi hátt. Þar kom er hann spurði, hvárt 
hon væri úgefin. Hon sagði at svá væri: ok er þat ekki 
margra at hætta á þat. —Þykki þér hvergi fullkosta? 
Eigi er þat, segir hon, en mannvönd mun ek vera. 
Hversu munt þú svara, ef ek bið þin? Þat mun þér ekki 
í hug, segir hon. Eigi er þat, segir hann. Ef þér er 
nökkurr hugr á, þá finn þú föður minn. Síðan skildu 
þau talit. 

Gunnarr gékk þegar ul búðar Dalamanna, ok fann 
mann úti fyrir búðinni, ok spyrr hvárt Höskuldr væri í 
búð; sá segir at hann væri í búð; gékk þá Gunnarr inn. 

Höskuldr ok Hrútr tóku vel við Gunnari, hann settist niðr 
á meðal þeirra, ok fannst þat ekki í tali þeirra, at þar 
hefði missætti verit í meðal. Þar kom niðr ræða Gunnars, 
hversu þeir bræðr mundu því svara, ef hann bæði Hall- 
gerðar. Vel, segir Höskuldr, ef þér er þat alhugat. 
Gunnarr segir sér þat alvöru: en svá skildu vér næstum, 
at mörgum mundi þat þykkja líkligt, at hér mundi ekki 
samband verða. Hversu lizt þér, Hrútr frændi? segir Hösk- 
uldr. Hrútr svaraði: ekki þykki mér þetta jafnræði. 
Hvat finnr þú til þess? segir Gunnarr. Hrútr mælti: því 
mun ek svara þér um þetta, er satt er; þú ert maðr 
vaskr, ok vel at þér, en hon er blandin mjök, ok vil ek 
þik í engu svíkja. Vel mun þér fara, segir Gunnarr, en 
þó mun ek þat fyrir satt hafa, at þér virðit í fornan 
fjándskap, ef þér vilit eigi gera mér kostinn. Eigi er þat, 
segir Hrútr; meir er hitt, at ek sé at þú mátt nú ekki 
viðgera; en þótt vér kaupim eigi, þá vildim vér þó vera 
vinir þínir. Ek hefi talat við hana, segir Gunnarr, ok er 
þat ekki fjarri hennar skapi. Hrútr mælti: veit ek at 
báðum er þetta girndarráð, hættit þit ok mestu til, hversu 
ferr 

Hrútr sagði Gunnari úfregit alt um skapferði Hall- 
gerðar, ok þótti Gunnari fyrst ærit mart, þat er áfátt var, 
en þar kom síðar, at saman dró kaupmála með þeim. Var 
þá sent eptir Hallgerði, var þá talit um málit, svá at hon var 
við. Létu þeir nú sem fyrr, at hon festi sik sjálf; skyldi 
þetta boð vera at Hlíðarenda, ok skyldi fara fyrst leyniliga, 
en þó kom þar, er allir vissu. 

Gunnarr reið heim af þingi, ok kom til Bergþórs- 
hváls, ok sagði Njáli frá kaupum sínum; hann tók þessu 
þungliga. Gunnarr spyrr hví Njáli þótti þetta svá úráðligt ? 
þvíat af henni mun standast alt it illa, er hón kemr austr 
hingat, segir Njáll. Aldri skal hon spilla okkru vinfengi, 
segir Gunnarr. Þat mun þó svá nær fara, segir Njáll, en 

þó munt þú jafnan bæta fyrir henni. Gunnarr bauð Njáli 
til bóðs ok öllum þeim þaðan, sem hann vildi at færi. 
Njáll hét at fara. „Síðan reið Gunnarr heim, ok reið um 
heraðit at bjóða mönnum. .... 

Nú er þar til máls at taka, at Gunnarr var úti at 
Hlíðarenda, ok sér smalamann sinn hleypa at garði. Smala- 
maðrinn reið heim í túnit. Gunnarr mælti: hvi ríðr þú 
svá hart? Ek vilda vera þér trúlyndr, ek sá menn riða 
ofan með Markarfljóti, átta saman, ok váru fjórir í litklæð- 
um. Gunnarr mælti: þar mun vera Otkell. Sveinninn 
mælti: ek hefi opt heyrt mörg skapraunarorð Skamkels, 
þvíat Skamkell mælti þat austr í Dal, at þú grétir þá er 
þeir riðu á þik ofan, ok segi ek þér af þ:í, at mér þykkir 
ilt orðtak slíkt vándra manna. Ekki skulu við vera orð- 
sjúkir, segir Gunnarr, en þat eitt skal þú vinna er þér 
líkar héðan í frá. Skal ek nakkvat segja Kolskeggi bróður 
þínum? sagði smalamaðrinn. Far þú ok sof, segir Gunn- 
arr, ek mun segja Kolskeggi. Sveinninn lagðist niðr, ok 
sofnaði þegar. 

Gunnarr tók smalahestinn, ok lagði á söðul sinn, hann 
tók skjöld sinn, ok gyrði sik sverðinu Ölvisnaut, setr 
hjálm á höfuð sér, tekr atgeirinn, ok söng í hátt, ok 
heyrði Rannveig, móðir hans, hon gékk fram, ok mælti: 
reiðuligr ert þú nú, son minn, ok eigi sá ek þik slíkan fyrr. 

Gunnarr gengr út, ok stingr niðr atgeirinum, ok verpr 
sér í söðulinn ok ríðr brot. Rannveig, móðir hans, gékk 
til stofu, þar var háreysti mikit; hátt kveði þér, segir hon, 
en þó lét hærra atgeirrinn, er Gunnarr gékk út. Kolskeggr 
heyrði, ok mælti: þat mun eigi engra tíðinda vita. Þat er 
vel, segir Hallgerðr, nú munu þeir reyna, hvárt hann 
gengr grátandi undan þeim. Kolskeggr tekr vápn sín, ok 
leitar sér at hesti, ok ríðr eptir, slíkt er hann mátti. 

Gunnarr ríðr nú um Akratungu þvera, ok svá til 


Geilastofna, ok þaðan til Rangár, ok ofan til vaðs hjá 

Hofi. Konur váru þar á stöðli, Gunnarr hljóp af hesti 
sínum ok batt; þá riðu hinir at; móhellur váru í götunum 
við vaðit. Gunnarr mælti úl þeirra: nú er at verja sik, 
er hér nú atgeirrinn, munu þér nú ok reyna þat, hvárt 
ek græt nakkvat fyrir yðr. 

Þeir hljópu þá allir af baki, ok sóttu at Gunnari 
Hallbjörn var fremstr. Sæk þú eigi at, segir Gunnarr, 
þér vilda ek sízt ilt gera, en ek mun þó engum hlifa, ef 
ek á hendr minar at verja. Þat mun eki gera, segir 
Hallbjörn, þú munt þó drepa vilja bróður minn, ok er þat 
skömm ef ek sit hjá, ok lagði til Gunnars tveim höndum 
miklu spjóti. Gunnarr skaut fyrir skildinum, en Hallbjörn 
lagði í gegnum skjöldinn. Gunnarr skaut svá fast niðr 
skildinum, at hann stóð fastr í jörðunni, en tók til sverðs- 
ins svá skjótt, at eigi mátti auga á festa, ok hjó með 
sverðinu, ok kom á hönd Hallbirni, fyrir ofan úlflið, svá 
at aftók. Skamkell hljóp á bak Gunnari, ok höggr til 
hans með mikilli öxi. Gunnarr snérist skjótt at hánum, 
ok lýstr við atgeirinum, ok kom undir kverk öxinni, ok 
hraut hon or hendi hánum út á Rangá. Gunnarr leggr í 
annat sinn afgeirinum, ok í gegnum Skamkel, ok vegr 
hann upp ok kastar hánum í leirgötuna at höfðinu. Auð- 
ólfr austmaðr þrífr upp spjót, ok skaut at Gunnari. 
Gunnarr tók á lopti spjótit, ok skaut aptr þegar, ok fló í 
gegnum skjöldinn ok austmanninn, ok niðr í völlinn. 
Otkell höggr með sverði til Gunnars, ok stefnir á fótinn 
fyrir neðan kné. Gunnarr hljóp í lopt upp, ok missir 
hans. Gunnarr leggr atgeirinum til hans, ok í gegnum 
hann. Þá kemr Kolskeger at, ok hleypr þegar at Hall- 
katli, ok höger hann banalhögg með saxinu; þar vega þeir 
þá átta. 

Gunnarr reið heim ok Kolskeggr eptir verk þessi, ok 
ríða þeir hart upp eptir eyrunum, ok stökk Gunnarr af 
baki, ok kom standandi niðr; Kollskeggr mælti: hart ríðr 

þú nú, frændi. Þat lagði Skamkell mér til orðs, er ek 
mælta svá, er riðil var á mik. Hefnt hefir þú nú þess, 
segir Kolskeggr. Hvat ek veit, segir Gunnarr, hvárt ek 
mun því úvaskari maðr en aðrir menn, sem mér þykkir 
meirra fyrir, en öðrum mönnum, at vega menn. 

Nú spyrjast tíðindin víða, ok mæltu þat margir, at 
eigi þætti þetta fyrr framkoma, en líkligt var til. Gunnarr 
reið til Bergþórshváls, ok sagði Njáli verk þessi. Njáll 
mælti: mikit hefir þú atgert, ok hefir þú verit mjök at- 
þreyttr. Hversu mun nú ganga síðan? segir Gunnarr. 
Vilt þú at ek segi þér þat, segir Njáll, er eigi er fram- 
komit? þú munt ríða til þings, ok munt þú njóta við ráða 
minna, ok fá af þessu máli ina mestu sæmd, mun þetta 
upphaf vígaferla þinna. Ráð þú mér heilræði nökkur, segir 
Gunnarr. Ek skal þat gera, segir Njáll: Veg þú aldri 
meir í enn sama knérunn en um sinn, ok rjúf aldri sætt, 
þá er góðir menn gera meðal þín ok annarra, ok þó sízt 
á því máli. Gunnarr mælti: öðrum ætlaða ek at þá skyldi 
hættara en mér. Svá mun vera, segir Njáll, en þó skaltu 
svá um þitt mál hugsa, ef þetta berr saman, at þá munt 
þú skamt eiga úlifat, en ella munt þú verða gamall maðr. 
Gunnarr mælti: veizt þú hvat þér mun verða at bana? 
Veit ek, segir Njáll. Hvat? segir Gunnarr. Þat sem allir 
munu sízt ætla, segir Njáll. Síðan reið Gunnarr heim... . 

Reið Gunnarr þá af þingi vestr til Dala í Hjarðarholt, 
ok tók Ólafr pái vel við hánum, sat hann þar hálfan mán- 
að; hann reið víða um Dali, ok tóku allir við hánum 
feginshendi, en at skilnaði mælti Ólafr: ek vil gefa þér 
þrjá gripi, gullhring ok skikkju, er átt hefir Mýrkjartan 
rakonungr, ok hund, er mér var gefinn á Írlandi, hann 
er mikill ok eigi verri til fylgðar en röskr maðr, þat fylgir 
ok, at hann hefir manns vit; hann mun ok geyja at hverj- 
um manni, þeim er hann veit at úvin þinn er, en aldri 
at vinum þínum; sér hann ok á hverjum manni hvárt til 

þín er vel eða illa; hann mun ok líf áleggja at vera þér 
trúr, þessi hundr heitir Sámr. Síðan mælti hann við 
hundinn: nú skaltu Gunnari fylgja, ok vera hánum slíikr, 
sem þú mátt; hundrinn gékk þegar at Gunnari, ok lagðist 
niðr fyrir fætr hánum. 


Ólafr bað Gunnar vera varan um sik, ok kvað hann 
eiga marga öfundarmenn: þar er þú þykkir ágætr maðr 
nú um alt land. Gunnarr þakkaði hánum gjafir ok heil- 
ræði, ok reið heim. Sitr Gunnarr nú heima nökkura hríð, 
ok er kyrt. ... 


Þessi tíðindi spyrjast víða, ok var Þorgeirr mörgum 
manni harmdauði. Þeir Gissurr hvíti riðu til, ok lýstu 
vígunum, ok kvöddu búa til þings; riðu þeir þá vestr 
heim. Þeir Njáll ok Gunnarr fundust, ok töluðu um bar- 
dagann; þá mælti Njáll við Gunnar: vertu nú varr um þik, 
nú hefir þú vegit tysvar sinnum í sama knérunn, hygg nú 
svá fyrir hag þínum, at þar liggr við líf þitt, ef þú heldr 
eigi þá sætt, sem ger er. Hvergi ætla ek mér af at 
bregða, segir Gunnarr, en þó mun ek þurfa liðsinni yðvart 
á þingi. Njáll svaraði: halda mun ek við þik mínum 
trúnaði til dauðadags. Ríðr Gunnarr þá heim. 

Líðr nú til þings, ok fjölmenna hvárirtveggju mjök; 
er um þetta allfjölrætt á þingi, hversu mál þessi mundi 
lúkast; þeir Gissurr ok Geirr goði töluðu með sér, hvárr 
þeirra lýsa skyldi vígsökinni Þorgeirs, en þar kom at 
Gissurr tók undir sik málit, ok lýsti sök at lögbergi. 
Gunnarr var vel stiltr, ok lagði fátt til, líðr nu þingit, þar 


til er dómar fara út; Gunnarr stóð norðan at Rangæinga- 


dómi ok hans menn; Gissurr stóð sunnan at ok nefnir 
vátta, ok bauð Gunnari at hlýða til eiðspjalls síns, ok til 
framsögu sakar sinnar ok sóknargagna þeirra allra, sem 
hann hugði fram at færa. Eptir þat vann hann eið, þá 
sagði hann fram sök, svá skapaða í dóm, sem hann lýsti, 

þá lét hann bera lýsingarvætti, þá bauð hann búum í setu, 
ok til ruðningar um kviðinn. 

Þá mælti Njáll: nú mun eigi mega sitjanda hlut í 
eiga, göngum nú þar til sem búarnir sitja; þeir géngu 
þangat til, ok kvöddu fjóra búa or kviðinum, en kvöddu 
hina fimm bjargkviðar, er eptir váru, um málit Gunnars: 
hvárt þeir nafnar hefði farit með þann hug til fundar, at 
vinna á Gunnari, ef þeir mætti; en allir báru þat skjótt, 
at þat hefði verit; kallaði Njáll þetta lögvörn fyrir málit, 
ok kvazt mundu frambera vörnina, nema þeir legði til 
sætta. 

Váru í þessu þá margir höfðingjar at biðja sættanna, 
ok fékst þat af, at tólf menn skyldu gera um málit, 
géngu hvárirtveggju þá ok handsöluðu þessa sætt. Eptir 
þat var gert um málit, ok kveðit á fégjöld; ok skyldi alt 
greitt þegar þar á þingi, en Gunnarr skyldi fara útan ok 
Kolskeggr, ok vera í brotu þrjá vetr, en ef Gunnarr færi 
eigi útan, ok mætti hann komast, þá skyldi hann dræpr 
fyrir frændum ens vegna. 

Gunnarr lét ekki á sik finna at hánum þætti eigi góð 
sættin. Gunnarr spurði Njál at fé því, er hann hafði 
fengit hánum til varðveizlu. Njáll hafði ávaxtat féit, ok 
greiddi þá fram alt féit, ok stóðst þat á endum, ok þat 
er Gunnarr átti at gjalda fyrir sik. 

Ríða þeir nú heim. Þeir Njáll ok Gunnarr riðu báðir 
samt af þingi; þá mælti Njáll til Gunnars: gerðu svá vel, 
félagi, at þú halt sætt þessa, ok mun hvat vit höfum 
viðmælzt, ok svá sem þér varð hin fyrri útanferð mikiliga 
til sæmdar, þá mun þér verða þessi miklu meir til sæmðar, 
muntu koma út með mikilli mannvirðingu, ok verða maðr 
gamall, ok mun engi maðr hér þá á sporði þér standa; 
en ef þú ferr eigi útan, ok rýfr sætt þína, þá muntu 
drepinn vera hér á landi, ok er þat ilt at vita þeim er 
vinir þínir eru. Gunnarr kvazt ekki ætla at rjúfa sættir. 

Gunnarr ríðr heim ok sagði sættina, Rannveig kvað vel at 
hann færi útan, ok ætti þeir við annan at deila fyrst. 
Þeir váru menn frumvaxta synir Gunnars, Högni ok 
Grani, þeir váru menn úskaplíkir, hafði Grani mikit af 
skaplyndi móður sinnar, en Högni var vel at sér. Gunnarr 
lætr flytja vöru þeirra bræðra til skips, ok þá er öll föng 
Gunnars váru komin, ok skip var mjök búit, þá ríðr 
Gunnarr til Bergþórshváls ok á aðra bæi at finna menn, 
ok þakkaði liðveizlu öllum þeim, er hánum höfðu lið veitt. 
Annan dag eptir býr hann snemmendis ferð sína til skips, 


'ok sagði þá öllu liði at hann myndi ríða í brot alfari, ok 


þótti mönnum þat mikit, en væntu þó tilkomu hans síðar. 

Gunnarr hverfr til allra manna, er hann var búinn; 
géngu menn út með hánum allir; hann stingr niðr atgeir- 
inum ok stiklar í söðulinn; ok ríða þeir Kolskeger í brot; 
þeir ríða fram með Markarfljóti, þá drap hestr Gunnars 
fæti, ok stökk hann af baki, hánum varð litit upp til 
hlíðarinnar ok bæjarins at Hlíðarenda, ok mælti: fögr er 
hlíðin, svá at mér hefir hon aldri jafnfögr sýnzt, bleikir 
akrar en slegin tún, ok mun ek ríða heim aptr ok fara 
hvergi. Gerðu eigi þann úvina fagnað, segir Kolskeggr, 
at þú rjúfir sætt þína, þvíat þér myndi engi maðr þat 
ætla, ok muntu þat ætla mega, at svá mun alt fara, sem 
Njáll hefir sagt. Hvergi mun ek fara, ok svá vilda ek at 
þú gerðir, segir Gunnarr. Eigi skal þat, segir Kolskeggr, 
hvárki skal ek á þessu níðast ok á engu öðru, því er mér 
er tiltrúat, ok mun sjá einn hlutr svá vera, at skilja mun 
með okkr, en seg þat frændum mínum ok móður minni, 
at ek ætla ekki at sjá Ísland, þvíat ek mun spyrja þik 
látinn, frændi! ok heldr mik þá ekki til útferðar. Skilr 
þá með þeim, ríðr Gunnarr heim til Hlíðarenda, en Kol- 
skeggr riðr til skips, ok ferr útan. Hallgerðr verðr 
fegin Gunnari, er hann kom heim, en móðir hans lagði 
fátt til. 

Gunnarr sitr nú heima þetta haust ok vetrinn, ok 
hafði ekki mart manna með sér; liðr nú vetr:or garði. 
Ólafr pái bauð Gunnari með sér at vera ok Hallgerdi, en 
fá bú í hendr móður sinni ok Högna syni sínum. Gunnari 
þótti fýsiligt fyrst, ok játaði því, en þá er at kom, þá 
vildi hann eigi. 

En á þingi um sumarit lýsa þeir Gissurr sekt hans 
at lögbergi, en áðr þinglausnir váru, stefnði Gissurr öllum 
úvinum Gunnars í Almannagjá, en þeir réðu atför við 
Gunnar ok höfðu handtak at, ok lögðu við sekt, ef nökk- 
urr gengi or. Mörðr skyldi halda njósnum, nær bezt gæfi 
færi á hánum, ok váru þeir XL manna í þessu sam- 
bandi, þótti þeim sér nú mundu lít fyrir at veiða Gunn- 
ar, er á brotu var Kolskeggr ok Þráinn ok margir aðrir 
vinir Gunnars. 

Riðu menn heim af þingi. Njáll fór at finna Gunnar, 
ok sagði hánum sekt hans ok ráðna atför við hann. Vel 
þykki mér þér fara, segir Gunnarr, þú gerir mik varan 
við. Nú vil ek, segir Njáll, at Skarpheðinn fari til þín, 
ok Höskuldr son minn, ok munu þeir leggja sitt líf við 
þitt líf. Eigi vil ek, segir Gunnarr, at synir þínir sé 
drepnir fyrir mínar sakir, ole áttu annat at mér. Fyrir 
ekki mun þat koma, segir Njáll; þangat mun snúit vand- 
ræðum, þá er þú ert látinn, sem synir mínir eru. Eigi 
er þat úlíkligt, segir Gunnarr, en eigi vilda ek at þat 
hlytist af mér til; en þess vil ek biðja, at þér sjáit á með 
Högna syni mínum; en ek tala ekki til Grana, því at hann 
gerir ekki mart at mínu skapi. Reið Njáll heim, ok 
hét því. 

Þat: er sagt at Gunnarr reið til allra mannfunda ok 
lögþinga, ok þorðu aldri úvinir hans á hann at ráða; fór 
svá fram nökkura hríð at hann fór sem úsekr maðr. .., 

Um haustit sendi Mörðr Valgarðsson orð, at Gunnarr 
mundi vera einn heima, en lið alt myndi vera niðri í 

eyjum at lúka heyverkum. Riðu þeir Gissurr hvíti ok 
Geirr goði austr ýfir ár, þegar þeir fréttu þat, ok austr 
yfir sanda til Hofs. Þá sendu þeir orð Starkaði undir 
Þríhyrningi, ok fundust þeir þar allir, er at Gunnari 
skyldu fara, ok réðu hversu at skyldi fara. 

Mörðr sagði at þeir mundu eigi koma á úvart Gunn- 
ari, nema þeir tæki bónda af næsta bæ, er Þorkell hét, 
ok léti hann fara nauðgan með sér, at taka hundinn Sám, 
ok færi hann heim einn á bæinn. Fóru þeir síðan austr 
til Hlíðarenda, ok sendu eptir Þorkatli; þeir tóku hann 
höndum, ok gerðu hánum tvá kosti, at þeir mundu drepa 
hann, ella skyldi hann taka hundinn, en hann vildi heldr 
leysa líf sitt, ok fór með þeim, 

Traðir váru fyrir ofan garðinn at Hlíðarenda, ok námu 
þeir þá staðar með flokkinn; Þorkell bóndi gékk heim á 
bæinn, ok lá rakkinn á húsum uppi, ok teygir hann rakk- 
ann á brot með sér í geilar nökkurar; í því sér hundrinn, 
at þar eru menn fyrir, ok hleypr á hann Þorkel upp, ok 
grípr nárann. Önundr or Tröllaskógi hjó með öxi í höfuð 
hundinum, svá at alt kom í heilann. Hundrinn kvað við 
hátt, svá at þat þótti þeim með údæmum miklum vera, 
ok féll hann dauðr niðr. = 

Gunnarr vaknaði í skálanum, ok mælti: sárt ertu 
leikinn, Sámr fóstri, ok má vera svá sé tilætlat, at skamt 
skyli okkar í meðal. Skáli Gunnars var geir af viði einum, 
ok súðþaktr útan ok gluggar hjá brúnásunum, ok snúin 
þar fyrir speld. Gunnarr svaf í lopti einu í skálanum, ok 
Hallgerðr ok móðir hans. 

Þá er þeir kómu at, vissu þeir eigi hvárt Gunnarr 
myndi heima vera, ok báðu at einnhverr mundi fara heim 
fyrir, ok vita hvers víss yrði, en þeir settust niðr á völlinn. 
Þorgrímr austmaðr gékk upp á skálann, Gunnarr sér at 
rauðan kyrtil bar við glugginn, ok leggr út með atgeirinum 
á hann miðjan; PÞorgrími skruppu fætrnir, ok varð lauss 

skjöldrinn, ok hrataði hann ofan af þekjunni, gengr hann 
síðan at þeim Gissuri, er þeir sátu á vellinum. Gíssurr 
leit við hánum ok mælti: hvárt er Gunnarr heima? Þor- 
grímr sagði: vitit þér þat, en hitt vissa ek at atgeirr hans 
er heima; siðan féll hann niðr dauðr. 

Þeir sóttu þá at húsunum. Gunnarr skaut út örum 
at þeim, ok varðist vel, ok gátu þeir ekki atgert, þá hljópu 
sumir í húsin, ok ætluðu þaðan at sækja, Gunnarr kom 
þangat at þeim örunum, ok gátu þeir ekki atgert, ok fór 
svá fram um hríð. Þeir tóku hvíld, ok sóttu at í annat 
sinn. Gunnarr skaut enn út, ok gátu þeir ekki atgert, ok 
hrukku frá í annat sinn, þá mælti Gissurr hvíti: sækjum 
at betr, ekki verðr af oss. Gerðu þeir þá hríð ina þriðju, 
ok váru við lengi, eptir þat hrukku þeir frá. Gunnarr 
mælti: ör liggr þar úti á vegginum, ok er sú af þeirra 
örum, ok skal ek þeirri skjóta til þeirra, ok er þeim þat 
skömm, ef þeir fá geig af vápnum sínum. Móðir hans 
mælti: ger þú eigi þat, son minn, at þú vekir þá, er 
þeir hafa áðr fráhorfit. Gunnarr þreif örina, ok skaut til 
þeirra, ok kom á Eylíf Önundarson, ok fékk hann af sár 
mikit; hann hafði staðit einn saman, ok vissu þeir eigi at 
hann var særðr. Hönd kom þar út, segir Gissurr, ok var 
á gullhringr, ok tók ör er lá á þekjunni, ok myndi eigi 
út leitat viðfanga, ef gnógt væri inni, ok skulu þér nú 
sækja at. Mörðr mælti: brennu vér hann inni! Þat skal 
verða aldri, segir Gissurr, þótt ek vita at líf mitt liggi við, 
er þér sjálfrátt at leggja til ráð þau er dugi, svá slægr 
maðr sem þú ert kallaðr. 

Strengir lágu á vellinum, ok váru hafðir til at festa 
með hús jafnan. Mörðr mælti: töku vér strengina, ok 
berum um ássendana, en festum aðra endana um steina, 
ok snúum í vindása, ok vindum af ræfrit af skálanum; 
þeir tóku strengina, ok veittu þessa umbúð alla, ok fann 
Gunnarr eigi fyrr, en þeir höfðu undit alt þakit af skál- 

anum. „Gunnarr skýtr þá af boganum, svá at þeir kómust 
aldri at hánum. Þá mælti Mörðr í annat sinn, at þeir 
myndi brenna Gunnar inni. Gissurr mælti: eigi veit ek 
hví þú vill þat mæla er engi vill annarra, ok skal þat aldri 
verða. 

Í þessu bili hleypr upp á þekjuna Þorbrandr Þorleiks- 
son, ok höggr í sundr bogastrenginn Gunnars, Gunnarr 
þrífr atgeirinn báðum höndum, ok snýst at hánum skjótt, 
ok rekr í gegnum hann, ok kastar hánum á völlinn. Þá 
hljóp upp Ásbrandr bróðir hans, Gunnarr leggr til hans 
atgeirinum, ok kom hann skildi fyrir sik, atgeirinum rendi 
Í gegnum skjöldinn, en brotnuðu báðir handleggirnir, ok 
féll hann út af vegginum, áðr hafði Gunnarr sært átta 
menn, en vegit þá tvá; þá fékk Gunnarr sár tvau, ok 
sögðu þat allir menn, at hann brygði sér hvárki við sár 
né við bana. 

Hann mælti til Hallgerðar: fá mér leppa tvá or hári 
þínu, ok snúit þit móðir mín saman til bogastrengs mér. 
Liggr þér nökkut við? segir hon. Líf mitt liggr við, segir 
hann, þvíat þeir munu mik aldri fá sótt, meðan ek kem 
boganum við. Þá skal ek nú, segir hon, muna þér kinn- 
hestinn, þann er þú laust mik, ok hirði ek aldri hvárt 
þú verr þík lengr eða skemr. Hefir hverr til síns ágætis 
nökkut, segir Gunnarr, ok skal þik þessa eigi lengi biðja. 
Rannveig mælti: illa ferr' þér, ok mun þín skömm lengi 
uppi. 
Gunnarr varði sik vel ok fræknliga, ok særir nú aðra 
átta menn, svá stórum sárum at mörgum lá við bana. 
Gunnarr verr sik, þartil er hann féll af mæði; þeir særðu 
hann mörgum stórum sárum, en þó komst hann or hönd- 
um þeim, ok varði sik þá enn lengi; en þó kom þar at 
þeir drápu hann. 

Gissurr mælti: mikinn öldung höfum vér nú at velli 
lagt, ok hefir oss erfitt veitt, ok mun hans vörn uppi, 

meðan landit er bygt. Síðan gékk hann til fundar við 
Rannveigu ok mælti: viltu veita mönnum várum tveim jörð, 
er dauðir eru, ok sé hér heygðir? At heldr tveimr, at 
ek mynda gjarna veita yðr öllum, segir hon. Várkunn er 
þat, segir hann, er þú mælir þat, þvíat þú hefir mikils 
mist, ok kvað á at þar skyldi engu ræna ok engu spilla. 

Vig Gunnars spurðist, ok mæltist illa fyrir um allar 
sveitir, ok var hann mörgum manni harmdauði. 


NJÁLS BRENNA 

Flosi reið þaðan, í Ossabæ. Hildigunnr var úti ok 
mælti: nú skulu allir heimamenn mínir vera úti, er Flosi 
ríðr í garð, en konur skulu ræsta húsin ok tjalda, ok 
búa Flosa öndugi. Síðan reið Flosi í túnit, Hildigunnr 
snéri at hánum ok mælti: kom heill ok sæll, frændi, ok 
er fegit orðit hjarta mitt tilkomu þinni. Hér skulu vér, 
segir Flosi, eta dagverð, ok ríða síðan; þá váru bundnir 
hestar þeirra. Flosi gékk inn í stofuna, ok settist niðr, 
ok kastaði í pallinn undan sér hásætinu, ok mælti: hvárki 
eim ek konungr né jarl, ok þarf ekki at gera hásæti undir 
mér, ok þarf ekki at spotta mik. Hildigunnr var nær 
stödd, ok mælti: þat er illa ef þér mislíkar, þvíat þetta 
gerðum vér af heilum hug. Flosi mælti: ef þú hefir heil- 
an hug við mik, þá mun sjálft lofa sik ef vel er, enda 
mun sjálft lasta sik ef illa er. Hildigunnr hló kaldahlátr 
ok mælti: ekki er enn mark at, nær munu við gangast 
enn, áðr lýkr. Hon settist niðr hjá Flosa, ok töluðu þau 
lengi hljótt. Síðan váru borð tekin, en Flosi tók hand- 
laugar ok lið hans. Flosi hugði at handklæðinu, ok var 
þat raufar einar, ok numit til annars endans; hann kast- 
aði í bekkinn, ok vildi eigi þerra sér á, ok reist af borð- 
dúkinum, ok þerði sér þar á, ok kastaði tíl sinna manna. 
Síðan settist Flosi undir borð, ok bað:menn eta. 

Þá kom Hildigunnr í stofu ok gékk fyrir Flosa, ok 
greiddi hárit frá augum sér ok grét. Flosi mælti: skap- 
þungt er þér nú, frændkona, er þú grætr; en þó er þat 
vel er þú grætr góðan mann. Hvert eptirmæli skal ek af 
þér hafa, segir hon, eða liðveizlu? Flosi mælti: sækja 
mun ek mál þitt til fullra laga, eða veita til þeirra sætta, 
er góðir menn sjá at vér sém vel sæmdir af í alla staði. 
Hon mælti: hefna myndi Höskuldr þín, ef hann ætti eptir 
þik at mæla. Flosi svaraði: eigi skortir þik grinmleik, ok 
sét er hvat þú vilt. Hildigunnr mælti: minna hafði mis- 
gert Arnórr Örnólfsson or Forsárskógum við Þórð Freys- 
goða föður þinn, ok vágu bræðr þínir hann á Skaptafells- 
þingi, Ko'beinn ok Egill. 

 Hildigunnr gékk þá fram í skálann, ok lauk upp kistu 
sinni; tók hon þá upp skikkjuna, Flosanaut, ok í þeirri 
hafði Höskuldr veginn verit, ok hafði hon þar varðveitt í 
blóðit alt; hon gékk þá innar í stofuna með skikkjuna, hon 
gékk þegjandi at Flosa, þá var Flosi mettr ok afborit af 
borðinu. Hildigunnr lagði yfir Flosa skikkjuna, dundi þá 
blóðit um hann allan; hon mælti þá: þessa skikkju gaf 
þú, Flosi, Höskuldi, ok vil ek nú gefa þér aptr, var hann 
í þessi veginn; skýt ek því til guðs ok góðra manna, at 
ek særi þik fyrir alla krapta Krists þíns, ok fyrir manndóm 
ok karlmensku þína, at þú hefnir þeirra allra sára, sem 
hann hafði á sér dauðum, eða heit hvers manns níðingr 
ella! 

Flosi kastaði af sér skikkjunni, ok rak í fang henni, 
ok mælti: þú ert hit mesta forað, ok vildir at vér tækim 
þat upp, er öllum oss gegnir verst, ok eru köld kvenna- 
ráð. Flosa brá svá við, at hann var í andliti stundum 
sem blóð, en stundum fölr sem gras, en stundum blár 
sem hel.... 

Kerling var sú at Bergþórshváli, er Sæunn hét, hon 
var fróð at mörgu ok framsýn, en þá var hon gömul mjök; 

ok kölluðu Njáls synir hana gamalæra, er hon mælti mart, 
en þó gékk þat sumt eptir. 

Þat var einn dag at hon þreif lurk í hönd sér, ok 
gékk upp um hús at arfasátu einni, hon laust arfasátuna, 
ok bað hana aldri þrífast, svá vesöl sem hon var. Skarp- 
heðinn hló at, ok spurði, hví hon abbaðist upp á arfasát- 
una.  Kerlingin mælti: þessi arfasáta mun tekin, ok 
kveyktr við eldr, þá er Njáll bóndi er inni brendr ok 
Bergþóra fóstra mín, ok beri þér hana á vatn, segir hon, 
eða brennit hana upp sem skjótast. Eigi munu vér þat 
gera, segir Skarpheðinn, þvíat fást mun annat tl eld- 
kveykna, ef þess verðr auðit, þótt hon sé eigi. Kerling 
klifaði alt sumarit um arfasátuna, at inn skyldi bera, ok 
fórst þat fyrir ávalt. ... 

Nú talar Flosi við sína menn, nú munu vér ríða til 
Bergþórshváls, ok koma þar fyrir matmál, þeir gera nú 
svá. Dalr var í hválinum, ok riðu þeir þangat, ok bundu 
þar hesta sína, ok dvöldust þar, til þess er mjök leið á 
kveldit. Flosi mælti: nú skulu vér ganga heim at bænum 
ok ganga þröngt, ok fara seint, ok sjá hvat þeir taki 
til ráðs. 

Njáll stóð úti ok synir hans ok Kári ok allir heima- 
menn, ok skipuðust fyrir á hlaðinu, ok váru þeir nær 
þrír tigir. Flosi nam stað, ok mælti: Nú skulu vér at- 
hyggja hvat þeir taka ráðs, þvíat mér lízt svá, ef þeir 
standa úti fyrir, sem við munim þá aldri sótta geta. Þá 
er vár för ill, segir Grani Gunnarsson, ef vér skulum eigi 
þora at at sækja. Þat skal ok eigi vera, segir Flosi, ok 
munu vér atsækja, þótt þeir standi úti, en þat afráð 
munu vér gjalda, at margir munu eigi kunna frá at segja, 
hvárir sigrast. 

Njáll mælti til sinna manna, hvat sjái þér til hversu 
mikit lið þeir hafa? Þeir hafa bæði mikit lið ok harðsnúit, 
segir Skarpheðinn; en því nema þeir þó nú stað, at þeir 


10 


20 


25 


30 


20 


30 


128 NJÁLS SAGA 


ætla at þeim muni illa sækjast at vinna oss. Þat mun 
ekki vera, segir Njáll, ok vil ek at menn gangi inn, þvíat 
illa sóttist þeim Gunnarr at Hlíðarenda, ok var hann einn 
fyrir, en hér eru hús ramlig, sem þar váru, ok munu 
þeir eigi skjótt sækja. Þetta er ekki þann veg at skilja, 
segir Skarpheðinn, þvíat Gunnar sóttu heim þeir höfðingjar, 
er svá váru vel at sér, at heldr vildu frá hverfa, en 
brenna hann inni; en þessir munu þegar sækja oss. með 
eldi, er þeir megu eigi annan veg; þviat þeir munu alt 
til vinna, at yfir taki við oss; munu þeir þat ætla, sem 
eigi er úlíkligt, at þat sé þeirra bani, ef oss dregr undan; 
ek em ok þess úfúss, at láta svæla mik inni sem melrakka 
Í greni. 

Njáll mælti: nú mun sem optar, at þér munu bera 
mik ráðum, synir mínir, ok virða mik engis, en þá er 
þér várut yngri, gjörðut þér þat eigi, ok fór yðart ráð þá 
betr fram. Helgi mælti: gerum vér sem faðir várr vill, 
þat mun oss bezt gegna. Eigi veit ek þat víst, segir 
Skarpheðinn, þvíat hann er nú feigr; en vel má ek gera 
þat tl skaps föður míns, at brenna inni með hánum, þvíat 
ek hræðumst ekki dauða minn. 

Hann mælti þá við Kára: fylgjumst vel, mágr, svá at 
engi skilist við annan. Þat hefi ek ætlat, segir Kári, en 
ef annars verðr auðit, þá mun þat verða fram at koma, ok 
mun ek ekki mega við því gera. Hefndu vár, en vér þín, 
segir Skarpheðinn, ef vér lifum eptir. Kári kvað svá vera 
skyldu. 

Géngu þeir þá inn allir, ok skipuðust í dyrrin. Flosi 
mælti: nú eru þeir feigir, er þeir hafa inn gengit, ok skulu 
vér heim ganga sem skjótast, ok skipast sem þykkvast 
fyrir dyrrin, ok geyma þess at engi komist í braut, hvárki 
Kári né Njáls synir, þvíat þat er várr bani. Þeir Flosi kómu 
nú heim, ok skipuðust umhverfis húsin, ef nökkurar væri 
laundir á. Flosi gékk framan at húsunum ok hans menn. 


NJÁLS SAGA 129 


Hróaldr Özurarson hljóp þar at, sem Skarpheðinn var 
fyrir, ok lagði til hans. Skarpheðinn hjó spjótit af skapti 
fyrir hánum, ok hjó til hans, ok kom öxin ofan í skjöld- 
inn, ok bar at Hróaldi þegar allan skjöldinn, en hyrnan 
sú in fremri tók andlitit, ok féll hann á bak aptr, ok 
þegar dauðr. Kári mælti: lítt dró enn undan við þik, 
Skarpheðinn, ok ertu vár fræknastr. Eigi veit ek þat víst, 
segir Skarpheðinn, ok brá við grönum, ok glotti at. Kári 
ok Grímr ok Helgi lögðu út mörgum spjótum, ok særðu 
marga menn, en Flosi ok hans menn féngu ekki atgert. 

Flosi mælti: vér höfum fengit mikinn mannskaða á 
mönnum várum, eru margir sárir, en sá veginn er vér 
myndim sízt til kjósa; er nú þat sét, at vér getum þá 
eigi með vápnum sótta; er nú sá margr, er eigi gengr 
jafnsköruliga at, sem létu, en þó eggjuðu mest; mæli ek 
þetta mest til Grana Gunnarssonar ok Gunnars Lambasonar, 
er sér létu verst eira, en þó munu vér nú verða at gera 
annat ráð fyrir oss. Eru nú tveir kostir til, ok er hvárgi 
góðr, sá annarr at hverfa frá, ok er þat várr bani, hinn 
annarr at bera at eld, ok brenna þá inni, ok er þat stórr 
ábyrgðarlutr fyrir guði, er vér erum menn kristnir sjálfir, 
en þó munu vér þat bragðs taka. 

Þeir tóku nú eld, ok gerðu bál mikit fyrir dyrunum; 
þá mælti Skarpheðinn: eld kveykit þér nú, sveinar, eða 
hvárt skal nú búa til seyðis? Grani Gunnarsson svaraði: 
svá skal þat vera, ok skaltu eigi þurfa heitara at baka. 
Skarpheðinn mælti: því launar þú mér, sem þú ert maðr 
til, er ek hefnda föður þíns, ok virðir þat meira, er þér 
er úskyldara. 

Þá báru konur sýru í eldinn, ok slöktu niðr fyrir 
þeim, sumar báru vatn eða bland. Kolr Þorsteinsson 
mæiti til Flosa: ráð kemr mér í hug, ok hefi sét lopt í 
skálanum á þvertrjám ok skulu vér þar inn bera eldinn, 


ok kveykja við arfasátu, þá er hér stendr fyrir ofan húsin: 

Síðan tóku þeir arfasátuna, ok báru í eld; fundu þeir eigi 
fyrr, er inni váru, en logaði ofan allr skálinn. 

Gerðu þeir Flosi þá stór bál fyrir öllum dyrum, tók 
þá kvennafólkit illa at -þola, þat sem inni var. Njáll 
mælti til þeirra: verðit vel við, ok mælit eigi æðru, því- 
at el eitt mun vera, ok skyldi langt til annars slíks; trúit 
þér ok því, at guð er svá miskunnsamr, at hann mun 
oss eigi bæði brenna láta þessa heims ok annars. Slíkar 
fortölur hafði hann fyrir þeim ok aðrar hraustligri. Nú 
taka öll húsin at loga, þá gékk Njáll til dyra, ok mælti: 
hvárt er Flosi svá nær, at hann megi heyra mál mitt? 
Flosi kvaðst heyra méga. Njáll mælti: vilt þú nökkut taka 
sættum við sonu mína, eða leyfa nökkurum mönnum út- 
göngu? Flosi svarar: eigi vil ek við sonu þína sættum taka, 
ok skal nú yfir lúka með oss, ok eigi fyrr frá ganga, en 
þeir eru allir dauðir, en lofa vil ek útgöngu konum ok 
börnum ok húskörlum. 

Njáll gékk þá inn, ok mælti við fólkit: nú er þeim 
út at ganga öllum, er leyft er, ok gakk þú út, Þorhalla 
Ásgrímsdóttir, ok allr lýðr með þér, sá er lofat er. Þór- 
halla mælti: annarr verðr nú skilnaðr okkar Helga, en ek 
ætlaða um hríð, en þó skal ek eggja föður minn ok bræðr, 
at þeir hefni þessa mannskaða, er hér er gerr. Njáll 
mælti: vel mun þér fara, þvíat þú ert góð kona. Síðan 
gékk hon út ok mart lið með henni. 

Ástríðr af Djúpárbakka mælti við Helga Njálsson: 
gaktu út með mér, ok mun ek kasta yfir þik kvennskikkju, 
ok falda þik með höfuðdúki, hann taldist undan fyrst, en 
þó gerði hann þetta fyrir bæn þeirra. Ástríðr vaíði höfuð- 
dúki at höfði Helga, en Þórhildr kona Skarpheðins lagði 
yfir hann skikkjuna, ok gékk hann út á meðal þeirra, ok 
þá gékk út Þorgerðr Njálsdóttir ok Helga systir hennar ok 
mart annat fólk. 

En er Helgi kom út, mælti Flosi: sú er há kona ok 

- mikil um herðar, er þar fór, takit ok haldit henni. En 
er Helgi heyrði þetta, kastaði hann skikkjunni; hann hafði 
„haft sverð undir hendi sér, ok'hjó til manns, ok kom í 
skjöldinn, ok af sporðinn ok fótinn af manninum. Þá 


kom Flosi at, ok hjó á hálsinn Helga, svá at þegar tók ; 


af höfuðit. 

Flosi gékk þá at dyrum, ok kallaði á Njál, ok kvazt 
vildu tala við hann ok Bergþóru. Njáll gerir nú svá. 
Flosi mælti: útgöngu vil ek bjóða þér, Njáll bóndi; þvíat 
þú brennr úmakligr inni. Njáll mælti: eigi vil ek út ganga; 
þvíat ek em maðr gamall, ok litt tilbúinn at hefna sona 
minna, en ek vil eigi lifa við sköm. Flosi mælti þá til 
Bergþóru: gaktu út, húsfreyja, þvíat ek vil þik fyrir öng- 
an mun inni brenna. Bergþóra mælti: ek var ung gefin 
Njáli, hefi ek því heitit hánum, at eitt skyldi ganga yfir 
okkr bæði. Síðan géngu þau inn bæði. 

Bergþóra mælti: hvat skulu við nú til ráða taka? 
Ganga munu við til hvílu okkarrar, segir Njáll, ok leggjast 
niðr, hefi ek lengi værugjarn verit. Hon mælti þá við 
sveininn Þórð Kárason: þik skal út bera ok skaltu eigi 
inni brenna; hinu hefir þú mér heitit, amma, segir sveinn- 
inn, at við skyldim aidri skilja, meðan ek vilda hjá þér 
vera, en mér þikkir miklu betra, at deyja með ykkr Njáli, 
en lifa eptir; hon bar þá sveininn til hvílunnar. Njáll 
mælti við brytja sinn, nú skaltu sjá hvar við leggjumst 
niðr, ok hversu ek bý um okkr, þvíat ek ætla heðan 
hvergi at hrærast, hvárt sem mér angrar reykr eða bruni, 
máttu nú nær geta, hvar beina okkarra er at leita, hann 
sagði svá vera skyldu. ; 

Þar hafði slátrat verit uxa einum, ok lá þar húðin, 
Njáll mælti við brytjann, at hann skyldi breiða yfir þau 
húðina, ok hann gerði svá; þau leggjast nú niðr bæði í 
rúmit, ok leggja sveininn í millum sín, þá signdu þau 


sik ok sveininn, ok fálu guði önd sína á hendi, ok mæltu 

þat síðast, svá menn heyrði. Þá tók brytinn húðina, ok 
breiddi yfir þau, ok gékk út síðan. . .. 

Skarpheðinn sá, er faðir hans lagðist niðr, ok hversu 
hann hjó um sik; hann mælti þá: snemma ferr faðir várr 
í rekkju, ok er þat sem ván er, maðr gamall. Þá tóku 
þeir Skarpheðinn ok Kári ok Grímr brandana, jafnskjótt 
sem ofan duttu, ok skutu út á þá, ok gékk því um hríð. 
Þá skutu þeir spjótum inn at þeim, en þeir tóku öll á 
lopti, ok sendu út aptr; Flosi bað þá hætta at skjóta, 
þvíat oss munu öll vápnaskipti þungt ganga við þá; megu 
þér nú vel bíða þess, er eldrinn vinnr þá. 

Þeir gera nú svá. Þá féllu ofan stórviðirnir or ræfr- 
inu. Skarpheðinn mælti þá: nú mun faðir minn dauðr 
vera, ok hefir hvárki heyrt til hans styn né hósta; þeir 
géngu þá í skálaendann, þar var fallit ofan þvertré, ok 
brunnit mjök í miðju; Kári mælti til Skarpheðins: hlauptu 
herút, ok mun ek beina at með þér; en ek mun hlaupa 
þegar eptir ok munu við þá báðir í brott komast, ef við 
breytum svá, þvíat hingat leggr allan reykinn. Skarp- 
heðinn mælti: þú skalt hlaupa fyrr, en ek mun þegar á 
hæla þér. Ekki er þat ráð, segir Kári, þvíat ek komumst 
vel annarsstaðar út, þótt hér gangi eigi. Eigi vil ek þat, 
segir Skarpheðinn, hlauptu út fyrir, en ek mun þegar 
eptir. Þat er hverjum manni boðit, at leita ser lífs, með- 
an kostr er, segir Kári, ok skal ek ok svá gera, en þá 
mun þó sá skilnaðr með okkr verða, at við munum aldri 
sjást síðan; þvíat ef ek hleyp or eldinum, þá mun ek eigi 
hafa skap til, at hlaupa inn apir í eldinn til þín, ok mun 
þá sína leið fara hvárr okkar. Þat hlægir mik, segir 
Skarpheðinn, ef þú kemst í brott, mágr, attu mun hefna 
mín. Þá tók Kári einn setstokk loganda í hönd sér, ok 
hleypr út eptir þvertrénu, slöngvir hann þá stokkinum út 
af þekjunni, ok féll hann at þeim er úti váru fyrir; þeir 
hlupu þá undan. Þá loguðu klæðin öll á Kára, ok svá 

hárit, hann steypir sér þá. út af þekjunni, stiklar svá með 
reykinum. Þá mælti einn maðr, er þar var næstr: hvárt 
hljóp þar maðr út af þekjunni? Fjarri fór þat, segir ann- 
arr, heldr kastaði þar Skarpheðinn eldstokki at :03s. Síðan 
grunudu þeir þat ekki. Kári hljóp til þess er hann kom 
at læk einum, hann kastaði sér þar í ofan, ok slökti á 
sér eldinn, síðan hljóp hann með reykinum í gröf nökk- 
ura, ok hvíldi sik; ok er þat síðan kölluð Káragröf. 

Nú er at segja frá Skarpheðni, at hann hleypr út á 
þvertréit þegar eptir Kára, en er hann kom þar er mest 
var brunnit þvertréit, þá brast niðr undir hánum. Skarp- 
heðinn kom fótum undir sik, ok réð þegar til í annat 
sinn, ok rennr upp vegginn, þá reið at hánum brúnássinn, 
ok hrataði hann inn aptr. Skarpheðinn mælti þá: sét er 
nú hversu vera vill, gékk hann þá fram með hliðvegginum. 

Gunnarr Lambason hljóp þá upp á vegginn, ok sér 
Skarpheðin, hann mælti svá: hvárt grætr þú nú Skarp- 
heðinn? Eigi er þat, segir Skarpheðinn, en hit er satt 
at súrnar Í augunum; en hvárt er sem mér sýnist, hlærðu? 
Svá er víst, segir Gunnarr, ok hefi ek aldri fyrr hlegit, 
síðan þú vátt Þráinn á Markarfljóti. Skarpheðinn mælti: 
þá er þér hér nú minjagriprinn; tók hann þá jaxl or pússi 
sínum, er hann hafði höggvit or Þráni, ok kastaði til 
Gunnars, ok kom í augat, svá þegar lá úti á kinninni; 
féll Gunnarr þá ofan af þekjunni. 

Skarpheðinn gékk þá til Gríms bróður síns, héldust 
þeir þá í hendr, ok tráðu eldinn; en er þeir kómu í 
miðjan skálann, þá féll Grímr dauðr niðr; Skarpheðinn 
gékk þá til enda hússins, þá varð brestr mikill, brast þá 
ofan þekjan, varð Skarpheðinn þá þar í millum ok gaflaðs- 
ins, mátti hann þá þaðan hvergi hrærast. 

Þeir Flosi váru við eldana, þar til er mornat var 
mjök; þá kom. þar maðr einn ríðandi at þeim, Flosi 
spurði hann at nafni, en hann nefndist Geirmundr, ok 

kvazt vera frændi Sigfússona: þér hafit mikit stórvirki 
unnit, segir hann. Flosi mælti: bæði munu menn þetta 
kalla stórvirki ok illvirki; en þó má nú ekki at hafa. 
Hversu mart hefir hér fyrirmanna látizt? segir Geirmundr. 
Flosi svarar: hér hefir látizt Njáll ok Bergþóra ok synir 
þeirra allir, Þórðr Kárason, Kári Sölmundarson, en þá 
vitu vér úgjörla um fleiri menn, þá er oss eru úkunnari. 
Geirmundr mælti: dauðan segir þú þann nú, er vér höfum 
hjalat við í morgin. Hverr er sá? segir Flosi. Kára 
Sölmundarson fundu við Bárðr búi minn, segir Geirmundr, 
ok fékk Bárðr hánum hest sinn, ok var brunnit af hánum, 
hárit ok svá klæðin. Hafði hann nökkut vápna? segir 
Flosi. Hafði hann sverðit Fjörsvafni, segir Geirmundr, ok 
var. blánaðr annarr eggteinninn, ok sögðu við Bárðr at 
dignat mundi hafa; en hann svaraði því, at hann skyldi 
herða í blóði Sigfússona eða annarra brennumanna. Flosi 
mælti: hvat sagði hann til Skarpheðins? Geirmundr svarar: 
á lífi sagði hann þá Grím báða, þá er þeir skildu, en þó 
kvað hann þá nú mundu dauða. 

Flosi mælti: sagt hefir þú oss þá sögu, er oss mun 
eigi setugrið bjóða; þvíat sá maðr hefir nú á brott komizt, 
er næst gengr Gunnari at Hlíðarenda um alla hluti. 
Skulut ér nú þat vita, Sigfússynir ok aðrir brennumenn, 
at svá mikit eptirmál mun hér verða um brennu þessa, 
at margan mun þat gera höfuðlausan, en sumir munu 
ganga frá öllu fénu. 

1. Þorsteinn hét maðr, hann var Egilsson Skalla- 
grímssonar Kveldúlfssonar hersis or Noregi; en Ásgerðr 
hét móðir Þorsteins ok var Bjarnardóttir. Þorsteinn bjó at 
Borg í Borgarfirði; hann var auðigr at fé ok höfðingi 
mikill, vitr maðr ok hógværr ok hófsmaðr um alla hluti. 
Engi var hann afreksmaðr um vöxt eða afl, sem Egill 
faðir hans, en þó var hann it mesta afarmenni ok vinsæll 
af allri alþýðu. Þorsteinn var vænn maðr, hvítr á hár ok 
eygr manna bezt. Þorsteinn átti Jófríði Gunnars dóttur 
Hlífarsonar. Jófríðr var XVIII vetra er Þorsteinn fékk 
hennar; hon var ekkja; hana hafði átt fyrr Þóroddr, son 
Tungu-Odds, ok var þeirra dóttir Húngerðr, er þar 
fæddist upp at Borg með Þorsteini. Jófríðr var skörungr 
mikill; þau Þorsteinn áttu mart barna, en þó koma fá 
við þessa sögu; Skúli var elztr sona þeirra, annarr Koll- 
sveinn, þriði Egill. 

2. Eitt sumar er þat sagt at skip kom af hafi í Guf- 
árós; Bergfinnr er nefndr stýrimaðr fyri skipinu, norrænn 
at ætt, auðigr at fé ok heldr við aldr; hann var vitr maðr. 
Þorsteinn bóndi reið til skips ok réð jafnan mestu hver 
kaupstefna var, ok svá var enn. Austmenn vistuðust, - en 
Þorsteinn tók við stýrimanninum, fyri því at hann beiddist 
þangat. Bergfinnr var fátalaðr of vetrinn, en Þorsteinn 
veitti hánum vel. Austmaðrinn hendi mikit gaman at 
draumum. Um várit einn dag ræddi Þorsteinn um við 
Bergfinn, ef hann vildi ríða með hánum upp undir Val- 
fell; þar var þá þingstöð þeirra Borgfirðinga; en Þorsteini 
var sagt at fallnir væri búðarveggir hans. Austmaðrinn 
kveðst þat víst vilja, „ok riðu þeir heiman of daginn HI 

saman ok húskarlar Þorsteins, þar til er þeir koma upp 
undir Valfell, til bæjar þess er at Grenjum heitir; þar bjó 
einn maðr félítill, er Atli hét; hann var landseti Þorsteins, 
ok beiddi Þorsteinn Atla, at hann færi til starfs með þeim, 
ok hefði pál ok reku; hann gjörði svá. Ok er þeir koma 
til búðartóptanna, þá tóku þeir til starfs allir, ok færðu 
út veggina. Veðrit var heitt af sólu ok varð þeim Þor- 


steini ok Austmanni erfitt; ok er þeir höfðu út fært vegg- 

ina, þá settist Þorsteinn niðr ok Austmaðr í búðartóptina, 
ok sofnaði Þorsteinn ok lét illa í svefni; Austmaðr sat hjá 
hánum ok lét hann njóta draums síns, ok er hann vaknaði, 
var hánum erfitt orðit. Austmaðr spurði, hvat hann hefði 
dreymt, er hann lét svá illa í svefni. Þorsteinn svaraði: 
ekki er mark at draumum. Ok er þeir riðu heim um 
kveldit, þá spyrr Austmaðr, hvat Þorsteinn hefði dreymt. 
Þorsteinn segir: ef ek segi þér drauminn, þá skaltu ráða 
hann sem hann er til. Austmaðr kveðst á þat hætta mundu. 
Þorsteinn mælti þá: þat dreymdi mik, at ek þóttist heima 
vera at Borg ok úti fyri karldyrum, ok sá ek upp á húsin 
ok á mæninum álpt eina væna ok fagra, ok þóttist ek 
eiga, ok þótti mér allgóð. Þá sá ek fljúga ofan frá fjöll- 
unum örn mikinn: hann fló hingat ok settist hjá álptinni, 
ok klakaði við hana blíðliga, ok hon þótti mér þat vel 
þekkjast. Þá sá ek, at örninn var svarteygr, ok járnklær 
váru á hánum; vaskligr sýndist mér hann. Því næst sá 
ek fljúga annan fugl af suðrætt; sá fló hegat til Borgar, 
ok settist á húsin hjá álptinni ok vildi þýðast hana. Þat 
var ok örn mikill. Brátt þótti mér sá örninn er fyri var 
ýfast mjök, er hinn kom til, ok börðust þeir skarpliga ok 
lengi, ok þat sá ek, at hvárrtveggja blæddi; ok svá lauk 
þeirra leik, at sinn veg hné hvarr þeirra af húsmæninum, 
ok váru þá báðir dauðir. En álptin sat eptir, hnipin mjök 
ok darplig. Ok þá sá ek fljúga fugl or vestri, þat var 
valr; hann settist bjá álptinni ok lét blitt við hana, ok 

síðan flugu þau í brott bæði samt í sömu ætt; ok þá 
vaknaða ek. Ok er draumr þessi úmerkiligr, segir hann, 
ok man vera fyri veðrum, at þau mætast í lopti, or þeim 
ættum er mér þóttu fuglarnir fljúga. Austmaðr segir: ekki 
er þát mín ætlan, segir hann, at svá sé. Þorsteinn mælti: 
gjör af drauminum slíkt er þér sýnist líkligast, ok lát mik 
heyra. Austmaðr mælti: fuglar þeir munu vera manna 
fylgjur; en húsfreyja þín er eigi heil, ok man hon fæða 
meybarn frítt ok fagrt, ok man þú unna því mikit; en 
gölgir menn munu biðja dóttur þinnar, or þeim ættum sem 
þér þóttu ernirnir fljúga at, ok leggja á hana ofrást, ok 
berjast of bana; ok látast báðir af því efni; ok því næst 
man hinn þriði maðr biðja hennar, or þeirri ætt er valr- 
inn fló at, ok þeim man hon gipt vera. Nú hefi ek 
þýddan draum þinn, ok hygg eptir man ganga. Þorsteinn 
svarar: illa er draumr ráðinn ok úvingjarnliga, sagði hann, 
ok mant þú ekki drauma ráða kunna. Austmaðr segir: 
Þú mant at raun um komast, hversu eptir gengr. Þorsteinn 
lagði fæð á Austmanninn, ok fór hann á brott um sumarit, 
ok er hann nú or sögunni. 

3. Um sumarit bjóst Þorsteinn til þings, ok mælti til 
Jófríðar húsfreyju, áðr hann fór heiman: svá er háttat, 
segir hann, sat þú ert með barni; ok skal þat barn út 
bera, ef þú fæðir meybarn, en upp fæða ef sveinn er. 
Ok þat var þá siðvandi nökkurr er land var alt alheiðit, 
at þeir menn, er félitlir váru, en stóð úmegð mjök til 
handa, létu út bera börn sín, ok þótti þó illa gjört ávalt. 
Ok er Þorsteinn hafði þetta mælt, þá svarar Jófriðr: þetta 
er úþinsliga mælt, segir hon, slíkr maðr sem þú ert: ok 
man þér eigi sýnast þetta at láta gjöra, svá auðigr maðr 
sem þú ert. Þorsteinn svarar: veizt þú skaplyndi mitt, 
segir hann, at eigi man lýðisamt verða ef af er brugðit. 
Síðan reið hann til þings; en Jófríðr fæddi meðan meybarn 
ákafa fagrt. Konur vildu þat bera at henni, en hon kvað 

þess litla þörf, ok lét þangat kalla smalamann sinn, er 
Þorvarðr hét; ok mælti hon: hest minn skaltu taka ok 
leggja söðul á, ok færa barn þetta vestr í Hjarðarholt 
Þorgerði Egilsdóttur ok bið hana upp fæða með leynd, 
svá at Þorsteinn verði eigi varr við; ok þeim ástaraugum 
renni ek til barns þessa, at víst eigi nenni ek at þat sé 
út borit. En hér eru þrjár merkr silfrs, er þú skalt hafa 
at verkkaupi; en Þorgerðr skal fá þér fari vestr þar, ok 
vist um haf. Þorvarðr gjörði sem hon mælti. Síðan reið 
hann vestr í Hjarðarholt með barnit, ok fékk Þorgerði í 
hendr; en hon lét upp fæða landseta sinn, er bjó inn á 
Leysingjastöðum í Hvammsfirði. En hon tók Þorvarði 
fari norðr í Steingrímsfirði, í Skeljavík, ok vist of haf, 
ok fór hann þar utan ok er hann nú or sögunni. 

Ok er Þorsteinn kom heim af þingi, þá sagði Jó- 
fríðr hánum, at barnit er út borit, sem hann hafði fyri 
mælt, en smalamaðr var í brott hlaupinn, ok stolit í brott 
hesti hennar. Þorsteinn kvað hana hafa vel gjört, ok fékk 
sér smalamann annan. Nú liðu svá VI vetr, at þetta varð 
ekki víst. Ok þá reið Þorsteinn til heimboðs vestr í 
Hjarðarholt, til Ólafs pá, mágs síns, Höskuldssonar, er 
þá þótti vera með mestri virðingu allra höfðingja vestr þar. 
Þorsteini var þar vel fagnat, sem líkligt var. Ok einhvern 
dag at veizlunni er þat sagt, at Þorgerðr sat á tali við 
Þorstein, bróður sinn, í öndvegi; en Ólafr átti tal við 
aðra menn. En yfir gegnt þeim á bekkinum sátu meyjar 
þrjár. Þá mælti Þorgerðr: hversu lízt þér, bróðir, á 
stúlkur þessar, er hér sitja gegnt okkr? Hann svarar: 
allvel, segir hann, ok er þó ein fegrst miklu, ok hefir hon 
vænleik Ólafs, en hvíti ok yfirbragð várt Mýramanna. 
Þorgerðr svarar: víst er þat satt, er þú segir, bróðir, at 
hon hefir hvíti ok yfirbragð várt Mýramanna, en ei væn- 
leik Ólafs pá: þvíat hon er ei hans dóttir. Hversu má 
þat vera? segir Þorsteinn, en þó sé hon þín dóttir. Hon 

svarar: með sannindum at segja þér, frændi, kvað hon, 
þá er þessi þin dóttir, en eigi mín, hin fagra mær;. ok 
segir hánum síðan alt sem farit hafði, ok biðr hann fyri- 
gefa sér ok konu sinni þessi afbrigði. Þorsteinn mælti: 
ekki kann ek ykkr at ásaka um þetta, ok veltr þangat 
sem vera vill um flesta hluti; ok hafi þit vel yfir slétt 
vanhyggju mína; lízt mér svá á mey þessa, at mér þykkir 
mikil gipta í at eiga jafnfagrt barn; eðr hvat heitir hon? 
Helga heitir hon, segir Þorgerðr. Helga hin fagra, segir 
Þorsteinn. Nú skalt þú búa ferð hennar heim með mér. 


Hon gjörði svá. Þorsteinn var þaðan út leiddr með góðum , 


gjöfum; ok reið Helga heim með hánum ok fæddist þar 
upp meðr mikilli virðing ok ást af föður ok móður ok 
öllum frændum. 

4. Í þenna tíma bjó uppi á Hvítársíðu, á Gilsbakka, 
Illugi svarti Hallkelsson, Hrosskelssonar; móðir Illuga var 
Þuríðr dylla, dóttir Gunnlaugs ormstungu. IHlugi var annarr 
mestr höfðingi í Borgarfirði en Þorsteinn Egilsson; Illugi 
svarti var stóreignamaðr ok harðlyndr mjök, ok hélt vel 
vini sína. Hann átti Ingibjörgu, dóttur Ásbjarnar Harð- 
arsonar or Örnólfsdal. Móðir Ingibjargar var Þorgerðr, 
dóttir Miðfjarðar-Skeggja. Börn Ingibjargar ok Illuga váru 
mörg, en fá koma við þessa sögu. Hermundr hét son 
þeirra, en annarr Gunnlaugr. Báðir váru þeir efniligir 
menn, ok þá frumvaxta. Svá er sagt frá Gunnlaugi, at 
hann var snemmendis bráðgjörr, mikill ok sterkr, ljós- 
jarpr á hár ok fór allvel, svarteygr ok nökkut nefljótr ok 

skapfelligr í andliti, miðmjór ok herðimikill, kominn á sik 


manna bezt, hávaðamaðr mikill í öllu skaplyndi, ok 
framgjarn snemmendis, ok við alt úvæginn ok harðr, ok 
skáld mikit, ok heldr níðskárr, ok kallaðr Gunnlaugr 
ormstunga. e Hermundr var þeirra vinsælli ok hafði höfð- 
ingjabragð á sér. Ok er Gunnlaugr var XII vetra gamall, 
bað hann föður sinn fararefna, ok kvaðz hann vilja fara 

utan ok sjá sið annarra manna.  Tllugi bóndi tók því 
seinliga, kvað hann eigi mundu þykkja góðan í útlöndum, 
er hann þóttist trautt mega semja hann þar heima, sem 
hann vildi. Ok einhvern morgin var þat, allitlu síðar, at 
Hlugi bóndi gékk út snemma, ok sá, at útibúr hans var 
opit, ok váru lagðir út vörusekkar nökkurir á hlaðit VI 
ok þar lénur með. Hann undraðist þessa mjök. Þar gékk 
þá at maðr, ok leiddi fjögur hross, ok var þar Gunnlaugr, 
son hans, ok mælti: ek hefi sekkana út lagit, segir hann. 
Hugi spurði, hví hann gjörði svá? Hann sagði, at þat 
skyldu vera fararefni hans. Ilugi mælti: engi ráð skalt 
þú taka af mér, ok fara hvergi, fyrr en ek vil, ok kipti 
inn aptr vörusekkunum. Gunnlaugr reið þá í brott þaðan, 
ok kom um kveldit ofan til Borgar, ok bauð Þorsteinn 
bóndi hánum þar at vera, ok þat þiggr hann. Gunnlaugr 
segir Þorsteini, hversu farit hafði með þeim feðgum. 
Þorsteinn bað hann þar vera þeim stundum sem hann 
vildi, ok þar var hann þau misseri, ok nam lögspeki at 
Þorsteini, ok virðiz öllum mönnum þar vel til hans. Jafnan 
skemtu þau Helga sér at tafli ok Gunnlaugr; lagði hvárt 
þeirra góðan þokka til annars bráðliga, sem raunir bar á 
síðan. Þau váru mjök jafnaldrar. Helga var svá fögr, 
at þat er sögn fróðra manna, at hon hafi fegrst kona verit 
á Íslandi. Hár hennar var svá mikit, at þat mátti hylja 
hana alla, ok svá fagrt sem gullband; ok engi kostr þótti 
þá þvílíkr, sem Helga en fagra, í öllum Borgarfirði ok 
víðara annarsstaðar. 

Ok einhvern dag, er menn sátu í stofu at Borg, þá 
mælti Gunnlaugr til Þorsteins: einn er sá hlutr í lögum, 
er þú hefir eigi kent mér: at fastna mér konu. Þorsteinn 
segir: þat er lítit mál, ok kendi hánum atferli. Þá mælti 
Gunnlaugr: nú skalt þú vita, hvárt mér haft skilizt, ok 
man ek nú taka í hönd þér, ok láta sem ek festa mér 
Helgu, dóttur þína. Þorsteinn segir: þarfleysi ætla ek þat 

vera, segir hann.  Gunnlaugr þreifaði þá þegar í hönd 
hánum ok mælti: veit mér nú þetta, segir hann. Gjör 
sem þú vilt, segir Þorsteinn, en þat skulu þeir vita, er 
hjá eru staddir, at þetta skal vera sem úmælt, ok þessu 
skulu engi undirmál fylgja. Síðan nefndi Gunnlaugr sér 
vatta, ok fastnaði sér Helgu, ok segir síðan, hvárt þá 
mætti svá nýta. Hann kvað svá vera mega; ok varð 
mönnum mikit gaman at þessu, þeim er við váru staddir. 

5. Önundr hét maðr, er bjó suðr at Mosfelli; hann 
var auðmaðr hinn mesti, ok hafði goðorð suðr þar um 
nesin. Hann var kvángaðr maðr, ok hét Geirný kona 
hans, Gnúpsdóttir, Molda-Gnúpssonar, er nam suðr Grinda- 
vík. Þeirra synir váru þeir: Hrafn ok Þórarinn, ok 
Eindriði. Allir váru þeir efniligir menn; en þó var Hrafn 
fyri þeim í hvívetna. Hann var mikill maðr ok sterkr, 
manna sjáligastr, ok skáld gott. Ok er hann var mjök 
rosknaðr, þá fór hann landa á milli, ok virðist hvervetna 
vel, þar sem hann kom. Þá bjó suðr á Hjalla í Ölfusi 
þeir Þóroddr hinn spaki, Eyvindarson, ok Skapti, son 
hans, er þá var lögsögumaðr á Íslandi. Móðir Skapta var 
Rannveig, dóttir Gnúps, Molda- Gnúpssonar, ok váru þeir 
systra synir Skapti ok Önundar synir. Var þar vinátta 
mikil með frændsemi. Þá bjó út at Rauðamel Þorfinnr 
Selþórisson, ok átti VIL sonu, ok váru allir efniligir menn; 
þeir hétu svá: Þorgils, Eyjólfr ok Þórir; ok váru þeir 
mestir menn út þangat. Ók þessir menn, er nú eru 
nefndir, váru allir uppi á einn tíma. 

Ok þessu næst urðu þau tíðindi, er bezt hafa orðit 
hér á Íslandi, at landit varð alt kristit, ok alt fólk hafn- 
aði fórnum átrúnaði. Gunnlaugr ormstunga, er áðr „var 
frá sagt, var nú ýmist at Borg með Þorsteini, eðr Hluga 
föður sínum á Gilsbakka, VI vetr; ok var hann þá XVIII 
vetra; ok samdist þá mikit með þeim feðgum. Maðr hét 
Þorkell svarti; hann var heimamaðr Huga ok náfrændi, ok 

hafði þar upp vaxit. Hánum tæmdist arfr norðr í Vatns- 
dal í Ási, ok beiddi hann Gunnlaug fara með sér; ok hann „ 
gjörði svá, ok riðu norðr Ií saman í Ás ok féngu féit ok 
greiddu þeir féit af höndum, er varðveitt höfðu, með 
atgöngn Gunnlaugs. Ok er þeir riðu norðan, gistu þeir 
í Grímstungum at auðigs bónda, er þar bjó. Ok um 
morgininn tók smalamaðr hest Gunnlaugs, ok var þá 
sveittr mjök, er þeir féngu.  Gunnlaugr laust smalamann- 
inn í úvit. Bóndi vildi eigi svá búit hafa, ok beiddi bóta 
fyri. Gunnlaugr bauð at gjalda bónda mörk. Bónda þótti 
þat oflitit. (Gunnlaugr kvað þá vísu: 


Mörk hauð ek mundangs sterkum | manni tygjast ranna 
gráséna, skalt þú góna | glóspýir! þat. nýja. 

Íðrast mantu ef yðrum | allráðs flóða or sjóði 

lætr eyðanda líða | linns samlagar kindar.) 


Þessi varð sætt þeirra, sem Gunnlaugr bauð, ok riðu þeir 
suðr heim við svá búit. 

Ok litlu síðar beiddi Gunnlaugr föður sinn fararefna í 
annat sinn. lllugi segir: nú skal vera, sem þú vilt, segir 
hann; hefir þú nú heldr samit þik, or því sem var. Reið 
Illugi þá heiman skjótt, ok keypti skip hálft tl handa 
Gunnlaugi, er uppi stóð í Gufárósi, at Auðunni festargram. 
Ok er Illugi kom heim, þá þakkaði Gunnlaugr hánum vel. 
Þorkell svarti réðz til ferðar með Gunnlaugi, ok var fluttr 
varnaðr þeirra til skips; en Gunnlaugr var at Borg, meðan 
þeir bjuggu skipit, ok þótti glaðara at tala við Helgu, en 
vera í starfi með kaupmönnum. Einhvern dag spurði 
Þorsteinn Gunnlaug, ef hann vildi ríða til hrossa með 
hánum upp í Langavatnsdal.  Gunnlaugr kvaðz þat vilja. 
Nú ríða þeir Il saman, þar til er þeir koma til selja 
Þorsteins, er heita á Þorgilsstöðum; ok váru þar stóðhross, 
er Þorsteinn átti, IV saman, ok váru rauð at lit. Hestr 
var allvænligr ok lítt reyndr. Þorsteinn bauð at gefa 

Gunnlaugi hestinn; en hann kvað eigi hrossa þurfa, er 
hann ætlaði af landi. Ok þá riðu þeir til annarra stóð- 
hrossa; var þar hestr grár með IV merum, ok var sá beztr í 
Borgarfirði, ok bauð Þorsteinn at gefa þann Gunnlaugi. 
Hann svarar: eigi vil ek þessi, heldr en hin; eðr hví býðr 
þú mér eigi þat, er ek vil þiggja? Hvat er þat, segir 
Þorsteinn.  Gunnlaugr mælti: Helga hin fagra, dóttir þín. 
Þorsteinn svarar: eigi man svá skjótt ráðast, segir hann, 
ok tók annat mál; ok riðu heimleiðis ofan með Langá. 
Þá mælti Gunnlaugr: vita vil ek, segir hann, hverju þú 
vilt svara mér um bónorðit. Þorsteinn svarar: ekki sinni 
ek hégóma þínum, segir hann. Gunnlaugr mælti: þetta 
er alhugi minn, en eigi hégómi. Þorsteinn svarar: vita 
skyldir þú fyrst hvat þú vildir. Ertu ei ráðinn til utan- 
ferðar? ok lætr þó, sem þú skylir kvangast! Er þat ekki 
jafnræði með ykkr Helgu, meðan þú ert svá úráðiun, ok 
man því ekki verða álitit. Gunnlaugr mælti: hvar til ætlar 
þú um gjaforð dóttur þinnar, ef þú vilt eigi gipta syni 
Illuga svarta? eða hvar eru þeir í Borgarfirði, er meira 
háttar sé en hann? Þorsteinn svarar: ekki fer ek í mann- 
jöfnuð, segir hann, en værir þú slíkr maðr sem hann, þá 
mundi þér ei frá vísat. Gunnlaugr mælti: hverjum vilt 
þú heldr gipta dóttur þína en mér? Þorsteinn svarar: 
mart er hér gott mannval.  Þorfinnr at Rauðamel á VIL 
sonu, ok alla vel mannaða. Gunnlaugr svarar: hvárgi 
þeirra, Önundar né Þorfinns, er jafnmenni föður míns; 
þvíat þík skortir sýnt við hann. Eðr hvat hefir þú í móti 
því, er hann deildi kappi við Þorgrím goða Kjallaksson á 
Þórnes-þingi, ok við sonu hans, ok hafði einn þat er við 
lá. Þorsteinn svarar: ek stökta í brott Steinari, syni 
Önundar sjóna, ok þótti þat heldr mikilræði. Gunnlaugr 
svarar: Egils nauztu at því, föður þíns; enda man þat 
fám bóndum vel endazt, at synja mér mægðar. Þorsteinn 
svarar: hafðu í frammi kúgan við þá uppi við fjöllin, en 

þat kemr þér fyri ekki hér út á Mýrunum. Um kveldit 
koma þeir heim. Ok um morgininn ríðr Gunnlaugr upp 
á Gilsbakka, ok bað föður sinn ríða til kvánbæna með sér 
út til Borgar. Mlugi svarar: þú ert úráðinn maðr, þar 
sem þú ert ráðinn til utanferðar, en lætr nú sem þú skulir 
starfa í kvánbænum, ok veit ek, at slíkt er ekki við 
skaplyndi Þorsteins. Gunnlaugr svarar: ek ætla þó utan 
alt eins, ok líkar mér ekki utan þú fylgir þessu. Síðan 
reið Illugi heiman með tólfta mann ofan til Borgar, ok tók 
Þorsteinn vel við hánum. Um morgininn snemma ræddi 
Illugi til Þorsteins: ek vil tala við þik. Þorsteinn svarar: 
göngum upp á borgina, ok tölum þar; ok svá gjörðu þeir. 
Gunnlaugr gékk með þeim. Þá mælti Illugi: Gunnlaugr 
frændi minn kveðst hafa vakit bónorð við þik fyri sína 
hönd, at biðja Helgu, dóttur þinnar, en nú vil ek vita, 
hvern stað eiga skal málit; er þér kunnig ætt hans ok 
fjáreign vár; skal hvárki til spara af várri hendi staðfestu 
né manna forráð, ef þá er nær en áðr. Þorsteinn svarar: 
þat eitt finn ek Gunnlaugi, at mér þykkir hann vera úráð- 
inn, segir hann; en ef hann væri þér líkr í skaplyndi, þá 
munda ek lítt seinka. lugi svarar: þetta man okkr verða 
at vinslitum, ef þú synjar okkr feðgum jafnræðis.  Þor- 
steinn svarar: fyri þín orð, segir hann, ok okkra vingan, 
þá skal Helga vera heitkona Gunnlaugs, en eigi festarkona, 
ok bíða þrjá vetr; en Gunnlaugr skal fara utan, ok skapa 
sik eptir góðra manna siðum; en ek skal lauss allra mála 
ef hann kemr ei svá út, eðr mér virðist eigi skapferði 
hans. Ok við þetta skilja þeir. Ríðr Illugi heim, en 
Gunnlaugr til skips. Ok er þeim gaf byr., létu þeir í haf, 
ok kvámu skipi sínu norðr við Noreg, ok sigldu inn eptir 
Þrándheimi til Niðaróss, ok lágu þar í lægi ok skip- 
uðu upp. 

6. Í þenna tíma réð fyri Noregi Eirekr jarl Hákon- 
arson, ok Sveinn, bróðir hans.  Eirekr jarl hafði atsetu 

inn á Hlöðum, at föðrleifð sinni, ok var ríkr höfðingi. 
Skúli Þorsteinsson var þá með jarli, ok var hirðmaðr hans, 
ok vel metinn. Þat er frá sagt, at þeir Gunnlaugr ok 
Auðunn festargramr géngu, VIL menn saman, inn á Hlaðir. 
Gunnlaugr var svá búinn, at hann var í grám kyrtli ok í 
hvítum leistbrókum. Sull hafði hann á fæti, niðri á rist- 
inni; freyddi or upp blóð ok vagr, er hann gékk við. Ok 
með þeim búningi gékk hann fyri jarlinn, ok þeir Auðunn, 
ok kvöddu hann vel. Jarl kendi Auðun ok spyrr hann 
tíðinda af Íslandi; en Auðunn sagði slík sem váru. Jarl 
spyrr Gunnlaug, hverr hann væri; en hann sagði hánum 
nafn sitt ok ætt. Jarl mælti: Skúli Þorsteinsson, sagði 
hann, hvat manna er þessi á Íslandi? Herra, segir hann, 
takit hánum vel; hann er hins bezta manns son á Íslandi, 
Illuga svarta af Gilsbakka, ok fóstbróðir minn. Jarl mælti: 
hvat er fæti þínum, Íslendingr? Sullr er á, herra! sagði 
hann. Ok gékk þú þó ekki haltr? Gunnlaugr svarar: ei 
skal haltr ganga, meðan Þáðir fætr eru jafnlangir. Þá 
mælti hirðmaðr jarls, er Þórir hét: þessi rembiz mikit, 


Íslendingrinn, ok væri vel at vér freistaðim hans nökkut. : 


Gunnlaugr leit við hánum, ok mælti: 


Hirðmaðr er einn, | sá er einkar meinn, 
trúit hánum vart, | hann er illr ok svartr! 


Þá vildi Þórir grípa til exar. Jarl mælti: lát vera 
kyrt, segir hann; ekki skulu menn gefa at slíku gaum; 
eðr hve gamall maðr ertu, Íslendingr?  Gunnlaugr svarar: 
ek em nú XVII vetra, segir hann. Þat læt ek um mælt, 
segir jarl, at þú verðir ei annarra XVIII. Gunnlaugr 
mælti, ok heldr lágt: bið mér engra forbæna, segir hann, 
en bið þér heldr. Jarl mælti: hvat sagðir þú nú, Íslend- 
ingr? Gunnlaugr svarar: svá sem mér þótti vera eiga, at 
þú bæðir mér engra forbæna, en bæðir sjálfum þér hall- 
kvæmri bæna. Hverra þá? segir jarl. At þú féngir ei 

þvílíkan dauðdaga sem Hákon jarl, faðir þinn. Jarl setti 
svá rauðan sem blóð, ok bað taka fól þetta skjótt. Þá 
gékk Skúli fyri jarl, ok mælti: gjörit fyri mín orð, herra, 
ok gefit manninum grið, ok fari hann á brottu sem skjót- 
ast. Jarl mælti: verði hann á brottu sem skjótast, ef 
hann vill griðin hafa, ok komi aldri í mitt ríki síðan. Þá 
gékk Skúli út með Gunnlaugi, ok ofan á bryggjur. Þar 
var Englands-far, albúit til útáts; ok þar tók Skúli 
Gunnlaugi far ok Þorkatli, frænda hans; en Gunnlaugr 
fékk Auðunni skip sitt til varðveizlu, ok fé sitt, þat er 
hann hafði eigi með sér. Nú sigla þeir Gunnlaugr í Eng- 
landshaf, ok kvámu um haustit suðr við Lundúnabryggjur, 
ok réðu þar til hlunns skipi sínu. 

7. Þá réð fyri Englandi Aðalráðr konungr Játgeirsson, 
ok var góðr höfðingi; hann sat þenna vetr í Lundúnaborg. 
(Ein var þá tunga á Englandi sem í Noregi ok í Dan- 
mörku; en þá skiptust tungur í Englandi, er Vilhjalmr 
bastarðr vann England. Gékk þaðan af í Englandi Valska, 
er hann var þaðan ættaðr.) Gunnlaugr gékk bráðliga fyri 
konung, ok kvaddi hann vel ok virðuliga. Konungr spurði, 
hvaðan af löndum hann væri. Gunnlaugr segir sem var: 
en því hefi ek sótt á yðvarn fund, herra, at ek hefi 
kvæði ort um yðr, ok vilda ek, at þér hlýddit kvæðinu. 
Konungr kvað svá vera skyldu.  Gunnlaugr flutti fram 
kvæðit vel ok sköruliga; en þetta er stefit í. 


Herr sést allr ins örva | Englands, sem guðs, þengils, 
ætt lýtr grams ok gumna | gunnbráðs Aðalráði. 


Konungr þakkaði hánum kvæðit, ok gaf hánum at 
bragarlaunum skallats-skikkju, skinndregna enum beztum 
skinnum ok hlaðbúna í skaut niðr, ok gjörði hann hirð- 
mann sinn, ok var Gunnlaugr með konungi um vetrinn, 
ok virðist vel. Ok einn dag, um morgininn snemma, þá 
mætti Gunnlaugr ILL mönnum á stræti einu, ok nefndist 


— 

sá Þórormr er fyri þeim var. Hann var mikill ok sterkr, 
ok furðu torvelligr. Hann mælti: Norðmaðr, segir hann, 
sel mér fé nökkut át láni. Gunnlaugr svarar: ekki mun 
þat ráðligt, at selja fé sitt úkunnum mönnum. Hann svarar: 


ek skal gjalda þér at nefndum degi. Þá skal á þat hætta, ; 


segir Gunnlaugr. Síðan seldi hann hánum féit. Ok litlu 
síðar fann Gunnlaugr konunginn, ok segir hánum fjárlánit. 
Konungr svarar: nú hefir lítt til tekizt; þessi er bónn mesti 
ránsmaðr ok víkingr, ok eig ekki við hann; en ek skal 
fá þér jafnmikit fé. Gunnlaugr svarar: illa er oss þá 
farit, segir hann, hirðmönnum yðrum; göngum upp á 
saklausa menn, en láta slíka sitja yfir váru; ok skal þat 
aldri verða. Ok litlu síðar hitti hann Þórorm, ok heimti 
féit at hánum; en hann kvaðst eigi gjalda mundu. Gunn- 
laugr kvað þá vísu þessa: 


Meðalráð er þér, Móði | málma galdrs! at halda, 

att hafit ér við prettum | oddrjóð, fyri mér hoddum; 
vila máttu hitt, at ek héta, | hér sé ek á því feri, 
þat fékkst nafn af nökkvi, | naðrstunga, mér ungum. 


Nú vil ek bjóða þér lög, segir Gunnlaugr, at þú gjalt : 


mér fé mitt, eðr gakk á holm við mik ella, á II nátta 
fresti. Þá hló víkingrinn ok mælti: til þess hefir engi 
orðit fyrri en þú, at skora mér á hólm, svá skarðan hlut 
sem margr hefir fyri mér borit, ok em ek þessa albúinn. 
Ok við þat skildu þeir Gunnlaugr at sinni. Gunnlaugr 
sagði konungi svá búit. Hann svarar: nú er komit í all- 
óvænt efni; þessi maðr deyfir hvert vápn. Nú skaltu 
mínum ráðum fram fara; ok er hér sverð, er ek vil gefa 
þér, ok með þessu skaltu vega, en sýn hánum annat. 
Gunnlaugr þakkaði konungi vel. Ok er þeir váru til hólms 
búnir, þá spyrr Þórormr, hvernig sverð þat væri, er hann 
hafði. Gunnlaugr sýnir hánum, ok bregðr, en hafði lykkju 


um meðalkafla á konungsnaut, ok dregr á hönd sér. 

Berserkrinn mælti, er hann sá sverðit: ekki hræðumst ek 
þat sverð, segir hann, ok hjó til Gunnlaugs með sverði, 
ok af hánun mjök svá skjöldinn allan.  Gunnlaugr hjó 
þegar í mót með konungsnaut, en Þberserkrinn stóð hlíf- 
arlauss fyri, ok hugði at hann hefði hit sama vápn ok 
hann sýndi; en Gunnlaugr hjó hann þegar banahögg. 
Konungr þakkaði hánum verkit; ok af þessu fékk hann 
mikla frægð í Englandi ok víða annarstaðar. Um várit, er 
skip géngu milli landa, þá bað Gunnlaugr Aðalráð konung 
orlofs at sigla nökkut. Konungr spyrr, hvat hann vildi þá. 
Gunnlaugr svarar: ek vilda efna þat, sem ek hefi heitit, 
ok kvað vísu þessa: 


Koma skal ek víst at vitja | viggs döglinga þriggja, 
því hef ek hlutvöndum heitit | hjarls, ok tveggja jarla; 
hverf ek aptr, áðr arfi, | auðveitir gefr rauðan 
ormabeð fyri ermar, | oddgefnar mér stefni. 


Svá skal ok vera, skáld, segir konungr, ok gaf hán- 
um gullhring, er stóð VI aura; en því skaltu heita mér, 
segir konungr, at koma aptr til min at öðru hausti, fyri 
því at ek vil ei láta þik fyri sakir íþróttar þinnar. 

S. Síðan siglir Gunnlaugr af Englandi með kaup- 
mönnum norðr til Dyflinnar. Þá réð fyrir Írlandi Sig- 
tryggr konungr silkiskegg, son Ólafs kvarans ok Kormlaðar 
dróttningar; hann hafði þá skamma stund ráðit ríkinu. 
Gunnlaugr gékk þá fyri konung, ok kvaddi hann vel ok 
virðuliga. Konungr tók hánum sæmiliga.  Gunnlaugr mælti: 
kvæði hefi ek ort um yðr ok vilda ek hljóð fá. Konungr 
svarar: ekki hafa menn til þess orðit fyrri, at færa mér 
kvæði, ok skal víst hlýða. Gunnlaugr kvað þá drápuna, 
ok er þetta stefit: 


Elr Svaru skæ | Sigtryggr við hræ. 
Ok þetta er þar: 

Kann ek máls of skil, | hvern ek mæra vil 
konungmanna kon, | hann er Kvarans son. 
Muna gramr við mik, | venr hann gjöfli sik, 
þess man grepp vara, | gullhring spara. 
Segi siklingr mér | ef hann heyrði ger 5 
dýrligra brag; | þat er drápu lag. 


Konungr þakkaði hánum kvæðit, ok kallaði til sín 
féhirði sinn, ok mælti svá: hverju skal launa kvæðit? Hann 
svarar: hverju vili þér, herra, segir hann. Hversu er 
launat, segir konungr, ef ek gef hánum knörru tvá. Fé- 10 
hirðrinn svarar: of mikit er þat, herra, segir hann; aðrir 
konungar gefa at bragarlaunum gripi góða, sverð góð eða 
gullhringa góða. Konungr gaf hánum klæði sín af nýju 
skallati: kyrtil hlaðbúinn, ok skikkju með ágætum skinn- 
um, ok gullhring, er stóð mörk. Gunnlaugr þakkaði hán- 15 
um vel, ok dvaldiz þar skamma stund, ok fór þaðan til 
Orkneyja. 

Þá réð fyri Orkneyjum Sigurðr jarl Hlöðversson; hann 
var vel til íslenzkra manna.  Gunnlaugr kvaddi jarl vel, 
ok sagði sik hafa at færa hánum kvæði. Jarl kvaðst hlýða 20 
vilja kvæði hans, svá stórra manna sem hann var á Íslandi. 
Gunnlaugr flutu kvæðit, ok var þat flokkr, ok vel ortr. 
Jarl gaf hánum breiðöxi, silfrrekna alla, at kvæðislaunum, 
ok bauð hánum með sér at vera. Gunnlaugr þakkaði 
hánum gjöfina, ok boð hit sama, en kveðst verða at fara 25 
austr l Svíþjóðar, ok gékk síðan á skip með kaupmönn- 
um þeim er sigldu til Noregs, ok kómu um haustit austr 
við Konungahellu. Þorkell frændi hans fylgði hánum 
jafnan. Or Konungahellu féngu þeir leiðtoga upp í Gaut- 
land hit vestra, ok kómu fram í kaupstað þeim, er í 30 
Skörum heitir. Þar réð fyri jarl sá, er Sigurðr hét, 
ok var við aldr. Gunnlaugr gékk fyri hann ok kvaddi 
hann vel, ok kvaðst kvæði hafa ort um hann. Jarl 

gaf gott hljóð til.  Gunnlaugr kvað kvæðit, ok var þat 
flokkr. Jarl þakkaði hánum ok launaði hánum vel, ok 
bauð hánum með sér at vera um vetrinn, Sigurðr jarl 
hafði jólaboð mikit um vetrinn. Ok atfangadag jóla koma 
þar sendimenn Eireks jarls norðan af Noregi, tólf saman; 
þeir fóru með gjöfum til Sigurðar jarls. Jarlinn fagnaði 


þeim vel, ok skipaði þeim um jólin hjá Gunnlaugi. Þar 


var ölteiti mikil. Gautar ræddu um, at engi jarl væri 
meiri ok frægri en Sigurðr. Noregsmönnum þótti Eirekr 
jarl miklu framar. Ok um þetta þrættu þeir, ok tóku 
Gunnlaug til orskurðarmanns hvárirtveggju um þetta mál. 
Gunnlaugr kvað þá vísu þessa: 


Segit ér frá jarli, | oddfeimu stafir! þeima, 

hann hefir litnar hranna | hár, karl er sá, bárur; 
sigrreynir hefir sénar | sjálfr í miklu gjálfri 

austr fyri unnar hesti | Eirekr blár Meiri. 


Hvárirtveggju undu vel við orskurðinn, en betr Nor- 
egsmenn. Sendimenn fóru þaðan eptir jólin með fégjöf- 
um, er Sigurðr jarl sendi Eireki jarli; sögðu þeir nú 
Eireki jarli orskurðinn Gunnlaugs. Jarli þótti Gunnlaugr 
hafa sýnt við sik einörð ok vináttu, ok lét þau orð um 
fara at Gunnlaugr skyldi þar friðland hafa í hans ríki. 
Þat frétti Gunnlaugr síðan, hvat jarl hafði um mælt. 
Sigurðr jarl fékk Gunnlaugi leiðtoga austr í Tíundaland í 
Svíþjóð, sem hann beiddi. 

9. Í þenna tíma réð fyri Svíþjóð Ólafr konungr sænski, 
son Eireks konungs sigrsæla ok Sigríðar, hinnar stórráðu, 
dóttur Sköglar-Tosta; hann var ríkr konungr ok ágætr, 
metnaðarmaðr mikill.  Gunnlaugr kom til Uppsala nær 
þingi þeirra Svía um várit, ok er hann náði konungs 
fundi, kvaddi hann konunginn. Hann tók hánum vel ok 
spyrr, hverr hann væri. Hann kvaðst vera íslenzkr maðr. 
Konungr mælti: Hrafn, segir hann, hvat manna er hann 

á Íslandi? Maðr stóð upp af hinum úæðra bekk, mikill 
ok vaskligr, gékk fyri konung ok mælti: herra! segir hann, 
hann er hinnar beztu ættar, ok sjálfr hinn vaskasti maðr. 
Fari hann þá, ok siti hjá þér, sagði konungr. Gunnlaugr 
mælti: kvæði hefi ek at færa yðr, sagði hann, ok vilda 
ek at þér hlýddit ok gefit hljóð til. Gangit fyrst ok sitit, 
sagði konungr; ekki er nú tóm til yfir kvæðum at sitja. 
Þeir gjörðu svá. 

Tóku þeir þá tal með sér, Gunnlaugr ok Hrafn; sagði 
hvárr öðrum frá ferðum sínum. Hrafn kvaðst farit hafa 
áðr um sumarit af Íslandi til Noregs, ok öndverðan vetr 
austr til Svíþjóðar. Þar gjörist brátt vel með þeim. Ok 
einn dag, er liðit var þingit, váru þeir báðir fyri konungi, 
Gunnlaugr ok Hrafn. Þá mælti Gunnlaugr: nú vilda ek 
herra, segir hann, at þér heyrðit kvæðit. Þat má nú, 
segir konungr. Nú vil ek flytja kvæði mitt, herra, segir 
Hrafn. Þat má svel, segir hann. Þá vil ek flytja fyrr 
kvæði mitt, herra, segir Gunnlaugr, ef þér vilit svá. Ek 
á fyrr at flytja, herra, segir Hrafn, er ek kom fyrr til 
yðvar.  Gunnlaugr mælti: hvar kvámu feðr okkrir þess, 
segir hann, at faðir minn væri eptirbátr föður þíns? hvar 
nema alls hvergi; skal ok svá með okkr vera. Hrafn svarar: 
gjörum þá kurteisi, segir hann, at vér færum þetta ei í 
kappmæli ok látum konung ráða. Konungr mælti: Gunn- 
laugr skal fyrri flytja, þvíat hánum eirir illa, ef hann hefir 
eigi sitt mál. Þá kvað Gunnlaugr drápuna, er hann hafði 
orta um Ólaf konung; ok er lokit var drápunni, þá mælti 
konungr: Hrafn, sagði hann, hversu er kvæðit ort? vel, 
herra, sagði hann; þat er stórort kvæði ok úfagrt, ok nökkut 
stirkveðit, sem Gunnlaugr er sjálfr í skaplyndi. Nú skaltu 
flytja þitt kvæði, Hrafn, segir konungr. Hann gjörir svá. 
Ok er lokit var, þá mælti konungr: Gunnlaugr, segir hann, 
hversu er kvæði þetta ort? Gunnlaugr svarar: vel, herra, 
segir hann; þetta er fagrt kvæði, sem Hrafn er sjálfr at 


15 


20 


25 


30 


er 


10 


15 


20 


25 


30 


152 GUNNLAUGS SAGA ORMSTUNGU 


sjá, ok (þó) yfirbragðslítit; eðr hví ortir þú flokk um 
konunginn, segir hann, eðr þótti þér hann eigi drápunnar 
verðr? Hrafn svarar: tölum þetta ei lengr, til man verða 
tekit, þótt síðar sé, segir hann; ok skildu nú við svá 
búit. Litlu síðar gjörðist Hrafn hirðmaðr Ólafs konungs, 
ok bað hann orlofs til brottferðar; konungr veitti hánum 
þat. Ok er Hrafn var til brottferðar búinn, þá mælti hann 
til Gunnlaugs: lokit skal nú okkarri vináttu, fyri því at þú 
vildir hrópa mik hér fyri höfðingjum; nú skal ek ein- 
hverju sinni eigi þik minnr vanvirða, en þú vildir mik hér. 
Gunnlaugr svarar: ekki hryggja mik hót þín, segir hann, 
ok hvergi munu vit þess koma, at ek sé minna virðr en 
þú. Ólafr konungr gaf hánum góðar gjafir at skilnaði, ok 
fór hann í brott síðan. 

Hrafn fór austan um várit ok kom til Þrándheims ok 
bjó skip sitt ok sigldi til Íslands um sumarit, ok kom 
skipi sínu í Leiruvág fyri neðan Heiði, ok urðu hánum 
fegnir frændr ok vinir, ok var hann heima þann vetr með 
föður sínum. Ok um sumarit á alþingi fundust þeir 
frændr, Skapti lögmaðr ok Skáld-Hrafn. Þá mælti Hrafn: 
þitt fullting vilda ek hafa til kvánbænar við Þorstein Egils- 
son, at biðja Helgu dóttur hans. Skapti svarar: er hon 
eigi áðr heitkona Gunnlaugs ormstungu? Hrafn svarar: 
er eigi liðin sú stefna nú, segir hann, sem mælt var með 
þeim? enda er miklu meiri hans ofsi, en hann muni nú 
þess gá eðr geyma. Skapti svarar: gjörum sem þér líkar. 
Síðan géngu þeir fjölmennir til buðar Þorsteins Egilssonar; 
hann fagnaði þeim vel. Skapti mælti: Hrafn, frændi minn, 
vill biðja Helgu, dóttur þinnar, ok er þér kunnig ætt hans 
ok auðr fjár ok menning góð, frænda afli mikill ok vina. 
Þorsteinn svarar: hon er áðr heitkona Gunnlaugs, ok vil 
ek halda öll mál við hann, þau sem mælt váru. Skapti 
mælti: eru nú eigi liðnir HM vetr, er til váru nefndir með 
yðr? Já, sagði Þorsteinn, en ei er sumar liðit, ok má 

hann enn til koma í sumar. Skapti svarar: en ef hann 
kemr eigi til sumarlangt, hverja ván skulum vér þá eiga 
þessa máls? Þorsteinn svarar: hér munu vér koma annat 
sumar, ok má þá sjá hvat ráðligast þykkir, en ekki tjár 
nú þetta at tala lengr at sinni. Ok við þat skildu þeir, 
ok riðu menn heim af þingi. Ekki fór þetta tal leynt, at 
Hrafn bað Helgu. Ei kom Gunnlaugr út á því sumri. 
Ok annat sumar á alþingi fluttu þeir Skapti bónorðit ákafl- 
iga: kváðu þá Þorstein lausan allra mála við Gunnlaug. 
Þorsteinn svarar: ek á fár dætr fyri at sjá, ok vilda ek 
gjarna, at engum manni yrði þær at rógi; nú vil ek finna 
fyrst Illuga svarta; ok svá gjörði hann. Ok er þeir fund- 
ust, þá mælti Þorsteinn: þykki þér ek eigi lauss allra 
mála við Gunnlaug, son þinn? Illugi mælti: svá er víst, 
segir hann, ef þú vilt; kann ek hér nú fátt til at leggja, 
er ek veit eigi gjörla efni Gunnlaugs, sonar mins. Þor- 
steinn gékk þá til Skapta, ok keyptu þeir svá, at brúðlaup 
skyldi vera at vetrnáttum at Borg, ef Gunnlaugr kvæmi 
eigi út á því sumri, en Þorsteinn lauss allra mála við 
Hrafn, ef Gunnlaugr kvæmi til ok vitjaði ráðsins. Eptir 
þat riðu menn heim af þinginu, ok frestaðist tilkvama 
Gunnlaugs, en Helga hugði ilt til ráða. 

10. Nú er at segja frá Gunnlaugi, at hann fór af 
Svíþjóðu þat sumar er Hrafn fór til Íslands, ok fékk þá 
góðar gjafir af Ólafi konungi at skilnaði þeirra. Aðalráðr 
konungr tók við Gunnlaugi allvel, ok var hann með hánum 
um vetrinn með góðri sæmd. Í þenna tíma réð fyri Dan- 
mörku Knútr hinn ríki, Sveinsson, ok hafði nýtekit við 
föðrleifð sinni ok heitaðist jafnan at herja til Englands, 
fyri því at Sveinn konungr faðir hans hafði unnit mikit 
ríki á Englandi, áðr hann andaðist vestr þar. Ok í þann 
tíma var mikill herr danskra manna vestr þar, ok var 
sá höfðingi fyrir, er Hemingr hét, son Strútharalds jarls 
ok bróðir Sigvalda jarls ok hélt hann þat ríki undir Knút 

konung, er Sveinn konungr hafði áðr unnit. Um várit 
bað Gunnlaugr konunginn sér orlofs til brottferðar. "Hann 
svarar: ei samir þér nú at fara frá mér, til slíks úfriðar 
sem nú horfir hér í Englandi, þar sem þú ert minn hirð- 
maðr.- Gunnlaugr svarar: þér skulit ráða, minn herra! ok 
gef mér orlof at sumri til brottferðar, ef Danir koma eigi. 
Konungr svarar: sjám vit þá! Nú leið þat sumar, ok 
vetrinn eptir, ok kvámu Danir eigi. Ok eptir mitt sumar 
fékk Gunnlaugr orlof til brottferðar af konungi, ok fór 
Gunnlaugr þaðan austr til Noregs ok fann Eirek jarl í 
Þrándheimi á Hlöðum ok tók jarl hánum þá vel ok bað 
hánum þá með sér at vera. Gunnlaugr þakkar hánum 
boðit, ok kveðst þó vilja fara fyrst út til Íslands, á vit 
festarmeyjar sinnar. Jarl mælti: nú eru öll skip í brottu, 
þau er til Íslands bjuggust. Þá mælti hirðmaðr einn: hér 
lá Hallfreðr  vandræðaskáld í gær út undir Agðanesi. 
Jarlinn svarar: svá má vera, segir hann; hann sigldi héðan 
fyri V náttum. Eirekr jarl lét þá flytja Gunnlaug út til 
Hallfreðar ok tók hann við hánum með fagnaði; ok gaf 
þegar byr undan landi, ok váru vel kátir. Þat var síð 
sumars. Hallfreðr mælti til Gunnlaugs, hefir þú frétt bón- 
orðit Hrafns Önundarsonar við Helgu hina fögru?  Gunn- 
laugr kveðst frétt hafa, ok þó úgjörla. Hallfreðr segir hán- 
um, slíkt sem hann vissi af, ok þat með, at margir 
menn mæltu þat, at Hrafn væri ei úróskvari en Gunnlaugr. 
Gunnlaugr kvað þá visu: 


Ræki ek lítt, þó leiki, | létt veðr er nú, þéttan 
austan vindr at andra | anness, viku þessa: 
meir sjámsk hit, en hæru | hoddstríðandi bíði, 
orð, at ek eigi verða | jafnröskr taliðr Hrafni. 


Hallfreðr mælti þá: þess þyrfti, félagi, at þér veitti 
betr en mér málin við Hrafn; ek kom skipi mínu í Leiru- 
vág fyri neðan Heiði fyri fám vetrum, ok átta ek at 

gjalda hálfa mörk silfrs húskarli Hrafns, ok hélt ek því 
fyri hánum; en Hrafn reið til vár með LX manna, ok hjó 
strengina ok rak skipit upp á leirur, ok búit (var) við 
skipbroti; varð ek þá at selja Hrafni sjálfdæmi, ok galt 
ek mörk; ok eru slíkar mínar at segja frá hánum. Ok þá 
var þeim eintalat um Helgu, ok lofaði hann mjök vænleik 
hennar. Gunnlaugr kvað þá vísu þessa: 


Munat háðvörum hyrjar | hríðmundaðar þundi 
hafna, hörvi drifna, | hlýða jörð at þýðast: 
þvíat lausíkjar leikum | lyngs, er várum yngri, 
álnar gims á ýmsum | andnesjum því landi. 


Þetta er vel ort, segir Hallfreðr. Þeir tóku land norðr á 
Melrakkasléttu, í Hraunhöfn, hálfum mánaði fyri vetr, ok 
skipuðu þar upp. . 

Þórðr hét maðr; hann var bóndason þar á Sléttunni; 
hann gékk í glímur við þá kaupmennina, ok gékk þeim 
illa við hann. Þá varð komit saman fangi með þeim 
Gunnlaugi. Ok um náttina áðr hét Þórðr á Þór til sigrs 
sér; ok um daginn, er þeir fundust, tóku þeir til glímu; 
þá laust Gunnlaugr báða fætrna undan Þórði, ok feldi 
hann mikit fall; en fótrinn Gunnlaugs stökk or liði, sá er 
hann stóð á, ok féll Gunnlaugr þá með Þórði. Þá mælti 
Þórðr: vera má, segir hann, at þér vegni eigi annat betr. 
Hvat þá? segir Gunnlaugr. Málin við Hrafn, ef hann fær 
Helgu hinnar vænu at vetrnáttum; ok var ek hjá í sumar 
á alþingi, er þat réðst.  Gunnlaugr svarar engu. Þá var 
vafiðr fótrinn ok í liðinn færðr, ok þrútnaði allmjök. Þeir 
Hallfreðr riðu XIl menn saman, ok kvámu suðr á Gils- 
bakka í Borgarfirði þat laugarkveld, er þeir sátu at brúð- 
laupinu at Borg. Illugi varð feginn Gunnlaugi, syni sínum, 
ok hans förunautum.  Gunnlaugr kvaðst þá þegar vilja ofan 
ríða til Borgar. Tlugi kvað þat ekki ráð, ok svá sýndist 
öllum, nema Gunnlaugi; en Gunnlaugr var þá úfærr fyri 

fótarins sakir, þótt hann léti ekki á sjást, ok varð því 
ekki af ferðinni. Hallfreðr reið heim um morgininn, til 
Hreðuvatns í Norðrárdal; þar réð fyri eignum þeirra Galti, 
bróðir hans, ok var vaskr maðr. 

11. Nú er at segja frá Hrafni, at hann sat at brúð- 
laupi sínu at Borg, ok er þat flestra manna sögn, at 
brúðrin væri heldr döpr, ok er þatt satt, sem mælt er, 
at lengi man þat er ungr getr ok var henni nú ok svá. 
Þat varð til nýlundu þar at veizlunni, at sá maðr bað Hún- 
gerðar Þórodds dóttur ok Jófríðar er Svertingr hét ok var 
Hafr-Bjarnarson, Molda-Gnúpssonar, ok skyldu þau ráð 
takast um vetrinn eptir jól uppi at Skáney. Þar bjó Þor- 
kell, frændi Húngerðar, son Torfa Valbrandssonar. Móðir 
Torfa var Þórodda, systir Tungu-Odds. Hrafn fór heim 
til Mosfells með Helguekonu sína, ok er þau höfðu þar 
skamma stund verit, þá var þat einn morginn, áðr þau 
risu upp, at Helga vakir, en Hrafn svaf, ok lét hann illa 
í svefni. Ok er hann vaknaði, spyrr Helga, hvat hann 
hefði dreymt. Hrafn kvað þá vísu: 


Hugðumsk orms á armi | ýdöggvar þér höggvinn, 
væri brúðr! í blóði | beðr þinn roðinn mínu; 
knáttit endr of undir | ölstafns njórun, Hrafni 
lík getr þat, lauka | lind! hagdreyrins binda. 


Helga mælti: þat man ek aldri gráta, segir hon, ok 
hafi þér illa svikit mik, ok man Gunnlaugr út kominn; ok 
grét Helga þá mjök. Ok litlu síðar fluttist útkvama Gunn- 
laugs. Helga gjörðist þá svá stirð við Hrafn, at hann fékk 
eigi haldit henni heima þar, ok fóru þau þá heim aptr 
til Borgar, ok nýtti Hrafn lítit af samvistum við hana. 
Nú búast menn tl boðs um vetrinn. Þorkell frá Skáney 
bauð Illuga svarta ok sonum hans. Ok er Hugi bóndi 
bjóst, þá sat Gunnlaugr í stofu ok bjóst ekki. Illugi gékk 
til hans ok mælti: hví býst þú ekki, frændi? Gunnlaugr 

svarar: ek ætla eigi at fara. Illugi mælti: fara skaltu víst, 
frændi! segir hann, ok slá ekki slíku á þik, at þrá eptir 
einni konu, ok lát sem þú vitir eigi, ok mun þik aldri 
konur skorta. Gunnlaugr gjörði sem faðir hans mælti, ok 
kvámu þeir til boðsins, ok var þeim Illuga ok sonum hans 5 
skipat í öndvegi, en þeim Þorsteini Egilssyni ok Hrafni, 
mág hans, ok sveitinni brúðguma í annat öndvegi gegnt 
Illuga. Konur sátu á palli, ok sat Helga hin fagra næst 
brúðinni, ok rendi opt augum til Gunnlaugs, ok kemr þar 
at því sem mælt er, at eigi leyna augu ef ann kona manni. 10 
Gunnlaugr var þá vel búinn, ok hafði þá klæðin þau hin 
góðu, er Sigtryggr konungr gaf hánum, ok þótti hann þá 
mikit afbragð annarra manna fyri margs sakir, bæði afls 
ok vænleiks ok vaxtar. Lítil var gleði manna at boðinu. Ok 
þann dag er menn váru í brottbúningi, þá brugðu konur 15 
göngu sinni ok bjoggust til heimferðar. Gunnlaugr gékk 
þá til tals við Helgu ok töluðu lengi ok þá kvað Gunn- 
laugr vísu: 


Ormstungu varð engi | allr dagr und sal fjalla 
hægr,.sizt Helga hin fagra | Hrafns kvánar réð nafni; 20 
lítt sá höldr hinn hvíti | hjörþeys, faðir meyjar, 

gelin var Eir til aura | ung, við minni tungu . 


Ok enn kvað hann: 


Væn á ek vest at launa | víngefn! föður þínum, 

fold nemr flaum af skáldi | flóðhyrs, ok svá móður: 25 
þvíat gjörðu bil borða | bæði senn und klæðum, 

hér hafi hölds ok svarra | hagvirki, svá fagra. 


Ok þá gaf Gunnlaugr Helgu skikkjuna Aðalráðsnaut, 
ok var þat gersimi sem mest. Hon þakkaði hánum vel 
gjöfina. Síðan gékk Gunnlaugr út, ok váru þá komin 30 
hross ok hestar söðlaðir, ok margir allvænligir, ok bundnir 
heima á hlaðinu. Gunnlaugr hljóp á bak einhverjum hesti, 

ið 


ok reið á skeið eptir túninu, ok at þángat er Hrafn stóð 
fyri, ok varð Hrafn at hopa undan. Gunnlaugr mælti: 
ekki er at hopa undan, Hrafn, segir hann, fyri því at 
enga ógn: býð ek þér at sinni, en þú veizt til hvers þú 
hefir unnit. Hrafn svarar ok kvað vísu: 


Samira okkr um eina | ullr brimloga! fullu 
frægir folka ságu | fang, í brigð at ganga; 
mjök eru margar slíkar | mótrunnr! fyri haf sunnan, 
ýli ek sævar sóta | sannfróðr, konur góðar. 


Gunnlaugr svarar: vera má, segir hann, at margar sé, 
en eigi þykki mér svá. Þá hlupu þeir Illugi at ok Þor- 
steinn, ok vildu ekki at þeir ættist við. Þá kvað Gunn- 
laugr vísu: 


Gefin var Eir til aura | ormdags, en litfagra, 

þann kveða menn né minna | minn jafnoka, Hrafni, 
allra nýztr meðan austan | Aðalráðr farar dvaldi, 
því er menreyrir minni | málgráðr, í gný stála. 


Ok eptir þetta riðu menn heim hvárutveggju, ok var 
alt kyrt ok tíðindalaust um vetrinn. Nýtti Hrafn síðan 
ekki af samvistum við Helgu, þá er þau Gunnlaugr höfðu 
fundizt. á 

Ok um sumarit riðu menn fjölmennir tl þings: Illugi 
svarti ok synir hans með hánum, Gunnlaugr ok Hermundr; 
Þorsteinn Egilsson ok Kollsveinn, son hans; Önundr frá 
Mosfelli ok synir hans allir; Svertingr Hafr-Bjarnarson. 
Skapti hafði þá enn lögsögu. Ok einn dag á þinginu, er 
menn géngu fjölmennir til lögbergs, ok er þar var lykt at 
mæla lögskilum, þá kvaddi Gunnlaugr sér hljóðs, ok mælti: 
er Hrafn hér Önundarson? hann kveðst þar vera. Gunn- 
laugr ormstunga mælti þá: þat veizt þú, at þú hafir fengit 
heitkonu minnar, ok dregst til fjándskapar við mik; nú 
fyri þat vil ek bjóða þér hólmgöngu hér á þinginu á þriggja 

nátta fresti í Öxarárhólmi. Hrafn svarar: þetta er vel 
boðit, sem ván var at þér, segir hann, ok em ek þess 
albúinn þejar þú vill. Þetta þótti ilt frændum hvárstveggja 
þeirra, en þó váru þat lög í þann tíma at bjóða hólm- 
göngu, sá er vanhluta þóttist verða fyri öðrum. Ok er 
þrjár nætr váru liðnar, bjuggust þeir til hólmgöngu: ok 
fylgði Hlugi svarti syni sínum til hólmsins með miklu fjöl- 
menni, en Skapti lögsögumaðr fylgði Hrafni, ok faðir hans 
ok aðrir frændr hans. Ok áðr Gunnlaugr géngi út í hólm- 
inn, þá kvað hann vísu þessa: 


Nú em ek út á eyri | allvangs búinn ganga, 

happs unni guð greppi! | gert með tegnum hjörvi; 
hnakk skal Helgu lokka, | haus vinn ek frá bol lausan - 
loks með ljósum mæki, | ljúfsvelgs í tvau kljúfa. 


Hrafn svarar ok kvað þetta: 


Veitat greppr hvárr greppa | gagnsælli hlýtr fagna, 
hér er bensigðum brugðit, | búin er egg í leggi; 

þat man ein ok ekkja | ung mær, þó at vit særimst, 
þorna spöng at þingi | þegns hugrekki fregna. 


Hermundr hélt skildi fyri Gunnlaug, bróður sinn, en 
Svertingr Hafr- Bjarnarson fyri Hrafn. Þrim mörkum silfrs 
skyldi sá leysa sik af hólminum, er sárr yrði. Hrafn átti 
fyrr at höggva, er á hann var skorat, ok hjó hann í skjöld 
Gunnlaugs ofanverðan, ok brast sverðit þegar sundr undir 
hjöltunum, er til var höggit af miklu afli. Blóðrefillinn 
braut upp af skildinum, ok kom á kinn Gunnlaugi, ok 
skeindist hann heldr en eigi. Þá hlupu feðr þeirra þegar 
á millum, ok margir aðrir menn. Þá mælti Gunnlaugr: 
nú kalla ek, at Hrafn sé sigraðr, er hann er slyppr. En 
ek kalla, at þú sér sigraðr, segir Hrafn, er þú ert sárr 
vorðinn.  Gunnlaugr var þá allæfr ok reiðr mjök, ok kvað 
ekki reynt vera. Illugi faðir hans kvað þá eigi skyldu reyna 

meir at sinni. Gunnlaugr svarar: þat munda ek vilja, segir 
hann, at vit Hrafn mættimst svá öðru sinni, at þú værir 
fjarri, faðir, at skilja okkr. Ok við þetta skildu þeir at 
sinni ok géngu menn heim til buða sinna. Ok annan dag 
eptir í lögréttu var þat í lög sett, at af skyldi taka hólm- 
göngur allar þaðan í frá, ok var þat gjört at ráði allra 
vitrustu manna, er við váru staddir; en þar váru allir 
þeir, er vitrastir váru á landinu; ok þessi hefir hólmganga 
síðast framin verit á Íslandi, er þeir Hrafn ok Gunnlaugr 
börðust. Ok einn morgin, er þeir bræðr Hermundr ok 
Gunnlaugr géngu til Öxarár at þvá sér, þá géngu öðru- 
megin at ánni konur margar, ok var þar Helga hin fagra 
í því liði. Þá mælti Hermundr: sér þú Helgu, vinkonu 
þina, hér fyri handan ána? Gunnlaugr svarar: sé ek 
hana víst, ok þá kvað Gunnlaugr vísu þessa: 


Alin var rýgr at rógi, | runnr olli því gunnar, 
lág var ek auðs at eiga | óðgjarn, fíra börnum; 
nú er svánmærar síðan, | svört augu mér bauga, 
lands til læsi gunnar | lítil þörf at líta. 


Síðan géngu þeir yfir ána, ok töluðu þau Helga ok 
Gunnlaugr um stund. Ok er þeir géngu austr yfir ána, 
þá stóð Helga ok starði á Gunnlaug lengi eptir. Gunn- 
laugr leit þá aptr yfir ána, ok kvað vísu þessa: 


Brámáni skein brúna | brims af ljósum himni 
Hristar hörvi glæstar | haukfrán á mik lauka; 
en sá geisli sýslar | síðan gullmens fríðar 
hvarma tungls ok hringa | Hlínar óþurft mína. 


Ok eptir þetta umliðit riðu menn heim af þinginu, 
ok var Gunnlaugr heima á Gilsbakka. Ok einn morgin 
er hann vaknaði, þá váru allir menn upp risnir, nema 
hann lá. Hann hvíldi í lekrekkju innar af seti. Þá géngu Í 
skálann XIT menn, allir alvápnaðir, ok var þar kominn 

Hrafn Önundarson. Gunnlaugr spratt upp þegar, ok gat 
fengit vápn sín. Þá mælti Hrafn: við engu skal þér hætt 
vera, segir hann, en þat er eyrindi mitt hingat, at þú 
skalt nú heyra: þú bautt mér hólmgöngu í sumar á al- 
þingi, ok þótti þér sú ekki reynd verða; nú vil ek þér 
bjóða, at við farim báðir á brott af Íslandi, ok utan í 
sumar, ok gangim á hólm í Noregi; þar munu eigi frændr 
okkrir fyri standa. Gunnlaugr svarar: mæl drengja heil- 
astr! ok þenna kost vil ek gjarna þiggja, ok er hér at 
þiggja, Hrafn, segir hann, þann greiða, sem þú vill. 
Hrafn svarar: þat er vel boðit, en ríða munu vér fyrst at 
sinni; ok við þetta skildu þeir. Þetta þótti frændum hvárs- 
tvegsja stórum illa, ok féngu þó ekki atgjört fyri ákafa 
þeirra sjálfra; enda varð þat fram at koma sem til dró. 

12. Nú er at segja frá Hrafni, at hann bjó skip sitt 
í Leiruvágum. Tveir menn eru þeir nefndir, er fóru 
með Hrafni, systursynir Önundar, föður hans; hét annarr 
Grímr, en annarr Ólafr ok váru báðir gildir menn. Öll- 
um frændum Hrafns þótti mikill svipr, er hann fór í 
brott; en hann sagði svá: kvaðst því Gunnlaug á hólm 
skorat hafa, at hann kvaðst engar nytjar hafa Helgu, 
ok kvað annanhvárn verða at hníga fyri öðrum. Síðan 
sigldi Hrafn í haf, er þeim gaf byr, ok kvámu skipi sínu 
í Þrándheim, ok var þar of vetrinn, ok frétti ekki til 
Gunnlaugs á þeim vetri, ok þar beið hann Gunnlaugs um 
sumarit; ok enn annan vetr var hann í Þrándheimi, þar 
sem heitir í Lifangri. 

Gunnlaugr ormstunga réðst til skips með Hallfreði 
vandræðaskáldi norðr á Sléttu, ok urðu þeir síðbúnir 
mjök ok sigldu þeir í haf þegar byr gaf, ok kvámu við 
Orkneyjar litlu fyri vetr. Sigurðr jarl Hlöðversson réð þá 
fyri eyjunum, ok fór Gunnlaugr til hans ok var þar um 
vetrinn, ok virði jarl hann vel. Ok um várit bjóst jarl í 
hernað; Gunnlaugr bjóst til ferðar með hánum, ok herjuðu 

um sumarit víða um Suðreyjar ok Skotlandsfjörðu ok áttu 
margar orrostur ok reyndist Gunnlaugr hinn hraustasti ok 
hinn vaskasti drengr, ok hinn harðasti karlmaðr, hvar sein 
þeir kvámu. Sigurðr jarl snérist snemmendis sumars aptr, 
en Gunnlaugr sté þá á skip með kaupmönnum, þeim er 
sigldu til Noregs ok skildu þeir Sigurðr jarl með mikilli 
vináttu.  Gunnlaugr fór norðr til Þrándheims á Hlaðir, á 
fund Eireks jarls, ok var þar öndverðan vetr, ok tók jarl 
vel við hánum ok bauð hánum með sér at vera, ok þat 
þekktist hann. Frétt hafði jarl áðr viðrskipti þeirra Hrafns, 
svá sem var, ok sagði Gunnlaugi, at hann legði bann fyri, 
at þeir berðist þar í hans ríki. Gunnlaugr kvað hann 
slíku ráða mundu; ok var Gunnlaugr þar um vetrinn, ok 
jafnan fálátr. Ok um várit einn dag gékk Gunnlaugr úti, 
ok Þorkell frændi hans með hánum; þeir géngu í brott 
frá bænum, ok á völlum fyri þeim var mannhringr, ok í 
hringinum innan váru Il menn með vápnum, ok skylmdust; 
var þar annarr nefndr Hrafn, en annarr Gunnlaugr. Þeir 
mæltu, er hjá stóðu, at Íslendingar hyggi smátt, ok væri 
seinir til at muna orð sín. Gunnlaugr fann, at hér fylgði 
mikit háð, ok hér var mikit spott at dregit, ok gékk 
Gunnlaugr í brott þegjandi. Ok litlu síðar eptir þetta segir 
Gunnlaugr jarli, at hann kveðst eigi lengr nenna at þola 
háð ok spott hirðmanna hans um mál þeirra Hrafns ok 
beiddi jarl fá sér leiðtoga inn í Lifangr. Jarli var sagt 
áðr, at Hrafn var í brottu or Lifangri ok farinn austr til 
Svíþjóðar, ok því gaf hann Gunnlaugi orlof at fara ok fékk 
hánum leiðtoga tvá til ferðarinnar. 

Nú ferr Gunnlaugr af Hlöðum við sjaunda mann inn 
Í Lifangr; ok þann morgin hafði Hrafn farit þaðan með 
fimta mann, er Gunnlaugr kvam þar um kveldit. Þaðan fór 
Gunnlaugr í Veradal, ok kom þar at kveldi jafnan sem 
Hrafn hafði áðr verit um náttina. Gunnlaugr ferr til þess 
er hann kom á efsta bæ í dalnum, er á Súlu hét, ok 

hafði Hrafn þaðan farit um morgininn. Gunnlaugr dvaldi 
þá ekki ferðina ok fór þegar um náttina; ok um morgin- 
inn í sólarroð þá sá hvárir aðra. Hrafn var þar kominn 
sem váru völn tvau ok á meðal vatnanna váru vellir 
sléttir; þat heita Gleipnisvellir; en fram í vatnit annat 
gékk nes lítit, er heitir Dinganes. Þar námu þeir Hrafn 
við í nesinu ok váru fimm saman; þeir váru þar með 
Hrafni frændr hans, Grímr ok Ólafr. Ok er þeir mættust, 
þá mælti Gunnlaugr: þat er nú vel, er vit höfum fundizt; 
Hrafn kvaðst þat ekki lasta mundu; ok er nú kostr hvárr 
er þú vill, segir Hrafn. at vér berimst allir eðr vit tveir, 
ok sé jafnmargir hvárir. Gunnlaugi kveðst vel líka, hvárt 
at heldr er. Þá mæltu þeir frændr Hrafns, Grímr ok 
Ólafr: kváðust eigi vilja standa hjá, er þeir berðist; svá 
mælti ok Þorkell svarti, frændi Gunnlaugs. Þá mælti 
Gunnlaugr við leiðtogana jarls: þit skulut sitja hjá ok 
veita hvárigum, ok vera til frásagnar wm fund várn; ok 
svá görðu þeir. 

Síðan géngust þeir at, ok börðust frækniliga allir. 
Þeir Grímr ok Ólafr géngu báðir í mót Gunnlaugi einum, 
ok lauk svá þeirra viðskipti, at hann drap þá báða, en 
hann varð ekki sárr. Þetta sannar Þórðr Kolbeinsson í 
kvæði því, er hann orti um Gunnlaug ormstungu: 

Hlóð, áðr Hrafni næði, | hugreifum Óleifi 

Göndlar þeys ok Grími | Gunnlaugr með hjör þunnum; 
hann varð hvatra manna, | hugmóðr drifinn blóði 
ullr réð ýta falli | undviggs, bani þriggja. 

Þeir Hrafn sóttust meðan ok Þorkell svarti, frændi 
Gunnlaugs, ok féll Þorkell fyri Hrafni ok lét líf siit; ok 
allif féllu förunautar þeirra at lyktum. Ok þá börðust 
þeir tveir með stórum höggum ok öruggum atgangi, er 
hvárr veilti öðrum, ok sóttust einart í ákafa. Gunnlaugr 
hafði þá sverðit Aðalráðsnaut, ok var þat hit bezta vápn. 
Gunnlaugr hjó þá um síðir til Hrafns mikit högg með 

sverðinu, ok undan Hrafni fótinn; Hrafn féll þó eigi at 
heldr, ok hnekkti þá at stofni einum, ok studdi þar á 
stúfinum. Þá mælti Gunnlaugr: nú ertu úvígr, segir hann, 
ok vil ek eigi lengr berjast við þik, örkumlaðan mann. 
5 Hrafn svarar: svá er þat, segir hann, at mjök hefir á 
leikizt minn hluta, en þó mundi mér enn vel duga, ef ek 
fénga at drekka nökkut. Gunnlaugr svarar: svik mik þá 
ei, segir hann, ef ek færa þér vatn í hjálmi mínum. 
Hrafn svarar: ei mun ek svíkja þik, segir hann. Síðan 
10 gékk Gunnlaugr til lækjar eins ok sótti í hjálminum, ok 
færði Hrafni; en hann seildist í mót hinni vinstri hendinni, 
en hjó í höfuð Gunnlaugi með sverðinu hinni hægri hendi, 
ok varð þat allmikit sár. Þá mælti Gunnlaugr: illa sveiktu 
mik nú ok údrengiliga fór þér, þar sem ek trúða þér. 
15 Hrafn svarar: satt er þat, segir hann; en þat gékk mér 
til þess, at ek ann þér eigi faðmlagsins Helgu hinnar 
fögru. Ok þá börðust þeir enn í ákafa; en svá lauk at 
lyktum, at Gunnlaugr bar af Hrafni, ok lét Hrafn þar lif 
sitt. Þá géngn fram leiðtogar jarlsins, ok bundu höfuð- 
20 sárit Gunnlaugs; hann sat þá meðan ok kvað þá vísu þessa: 


. 


Oss gékk mætr á móti | mótrunnr í dyn spjóta 
hríð gjörfandi hjörva | Hrafn framliga jafnan; 
hér varð mörg í morgin | málmflaug um Gunnlaugi 
her gerðandi á hörðu | hringþollr! nesi Dinga. 


25 “ Síðan bjuggu þeir um dauða menn, ok færðu Gunn- 
*laug á hest sinn eptir þat, ok kómust með hann alt ofan 
í Lifangr; ok þar lá hann þrjár nætr ok fékk alla þjónustu 
af presti, ok andaðist síðan, ok var þar jarðaðr at kirkju. 
Öllum þótti mikill skaði at um hvárntveggja þeirra, Gunnlaug 

30 ok Hrafn, með þeim atburðum sem varð um líflát þeirra. 
13. Ok um sumarit áðr þessi tíðindi spurðust út 

hegat til Íslands, þá dreymdi Illuga svarta, ok var hann 
þá heima á Gilsbakka: hánum þótti Gunnlaugr at sér koma 

i svefninum, ok var blóðugr mjök, ok kvað vísu þessa 
fyri hánum í svefninum. Illugi mundi vísuna er hann 
vaknaði, ok kvað síðan fyri öðrum: 

Vissa ek Hrafn, en Hrafni | hvöss kom egg í leggi, 

hjaltugguðum höggva | hrynfiski mik brynju; 

þá er hræskæri hlýra | hlaut fen ari benja, 

klauf gunnspjóti Gunnar | Gunnlaugs höfuð nunna. 

Sá atburðr varð suðr at Mosfelli hina sömu nátt, at 
Önund dreymdi at Hrafn kvæmi at hánum ok var allr al- 
blóðugr; hann kvað vísu þessa: 

Roðit sverð, en sverða | sverðrögnir mik gerði, 
váru reynd í röndum | randgálkn fyri ver handan; 
blóðug hygg ek í blóði | blóðgögl of skör stóðu, 
sárfíkinn hlaut sára | sárgammr en á þramma. 


Ok um sumarit annat eptir á alþingi mælti Hlugi svarti 
til Önundar at lögbergi: hverju viltu bæta mér son minn, 
sagði hann, er Hrafn, son þinn, sveik hann í trygðum? 
Önundr svarar: fjarkominn þykkist ek til þess, sagði hann, 
at bæta hann, svá sárt sem ek hélt á þeirra fundi; man 
ek ok engra bóta beiða þik fyri minn son. Illugi svarar: 
kenna skal þá nakkvarr at skauti þinn frændi eðr þinna 
ættmanna. Ok eptir þingit um sumarit var Illugi jafnan 
dapr mjök. 

Þat var sagt um haustit, at Ilugi reið heiman af 
Gilsbakka með XXX manna; ok kvam til Mosfells snemma 
morgins. Önundr kvamst í kirkju ok synir hans, en Illugi 
tók frændr hans Il, hét annarr Björn, en annarr Þorgrímr; 
hann lét drepa Bjórn, en fóthöggva Þorgrím. Reið Hlugi 
heim eptir þat ok varð þessa engi rétting af Önundi. 
Hermundr IHlugason undi lítt eptir Gunnlaug, bróður sinn, 
ok þótti ekki hans hefnt at heldr, þótt þetta væri atgjört. 
Maðr hét Hrafn ok var bróðurson Önundar at Mosfelli; 
hann var farmaðr mikill ok átti skip, er uppi stóð í 

Hrútafirði. Ok um várit reið Hermundr Illugason heiman 
einn samt ok norðr Holtavörðuheiði, ok svá til Hrútafjarðar, 
ok út á Borðeyri til skips kaupmannana; kaupmenn váru 
þá búnir mjök. Hrafn stýrimaðr var á landi ok mart 
manna hjá bánum; Hermundr reið at hánum; ok lagði í 
gegnum hann spjótinu ok reið þegar í brott; en þeim varð 
öllum bilt, félögum Hrafns, við Hermund. Engar kvámu 
bætr fyri víg þetta. Ok með þessu skilr skipti þeirra 
Illuga svarta ok Önundar at Mosfelli. 

Þorsteinn Egilsson gipti Helgu, dóttur sína, er stundir 
liðu fram, þeim manni er Þorkell hét ok var Hallkelsson; 
hann bjó út í Hraundal; ok fór Helga til bús með hánum 
ok varð hánum lítt unnandi, þvíat hon verðr aldri afhuga 
Gunnlaugi, þótt hann væri dauðr; en Þorkell var þó vaskr 
maðr at sér ok auðigr at fé ok skáld gott. Þau áttu börn 
saman, ekki allfá; Þórarinn hét son þeirra ok Þorsteinn, 
ok enn fleiri börn áttu þau. Þat var helzt gaman Helgu 
at hon rekti skikkjuna Gunnlaugsnaut ok horíði þar á 
löngum. Ok eitt sinn kom þar sótt mikil á bæ þeirra 
Þorkels ok Helgu ok krömdust margir lengi. Helga tók 
þá ok þyngð ok lá þó eigi. Ok einn laugar-aptan sat 
Helga í eldaskála ok hneigði höfuð í kné Þorkatli bónda 
sinum ok lét senda eptir skikkjunni Gunnlaugsnaut. Ok 
er skikkjan kvam til hennar, þá settist hon upp ok rakti 
skikkjuna fyri sér ok horfði á um stund; ok síðan hné 
hon aptr í fang bónda sínum ok var þá örend. Þorkell 
kvað þá vísu þessa: 

Lagða ek orms at armi | armgóða mér tróðu, 

guð brá leyðrar lífi, | líns andaða mína; 

þó er beiðendum bíða | bliks þungara miklu. 

Helga var til kirkju færð, en Þorkell bjó þar eptir, 
ok þótti öllum mikit fráfall Helgu, sem ván var at. Ok 
lýkr þar nú sögunni. — 

At sumri fór Hallfreðr út til Íslands ok kom skipi 
sínu í Leiruvág fyrir sunnan land. Þá bjó Önundr at 
Mosfelli. Hallfreðr átti at hálfa mörk silfrs húskarli Önundar, 
ok svaraði heldr harðliga. Kom húskarlinn heim oh sagði 
sin vandræði. Hrafn kvað slíks ván, at hann mundi lægra 5 
hlut bera í þeirra skiptum. Ok um morguninn eptir reið 
Hrafn til skips ok ætlaði at höggva strengina ok stöðva 
brottferð þeirra Hallfreðar. Síðan áttu menn hlut í at 
sætta þá ok var goldit hálfu meira en húskarl átti ok 
skildu at því. Annat sumar eptir áttu þeir Hallfreðr ok 10 
Gunnlaugr ormstunga ferð saman ok kómu á Melrakka- 
sléttu; þá hafði Hrafn fengit Helgu. Hallfreðr sagði Gunn- 
laugi hversu hánum hafði vegnat við Hrafn. Hallfreðr var 
lengstum í ferðum ok undi sér engu eptir fall Ólafs kon- 
ungs. Hann fór til Svíþjóðar at vitja Auðgils sonar síns 15 
ok fjár síns, hann ætlaði þar at festast; þá var Hallfreðr 
nærr fertugum manni, er hann ætlaði til Íslands at sækja 
fé sitt.  Hallfreðr son hans var þá með hánum; þeir höfðu 
- útivist harða. Hallfreðr jós at sínum hlut ok var þó sjúkr 
mjök, ok einn dag er hann gékk frá austri settist hann 20 
niðr á ásinn, ok í því laust áfall hann niðr í skipit ok 
ásinn ofan á hann. Þá mælti Þorvaldr: er þér bróðir erb- 
itt við orðit?  Hallfreðr kvað vísu: 


Hnauð við hjarta ok síðu | hreggblásnum mér ási, 

svá: hefir yðr at öðru | áfall tekit varla; 25 
- marr hnauð mínum knerri | mjök er ek vátr of látinn 

muna úrþægin eira | aldan sínu skaldi. 

Þeir þóttust sjá sótt á hánum ok leiddu hann aptr eptir 
skipinu, ok bjuggu um hann, ok spurðu hversu hánum 
segði hugr um sik. Hann kvað vísu: 


Sprund mun hvítri hendi | hördúks um brá mjúka 
fljóð gat fremdar æði | fjölerrin mjök þerra: 

ef dauðan mik meiðar | morðveggs skulu leggja, 
áðr var ek ungu fljóði, | út um borð, at sútum. 


Þá sá þeir konu ganga eptir skipinu, hon var mikil ok í 
brynju; hon gékk á bylgjum sem á landi. MHallfreðr leit 
til ok sá at þar var fylgjukona hans. Hallfreðr mælti: í 
sundr segi ek öllu við þik. Hon mælti: viltu, Þorvaldr, 
taka við mér? Hann kvaðst eigi vilja. Þá mælti Hallfreðr 
ungi: ek vil taka við þér. Síðan hvarf hon. Þá mælti Hall- 
freðr: þér, son minn, vil ek gefa sverðit konungsnaut, en 
aðra gripi skal leggja í kistu hjá mér, ef ek öndumst. 
Litlu síðarr andaðist hann, ok var í kistu lagðr ok gripir 
hans með hánum, skikkja, hjálmr ok hringr ok skotit síðan 
fyrir borð öllu saman. Kistan kom í Eyna helgu í Suðr- 
eyjum ok fundu sveinar ábóta; þeir brutu upp kistuna ok 
stálu féinu en söktu líkinu í fen mikit. Ábóta dreymdi 
þegar um náttina at Ólafr konungr kæmi at hánum, hann 
var reiðuligr ok kvað hann illa sveina eiga, hafa þeir brotit 
skip skálds míns. ok stolit fé hans en bundit stein við 
háls hánum; nú haf þú sannar sögur af þeim ella munu 
yðr henda hver undr. (Síðan) váru sveinar teknir ok géngu 
þeir við ok var þeim gefit frelsi. Lík Hallfreðar var flutt til 
kirkju ok var grafit virðuliga; kalekr var gjörr af hringinum, 
en altarisklæði af skikkjunni, en kertastikur or hjálminum. 
Þeir Þorvaldr tóku land ok fóru á Óttarsstaði ok váru þar um 
vetrinn. Þorvaldr fór utan um sumarit, en Hallfreðr gerði bú 
á Óttarsstöðum; hann var kallaðr vandræðaskáld, hann var 
mikilmenni ok gæfumaðr, er mart manna frá hánum komit. 
Lýkr þar at segja frá Hallfreði, 

„2. hverfingunni ok váru þau drepin bæði. Þetta 
sumar ætlaði Þorsteinn utan með Þorleifi ok váru búnir 
fyrir þing; þá var umrætt hverjum hann mundi fá í hendr 
goðorð sitt. Þorsteinn svarar: verit mundi þat hafa, at 
ek munda eigi leitat hafa víða ef Þórhaddr væri jafnnær, 
en nú veit ek eigi at þessum málavöxtum sem nú eru; 
hefir hann ok flesta hluti til, bæði vit ok harðfengi, er 
nú fæð með okkr. Svá er sem mælt er, at ferr orð er um 
munn líðr, ok koma þessi orð til Þórhadds; hann ferr 
þegar á fund Þorsteins ok mælti: vel gezt mér at orðum 
þeim, sem ek hefi spurt, ok gerum svá vel ok setjum 
niðr fæð þá, sem á hefir verit með okkr, en tökum upp 
nýtt vinfengi, ok ef þér sýnist þat ráð, at ek taka við 
goðorði þínu, þá skal ek boðinn ok búinn til þess starfs 
sem þú vilt mik til nýta. Þorsteinn kvað þetta vel mælt, 
ok tók Þórhaddr við goðorðinu á þingi, ok skildu með 
vináttu. Fór Þorsteinn utan ok kom við Orkneyjar; þá 
réð fyrir eyjunum Sigurðr jarl Hlöðversson, hann fagnaði 
vel Þorsteini ok bauð hánum til sín, ok hann var með 
jarlinum of vetrinn vel metinn. Ok er váraði, þá spurði 
jarl Þorstein hvárt hann vildi fara með hánum í hernað, 
eðr vildi hann eptir vera. Þorsteinn kaus at fara, ok var 
stafnbúi á skipi jarls, ok var enn hraustasti maðr á skipi, 
sem -hann væri vanr því starfi. Þorsteinn var maðr ráð- 
ugr ok vitr ok frækn, ok bað jarl hann lengi með sér 
vera, síðan hann kannaðist við ætt hans, ok hann vissi 
frændsemi þeirra í milli; þvíat Þórey Özurardóttir var 
móðir Halls á Síðu, en Özurr var son Hrollaugs Rögnvalds- 

sonar af Mæri. Torf-Einarr jarl var son Rögnvalds jarls af 
Mæri, en faðir Þorfinns jarls hausakljúfs, fóður Hlöðvers 
jarls, föður Sigurðar jarls. En Sigurðr jarl herjaði víða 
um sumarit um Skotland, ok frýði engi maðr Þorsteini 
framgöngu ok hugar; flutti þetta hvárttveggja fram mál 
Þorsteins, ætt hans ok hraustleiki. Jarl drap mart úþjóða 
fólk, en sumt flýði undan á skóga, ok fór jarl víða um 
Vestrlönd ok brendu. Síð um haustit fór hann heim il 
Orkneyja ok hafði þá kyrrsetu HL mánuði, ok gaf þá vin- 
um sínum góðar gjafir. Jarl mælti þá við Þorstein: góða 
fylgð hefir þú mér veitta ok drengiliga, ok þigg af mér 
öxi gullrekna, hana samir þér at bera. Þorsteinn þakkar 
jarli, því þat var en mesta gersemi. Þetta haust kom 
Brennu-Flosi til Orkneyja ok hans menn ok fóru skipti 
þeirra Sigurðar jarls sem segir í Njáls sögu. 

2. Þenna vetr bjóst Sigurðr jarl til Írlands, ok þá 
barðist hann við Brján konung, ok hefir sú orrosta frægst 
verit fyrir vestan haf, bæði af fjölmenni ok stórtíðindum 
þeim sem þar urðu; ok er jarl bjóst heiman, spurði hann 
Þorstein, hvárt hann vildi fara. Þorsteinn kvað sér eigi 
annat sama en fara ok fylgja hánum í háskanum, er oss 
þikkir gott at hafa hóglifi með yðr í friðinum. Jarl þakk- 
aði hánum orð sín. Þeir fóru síðan til Írlands ok börðust 
við Brján konung, ok urðu þar mörg tíðindi í senn, sem 
segir Í sögu hans; þar féllu Ill merkismenn Sigurðar jarls, 
ok þá bað jarl Þorstein bera merkit; þá mælti Þorsteinn: 
ber sjálfr krák þinn, jarl. Þá mælti einn maðr: rétt gerir 
þú Þorsteinn, þvíat af því hefi ek mist IL sonu mína. 
Jarl tók merkit af stönginni ok lét koma milli klæða sér, 
ok barðist þá alldjarfliga, ok litlu síðarr heyrðu (menn) 
mælt í loptinu: ef Sigurðr jarl vill sigr hafa, þá sæki 
hann á Dumazbakka með lið sitt. Þat.... fylgði jafnan 
jarli ok svá var þá. Þar féll jarl í þeirri atlögu ok mart 
lið með hánum; ok í þessu drap Bróðir Brján konung, en 

Óspakr bróðir hans tók hann ok hleypti út þörmunum, ok 
leiddu hann of eik eina ok dó hann svá. Þá urðu mörg 
tíðindi senn í mannalátum. Þorsteinn ok þeir nökkurir 
saman námu stað við skóginn. Þá mælti einn maðr: hví 
flýr þú eigi, Þorsteinn? Hann svarar: þvíat ek tek eigi 
heim í kveld þó at ek flýja. Þorsteini váru grið gefin, ok 
fór hann aptr til Orkneyja ok „þaðan til Noregs, ok kom 
til hirðar Magnúss konungs Ólafssonar, ok gerðist hans 
hirðmaðr, ok var úlíkr þeim er heima spyrja tíðindin at 
búum sínum; hann var með mörgum ríkum mönnum ok 
vel virðr, ok þótti enn mesti ágætismaðr; hann var ok enn 
mesti rausnarmaðr í búi, ok vel mátti bær hans jafnást 
við ríkra manna herbergi. Þorsteinn var vinhallr ok glaðr 
ok lítillátr, vitr ok þolinmóðr, djúpsær ok langrækr, en 
grimmr mótgerðarmönnum sínum, góðr við ölmusur ok 
alla þá er hans þurftu, en ina stærri menn bar hann opt 
ofríki þá er hann var hér á landi. Uppruni hans var 
merkiligr; hann fékk sér ok góða mægð ok traust þeirra 
Vápnfirðinga. En er hann hafði III vetr utan verit ok var 
orðinn frægr mjök, þá fór hann út higat. Þá var Þor- 
steinn tvítugr er hann var í Brjáns-orrostu; hann kom út 
í Fjörðum austr fyrir leið of haustit, ok fór heim til bús 
síns, ok urðu hánum fegnir frændr hans ok vinir ok allir 
hans þingmenn. En meðan Þorsteinn var utan, þá hélt 
Þórhaddr vel þingmenn hans, þarmeð fékk hann mikit af 
fé Hauks, ok et fyrsta sumar er hann tók fjárheimtuna, 
var hánum goldinn ketill mikill ok góðr, ok er þeir fundust 
um skiptin, urðu þeir vel á sáttir, þar til er ketillinn 
kom upp. Þá mælti Þórhaddr: þenna grip vil ek hafa 
til míns bús, en þú haf annat fé í móti. Haukr kveðst 
eigi missa mega, ok kvað hann þó mega vel við una, er 
hánum var gefit alt ok eigi sannligt í mót at mæla, at 
hann hefði. Þórhaddr kvað svá vera, en lét þó fleirum 
mönnum nauðsyn til kalla en hánum einum; reið hann í 

brott; þá kom Guðleif at í því ok mælti: eigi mundir þú á 
katlinum hafa haldit ef ek hefða ráðit, ok mun þat illa gefast 
við ofsa föður míns, ok ríði eptir hánum, ok biði hann 
hafa ketilinn. Haukr mælti: engi þörf er þess ok mun 
heimt annat ef annat er veitt. Hon mælti: eigi vilda ek 
hætta til orráða föður míns ok kauptu heldr þér annan ketil. 
Þá var riðit til fundar við Þórhadd ok boðinn hánum ket- 
illinn. Hitt er ráð, segir hann, at Haukr hafi ketil, en 
vér munum fara með váru máli sem oss líkar. Haukr 
spyrr þetta ok þótti hánum vel. Guðleif kvað illa mundu 
afleiða; ok et næsta haust lét Þórhaddr reka af fjalli yxn V, 
er Haukr átti, ok XXK geldinga ok lét drepa ok mælti, 
at svá skyldi segja Hauki at þetta væri nökkurr hlutr af 
ketilverðinu. Hauki þótti úsæmiliga til sín gert, en mátti 
eigi at hafa meðan Þorsteinn var í brottu, ok þótti sér 
illa launat fjár tillagit. Guðleif kvað mikit atgert, en 
kveðst vilja hætta til þess, at þá væri kyrt. Vel var Þór- 
haddr til annarra manna þar um sveitir ok hugsaði rétt 
milli manna. Ók annat haust lét Þórhaddr reka fé jafn- 
mart af fjalli, þat er Haukr átti, ok drepa í bú sitt, ok 
bað enn segja Hauki at þat var nökkurr hlutr af ketils- 
verðinu. Haukr kvaðst eigi vita hvat hann ætlaði til um 
rán við sik, kvaðst sakna Þorsteins vinar síns. Nú liðu 
þau misseri, ok et þriðja haust bjóst Þórhaddr til fjall- 
göngu ok allir synir hans, ok lét þá reka af fjalli C 
geldinga ok X yxn er Haukr átti ok lét slátra í bú sitt. 
Þetta mæltist illa fyrir. Í öðru lagi hélt hann sér til ýmsa 
skulda. Haukr leitaði ráða við Guðleifu hversu með skal 
fara, hon kvað úhægt um at ráða ofbeldi hans at svá búnu; 
mun Þorsteinn brátt til koma. 

3. Þetta sumar kom Þorsteinn út sem sagt var ok leið 
framan til leiðar, ok ríðr Þorsteinn með marga menn til 
leiðar. Þar kom Þórhaddr ok fjölmenni mikit, ok ræddu 
menr um mál sín ok heraðsstjórn; kvaðst Þorsteinn spurt 

hafa, at Þórhaddr hefði vel fylgt fyrir utan mál Hauks, þat 
kvað hann únýtt standa svá búit.  Þórhaddr kvað þá 
mága mundu á þat sættast sjálfa, en kvað þó fleirum hafa 
gagn at orðit. Þorsteinn kvað þat makligt at hvárr réði 
sínu, nú mun ok vel fundit, at ek taka við goðorði mínu. 
Þórhaddr svarar: þetta skyldir þú fyrri talat hafa en lögskil 
færi fram, en nú samir betr at selja goðorð af hendi 
á várþingi áðr lögskil fara fram, enda þarftu eigi goð- 
orð í vetr. Þorsteinn reiddist mjök, er hann náði eigi 
goðorðinu, ok skildu við þat, ok leið sumarit ok vetrinn, 
ok leið at várþingi, ok áðr Þorsteinn reið heiman, mælti 
Yngvildr kona hans: eigi er makliga með ykkr Vápnfirð- 
ingum, ef þú skalt eigi bera hærra nafn en einn bóndi; ok 
er þeir Þorsteinn nálgast þingit, mælti Þorsteinn: hér 
munum vér nema staðar ok bíða Þórhadds, ok eigi skulum 
vit Þórhaddr báðir koma á þetta þing, ef ek næ eigi 
goðorði mínu. Litlu síðarr kom Þórhaddr ok synir hans 
ok riðull manna. Þorsteinn spratt upp ok bað hann selja 
af höndum goðorðit ok rétta fram höndina, eða ella skul- 
um vit reyna með okkr, kvað eigi hæfa at bændr væri 
ræntir, en höfðingjar svívirðir, ok taldi mjök á hann um 
skipti þeirra Hauks, ok kvað hann eigi Hauk svívirða, 
heldr ok dóttur sína. Þórhaddr kvað hann djarfan, heldr 
er sannara at meiri svívirðing gerir þú Hauki er þú gengr 
í sömu sæng hjá konu hans, hvert sinn er þú gistir þar 
ok launar svá Hauki góðar gjafir. Þorsteinn svarar: vel 
lýgr sá, er með vitnum lýgr, ok vænti ek at eigi fáir þú 
vitni til, at ek hafa né eina manns konu tekit, er þat 
bæði at ek em vel kvæntr, enda em ek henni trúr; gjör 
nú skjótt um, at þú sel fram goðorðit, eðr annarr skal 
verri. Þórhaddr svarar: ákafr maðr ertu ok eigi mjök 
stiltr, ok muntu ná goðorði þínu þó at þú heitist eigi til, 
ok eigi gerði faðir þinn svá, þá er hann misti Ljóts 
sonar sins á alþingi, þá mælti hann þó alt vægiliga, ok 

var þat þó mannraun, en þetta engi. Nú áttu margir 
hlut í, ok tók Þorsteinn við goðorði sínu á þingi, fóru 
fram lögskil; ok at þinglausnum í þingbrekku stóð Þor- 
steinn upp ok mælti: kunnigt er mönnum um skipti þeirra 
Hauks ok Þórhadds ok ef slíku skal fram fara, þá eru 
bændr mjök forystulausir, skal ok Þórhaddr brátt vita, at 
ek em ríkari en hann, ok lýsi ek því Þórhaddr! at þér er 
ætlaðr bústaðr á þeim bæ er á Stræti heitir á Berufjarð- 
arströnd, ok skaltu á brottu verða af Rannveigarstöðum 
með alt þitt áðr hálfr mánuðr sé liðinn, ella skal ek 
færa þik á brott með engri vægð, en eigi skaltu flýja or 
heraði at mínu ráði, né synir þínir, því vér erum mak- 
ligstir Austfirðingar at hræra um ykkar vandræði; en ef 
þér farit or heraði án mínu ráði, þá skal ek verja inni- 
höfn ykkra ok segja þá upp er yðr taka. Þórhaddr kvað 
úráðamannliga til orðs tekit, ok mætti svá á standast at lítil 
gæði stæði af minni innivist, ef oss er allmjök til þröngt, 
enda hefi ek sjálfr ráðit bústað mínum hér til. Þorsteinn 
kvað nú svá vera skyldu, sem hann hafði mælt, ok skildu 
at því. Fór Þórhaddr heim ok gussaði eigi, leið svá fram 
um nökkurar stundir; mælti Þórhaddr at Þorsteinn mundi 
eigi kunna dagatal ..... höggi hans um náttina. Nú 
leið sú nátt, ok er hann ætlaði kyrru fyrir at halda, kom 
þar Þorsteiun með XV menn, ok kvaðst því einu hafa 
heitit Þórhaddi, er hann skal efna. Ok þenna morgin 
snimma kom inn smalamaðr Þórhadds ok segir hánum at 
XV menn riðu at bænum, en þú sagðir at Þorsteinn mundi 
eigi (kunna) dagatal, en mér lízt sem hann mun koma nú. 
Þórhaddr mælti: stöndum upp ok neytum vápna, mart mun 
í gerast áðr vér erum drepnir. Ok er Þorsteinn kom at 
garði, þá stigu þeir af baki, ok kvað Þorsteinn eigi skyldu 
spilla túni Hauks; géngu þeir þá til bæjar, ok var þeim 
sagt at Þórhaddr mundi inni bíða ok synir hans, en 
hurðir váru aptr. Þorsteinn gékk at dyrum ok mælti: ef 

Þórhaddr má heyra mál mitt, þá býð ek engan úfrið ef 
hann gengr út ok vill í brott fara.  Þórhaddr bað hann 
at sækja, en Þorsteinn kvaðst spara menn sína til þess at 
ganga á vápn þeirra; skulum vér bera eld at húsum, en 
bæta Hauki húsbruna. Þeir gerðu svá, ok báru eldinn 
at. Þorsteinn leyfði konum útgöngu. Nú gerðist brátt 
svæla mikil í húsum ok reykr tók at vaxa. Þá mælti 
Helgi: illr dauði þykki mér at brenna inni sem melrakkar, 
ok vil ek heldr út ganga til griða eða þola járn at öðrum 
kosti, ok svá gerði hann; ok svá sem þeir kómu út, þá 
lét Þorsteinn binda þá, en gera þeim eigi annat. Siðan 
var bú þeirra í brott fært, ok reka fé á Stræti; lét Þor- 
steinn. skipta þar öllu í helminga, ok varð svá at vera 
sem Þorsteinn vildi ok bjó Þórhaddr á Stræti; en Þor- 
steinn fór heim til Hofs; váru nú orð ger Hauki ok tók 
hann þar við fé sínu. Varð nú af nýju fjándskapr með 
Þórhaddi ok Þorsteini ok mest af Þórhaddi, er hann var 
svá mjök nauðigr; gerðist nú orðflaug mikil af Þórhaddi 
ok sonum hans til Þorsteins, ok váru þeir enir mestu 
fársmenn í orðum. Einn aptan kom þar maðr til gistingar 
sá er Grímkell hét, hann var flökkunarmaðr ok hrópstunga 
mikil. Þórhaddr gerði sér tíðhjalat við hann, ok dvaldist 
hann þar um hríð. Þórhaddr kaupir at hánum, at hann 
skal fara á vestanvert land ok bera þar upp rógmæli um 
Þorstein Hallsson, með því móti at Þorsteinn væri kona 
ena níunda hverja nátt, ok átti þá viðskipti við karlmenn, 
ok yfir þessa flugu gein Grímkell; ok fór yfir landit vestr 
ok hrópaði Þorstein, ok fór síðan svá vestan yfir róg- 
mælit. Þetta fór svá at rógmælit kom nær í hvers manns 
hús, ok lögðu úvinir Þorsteins á hann úvirðing mikla hér 
fyrir, en vinir hans hörmuðu. Kolr bróðir hans gékk 
fyrst í berhögg við hann um þetta mál, var hann þá á 
vist með hánum ok hafði komit út um sumarit. Kolr 
mælti eitthvert sinn við Þorstein: finnr þú nökkut til, 

frændi, hverr fjándskapr við þik er hafðr ok fáheyrð ok 
undarlig upplostning; eru ok því vinir þínir færri við þík 
en verit hafa, en sumir gera glott at, er ok þetta mál 
sett með miklum fjándskap, ok látit sem vestan sé at komit, 
en ek hygg at nær þér mun boðinn upp rísa ok má slíks 
eigi ofhefnt vera. Þorsteinn svarar: klækisefni eru í höfð, 
er ok líkast at illan enda eigi, ok alls fjándskapar varði 
mik annars af Þórhaddi ok sonum hans heldr en þessa. 

4. .... hét maðr, er bjó í Breiðdal at Kleif, með 
hánum var á vist sá maðr er Steinn hét ok var kallaðr 
(Drauma-) Steinn; hann réð betr drauma en aðrir menn, hann 
tefldi ok manna bezt . upp í Hlíð í Lóni. Ingj- 
aldr hét maðr, hann bjó á (Kársstöðum) ... . . (Þorkels) 
þess er bjó á Berunesi á Aðalbóli, hann var góðr 
bóndi ... dvaldist meðan at Kleif. Þórhaddr var þá kátr 
mjök ok mælti at þeir mundi tefla, því mér er sagt at þú 
teflir manna bezt, en ek hendi ok gaman at því. Steinn 
bað hann ráða. Þeir tefldu ok hafði Þórhaddr eigi við; 
hann mælti þá: eigi er ofmikit sagt af þessi íþrótt þinni 
ok munum vit nú hætta at tefla, þvíat ek á önnur eyrendi 
við þik. Steinn spurði hver þau væri.  Þórhaddr mælti: 
þat er mér sagt, at þú ráðir manna bezt drauma, ok vil 
ek þat reyna, þvíat mik hefir mart dreymt undarligt, ok 
er mér forvitni á at vita, hversu þú ræðr. Úgerla kann 
ek drauma at ráða, en eigi er þat úlíkligt at þik dreymi 
mart, þvíat þú mælir mart. Þórhaddr mælti: þat dreymdi 
mik, at ek þóttumst hlaupa með stöng upp at fjallinu frá 
Stræti ok yfir gryfjur nökkvarar ok götur, en ek þóttumst 
þar niðr koma, er heitir í Hvarfi. Steinn segir: þat ætla 
ek, at þá ráða ek rétt draum þinn, at yfirhlaup mani 
verða í ráði þínu um réttar götur, þat er þá er þú hverfr 
frá réttu ok tekr upp rangt, en þat má verða þér ljái 
þess hugar at hverfa aptr, ok em ek þar hræddr um. 
Þórhaddr mælti: lítt ræðr þú í hag mér. Steinn svarar: 

seg mér þá eina drauma, at þú vill at ek ráða eptir því 
sem ek ætla at vera muni. Sá var annarr draumr minn, 
segir Þórhaddr, at ek sá tungl II, ok fór annat at venju, 
en annat var í fjalli at húsbaki, ok þóttumst ek taka þat ok 
eta, ok þóttumst ek leifa af lítinn mána ok hirða í pússi 
mínum. Steinn mælti: undarligr er draumr þinn, en sjá 
þykkjumst ek hvat hann er, þar hefir þú etit heims undr, 
ok merkir þat glæpyrði þín, þau er fram fara af munni 
þínum, ok munu enn eigi öll mælt, þau sem þú hirðir í 
hjarta þínu, er þú hirðir sumt af tunglinu.  Þórhaddr 
mælti: eigi er munligt um þat er mik má henda, enda 
má vera at eigi sé góðs efni í. Sá var enn III. draumr, 
at ek þóttumst vera í smiðju ok gera spjót, en synir mínir 
blésu at, ok þótti mér aldri soðit verða til loks, en sindraði 
ávalt ór. Steinn mælti: þat eru gómaspjót yðar ok orð sem 
þér mælit ok sindrar af of alt land, ok mun yðr þykkja 
aldri fullger, ok ert þú upphafsmaðr at, en synir þínir fylgja 
því. Þórhaddr mælti: sá er enn IV. draumr minn, at ek 
þóttumst ganga í aðra smiðju ok þá brá því við, er mér þótti 
undarligt, at ek þóttumst þar finna mik fyrir. Steinn svarar: 
svá er ok, at í aðra smiðju er komit um ráð þitt, en 
verit hefir, þá er þú hafðir mannvirðing ok goðaheill, en 
nú hefir þú fjándskap margra manna, ok er eigi úlíkligt, 
at þú finnir sjálfan þik fyrir at lyktum. Þórhaddr svarar: 
sá var draumr minn enn V.at ek þóttumst ganga til sjáfar, 
þar sem var saltsviða mikil ok synir mínir með mér, ok 
þóttumst ek eta glóanda salt ok drekka sjáinn við. Steinn 
mælti: þat merkir svívirðingarorð þín. Þórhaddr mælti: 
allítt hlífir þú mér í draumaráðningunni. Steinn kvaðst 
ráða eptir því sem hann ætlaði at vera mundi. Þórhaddr 
mælti: sá er enn VI. draumr minn, at ek þóttumst ganga 
frá bæ mínum ok synir mínir með mér ok koma milli 
bjargs ok sjáfar, ok þótti mér sem boði nökkurr lysti oss 
í bjargskoru nökkura, ok þótti mér mjök þröngt at oss; 

þá þótti mér svá löng höndin. á mér, at ek þóttumst seil- 
ast upp á bjargit, ok svá komumst ek upp á, ok síðan 
tók ek á móti sonum mínum ok heimta ek þá til mín, ok 
stóðum vér þá allir saman á bjarginu. Steinn svarar: þar 
sem hendr þínar váru lengri en at hætti ok eðli, þat sýn“ 
ist í því, at langar muni verða fyrir þínar tiltekjur, ok 
draga þar eptir þér sonu þína á þat úráð, ok þar sem 
þér stóðut á bjargi, þá munu þér alla yðra björg undir 
fótum troða. Þórhaddr mælti: þenna draum ætla ek góðan. 
Steinn kvað svá ganga mundu, sem hann segir. Þórhaddr 
mælti: sá var enn VII. draumr, at ek þóttumst fara leiðar 
minnar ok fara hjástig hjá götunni ok koma á brekkur 
nökkurar á bak bænum á Stræti, en mér þótti Þorsteinn 
Halisson ganga undir niðri rétta götu. Steinn kvað þat 
auðsætt, at Þorsteinn géngi réttan stig en þú rangan í 
ykkrum skiptum, ok mun hann koma upp undir þér at 
lyktinni. Þórhaddr mælti: sá var draumr minn enn VIII. 
at mér þótti tungan svá löng í mér at ek þóttumst krækja 
henni aptr í hnakkann ok fram í munninn öðrum megin. 
Steinn svarar: þat er auðsætt, at þér mun tungan um 
höfuð vefjast í helzta lagi. Þórhaddr mælti: sá er enn IX. 
draumr minn, at ek þóttumst vera á fjalli því er Gerpir 
heitir, þat fjall er í Austfjörðum, ok þaðan sá ek um mörg 
lönd, en hvergi í nánd mér, þvíat myrkri laust yfir alt. 
Steinn mælti: þar er þú vart á fjalli því er Gerpir heitir, 
þat sýnist mér at ráð þitt var gerpiligt þá er þú vart með 
goðorð Þorsteins, ok veittir mörgum, bæði í fjártillögum 
ok málafylgjum, en nú gefr þér glámsýni, er þú hefir ilt 
ráð upp tekit, ok þú sér eigi satt um þat er hjá þér er, 
en þat sér þú glögt er fjarri þér er. Þórhaddr mælti: 
sá var enn X. draumr minn, at ek þóttumst koma á mót 
fjölment, ok þótti mér sem kastat væri í fyrirskyrtu mér 
járnum þeim sem rær heita, en enir stærri menn járnbútum 
þungum ok féllu niðr rærnar. Steinn mælti: þess get ek 


þorsTErNs saca 179 


til at sættarfundr mani lagðr með ykkr Þorsteini, ok væntir 
mik at smærri menn ok alþýða mani gott til leggja með 
þér, ok láta þik njóta þess, er þú vart þeirra formælandi, 
en enir stærri menn munu því öllu niðr slá, er þér er 
til gagns, ok virða meira fjándskaparorð þín. Þórhaddr 
mælti: sá er enn XI. draumr minn, at ek þóttumst fara 
upp eptir Breiðdal ok hafa svá mikinn faðm, at ek þótt- 
umst mega vöndla upp alt heraðit. Steinn svarar: þar 
muntu hafa alla heraðsmenn í fangi þér ok í móti þér í 
sínum ráðum. Þórhaddr svarar: sá var enn XII. draumr 
minn, at ek þóttumst fara or Breiðdal Hjarðarskarð ok 
til bæjar þess, er í PÞroti heitir, ok þótti mér, sem 
ekkja nökkur byggi þar, ok þóttumst ek drepa fótum í 
þúfu ok falla, en mér þótti Þorsteinn ríða um þvera göt- 
una Í móli mér. Steinn mælti: eigi kemr mér þat á 
úvart, at þú farir Hjarðarskarð ok drepir fótum í banaþúfu, 
ok þrotnir þar. Þórhaddr kvað eigi úlíkligt at hann yrði 
eigi langær ok hættu nú talinu. Síðan fór Þórhaddr heim. 

5. Nökkuru síðarr áttu heraðsmenn hlut í ef nökkurar 
vánir væri sátta, ok báðu Þorstein til koma, hann kvaðst 
ætla at til lítils mundi koma at tala um mál þeirra Þór- 
hadds, en ef tala skal um heraðsstjórn, þá man ek koma, 
þótt Þórhaddr sé þar ok synir hans. Þessi fundr var á 
Berunesi, kom þar Þorsteinn ok fjöldi bónda, ok létu 
fyrst talat um heraðsstjórn, hversu fara ætti, ok urðu á 
þat vel sáttir. Þá mælti Órækja Hólmsteinsson, Bersasonar, 
Özurarsonar, Brynjólfs sonar ens gamla, hann var frændi 
Þórhadds: þik kveð ek at þessu, Þorsteinn, ef nökkut 
skal mega til sætta tala með ykkr Þórhaddi, viljum vér 
þar allan hlut í eiga ok eigi til spara hvárki fé né annat; 
máttu á þat líta at þeir frændr væri þér til margs vel 
fallnir, en þetta mun þér at engri svívirðu verða, ok eigi 
mínkar höfðingskap þinn orð þeirra ferlig. Þá fylgðu at 

Þorstein af því mundu fá frama, segja Þórhadd góðan hug 
hafa á lagt at fylgja hans málum þá er hann var eigi við. 
Þá svarar Kolr, bróðir Þorsteins: undarlig er slík eptir- 
leitan fyrir hónd Þórhadds, þess manns er svá illa hefir 
fyrir sér gert ok allir þeir feðgar; ok svá svöruðu þá 
þegar margir til frændr Þorsteins ok vinir. Þá mælti 
Þorsteinn: eigi þarf hér mart um at tala, eigi munum vit 
Þórhaddr sættast; ok fór sættarfundrinn sem Steinn gat. 
Þórhaddr mælti: eigi skulum vér þar ok mörg orð til 
leggja, en vita skaltu þat, Þorsteinn, at ek em drauma- 
maðr mikill, ok eigi úlíkligt at brátt ræsi suma, en allir 
munu eiga nökkurn stað. Mik dreymdi þat, at hvítabjörn 
mikill fór af hafi utan ok hljóp yfir höfuð oss feðgum hér 
á Berunesi, ok rann síðan á braut með brekkum nökkurum 
löngum, en síðan sá ek at refr nökkurr skauzt or urðum 
ok banaði birninum, ok ráð þú Þorsteinn! Þorsteinn kvaðst 
eigi ráða mundu draum hans ok eigi tal eiga við hann. 
Þórhaddr svarar: ek skal þá ráða, at slíkt sem flýgr yfir 
at öðrum mönnum, þá veit ek at þú hefir þungan hug á 
mér, ok kann verða at þér verði auðit at verða minn 
skaðamaðr ok sona minna, ok er þat gott at taka dauða 
af slíkum manni sem þú ert hjá því sem af vændismanni, 
sem standa mun yfir þínum höfuðsverðum. En sá var 
annarr draumr, at mér þótti, Þorsteinn, sem vit ættim 
mat saman ok synir mínir, ok var hverjum várum deildr 
hálfr hleifr brauðs, en öllum saman suflit, ok þótti mér 
sem vér ætim vára hleifa til loks feðgar, en Þorsteinn 
hefði etit brauðsuflit alt frá oss ok hálfan sinn hleif, ok 
ráð þú Þorsteinn þenna draum. Þorsteinn spratt upp ok 
kvaðst eigi ráða mundu drauma hans. Þórhaddr kvað sér 
spárat mundu at ráða, ok skal svá vera, ok ræð ek svá, 
at vér feðgar munum brátt lúka várum lifdögum, ok 
muntu Þorsteinn nema frá oss lífsbjörgina, ok kann þó 
vera, þú eigir skamt úlifat. Ok skildu síðan fundinn, ok 

fóru menn heim ok óx ávalt úþokki með þeim. Þenna 
vetr átti Þorsteinn heimanferð norðr til Vápnafjarðar at 
hitta Skegg-Brodda, mág sinn.  Kolr, bróðir hans, fór 
með hánum ok nökkurir menn aðrir ok váru þar um hríð, 
ok váru þeir mágar jafnan á tali. Broddi leysti Þorstein 
í brott með góðum gjöfum, ok er þeir fóru norðan um 
Smjörvatnsheiði, þá hrapaði maðr þeirra fyrir brekku nökk- 
ura, ok hló Þorsteinn at ok margir menn aðrir, er mann- 
inn sakaði eigi. Þá mælti Kolr: undarligt þykki mér, 
bróðir, er þú mátt hlæja, slíkt orðtak sem Þórhaddr hefir 
mælt við þik, ok muntu aldri hefna vilja, ok beint er 
þér farit sem ólmum dýrum, er smádýrum verða at skaða, 
ok ferr flokkr þeirra víða ok fýkr fyrir vindi, ok mun ek 
hefna verða. Þorsteinn kvað eigi betr at meir væri eggjat, 
en kvaðst sjaldan setit hafa svívirðingar, ok eigi annarra 
við þurft at hefna. Kómu heim ok váru heima of vetrinn, 
en of várit öndurt fór Þorsteinn suðr at fjárfari sínu ok 
at hitta þingmenn sína. Þar var á mikil, ok kómust þeir 
þó vel yfir ok hittu Þórhadd öðrum megin, er þeir kómu 
af ánni. Hann fór með klyfjahross, ok spurði, hversu 
yfir ána væri. Þorsteinn kvað hánum úfært einum saman, 
ok skal ek fá til kná menn at fylgja þér. Þórhaddr lézt 
þat þiggja mundu, ok þótti þó undarligt, er hann veitti 
hánum þenna forbeina, ok komst Þórhaddr yfir. En er 
Þorsteinn var at spurðr, hví hann gerði þetta, þá svarar 
hann: þeir hafa fáir hlutir verit, er mér hafi meira um 
verit en at koma Þórhaddi heilum yfir ána, þvíat ek ætla 
hánum annan dauða en drukna. Þorsteinn fór heim, ok 
litlu síðar dreymdi Þorstein, at Jóreiðr móðir hans kom 
at hánum, hon var Þiðrandadóttir, en hon var þá öndut. 
Hon spurði: ætlar þú nú brátt til sættarfundar við Þór- 
hadd? Hann kvaðst eigi þat hafa í hug sér. Viltu hefna 
þá? segir hon; hann kvaðst þat hugsat hafa. Hon mælti. 
eigi þarftu þá lengr at fresta, þvíat eigi mun fyrri niðr 

falla illmælit en hefndin ferr fram, ok kvað þá vera ráð 
um daginn eptir. Tak ok öxar þínar báðar, Jarlsnaut ok 
Þiðrandanaut ok haf þá í hendi til hefndanna, er þyngri 
er í hendi, þvíat Þiðrandanautr hefir opt vel gefizt, þótt 
hon sé eigi jafnfögr sem hin. Síðan vaknar hann, ok 
þóttist sjá svipinn hennar, er hon gékk í braut. Þann 
dag var ofviðri mikit. Þorsteinn tók öxarnar ok jafnvætti 
í hendi sér ok var Þiðrandanautr þyngri, ok þótti hánum 
eigi þó þess ván. Síðan bjóst hann til ferðar, ok stigr á 
ferju; fóru til Hofshólma ok tóku þar langskip gott, ok 


reyru út or Álptafirði snimma of morgin. Þeir váru XVIII 


saman ok fóru svá norðr til (Bú)landsness. Þorsteinn var 
heldr úkátr áðr en boði féll yfir skipit hjá Æðasteini, ok 
fyldist skipit undir þeim, ok jósu þeir upp, ok gladdist 
Þorsteinn síðan, ok þótti þetta vel verða, er þeir stýrðu 
undan háskanum. Ok er Þorsteinn var heiman farinn, 
varð varr við austmaðr hans, er á vist var með hánum; 
hann hafði verit fyrr með Þórhaddi. Þat var hans tiltæki, 
at hann hljóp á fjörðinn, ok er hann kom til fjarðar- 
botnsins ok hitti menn, þá spurði hann tíðinda. Þá var 
hann svá móðr at hann fékk eigi mælt meira en þetta, 
þá féll hann niðr. Þeir Þorsteinn koma norðr undir 
Bakka á Berunesi, ok hittu sauðamann Ingjalds, ok spurði 
Þorsteinn hvat þar væri gesta. Hann mælti: mér (er) eigi 
laun á; þeir eru hér Helgi Þórhaddsson ok bræðr hans, 
Þorvarðr ok Naddr, en ek hygg at Þorhaddr sé at Þorkels 
á Berunesi ok Ásbjörn með hánum. Þorsteinn mælti: 
vel ferr þér frásögnin; ok skildust at þvi. 

6. Nú skal segja frá Þorsteini ok mönnum hans, at: 
þeir sneyru til bæjar á Kársstaði ok géngu undir húsgafl 
allir saman. Þá mælti Þorsteinn: vitu þér þann málavöxt 
um ferð vára, at ek ætla til hefnda minna harma, en ek 
vil at engi yðvarr veiti mér lið í móti Þórhaddi nema líf 
mitt liggi við, þvíat ek vilda allra þeirra bani verða; vara 

ek yðr því við, at reiði mín liggr við ef eigi er svá gert. 
Þorsteinn gékk til dyra ok kvaddi hurðar, ok kom Ingjaldr 
út ok heilsar Þorsteini; hann spurði hvat þar væri gesta. 
Ingjaldr varð fár við ok segir þó. Þorsteinn svarar: er 
eigi þat, at þeir gerist mágar þínir, synir Þórhadds, ok 
hitti dætr þínar, bið þá út koma, ef þeir vilja at vér 
talim um sættir várar; er nú eigi fjölmenni boðit. Bóndi 
kvað gott ef svá væri, at þeir sættist. Hann gerði svá, 
gékk inn ok segir þeim at Þorsteinn væri kominn úti, ok 
vildi tala við þá. Helgi kvaðst eigi vita hvárt hánum væri 
þat nökkut í hug. Þorvarðr kvaðst vilja út ganga ef Þor- 
steinn væri einn, ok gékk hann út, ok Naddr, en Helgi 
var hóti seinni; ok er þeir kómu út, bað Þorsteinn þá 
niðr setjast ok tala. Þorsteinn gékk frá, at jörfa nökkvar- 
um ok þeir eptir, ok kvað hann eigi mundu vera allskamt 
talit ok kvað því hæfa at sitja. Þorvarðr settist niðr ok 
var enn vörpuligsti maðr, ok í því er hann settist niðr, 
hjó Þorsteinn Nadd banahögg, en í því er Þorvarðr vildi 
upp standa, hjó Þorsteinn hann banahögg áðr hann kæm- 
ist á fætr. Í því kom Helgi út ok hljóp undir stein einn 
er þar var í túninu, ok varðist þaðan; hann var bæði 
mikill ok sterkr ok garpr enn mesti. Þorsteinn sótti at 
hánum, ok áttust við um hríð, en Sigurðr enn auðgi hét 
maðr, er í ferð var með Þorsteini, hann hljóp at Helga 
ok lagði til hans með sverði, en í þessu hjó Þorsteinn til 
Helga með öxi ok veitti hánum bana, en kvað Sigurð illa 
hjá sitja, en kvað við hann mesta várkunn, ok kvað engum 
öðrum skyldu hlítt hafa; en þó veitta ek hánum bana. 
Sigurðr kvaðst eigi lengr þolat hafa atgang þeirra, en .. 

„2. (Þorvaldr var) bróðir Jóreiðar, faðir Helga ok Gríms 
Droplaugarsona ... Hallkatla móðir Þorkels Geitissonar Í 
Krossavík. Óluf hét systir Halls á Síðu, hon var móðir 
Kolbeins Flosasonar, Þórðarsonar Freysgoða at Svínafelli. 
Ljótr son Halls átti Helgu dóttur Einars frá Þverá, ok var 
þeirra dóttir Guðrún, er átti Ari Þorgilsson af Reykjanesi. 
Annarr son Halls var Þorsteinn, er nú hefir verit frá sagt 
um hríð. Þriði son Halls var Egill, hann átti Þorlaugu dóttur 
Þorvalds or Ási or Hjaltadal. Þeirra dóttir var Þorgerðr, 
móðir Jóans biskups ens helga. Kolr var enn IV. son 
Halls, hann átti Álöfu dóttur Özurar frá Breiðá. Dóttir 
Halls var Gróa, er átti Teitr son Gizurar hvíta, þeirra 
son var Hallr, faðir Gizurar, föður þeirra Magnúss bisk- 
ups ok Þorvalds, föður Gizurar. Yngvildr hét dóttir Halls, 
hana átti Eyjúlfr son Guðmundar ens ríka af Möðruvöllum, 
þeirra dóttir var Þórey, móðir Sæmundar ens fróða, föður 
Lopts, föður (Jóns, föður) Sæmundar í Odda. Teitr Ísleifsson 
átti Jórunni, hennar móðir var Þórdís dóttir Þorvalds Halls- 
sonar af Síðu. Þorgerði dóttur Halls á Síðu átti Þorgrímr son 
Digr-Ketils. Gró dóttur Halls átti síðan Snorri Kálfsson, 
en eptir hann átti Gró Þorvarðr krákunef. Þórdísi dóttur 
Síðu-Halls átti Þórðr Halldórsson or Forsárskógum, ok 
lýkr svá þessi sögu, er frá Þorsteini er sögð. 


DRAUMR ÞORSTEINS SÍÐUHALLSSONAR 


Draum þenna dreymdi Þorstein son Halls á Síðu 
austr at Svínafelli áðr hann væri þar veginn: konur II 
kómu at hánum ok mæltu við hann: vaki þú Þorsteinn, 
sögðu þær. Gilli þræll þinn vill svíkja þik fyrir þat er 
þú lézt gelda hann, ok er þetta eigi lygi; láttu drepa 
hann, sögðu þær. Þá kvað ein þeirra, sú er fyrst gékk, 


30 vísu þessa ok var harmþrungin: 


þorsTErNs saGa 185 


Allskörpu hefir orpit | æfinhildr með læfi 
fyrir herðundum hurðar | heinar ægisbeini: 
gumnum stendr fyrir gamni | Gerðr með brugðnu sverði. 
Vill ei enn með öllu | eykvæn Héðins þeyjar, 
eykvæn Héðins þeyjar 5 


„ee. Þá vaknaði Þorsteinn ok lét leita þrælsins ok fanst hann 
eigi. Þá sofnaði Þorsteinn aðra nátt: þá kómu draum- 
konurnar með hina sömu sögu, ok gékk sú fyrst er áðr 
var í miðju, ok kvað sú þetta er fyrst gékk: 


Fram gékk dóms at dómi | dómspakr hinn er lög.rakti, 10 

unni guð þess er inni | óþekk skyli slekkja: 

áðr febringin féngi | fangsæl Dvalins hanga 

baldr sá er blóðs of eldi | biðkvæn und lok riðnar, 
biðkvæn und lok riðnar 


æli þinnar Þorsteinn! Þorsteinn vaknaði, ok var leitat 15 
þrælsins ok fanst hann eigi. Enu sömu tíðendi gjörðust 
ena þriðju nátt, at þær kómu enn ok váru þá grátandi 
allar; gékk sú þá fyrst er áðr hafði síðast gengit. Sú mælti 
þá: hvert skulum vér þá hverfa eptir þinn dag, Þor- 
steinn? sagði hon. Hann svarar: til Magnúss sonar míns, 20 
sagði hann. Litla stund munu vér þar mega vera, sagði 
hon ok kvað þá vísu: 


Flugvörna sitr fjörnis | fákund megin- unda 
hvöss yfir höggnum vísa | hjálma guðr at jálmi: 
þess er endr fyrir enda | andþings um sjót banda, 25 
þat mun ógurligt ægis | óx ský máni tóku, 
óx ský máni tóku 


lifit frá þér Þorsteinn! Eptir þetta lét Þorsteinn ok 
Yngvildr kona hans leita Gilla, en hann hittist eigi. Þá 
gerði á veðr ilt ok vildi bóndi eigi at þau færi á brott er 30 
veðrit var svá ilt. En ena næstu nátt eptir gékk Gilli 

þræll inn um leynidyrr er menn svófu, ok brá saxi, en 
Þorsteinn hvíldi svá at hann lagði hönd sína í höfuð sér. 
Gilli brá saxinu á barka Þorsteini, en hann spratt upp við 
ok brá sverði ok féll þegar á bak aptr ok var þá dauðr, 
en þrællinn hljóp utar í eldhúsit, ok varðist þar or horni 
einu, þvíat heimamenn Þorsteins sóttu eptir hánum. Síðan 
báru þeir föt á vápn hans, þá kastaði hann saxinu ok 
mælti: at lokum er nú komit æfi minnar. Þá mælti Yng- 
vildr: hverr réð þér þetta et illa verk at gera? Hann 
svarar: einkis manns ráð eru þetta annars en min. Þá 
var sett á kvið Gilla glóandi munnlaug. Þá mælti Gilli: 
kvelit mik ekki lengr, ella mun ek mæla þat orð, Yng- 
vildr, at uppi mun vera alla æfi í knérunni yðrum, ok 
mun á hrína. Þá spyrndi Yngvildr á munnlaugina, en 
kviðrinn Gilla sprakk af bruna. Síðan var hann færðr 
niðr um garð ok sökt í fen eitt, ok sér þess enn merki. 
Gilli þessi var son Jathguðs Gillasonar, Bjaðachssonar, 
Kjarfalssonar konungs af Írlandi ens gamla, er þar ríkti 
lengi. 


HEMINGS ÞÁTTR 


1. Þat er upphaf þessa máls, at Haraldr konungr réð 
fyrir Noregi, son Sigurðar sýr(s) ok Ástu móður Ólafs 
konungs helga.  Haraldr konungr var tuttugu vetr yfir 
Noregi. Hann hafði tvá vetr hins fjórða tigar, þá er hann 
varð konungr at Noregi. Hann átti Ellisif dóttur Jarisláfs 
konungs, hana lét hann eptir í Hólmgarði ok lézt hennar 
vitja mundu, ok lét eptir fé mikit at veði. Þat var einn 
hafrbelgr, fleginn hornaflætti, hann var fullr af skira silfri; 
ok kvað hana þann auð eignast mundu, ef hann mintist 
hennar eigi, um þat er sextán vetr væri liðnir. Hvárt 

þeirra sór öðru sinn trúnað. Þeirra dóttir var María, er 
vænst var kvenna ok mær bezt verit hefir. En þá er 
konungr var ílendr vorðinn, kvángaðist hann í annat sinn, 
ok fékk Þóru Þorbergsdóttur Árnasonar ok Ragnhildar 
Erlingsdóttur Skjálgssonar af Jaðri. Þeirra synir váru 
þeir Ólafr konungr hinn kyrri ok Magnús faðir Hákonar, 
er Steigar-Þórir fóstraði. Haraldr konungr var mikill maðr 
á vöxt ok hinn kurteisasti maðr, hann var vitr ok vel á 
máli farinn. Mart var með hánum hraustra manna. 
Nikulás Þorbergsson var með hánum, mágr hans, ok af 
hánum mest virðr, annarr íslenzkr maðr, Halldórr son 
Snorra goða, þriði Böðvarr Eldjarnsson, Arnórssonar 
kerlingarnefs, fjórði Oddr Úfeigsson frá Mel í Miðfirði, 
fimti Hjörtr Ólafsson, sétti Þórarinn Nefjúlfsson. Þessir 
váru allir mikils virðir af Haraldi konungi. Konungr var 
því vanr, at þiggja veizlur sitt misseri hvert, norðr í landi 
eða suðr, sem var gamáll Noregs-konunga siðr. Á einu 
hausti þiggr hann veizlur norðr í landi með liði sínu, sem 
nú skal framvegis frá segja. 

2. Áslákr hét bóndi. Hann bjó í ey þeirri er á 
Torgum heitir. Sú ey liggr norðarliga fyrir Noregi. Áslákr 
var spekingr mikill ok höfðingi yfir ey þeirri. Hann átti 
son, er Björn hét. Hann var hinn gjörviligasti maðr. 
Haraldr konungr sendi þá Ásláki orð þaðan, er hann var 
at veizlu, ok kvaðst vilja finna hann. Áslákr varð við 
skjótt ok fór á konungs fund ok kvaddi hann virðuliga. 
Konungr tók vel kveðju hans ok mælti: þú skalt göra mér 
veizlu með hundrað manna, ok mun ek þar sitja þrjár 
nætr. Áslákr mælti: vannfærr em ek úl þess, herra! at 
göra yðr veizlu, en gefa vil ek fé til þess at kosta fyrir 
yðr, eigi minna en þér munut upp taka at veizlunni ok 
þar á ofan velja yðr tilhlýðiligar gjafir, sem ek munda 
hafa gört, þó ek hefða veitt. Konungr spyrr: hvat berr 
til þess, at þú færist undan at gjöra mér veizluna? Ek 

þykkjumst eigi til þess híbýli hafa, segir Áslákr, at veita 
tignum mönnum. Konungr mælti: eigi munum vér þat 
láta við standa. Húsbúning hefi ek engan, segir Áslákr, 
ok undan vilda ek teljast, at þér þægit af mér veizluna. 
Konungr mælti: finn þú móti hvat þú vill, en þangat mun 
ek sækja veizluna. Þá skal ok eigi lengr undan teljast, 
segir Áslákr. En nær munut þér koma? Konungr segir: 
eigi seinna en á morgun. Áslákr bað hann gjöra sem 
hann vildi. Áslákr fór heim við svá búit, en konungr 
kemr um morguninn með hundrað manna. Áslákr gengr 
á móti konungi ok fagnar hánum afar vel, ok er þeim 
fylgt í drykkjuskála mikinn ok skipat í sæti. Skálinn var 
allr skjöldum skreyttr ok sem skrautligast innan búinn at 
öllu. Hvárt þykkir þér þik slíkt skorta, segir konungr, 
annat til veizlunnar, sem húsbúnaðinn? Þat ætla ek, 
segir Áslákr, at annat muni meir skorta, en þó hygg ek, 
at meiri muni föng veizlunnar, ef at haldi kæmi, ok hefi 
ek þó minum spýtum tjaldat ok eigi af láni til tekit. 
Konungr lætr yfir því vel. Áslákr lætr skemtunar afla, ok 
eitt ræða þar allir um, at eigi hefði þeir vildari veizlu 
þegit. Nú líðr náttin. Um morguninn eptir tíðir drekka 
þeir allir samt. Þá talast þeir við konungr ok, Áslákr. 
Konungr spyrr: Áslákr! hversu kanntu lög þau er setti 
Ólafr konungr hinn helgi Haraldsson, því þú er sagðr 
mikill lagamaðr? Af þykkjumst ek þér mikit kunna at 
segja, segir Áslákr. Hvat hefir hann þar við lagt, segir 
konungr, ef menn fóstra upp börn sín á laun? Áslákr 
segir: eigi er mér þat kunnigt, at maðr megi eigi láta 
börn sin í fóstr, þar er hann vill. Konungr mælti: önnur 
hefi ek heyrt ummæli hans en þau. Hvat hafi þér þar 
um heyrt? segir Áslákr. Þat hefi ek heyrt, at sá skal 
vera útlagi lands ok lífs. Hví skal hánum svá harðan 
stafa? segir Áslákr. Konungr mælti: eigi má hann (þann) 
til landvarnar telja með sér, er hann veit eigi at til er, 

ok eigi má hann þann ugga, er hann hefir enga vitund 
af. Eigi vil ek þar um tala, segir Áslákr, þat kemr ekki 
til mín. Hitt er mér þó sagt, segir konungr, at þú munir 
láta fóstra son þinn á laun. Hverr segir þat? segir Ás- 
lákr. Þat segir Nikulás Þorbergsson, segir konungr. Segir 
þú þat, Nikulás? segir Áslákr. Þat verðr mér bágt, at 
sigla á millum skers ok báru, segir Nikulás, með þat, er 
ek treystumst eigi til, at væna konung lygi, enda má ek 
eigi þurt af hólmi bera, at ek hali um rætt. Man ek þat, 
segir Nikulás, at ek var hér á Torgum, tíu vetra gamall, 
ok þótta ek þá engan veginn heldr en röskr; en þá áttir 
þú þann son, er Hemingr hét, ok lékumst vit barnleikum, 
ok sá ek engan hánum líkan, ok at öllu var hann krapta- 
meiri sex vetra en ek var tíu vetra, ok þá sat hann hér 
eptir, er vér fórum brott, ok síðan hefi ek ekki neitt til 
hans spurt. Nú hefi ek ekki konungi framar sagt, segir 
Nikulás. Konungr spurði: hvat er orðit af þeim manni? 
Svá er þat, segir Áslákr, son átta ek, þann er Hemingr 
hét, ok þótti mér hann mjök vænligr, en litlu síðar tók 
hann vitfirring ok senda ek hann brott af Torgum ok svá 
langt frá öðrum mönnum, at engi skyldi til hans spyrja 
ok aldrigi hefi ek forvitnazt um hann síðan ok eigi veit 
ek, hvárt hann er lífs eða látinn. Þá mælti konungr: 
eigi skaltu langan kostnað af oss hafa at sinni. Nú skál 
búa ferð vára brott, ok eigi skaltu taka við oss fyrr en 
önnur misseri í þetta mund, þá lát þú hér kominn son 
þinn Heming, hvárt sem hann stýrir meira viti eða minna; 
líka þó hann sé látinn, þá vil ek sjá bein hans, segir 
konungr. Þat er mér ekki fyrir því, segir Áslákr; með 
því þér sækit svá fast á þetta, kann ek at veita yðr þat 
sem þér biðit. 

3. Nú skilja þeir tal sitt. Ferr konungr heim ok er 
heima þau misseri, ok var enn alt kyrt í landinu. En 
önnur misseri eptir sækir konungr veizluna til Ásláks á 

Torgum.  Áslákr tók hánum vel ok virðuliga; en er nátt 
var liðin, þá talast þeir við konungr ok Áslákr. Konungr 
mælti: mantu nokkut, hverju þú hézt mér í fyrra? Ekki 
hefi ek þar um hugat, segir Áslákr. Hér mun nú kominn 
son þinn, segir konungr, er þú hefir mesta laun á dregit. 
Þar hefi ek aldrigi um hugsat, segir Áslákr, ok eigi fæ ek 
hánum hingat komit; miklu sitr hann firr. Konungr segir: 
nú skal ek eigi svá harða reiði á þik leggja, sem þú ert 
verðr, ok skulum vér burt fara af veizlunni ok vera tvá 
mánuði í brott, ok hygg ek, at þér verðit úfegnir yðrum 
hlut, ef þá er eigi Hemingr hér kominn. Áslákr segir: 
eigi þurfu þér svá stórt um þetta at tala. Mér verðr ekki 
fyrir, at láta hann vera kominn á þeirri stund, er þér 
hafit ákveðit. Öllum mönnum var auðséð reiðiþykkja á 
konungi, ok síðan skildu þeir. Konungr þiggr veizlur á 
meginlandi, þangat til at mánuðr er af vetri. Þá heldr 
konungr út á Torgir. Áslákr hefir búna veizluna fyrir, ok 
var hinn kátasti, ok aldrigi þótti þeim sæmiligri veizla 
fram hafa farit heldr en þá. Enn fréttir konungr Áslák 
um daginn: hvárt er hér nú kominn Hemingr, sem þú 
hefir lengi þrjózkazt við at láta mik sjá? Áslákr segir: 
enn hefir mér eigi í hug komit yður þráfýsi um þetta. 
Konungr mælti: eigi þurfum vér mörgum orðum við at 
talast um þetta; en segja mun ek þér ætlan mína. Send 
þú eigi eptir syni þínum, fyrr en þú vill sjálfr, en hér 
munum vér sitja, þar til er hann kemr, en ef þik þrotar 
fyrr föng, þá muntu eigi fleiri veizlur gjöra eða Björn son 
þinn. Þér munut ráða slíku, segir Áslákr, ok skilja þeir 
tal sitt at sinni. 

4. Áslákr bóndi kallar til tals við sik verkstjóra sinn, 
þann er Kálfr hét, ok tvá húskarla sína með hánum ok 
mælti: ferð hefi ek ætlat yðr. En þeir segjast vilja fara, 
hvárt sem hann vili á sjó eða landi. Á skip skulut þér 
fara, segir hann, ok róa norðr fyrir Snös ok lenda á nesi 

því er á Framnesi heitir. Þar skaltu ganga upp, Kálfr! 
ok fjórir menn með þér, en aðrir skulu gæta skips. Þér 
skulut fara upp frá bygð í skóginn. Þá verðr fyrir yðr 
stigr á mörkinni. Stigrinn er þeim mun breiðari er þér 
hafit lengr gengit. Þér munut hljóta at fara fjóra daga, 
þó at þér gangit vel snúðigt. Þá munut þér ganga um 
fram skóginn at áliðnum degi. Þá verðr fyrir yðr dalr. 
Hann er hömrum luktr ok skógi vaxinn mjök tveim megin, 
en hann þverr eigi, fyrr en fram or dalnum kemr. Þar 
mun verða fyrir yðr húsabær. Gangit þar til. Þar mun 
eigi fleira manna en karlmaðr ok kona. Þau munu frétta, 
hvaðan þér sét, en þér skulut segja hit sanna. Þau munu 
bjóða yðr allan greiða, ok þat skulut þér þekkjast ok taka 
þar hvíld. Látit snemma veita yðr umbúnað. Þér munut 
hvíla í eldaskála; en einnhverr skal halda vöku af yðar 
mönnum. Þá get ek, at maðr gangi inn í skálann, þá er 
nökkut er af nátt, vænn, mikill ok sælligr. Þar munu 
eldar upp kveiktir. Hann mun setjast við eldinn. Eigi 
dyl ek, at hann sé skapligri en ek hefi frá sagt. Þá 
skáltu standa upp ok heilsa Hemingi með nafni ok segja 
hánum kveðju mína ok bjóða hánum á minn fund, ok ef 
hann lætr úbrátt við, þá bið hann ráða sjálfan, ok seg, 
at þar liggi við lif mítt ok Bjarnar sonar míns, en meiri 
ván þykki þat, at hann fái sér forðat; en seg þú, at ek 
hyggja, at þar liggi líf hans við, ef hann kemr, en bið 
þú hann þann at taka, er hánum þykkir kostuligastr, 
Síðan biðr hann þá vel fara. Eptir þat fara þeir leiðar 
sinnar, svá sem Áslákr hafði fyrir þá lagt. Kálfr gékk á 
land ok þeir fimm saman, ok ekki varð söguligt í ferð 
þeirra, fyrr en þeir kómu til karls ok kerlingar, ok er 
þeim veittr góðr beini, er þau vissu, hvaðan þeir váru. 
Nú er þar híbýlum á leið snúit, ok fara þeir til hvílu, en 
þau sitja við eld eptir, hjónin. Þá tekr kerling til orða: 
seint verðr nú fóstra okkar heim farit í kveld. Karl mælti: 

lítit á ek fjár, en þó vilda ek gefa þat til þess, at hann 
kæmi eigi heim á þessarri viku. Hvat berr til þess, segir 
karl, at þessir menn sé eptir hánum sendir. Eigi veit ek, 
hvern veg þá mun verða, ef ek skal skilja við fóstra minn, 
segir kerling. Vel munda ek yfir láta, segir karl, ef ek 
vissa fyrir víst, at hann tæki því betra við. Þá er skamt 
at bíða, áðr en gengit er hjá úti, ok í því kemr maðr 
inn í skálann í rauðum skarlats-kyrtli ok drepit blöðunum 
undir belti sér.  Gullhlað var um höfuð hánum, ok lá 
hár hans á herðum. Engan þóttist Kálfr sét hafa jafn- 
vaskligan mann, né at öllu gildligri. Þau stóðu upp ok 
heilsuðu Hemingi fóstra sínum. Hann tekr vel kveðju 
þeirra ok sezt niðr við eldinn. Karl frétti, hvat til veiða 
hefði orðit? Hemingr sagði, eigi sá ek fuglana marga, en 
sjálfrátt var mér, at veiða eigi þá er ek sá. Hemingr 
spyrr, hvaða menn hér sé komnir. Karl mælti: þat eru 
menn föður þíns; ok uggir mik, at þeir sé þess erindis 
komnir, at sækja þik af hendi föður þíns. Hemingr mælti: 
þá munu margir mæla, at þat sé eigi ólbrátt. 

5. Nú skal segja frá Kálfi, at hann stendr upp, gengr 
at Hemingi ok kveðr hann. Hemingr tekr vel kveðju hans 
ok fréttir, hvaðan hann væri. Ek em sendr erinda frá 
föður þínum, segir Kálfr, hann býðr þér á sinn fund ok 
vildi, at þú kæmir. Nú er mikit um, segir Hemingr, at 
mér skal orð senda, en bærr þykkjumst ek at ráða, ok 
mun ek heima sitja. Ek ætla, segir Kálfr, at eigi þurfi 
holan baug um þat at klappa, at Áslákr bað þik at ráða; 
ok segir nú Hemingi orð þau, sem Áslákr lagði fyrir hann. 
Hemingr mælti, þá farit þér þegar á morgun ok léttit eigi, 
fyrr en þér komit til skips, ok ef þér sjáit ekki til minna 
ferða, þá farit þér yðar veg ok þurfut þér þá eigi mín at 
vænta. Eptir þat stytta þeir tal sitt. Strax um morguninn 
búast þeir Kálfr til ferða, ok létta eigi fyrr en við skip 
niðr, ok setja fram skipit; en þá þeir eru búnir, sjá þeir, 

hvar Hemingr rennr á skíðum af landi ofan. Hann steig 
á skip til þeirra. Kálfr spurði, hvernær hann færi heiman. 
Hemingr segir: í morgun um aptrelding. Nú fara þeir af 
stað, ok er eigi getit um ferðir þeirra, fyrr en þeir koma 
á Torgir. Áslákr tók vel syni sínum, Þá var svá komit 
morgni, at menn fóru til tíða; en eptir tíðir, þá er kon- 
ungr var í sæti kominn, þá gengr Hemingr inn fyrir kon- 
ung ok kveðr hann virðuliga. Konungr tók því, ok spyrr 
at mafni hans. Hann segir sem var. Konungr mælti: 
eigi vilda ek flá þá öldungs húð, sem þú ert af einum 
fæti hemingrinn. Eigi er hverr slíkr, sem hann er séðr, 
segir Hemingr, en því em ek hér kominn, at ek vil 
bjóða yðr alla þá hluti, er þér vilit þiggja. Þó ek hafa 
lítit brautargengi at bjóða, þá er yðr þat heimilt, ef þér 
vilit mik þar til nýta; einnig býð ek yðr útlegð mína til 
friðar föður mínum ok öðrum frændum, en vilit þér mér 
dauða dæma, þá mun ek eigi undan hlaupa. Konungr 
spyrr: ertu nökkurr íþróttamaðr?  Hemingr svarar! svá 
þótti þeim karli ok kerlingu, sem ek kynna mart vel; ek 
hefi eigi öðrum mönnum mína kurteisi sýnda, en litit get 
ek yðr um finnast. Eina íþrótt þykkjumst ek kunna at 
fremja, segir Hemingr. Skíðaferð hirði ek eigi við hvern 
ek reyni, þat skal engi um mik vinna. Konungr segir: 
sjá skulum vér leiki þína, ok vita, hverr slægr oss þykkir 
í vera. Hemingr segir: við skal ek leitast at leika á eptir 
þat sem þér látit leika fyrir. Vér skulum út ganga ok 
leikast við, segir konungr. Þá gékk Áslákr til konungs 
ok mælti: búit hefi ek yðr burtflutning á skipum, ef þér 
vilit þat. Konungr mælti: sitja munum vér daglangt. Gékk 
konungr þá út ok allir hans menn. 

6. Eyin var mjök skógi vaxin, ok géngu menn til 
skógar. Konungr tók eitt spjót ok setti niðr í völlinn odd 
spjótsins; síðan leggr hann ör á streng ok skýtr í lopt 
upp. — Örin snérist í loptinu, ok kom síðan aptan í 

spjótshalann ok stóð rétt upp.  Hemingr tók aðra ör ok 
skýtr eptir, ok var sú örin upp horfin lengi, ok þar kemr 
örvaroddrinn í strenglág hinnar örvarinnar. Þá tekr kon- 
ungr spjótit ok skýtr af hendi. Hann hendir svá hart ok 
langt, at allir höfðu at orði, ok þó gegnt. Konungr biðr 
Heming at skjóta á eptir. Hemingr gjörir svá ok um fram 
öllu, svá at örvarfalrinn lá á spjótsoddi konungsins. Kon- 
ungr tekr spjótit ok skýtr í annat sinn um fram skot 
Hemings öllu skoti lengra. Nú vilda ek eigi eptir skjóta, 
segir Hemingr, því ek sé, at ek get eigi neitt. Þú skalt 
skjóta, segir konungr, ok hafa einurð at skjóta lengra, ef 
þú getr, ok er þat mála sannast, at angraðr er gumi 
hverr, ef eigi vegr með þeim vápnum, er hann hefir til. 
Þat verðr sem má, segir Hemingr. Nú skýtr hann, ok 
langt um fram skot konungs. Nú tekr konungr kníl ok 
stingr hánum í eik eina, leggr síðan ör á streng, ok skýtr 
síðan aptan 1 knifskaptit, svá (at) örin stendr föst. Hem- 
ingr tekr þá örvar sínar. Konungr stóð hjá hánum ok 
mælti: gulli eru roðnar örvar þínar, ok metnaðarmaðr 
ertu hinn mesti. Hemingr mæli: engar þessar hefi ek 
gjöra láut, gefnar hafa mér verit örvarnar, ok hefi ek 
engan búnað af þeim tekit. Hemingr skýtr nú eptir, ok 
flýgr örin aptan í knifskaptit, ok klýfr heptit, en örvar- 
oddrinn stóð í tanganum. Konungr mælti: lengr skulum 
við þreyta, ok tók ör eina; var hann þá mjök reiðuligr; 
leggr á streng ok dregr svá bogann, at saman þótti bera 
hálsana. Örin flaug allangt af boganum ok nemr staðar 
á einum mjóvum kvisti. Mæltu þá allir, at þetta væri hit 
mesta frægðarskot. Þá skýtr Hemingr nökkut lengra, ok 
stóð örin í gegnum hnot eina eða skógarnýra. Þetta undr- 
uðust allir, er hjá váru. Þá mælti konungr: nú skal 
taka hnotina ok setja á höfuð Birni, bróður þínum, ok 
þar skaltu hæfa hnotina, ok eigi skemmra til skjóta en 
áðr; en ef þú missir skotsins, þá skal þar við liggja líf 

þitt. Hemingr mælti: þér verðit lífi (mínu) at ráða, herra! 
en eigi mun ek þetta skot skjóta. Björn mælti: heldr 
skaltu skjóta, en at þú takir dauða þinn, af því þat er 
boðit at lengja lif sitt, meðan má. Hemingr mælti: ertu 
ráðinn í því, at standa kyrr fyrir, ok skjótast eigi undan? 
Eflaust skal ek, segir Björn. Þá standi konungr hjá, 
segir Hemingr, ok hyggi at, hvárt ek hæfi hnotina. Kon- 
ungr kvaðst hjá hánum standa mundu, en kvaddi til Odd 
Úfeigsson at standa hjá Birni, ok gæta at, hvárt rétt væri 
skotit. Oddr gékk þangat, ok kvað sér hæfisraun at halda 
þar einurð um. Þá gékk Hemingr þangat, er konungr 
vill at hann standi; hann signir sik ok mælti: guð nefni 
ek til vitnis um þat, at ek vil eigi Birni bróður mínum 
bana heldr en sjálfum mér, ok fel ek Haraldi konungi á 
hendr alla ábyrgð hér. Síðan skýtr Hemingr með spjóti. 
Spjótit ferr skjótt ok smýgr undir hnotina ok aptr af 
hvirflinum, en Björn skaðaði ekki (hit) minsta. Spjótit 
fór miklu lengra, ok stöðvaðist eigi, fyrr en niðr kom. Þá 
kom konungr at, ok spyrr Odd, hvárt á kæmi hnotina. 
Oddr mælti: skulut þér nökkut trúa því, er ek frá segi? 
segir Oddr. Konungr mælti: sá hlýtr at bera, er veit. 
Betr þótti mér en hann hæfði, segir Oddr, hann skaut 
undir hnotina, svá hon valt aptr af höfðinu, en manninn 
skaðaði eigi hit minsta. Ekki virðist mér, at hann hafi 
svá skotit, sem ek bauð, segir konungr. Ok sofa þeir nú 
af um náttina. 

7. Um morguninn gengr Áslákr til konungs, ok mælti: 
búit hefi ek ferð yðra, herra! ok þykkir mér nú mál, at 
hætta leikum. Dvelja munum vér í dag, segir konungr. 
En er drykkjumáli var lokit, þá kveðr konungr menn út 
at ganga til sjóar. Þá kom konungr at máli við Halldór 
Snorrason ok mælti: þér ætla ek at fyrirkoma Hemingi á 
sundi í dag. Halldórr mælti: heptast mun þat fyrir þeim, 
er meiri eru fyrir sér en ek. Þá kvaddi konungr til 

Böðvar Eldjárnson.  Böðvarr mælti: þó ek hefða allra 
manna íþróttir, skylda ek hann þó at engu pína, en allra 
sízt, er ek veit, at mik skortir alt við hann. Þá mælt 
konungr við Nikulás Þorbergsson: þú skalt þreyta Heming 
á sundi. Nikulás mælti: eigi veit ek, hversu gengr, en 
freista má ek, ef þér vilit. Konungr kvaddi þá báða til 
sunds.  Hemingr mælti: eigi þarf ek nú við at hlífast, því 
helzt vilda ek við hann eiga, ef ek ætta við nökkurn. Nú 
kasta þeir klæðum, ok fara síðan til sunds. Nikulás spyrr: 
hvárt skulum vér nú reyna kappsund áfram langt? Þess 
er kostr,'segir Hemingr, at reyna kappsund; þú hefir mik 
fyrri lagt á hinu öðru. Síðan leggr Hemingr undan landi. 
Nikulás fréttir, er þeir hafa lengi lagzt: sýnist þér eigi, 
at vit hverfin aptr? Hemingr mælti: framar get (ek), at 
þér vilit, konungs mágarnir, lykkju gjöra á leiðinni, ok 
leggst sem áðr. Nikulás leggst hóti seinna, ok fréttir litlu 
síðar: ertu ráðinn í at leggjast lengra? Hemingr mælti: 
einfærr hugða ek at þú mundir, þótt (þú) vildir at landi, 
en fara mun ek lengra. Vel þykkir mér þat ætlat vera, 
segir Nikulás, ok á þat mun ek hætta, at hverfa til lands. 
Hann hverfr þá aptr, ok var eigi lengi at bíða, áðr hann 
doðnaði mjök, ok var hánum þá þrotit alt megn. Nökk- 
uru síðar kemr svá, at Hemingr leggr at hánum, ok fréttir, 
hversu sundit gangi. Nikulás mælti: engu skiptir þik þat, 
ok fara máttu leið þína. Hemingr mælti: hafa þætti mér 
þú makligleika til þess, þótt þú létir hér líf þitt, en nú 
megum vit fylgjast báðir saman. Tak þú hendi á bak mér, 
ok styð þik svá. Ok við þat flytjast þeir báðir til lands. 
Nikulás skreiðist á land, ok var orðinn alstirðnaðr, en 
Hemingr settist á stein í flæðarmáli. Konungr fréttir Nik- 
ulás, hvernig sundit hefði gengit. Nikulás svaraði: engi 
tíðindi munda ek til lands segja, ef Hemingr yrði mér 
eigi betri drengr en þú. Nú skal Halldórr fyrirkoma Hem- 
ingi, segir konungr. Þat mun ek eigi gjöra, segir hann 

því mér þykkir þeim lítt tekizt hafa, er fyrr reyndu sund 
við Heming. Konungr kastaði klæðum, ok var hinn reið- 
asti. Áslákr gengr til fundar við Heming, ok mælti: haltu 
undan ok forða lífi þínu, því konungr vill þik feigan, en 
skamt er á skóginn.  Hemingr mælti: öndverðir skulu 
ernir klóast, en þann má eigi kefja, er guð vill hefja. 
Fari hann, þegar (er) hann vill. Þá reis Hemingr af steini, 
ok konungr í annan stað, ok þegar leggst konungr at 
hánum, ok rekr hann á kaf. Þá sjá aðrir eigi til þeirra 
afgangs, en sjórinn gjörðist mjök úkyrr yfir þeirra við- 
skiptum, en þá tók at líða mjök at kveldi, en þá er all- 
myrkt var orðit, kyrði sjóinn. Leggst þá konungr at 
landi, ok var þá svá reiðr, at engi þorði við hann at 
mæla. Konungi váru þá fengin þurr klæði, en engi sá 
til Hemings, ok engi þorði hann at hánum at spyrja. 
Konungr gengr heim ok hans menn. Þar var lítil ölteiti. 
Konungr var allhryggr af reiði, en Áslákr hryggr af harmi 
vegna sonar síns. Log váru kveikt í skálanum, ok kon- 
ungr í sæti kominn. Í því gengr Hemingr í skálann fyrir 
konung ok hans menn, ok leggr knif í kné konungi, þann 
er konungr hafði haft á belti sér um daginn. Þóttust nú 
allir vita, at Hemingr mundi þann knif af konungi tekit 
hafa í þeirra viðskiptum á sundinu, ok hann ætlaði at 
drepa Heming með í kafinu. Síðan fara menn til náða ok 
sofa af um náttina. 

8. Strax um morguninn kemr Áslákr til konungs ok 
mælti: búit höfum vér ferð yðra, herra! ef þér vilit á 
brott. Konungr mælti: nú skal eigi dvelja, en Hemingr 
skal fylgja oss til meginlands. Síðan fór konungr ok lið 
hans burt or Torgum, ok er Hemingr í ferð með hánum. 
Þeir lenda nú við eitt mikit fjall, ok þat heitir á Smalsar- 
horni. Þat var mjök bratt, ok var leið, ef á fæti skyldi 
fara, með hlíð fjallsins, ok lá þar einstig eitt. Flughamrar 
váru fyrir neðan, en hátt fjall fyrir ofan, ok var engi 

hjallinn meiri en einn maðr mátti fram ríða í senn. Kon- 
ungr mælti til Hemings: nú skaltu skemta oss á skíða- 
ferð þinni eptir fjalli þessu. Hemingr mælti: eigi er nú 
vel fallit at fara á skíðum, því fjallit er snjólaust, svellótt 
ok hörkl mikit. Konungr mælti: eigi væri raun at fara á 
skíðum, ef alla vega væri sem bezt. Þetta er nú ráðit, at Hem- 
ingr stígr á skíðin, ok rennr fram með fjalls hlíðinni ýmist 
upp eðr niðr, ok þat mæla allir menn, at engan sá þeir svá 
mjúkliga fara. Hemingr rennr at konungi ok mælti: hætta 
mun ek nú skíðaförinni. Konungr mælti: eigi skaltu nú fara 
meir en um sinn. Nú skaltu fara þvers upp á fjallit, ok renna 
á skíðum ofan fyrir, ok gæta at því, at þú stöðvir þik á 
framanverðum björgunum.  Hemingr mælti: ef þér vilit 
dauða minn, þá þurfut þér eigi at fresta því. Ef þú vill 
eigi gjöra þat, sem ek býð, segir konungr, þá skaltu 
missa líf þitt. Lítil er mér dauðadvöl í þessu, segir Hem- 
ingr, at gjöra þenna yðarn vilja, en þó er hverjum boðit, 
at lengja lif sitt. Skal nú eigi lengr undanfærast, hvernig 
sem lyktar. Áslákr gengr at konungi, ok bauð hánum 
alla eigu sína, ef Hemingr væri þá nær lífi. Konungr 
segist eigi vilja fé hans, enda skal hann nú eigi fara nema 
þessa einu ferð. Skaltu nú fara, segir konungr við Hem- 
ing. Hemingr bað engan mann sik undan mæla. Síðan 
snýr hann burt frá öllum ok Oddr Úfeigsson með hánum 
ok mælti: illa skiljumst vér hér við góðan dreng, ok sýna 
skal ek þér í einum hlut, at ek vil þú haldir lífi þínu. 
Ek hefi hér líndúk þann, er verit hefir dúkr hins helga 
Stephani. Hann mun ek at þér snara, því ek veit enga 
þá skepnu dáit hafa, er dúkinn hefir um sik haft; en 
rennir þú fyrir bjórg ofan, ok látist svá, þykkir mér eigi 
dúkrinn betri en annat lín; en ef þér verðr lífs auðit or 
þessarri dauðastofnan, þó at vit finnimst eigi, þá skaltu 
góð skil á gjöra, því ek gef þér hann ekki, ok engum 
manni, er hann falar.  Hemingr mælti: vera má þú hafir 

eigi launin góð, en eigi skulu verri en engi. Nú skilja 
þeir at sinni, en engi maðr vissi samtal þeirra, Konungr 
gengr nú fram á bjargit ok allir hans menn. Konungr 
hafði möttul rauðan yfir sér á tuglum, ok spjót í hendi. 
Hann snýr dálk or skikkjunni, ok styðr niðr fjöðr spjótsins. 
Nikulás Þorbergsson stóð á baki konungs, ok styðr hönd- 
um um hann miðjan, ok svá hverr at öðrum. Hemingr 
gengr upp á Íjallit, ok stígr á skíðin, ok rennr ofan eptir 
fjallinu. Hann fór svá hart, at þat váru mestu undr, at 
hánum kastaði eigi til dauðs, en altíð urðu undir hánum 
skíðin, ok því næst kemr hann þar niðr sem þeir konungr 
stóðu, ok styðr skíða geislinum, er hann kemr fram á 
bjargit, ok hleypr í lopt upp. Skíðin flugu fram undan 
hánum, en Hemingr kemr fótum undir (sik) at framan- 
verðum bjargsnösunum. Hann reiðir mjök til á fluginu, 
ok þrifr í skikkju konungs, en konungr rekr niðr höfðinu; 
ok steypir fram af sér skikkjunni, ok þá rýkr Hemingr 
ofan fyrir bjargit, þá er skikkjan varð laus. - Konungr 
mælti: þar skildi nú feigan ok úfeigan. Oddr Úfeigsson 
mælti: eigi mundi þat verit hafa, at þit hefðit einn veg 
farit, þó þit hefðit báðir látizt. Hverja gisting ætlar þú 
hvárum okkar, segir konungr? Þat vilda ek, segir Oddr, 
fara þeirrar gistingar, er ek hygg Hemingi búna; en þat 
ætla.ek, at Kristr muni eigi vilja, at fjándinn verði þér 
svá feginn, at hann taki við þér í kveld. Ekki mætta ek 
þér minna veita, en at þú náir þeirri góðu gistingu, er 
Hemingr er til kominn, (segir konungr). Býðr þá konungr 
at taka Odd ok reka hann ofan fyrir flugin. Þá svaraði 
Halldórr Snorrason: annathvárt munum vér nú allir látast, 
Íslendingar, eða engi várr ella, en þó ætlum vér eitthvat 
(at) hafa fyrir oss, áðr vér látimst. Þat skal ek gjöra 
fyrir orð þin, Halldórr! at Oddr fari frá mér vetrarlangt, 
ok veri svá lengi friðheilagr, ok fari til Íslands í vár; en 
þá (er) Oddr er í brott, þá skal ek gjöra hann útlægan 

fyrir endilangan Noreg, ok dræpan, hvar sem hann næst 
hér í mínu ríki. Þá mælti Oddr: þat skal leyfa, sem liðit 
er, en eigi þykkir mér saka, þó nú skili með okkr. Varð 
þá Oddr í brott at fara frá augum konungs. Konungr fór 
nú til veizlu, sem hánum var tilbúin, ok er hann þar fyrst 
at sinni. En þat er frá Oddi at segja, at hann fór út til 
Íslands um sumarit, ok kemr hann síðar til þessa máls. 
9. Nú er frá Hemingi at segja, þar sem hann flaug 
fram af berginu. En hánum fór sem öðrum, þeim er 
stökkva á fluginu, at á hánum blés út öll klæðin. Nú 
belgir upp dúkinn, ok berr at berginu, ok festist á einni 
bjarghyrnu, ok þar hangir nú Hemingr ok veit ekki til 
sín, ok þá er hann vitkaðist, þá var hann mjök felmsfullr 
ok ótta sleginn; ok sem vit hans vóx, þá dregr óttann ór 
brjóstinu. Þá mælti hann við sjálfan sik: því megi svá 
orðit hafa, er ek skal hér staddr vera? en eigi er guði 
meira fyrir, at láta mik héðan burt komast, heldr en at 
halda mér við lífit á þessarri bjargnöf. Nú mun ek heit 
festa, ok heita allri eigu minni, þat er helmingr fjár alls 
á Torgum. Því fé skal skipta í þrjá parta; skal ek einn 
gefa hinum helga Ólafi Haraldssyni, annan skal ek gefa til 
suðrferða, Rómferða, ok þarfamönnum, hinn þriðja skal ek 
gefa hinum helga Stephano, ok því fé skal verja til ávaxtar, 
þar til ek finn Odd Úfeigsson, en suðr ætla ek mér at 
ganga, ef guð vill, at ek komumst burtu héðan, ok ek 
mega jafnnær vera dauða Haralds konungs, sem hann nú 
þóttist vera mínum dauða. Þá var sem myrkvast nætr, er 
hann hafði heitit staðfest; í því sér hann ljós mikit yfir 
sik koma, ok í ljósinu sér hann mann bjartan ok virðulig- 
an renna eptir bjarginu. Sá tekr í hönd Hemingi, ok 
kippir hánum upp á Þbjargit, ok mælti: hér er nú kominn 
Ólafr hinn helgi til fundar við þik, því ek vilda eigi, at 
Haraldi konungi ykist ábyrgð í um dauða þinn; en heit 
þitt skaltu efna ok gánga suðr; en er þú kemr fyrir úkunna 

menn, þá skaltu altíð héðan af kallast Bæjarleifr, meðan 
Haraldr konungr er á lífi. Veitast mun þér þat, er þú 
baðt um, at viðriðinn muntu verða, þá er Haraldr kon- 
ungr læzt, en eigi þykkir mér þú vel launa lífgjöfina, ef 
þú skiptir þér mikit þar af. Hemingr mælti: leyfa muntu 
mér, at ek marka hann at nökkuru, ef ek komumst í 
færingarrúm til þess. Ólafr konungr sagðist þessa eigi 
letja ok munum vit nú skiljast fyrst at sinni. Sá Hemingr 
konunginn líða í lopt upp með ljósi frá sjón sinni. En 
Hemingr fékk sér skip, ok réri út í Torgir. Hann gengr 
til kirkju, ok sá þar björt log, ok þar eru á bænum 
Áslákr ok Björn, bróðir hans. Björn leit út ok sá Hem- 
ing bróður sinn, ok urðu þar hinir mestu fagnaðarfundir 
með öllum þeim feðgum. Sagði Hemingr þeim nú allan 
atburð, hvernig farit hafði, sem áðr er sagt; ok efndi 
hann vell öll sín heit, Þaðan hélt hann skömmu síðar 
vestr til Englands, ok flutti með sér þann fjárhlut til verzl- 
unar, er hinn helgi Stephanus átti, ok Hemingr hafði áðr 
heitit. 

10. Þann tíma réði fyrir Englandi Játvarðr konungr. 
Hann var kvángaðr ok átti eigi börn. Dróttning hans var 
systir Sigríðar hinnar stórráðu. Eitt sinn lét hann á einni 
náttu inni brenna tólf konunga. Bæjarleifr fann Játvarð 
konung, ok bað hann vetrvistar, ok þat veitti konungr 
hánum. Hann varð brátt vinsæll af konungshirðinni. Bæjar- 
leifr sendi orð Oddi Úfeigssyni á laun, ok bað hann at 
finna sik þar, en þá er Oddr fregn þetta, fékk hann sér 
far, ok sigldi til Englands.  Fagnaði þar hvárr öðrum af 
öllu hjarta. Afhendi Bæjarleifr hánum dúkinn, ok þakkaði 
hánum sína liðveilu. Var Oddr nú í Englandi um vetrinn. 
Hann var örr ok stórgjöfull á fé. Varð hann af því brátt 
vinsæll. Oddr keypti sér kirkjuvið ok klukku með þeim 
fjárhlut, sem Hemingr fékk hánum, eptir heiti sínu. Eitt 
sinn stefndi konungr þing at vanda sínum, einhverjum málum 

at skipa. Þangat gékk Oddr ok Bæjarleifr. Þar leit Oddr 
einn mann. Hann hafði brugðit sverð ok fagran feld. 
Oddr spyrr hann at nafni, en hann kvaðst Aðalbrekt 
heita. Oddr spyrr, hvar hann hafi þessa gripi fengit. Svá 
komumst ek at þeim, segir Aðalbrékt, at ek keypta þá 
með fullu verði. Oddr mælti: bróðir minn átti þá gripi, 
ok bar þá lengi, hefir aldrigi neitt til hans spurzt, siðan 
hann sigldi eitt sinn á shútu einni, ok hygg ek þú hafir 
hann drepit, ok eigi mun hann sverð sitt selt hafa, ok 
mun ek þess nú á þér hefna. Bæjarleifr gékk þar at ok 
bað, at Aðalbrekt segði satt frá öllu. Oddr mælti: sú 
er náttúra sverðsins, at þat bítr eigi, ef sá lýgr, sem á 
því heldr. Adalbrekt svarar: ek hitta eitt sinn skip með 
fræga drengi. Drápum vér alla á því skipi, ok þar tók 
ek þessa gripi með öðru fleira fé. Oddr kvaðst þetta mál 
undir konung leggja vilja. Konungr mælti: þú skalt eiga 
vald á Aðalbrekt ok lífi hans; en þó bið ek þik, at gefa 
hans líf í mitt vald. Oddr segir, at konungr skuli öllu 
ráða þar um.  Galt konungr þá Oddi fé fyrir hann, ok 
gjörði Aðalbrekt útlægan, ok fékk hánum fé til burtsigl- 
ingar. Síðan bjóst Oddr til Íslands-ferðar, ok skildu þeir 
Hemingr með hinni mestu blíðu, ok báðu hvarr vel fyrir 
öðrum. Ok sem þeir Oddr létu í haf, rekr á fyrir þeim 
storma ok myrkr ok hafvillur, ok þekktu sik eigi, fyrr en 
þeir komu at Noregi nærri Niðarósi. Var þar Haraldr 
konungr fyrir í bænum. „Oddr leggr skipi sínu inn á 
fjördinn. Kómu menn til fundar við þá ok spurðu, hverr 
skipinu stýrði. Oddr kvaðst aldrigi leynt hafa nafni sínu, 
ok sagði þeim hit sanna. Fékk Haraldr konungr fljótt 
fregn af Oddi, bregðr því við, ok lét. leggja langskipum í 
fjarðarkjaptinn, ok öll sem sterkligast samantengsla, ok 
skulu þau þar fyrir Oddi í vegi verða. En konungr var 
með lið á landi, svá at Oddr átti eigi undan at sleppa. 
En sem félagar Odds sjá þetta, var alhllr kurr í þeim. 

Oddr bað þá eigi æðrast, kvað enn eitthvat til ráðs gott verða, 
Því hálfu verr var Hemingr staddr af hilmis ráðum, ok 
hjálpaði bánum, at heill komst á brott með heitum sínum ; 
því skulum vér ok þangat trausts leita. Vil ek nú birta 
yðr mína fyrirætlun, at ef ek komumstsá Ísland, vil ek 
smíða kirkju á Mel í Miðfirði ok henni gefa fé þat alt, er 
ek nú flyt á skipi minu. Lesa þeir nú allir pater noster 
ok Maríu vers; drógu síðan segl upp. Var hinn beinasti 
byrr, en Oddr stýrdi sjálfr. Konungsmenn gjörðu nú kals 
at þessu ok spyrja, hvárt Oddr ætlaði at sigla í landinu 
eða út or sundinu. Tók nú vindrinn at vaxa mjök, ok 
sigldi Oddr rétt fram á konungs skipin, svá at næstu tvau 
langskipin sukku í grunn niðr. Sigldi nú Oddr fram með 
frjálsu, létu síðan í haf, ok skildi þar með þeim. En 
Haraldr konungr varð allforviða, ok þóttist hina mestu 
svivirðing fengit hafa í viðskiptum þeirra Odds. —Sigldi 
nú Oddr til Íslands, ok reisti væna kirkju at Mel í Mið- 
firði, ok kostaði þar til ærnu fé. Klukkurnar, er hann 
gaf, eru þar, ok dúkrinn hins helga Stephani, til margra 
hluta brúkaðr, ok hefir kröptugr reynzt tl margra hluta. 
Bjó Oddr á Mel til elli, ok þótti vera hinn göfugasti maðr, 
ok hélt manna bezt trú sína. En Hemingr var á Eng- 
landi eptir skilnað þeirra Odds, ok segja þat kronikur, at 
hann muni þar ok banaskotmaðr verit hafa Haralds. kon- 
ungs, en þar eptir hafi hann farit til Róms- ok gengit þar 
í helgan stein ok ent þar æfi sína í helgum lifnaði. Ok 
endar svá þenna söguþátt. 

ÞIÐREKS SAGA AF BERN 


 GRIMHILDAR HEFND 


356. Attila konungr af Susa spyrr at dauðr er Sig- 
urðr sveinn ok eptir lifir hans kona Grimhildr, er allra 
kvenna er vitrust ok fegrst; en hann er nú kvánlauss. 
Hann sendir eptir sínum frænda Osið í Herraland, at hann 
skal koma til hans. Ok er hertoginn spyrr at hans frændi 
Attila konungr vill hann hitta, gerir hann ferð sína til 
Susa ok með hánum XX riddarar. Attila konungr fagnaði 
hánum vel ok segir at hann hafi hánum sent orð ok vill 
at hann fari hans sendiför í Niflungaland. Attila konungr 
vill senda hann at biðja sér konu Grimhildar systur Gunn- 
ars konungs, er átt hefir Sigurðr sveinn. Osið hertogi 
léz fara vilja, hvert er konungr vill hann sent hafa. Nú 
býz hann til þessar ferðar með mikilli kurteisi ok hefir 
með sér XL hinna kurteisasta riddara ok marga sveina vel 
búna. Hann ferr alla sína leið til þess er þeir kómu í 
Niflungaland ok hitta Gunnar konung í Vernizu; þeim er 
þar vel fagnat; dvelz hann þar nökkura daga. 

357. Einn dag heimtir hann Gunnar konung á tal ok 
með hánum Högna ok Gernoz, ok er þeir eru á málstefnu, 
mælti Osið hertogi: Attila konungr af Susa sendir góða 
kveðju Gunnari konungi ok Högna hans bróður. Attila 
konungr vill fá yðra systur Grimhildi með svá miklu fé 
sem yðr sómir at senda hánum, ok hann vill vera yðarr 
vin. En áðr ek fara héðan, verð ek heyra mitt erindi 
hvert vera skal. Þá svarar Gunnarr konungr: Attila kon- 
ungr er maðr ríki ok mikill höfðingi, vill Högni ok Gernoz 
mínir bræðr sem ek, þá megum vér eigi synja hánum 
þessa. Þá svarar Högni: Svá líz mér sem oss muni þat 

vera mikill vegr, at hann ríki Attila konungr fái várrar 
systur; hann er allra konunga ríkastr ok mestr, nú megum 
vér af því vera meiri menn en nú erum vér. En þetta 
mál verðr þó at ræða fyr henni fyrir því at hennar skap 
er svá stórt, at eigi má Attila konungr ok engi annarra í 
veröldu hennar fá fyr utan hennar vilja. Gernoz biðr ráða 
konung ok þá Högna, ok þykkir þetta vel fallit ef þeim 
sýniz. Nú ferr Gunnarr konungr ok með hánum Osið ok 
hitta Grimhildi, ok segir Gunnarr konungr henni öll þessi 
tíðindi, ok spyrr hversu henni man vera í skapi þetta ráð. 
En hon segir at hon þorir eigi at neita Attila konungi 
sér til manns, svá er hann ríkr konungr, ok svá er fengit 
þess manns at reka hans erindi, at heldr vill hon þessu 
játa ef þat er ráð Gunnars konungs hennar bróður. En 
konungr segir þat, at eigi vill hann neita þessu ráði, með 
því at þat er eigi í móti hennar vilja. Gunnarr konungr 
ok hans bræðr tala alt þetta mál við hertoga Osið, svá at 
þetta skal vera ráðit. Ok hér eptir býz hertogi Osið heim 
at ríða. Ok er hann er albúinn, þá tekr Gunnarr kon- 
ungr skjöld gullbúinn ok hjálm er átt hafði Sigurðr sveinn, 
er allra vápna er beztr, ok gefr hann Ósið, ok skiljaz 
þeir góðir vinir. Ríðr hertoginn heim í Húnaland ok segir 
Attila konungi alla sína ferð. Konungr þakkar hánum vel 
ok segir at hans ferð er hin bezta orðin. 

358. Litlu síðar býr Attila konungr ferð sína ok skal 
nú fara í Niflungaland eptir sinni festarkonu Grimhildi. 
Þessi ferð er búin allveglig. Attila konungr hefir D hundr- 
uð riddara ok marga sveina. Þá er Gunnarr konungr 
spyrr, at Attila konungr ok Þiðrekr eru komnir í hans 
land, ríðr hann út í gegn þeim með öllum sínum hinum 
beztum mönnum, ok þá er þeir finnaz, riðr Gunnarr kon- 
ungr fyrir Attila konung ok heilsar hánum, ok hans bróðir 
Högni fyrir Þiðrek konung, ok kyssaz þeir ok hittaz nú 
hinir beztu vinir. Ríða nú allir saman aptr til borgar 

Vernizu, ok er nú búin hin dýrligsta veizla, ok at þessi 
veizlu giptir Gunnarr konungr Atúla konungi Grimhildi 
systur sína. Ok er lokit er þessi veizlu, ríðr Attila kon- 
ungr ok Þiðrekr konungr brott, ok at skilnaði gaf Gunn- 
arr konungr Þiðreki konungi Grana hest Sigurðar sveins, 
ok sverðit Gram gaf hann margreifanum, en Attila kon- 
ungi Grimhildi ok silfr svá mikit sem hánum var sómi at, 
ok skiljaz nú góðir vinir.  Ríðr Attila konungr ok Þiðrekr 
konungr heim í sitt ríki, ok gætir um stund síns ríkis. 
En hans kona Grimhildr grætr hvern dag sinn ljúfa búanda 
Sigurð svein. 

359. Ok er liðnir váru VII vetr svá at Grimhildr 
hefir verit í Húnalandi, þá er þat eina nátt at hon mælti 
við Attila konung: Herra Attila konungr, þat er mikill 
harmr, er á þessum VIL vetrum hefi ek eigi hitta mina 
bræðr, hvenær viltu herra þeim heim bjóða? Ek kann 
segja þér þau tíðindi, er þó kann vera at áðr vitir þú, 
at Sigurðr sveinn minn maðr átti svá mikit gull, at engi 
konungr í veröldu var jafnauðigr; en þat mikla fé hafa nú 
mínir bræðr, ok eigi vilja þeir mér af unna eins pennings. 
En mér þætti sæmiligri herra, at ek ræða fyr þessu fé, 
ok þat skaltu víst vita, ef ek fæ þetta gull, at alt skaltu 
þat eiga með mér. En er Attila heyrir þessi orð, þá 
íhugar hann vandliga hvat hon segir, ok veit at satt er. 
En Attila konungr er allra manna fégjarnastr ok þykkir 
illa er hann skal eigi fá Niflunga skatt, ok svarar á þessa 
lund: Ek veit frú at Sigurðr sveinn átti mikit gull, þat 
fyrst er hann tók undan þeim mikla dreka, er hann hafði 
drepit, næst þat er hann fékk í hernaði, ok þar með þat 
er hans faðir hafði átt Sigmundr konungr. En alls þessa 
missum vér, en þó er Gunnarr konungr várr hinn kærsti 
vin. Nú vil ek frú, at þú bjóðir heim, ef þú vill, þeim 
þínum bræðrum, en ekki vil ek til spara at búa þá veizlu 
sem vegligast. Þau skilja sína ræðu at sinni. Ok eigi 

mikilli stundu síðar lætr Grimhildr kalla til sín IL menn 
ok segir þeim sín erindi, at hon vill senda þá í Niflunga- 
land, at reka mitt erindi, en til þessar ferðar skal ek 
ykkr búa með gulli ok silfri ok góðum klæðum ok góðum 


hestum. Ok þessir leikmenn segja, at þeir vilja alt þat 5 


er-hon býðr gjarnsamliga gera. Nú býr hon ferð þeirra 
hverja leið er hon má vegligast, ok fær þeim bréf ok inn- 
sigli Attila konungs ok sitt. 

360. Þessir menn fara alla sína leið, til þess er þeir 
koma í Niflungaland ok hitta Gunnar konung í Vernizu- 
borg. Gunnarr konungr tekr vel sendimönnum Atúla kon- 
ungs mágs síns, ok eru þeir þar í góðum fagnaði. Nú er 
sendimenn hafa þar dvalizt litla hríð, stendr upp sá er 
erindit bar, gengr fyrir Gunnar konung ok mælti: Attila 
konungr af Susa ok hans dróttning Grimhildr sendir kveðju 
Gunnari konungi í Vernizu ok hans bróður Högna ok 
Gernoz ok Gisler ok öllum þeirra vinum guðs ok sína. 
Vér viljum yðr bjóða heim til veizlu ok vináttu í várt 
land.  Atlila konungr er nú gamall ok þungfærr at stýra 
sinu ríki, en hans ungi son ÁAldrian er enn fára vetra 
gamall. Nú líz oss sem þér munit vera bezt til komnir 
at stjórna þessu ríki með yðrum frænda hans móður bræðr 
þá hríð er hann hefir eigi sjálfr aldr tl at gæta síns 
ríkis. Nú verðit þér at koma eptir várri orðsending, ok 
ráðit landráðum með oss, hvat sem þá sýniz oss af at 
taka um þetta mál, ok hafit með yðr svá marga menn 
sem yðar sómi er til, ok verit heilir. 

361. Þá er konungr Gunnarr hefir lesit þétta bréf, 
kallar hann á málstefnu sína bræðr Högna ok Gernoz ok 
Gisler, hann berr upp þetta mál ok leitar ráðs við þá, 
hversu hátta skal. Þá svarar Högni: þat kann vera herra, 
at þér vilit fara í Húnaland at heimboði þins mágs Attila 
konungs. En með því at þú farir í Húnaland, þá marnltu 
eigi aptr koma ok engi sá er þér fylgir, fyrir því at 

Grimhildr er útrú kona ok vitr, ok má vera, at hon sé í 
svikum um oss. Nú svarar Gunnarr konungr: Attila kon- 
ungr minn mágr hefir mér orð sent með vináttu, at ek 
skal koma til Húnalands, ok fara þessir menn með sann- 
indum. En þat er þitt ráð, Högni, at ek skal eigi fara, 
en þetta ráð gefr þú mér eptir því sem þín móðir gaf 
mínum feðr, er hvert sinni var verra hit síðara en hit 
fyrra. Nú vil ek þat eigi af þér þiggja, nú skal ek at 
sönnu í Húnaland, ok ventir mik at ek koma aptr eptir 
mínum vilja, ok áðr en ek fer af Húnalandi, man alt 
Húnaland gefit í mitt vald. En þú Högni fylg mér ef þú 
vilt, en ella sit heima, ef þú þorir eigi at fara. Þá mælti 
Högni: Eigi mæli ek þetta fyrir því at ek muna vera 
hræddari um mitt líf en þú skalt vera um þitt, ok eigi þykki 
mér verra at berjaz en þér skal þykkja. En at sönnu má ek 
þér þat segja ef þú ferr í Húnaland, hvárt er þú ferr með 
marga menn eða fá, engi þeirra kemr aptr lífs í Niflungaland. 
En ef þú vill fara í Húnaland, þá vil ek (eigi) eptir sitja. 
Eða mantu eigi, Gunnarr konungr, hversu vér skildumz við 
Sigurð svein? en með því at þú mant eigi, þá veit ek 
þann mann í Húnalandi er muna skal, en þat er Grim- 
hildr vár systir, ok hon. skal víst þik á minna, þá er 
þú kemr í Susa. Þá svarar Gunnarr konungr: þóttu sér 
svá hræddr fyri þinni systur Grimhildi, at fyrir þá skyld 
þorir þú eigi at fara, þá skal ek fara eigi at síðr. Högna 
verðr nú hermt við, er svá opt er í brigzli fært hans 
móðerni; hann stendr upp ok gengr inn í höll til síns 
frænda Folker ok mælti við hann: þú mant vilja fara í 
Húnaland með oss, sem Gunnarr konungr hefir nú ráðit 
eptir orðsending Grimhildar, ok með oss skulu fara allir 
várir menn, ok vápni sik nú ok búiz hvatliga, ok þeir 
einir þurfu at fara er þori at berjaz. 

362. Þá stóð upp dróttning Oda móðir Gunnars kon- 
ungs ok Gisler ok gengr til konungs ok mælti tl hans: 

Herra, mik dreymdi einn draum er þú skalt heyra. En 
þat er í þessum draum, at ek sá í Húnaland svá marga 
fugla dauða, at alt land várt var autt af fuglum. Nú heyri 
ek þat, at þér Niflungar ætlit at fara í Húnaland; en af 


þessi ferð veit ek at standa man mikit úhapp, hvárttveggja 


Niflungum ok Húnum, ok meiri ván þykki mér ef þér 
farit, at margr maðr láti fyrir þat sitt líf. -Gerr svá vel 
herra, far eigi, ilt eina man af standa þótt er farit. Þá 
svarar Högni: Gunnarr konungr hefir nú ráðit ferð sína, 
svá sem hann vill vera láta, ok ekki hirðum vér um 
drauma yðra gamalla kvinna, fátt gott vitit þér, ekki megu 
yðar orð standa um vára ferð. Þá svarar dróttning: Gunnar 
konungr man ráða sinni ferð ok svá þú Högni, hvárt er 
þit skulut fara í Húnaland eða eigi; en minn ungi son 
Gisler hann skal heima vera. Já, segir Gisler, ef mínir 
bræðr fara, þá skal. ek víst eigi eptir sitja. Ok hleypr 
upp ok tekr vápn sín. 

363. Nú sendir Gunnarr konungr boð upp í sitt land, 
at til hans skulu koma allir hans menn, þeir er vaskastir 
eru ok fræknastir. eru ok hánum bazt hugaðir. Ok er 
þessi ferð er búin, hefir Gunnarr. konungr X hundrað 
manna, góðra drengja ok vel bhúinna, með hvítum brynjum 
ok björtum hjálmum ok skörpum sverðum ok hvössum 
spjótum ok nýjum skjöldum ok skjótum hestum, ok þar 
sitr heima mörg fögr kona ok dýrlig eptir sinn búanda 
ok sinn sun ok bróður. Nú tekr Högni merki Gunnars 
konungs í sína hönd. „Þat merki er inn yzta hlut litt sem 
gull, en í miðju hvítt, ok í markaðr örn með koronu af 
rauðu silki, ok neðsti hlutr merkis grænn. Gunnarr kon- 
ungr hefir þvílíkan örn á allri sinni herneskju, en Högni 
hefir á sinni herneskju „ok eigi með koronu.  Gernoz ok 
Gisler hafa skjöldu rauða ok lagt með gulli haukr, ok þat 
mark hafa þeir allir á sinni herneskju, ok með sama lit 


eru þeirra merki. Hér af má þá kenna með sína skor 

hvar þeir ríða. Niflungar fara nú alla sína leið til þess 
er þeir koma at Rín, þar sem saman kemr Dúná ok Rín. 
Ok þar er breitt er árnar hittaz, en þeir finna ekki skip. 
Þeir dveljaz þar um náttina með sínum landtjöldum. 

364. Um kveldit er þeir eru mettir at náttverði mælti 
Gunnarr konungr til Högna sins bróður: Hverr skal halda 
vörð þessa nátt af várum mönnum? skipa þeim er þér 
sýniz. Þá svarar Högni: Þér megut skipa þeim er yðr 
sýniz til varðhalds upp með ánni, en fyr neðan liðit vil ek 
hér vera varðhaldsmaðr sjálfr, þvíat þá megum vér til 
gæta ef vér fám oss nökkut skip. En Gunnari konungi 
líkaði þetta vel. Þá er aðrir menn fóru at sofa, tekr 
Högni öll. sín vápn ok gengr með ánni ofan, en á er 
tungls ljós mikit, ok má hann fyrir því sjá sína leið. Nú 
kemr Högni til eins vatns er heitir Mære, ok er hann sér 
nökkura menn á vatninu, ok sér hann þeirra búnað liggja 
við vatnit ok milli ok árinnar, hann tekr klæðin ok felr. 
Ok þetta eru ekki aðrir menn 'en þat sem kallaðar eru 
sjókonur; þær eigu eðli á sjó eða vötnum. En þessar 
sjókonur hafa farit or Rín ok í þetta vatn at skemta sér. 
Nú kallar sjókonan ok biðr hann fá sér klæði sín, ok 
gengr upp or vatninu. Nú svarar Högni: Seg mér þetta 
fyrst, hvárt skulum vér koma yfir þessa á ok aptr; með 
því at eigi segir þú mér þat er ek spyr þik, fær þú aldri 
þín klæði. Þá mælti hon: Þér megut komaz allir heilir 
yfir þessa á en aldri aptr, ok mantu þó hafa áðr hit mesta 
erfiði fyrir. Nú bregðr Högni sínu sverði ok drepr sjó- 
konuna ok höggr í miðju sundr hváratveggju ok dóttur 
hennar slíkt sama. 

365. Ok enn gengr hann ofan með ánni um hríð. 
Þá sér hann eitt skip út á miðja ána ok einn mann á, 
ok bað hann róa at landi, ok sækja einn Elsurgsmann. 
En svá kallar hann hér fyrir því at þá eru þeir komnir 

í ríki Elsungs jarls hins unga, ok hyggr hann at skipmaðr- 

inn man þá róa skjótari í mót hánum. Þá svarar skip- 
maðrinn: Ekki sæki ek heldr Elsungsmann en annan 
mann, ok vil ek víst eigi róa utan kaup. Þá mælti Högni, 
ok tekr sinn gullhring ok heldr upp: Sé hér, góðr drengr, 
þína skipleigu; hér er einn gullhringr, hann gef ek þér í 
þinn ferjuskatt, ef þú flytr mik. Ok er þessi skipmaðr 
veit at hánum er gullhringr boðinn í skipleigu, þá minniz 
hann þess at hann hefir skömmu áðr kvángaz ok fengit 
fagrar konu ok ann mikit, ok vill fá henni gull hvar sem 
hann getr. Hann leggr sínar árar út ok rær at landi. Nú 
stigr Högni á skipit ok fær farningarmanni sinn gullhring 
ok gengr út á skipit. Nú vill ferjumaðrinn róa aptr yfir 
ána, en Högni biðr hann róa upp með landi, en ferjumaðr- 
inn vill eigi róa. Högni segir, at hann skal róa, ef hann 
vill ok svá þótt hann vili eigi. Nú verðr ferjumaðrinn 
hræddr ok rær sem Högni vill, ok báðir þeir róa alt þar 
til er þeir koma til liðs Niflunga. 

366. Nú er Gunnarr konungr á fótum ok alt lið hans, 
ok hafa fengit áðr eitt skip ok er þat allítit. Ok með 
því litla skipi hafa nökkurir menn farit yfir ána, ok þegar 
er þeir fóru frá landi fyllir alt þetta skip ok hvelfir undir 
þeim, ok komaz þeir nauðugliga til lands. En er Högni 
kemr til þeirra með þetta mikla skip, verða Niflungar 
fegnir. Stígr Gunnarr konungr sjálfr á skipit ok með 
hánum C manna; róa þeir á miðja ána. Högni rær svá 
mikit, at í einum verri brýtr hann sundr báðar árarnar 
ok af keipana, ok mælti at aldri þrífiz sá er þessa hái 
bjó oss til handa, ok hljóp upp ok brá sverði ok hjó 
höfuð af skipmanninum er sat fyrir hánum á þiljunum. 
Þá mælti Gunnarr konungr til Högna: Hví gerðir þú þetta 
illa verk, hvat gaftu hánum at sök? Þá svarar Högni: 
Ek vil eigi at boð fari fyrir í Húnaland várri ferð, ok nú 
kann hann ekki af at segja. Ók þá mælti Gunnarr kon- 

aldri ertu kátr nema þá er þú gerir ilt. Þá svarar Högni: 
Hvat skal ek spara nú at gera ilt meðan vér förum fram, 
ek veit nú gerla at ekki barn í várri ferð kemr aptr. 
Gunnarr konungr stýrir, ok nú brestr í sundr stjórnviðin 
ok gengr frá stýrit, ok svifr skipinu bæði fyrir straumi 
ok veðri. Nú hleypr Högni skyndiliga aptr til stýrisins ok 
dregr í stjórnviðina allharðhendiliga. Ok þá er hánn hefir 
bætt stjórnviðina ok hann hefir við komit stýrinu, þá er 
skamt til lands, ok í þessu bili hvelfir skipinu ok við þat 
koma þeir til lands, at hvert klæði er allvátt um þá, þat 
er innan borðs var. Leiða þeir nú skipit á land, ok bæta 
á þat sem brotit var, ok láta aptr fara sína menn yfir ána 
í moti sínu liði, ok flytjaz yfir ána alt þar til er yfir er 
komit alt liðit. Ok eptir þat fara þeir leið sína allan 
þann dag. 
367. At kveldi leggjaz þeir niðr ok láta Högna halda 
vörð. Ok er allir menn eru sofnaðir, þá gengr Högni einn 
saman á njósn langt frá liðinu. Hann kemr þar at er 
einn maðr ligr ok sefr, sá er með vápnum ok sverð sitt 
hefir hann lagt undir sik, ok koma hjöltin fram. Tekr 
Högni tl sverðsins ok bregðr sverðinu ok kastar frá sér; 
hann stígr sínum hægra fæti á hans síðu ok biðr hann 
vaka. En þessi maðr hleypr upp ok þrifr til sverðsins ok 
missir hann ok mælti: Vei verði mér fyrir: þenna. svefn 
er nú svaf ek, mista ek míns sverðs, ok illa man þykkja 
mínum herra gætt síns ríkis, er svá svaf ek. Ok nú sér 
hann hvar liðit er komit, ok enn mælti hann: Vei verði 
þessum svefni er nú svaf ek; nú er kominn herr í land 
mins herra Roðingeirs margreifa. Ek hefir nú vakat TI 
daga ok TIL nætr, ok fyrir þat sama sofnaða ek. Þá mælti 
Högni við hann ok finnr at hann er góðr drengr. Þú 
mant vera góðr drengr; sé hér minn gullhring, hann skal 
ek þér gefa fyrir þinn drengskap, ok þú skalt betr njóta 
en sá er fyrr var geit; ek skal ok fá þér sverð þitt. Ok 

svá gerir hann. Nú svarar þessi maðr: Haf fyrir mikla 
guðs þökk þína gjöf, fyrst er þú gaft mér sverð mitt, en 
síðan þinn gullhring. Nú mælti Högni: Ekki skaltu vera 
hræddr um þenna her, ef þú gætir lands Roðingeirs mar- 
greifa; hann er várr vin. Fyrir þessu ræðr váru liði Gunn- 
arr konungr af Niflungalandi ok hans bræðr. Seg mér 
enn, góðr drengr, hvar vísar þú oss til gistingar í nátt, 
eða hversu heitir þú? Ek heiti Ekkivörðr, sagði hann. 
Ok nú undrumk ek hversu þú férr; er þú Högni Aldrians 
son, er drapt minn herra Sigurð sveinng gæt þín meðan 
þú ert í Húnalandi, þú mátt hér eiga marga öfundarmenn. 
En ekki kann ek vísa þér til betra náttstaðar en í Bak- 
alar til margreifa Roðingeirs, hann er góðr höfðingi. Þá 
mælti Högni: Þangat hefir þú oss vísat er áðr höfum vér 
ætlat. Ríð nú heim til borgar, ok seg at vér munum 
þangat koma; seg ok at vér erum heldr vátir. 

368. Nú skiljaz þeir, ok ríðr Ekkivörðr heim, en 
Högni ferr aptr til sinna manna, ok segir Gunnari kon- 
ungi alt hversu hánum hefir fariz, ok biðr þá standa upp 
sem hvatast ok ríða heim til borgarinnar. Ok svá gera 
þeir. Ekkivörðr ríðr heim sem hvatligast til borgarinnar, 
ok er hann kemr í höllina, hefir margreifi Roðingeirr mat- 
azt ok ætlar at sofa ganga. Þá segir Ekkivörðr, at hann 
hefir hitt Högna, ok svá at Gunnarr konungr er þá kom- 
inn með mikit lið ok vill ríða þangát til gistingar. Roðin- 
geirr margreifi stendr upp ok kallar til allra sinna manna, 
biðr þá taka skyndiliga ok búaz um sem bezt ok vegligast, ok 
svá sín hús. Ok nú sjálfir margreifi Roðingeirr lætr taka sína 
hesta ok vill at ríða í móti þeim með mörgum riddurum. 
Ok allir hans menn eru nú í starfi ok umbúnaði. En er 
margreifi Roðingeirr ríðr út af borginni, kemr í gegn bán- 
um Gunnarr konungr með alt sitt lið. Roðingeirr mar- 
greifi fagnar vel Niflungum ok býðr þeim með sér til fagn- 
aðar. En þessu tekr vel Gunnarr konungr ok Högni biðr 

Ekkivörð hafa fyrir mikla guðs þökk, hversu hann rak 
þeirra erindi. 

369. Nú koma Niflungar í garð Roðingeirs margreifa 
ok stíga af sínum hestum. En menn Roðingeirs margreifa 
taka þá ok geyma vel. Ok svá sem sagt hefir Ekkivörðr, 
lætr margreifinn gera tvá elda úti í garðinum, er þeir eru 
vátir, ok við annan eld sitr Gunnarr konungr ok Högni 
ok þeirra bræðr ok sumir þeirra menn, en sumt lið þeirra 
við annan eld. En þeir er fyrir váru fylgja margreifa inn 
í höllina ok skipar hann þeim á palla. Nú fara Niflungar 
af sínum klæðum við eldana. Þá mælti Gudelinda kona 
margreifans, hon var systir hertoga Nauðungs er féll við 
Gransport: Niflungar hafa hingat fært marga hvíta brynju 
ok margan harðan hjálm ok skarpt sverð, nýjan skjöld, ok 
þat er harmanda mest at Grimhildr grætr hvern dag Sig- 
urð svein sinn búanda. Þá er þessir eldar eru brunnir, 
gengr Gunnarr konungr ok Högni ok þeirra bræðr inn í 
höllina, ok sitja þat kveld ok drekka með hinum bezta 
fagnaði ok eru nú allkátir. Ok þá fara þeir at sofa. 
Roðingeirr margreifi liggr í sinni sæng hjá sinni konu ok 
talaz þau við. Þá mælti Roðingeirr margreifi: Frú hvat 
skal ek gefa Gunnari konungi ok hans bræðrum þat er 
þeim sé virðiligt við at taka, ok mér sé vegr at gefa? 
Hon svarar: Þat herra, sem yðr sýnist ráð til; þat alt 
skal vera mitt ráð um þenna hlut er þitt er. Ok enn 
mælti Roðingeirr margreifi: Ek má segja þér um jungherra 
Gisler, ef þat er yðart ráð, at ek man gefa hánum jung- 
frú mina dóttur ena fyrstu gjöf. Nú svarar Gudelinda: 
Þat er vel at þú gefir hánum okkra dóttur, ef svá er at 
hann mætti njóta, en þat hræðumk ek. 

370. Nú er ljóss dagr ok stendr Roðingeirr margreifi 
upp ok klæðiz ok hans riddarar, ok þá standa upp Niflungar 
ok kalla sín klæði. En Roðingeirr margreifi biðr þá 
dveljaz með sér nökkura daga, en Niflungar vilja nú fara 

ok dveljaz ekki. Ok þá segir Roðingeirr margreifi at hann 
vill ríða með þeim með sínum riddurum, ok ganga nú til 
borða ok drekka nú gott vín ok eru allkátir. Þar eru nú 
margskonar leikar og önnur skemtan. Nú lætr Roðingeirr 
margreifi bera inn einn hjálm gulli varðan ok settan dýr- 
ligum steinum, ok gefr Gunnari konungi, ok þessa gjöf 
þakkar Gunnarr konungr vel ok þykkir vera en mesta 
gersimi. Þá tekr Roðingeirr margreifi einn nýjan skjöld 
ok gefr Gernoz. Þá gefr margreifinn sína dóttur Gisler 
ok mælir: Góði herra Gisler: þessa mey vil ek þér gefa 
til eiginkonu, ef þú vilt þiggja. Gisler svarar ok biðr 
hann gefa allra manna heilastan , ok léz vilja þiggja með 
þökk. Ok enn mælti Roðingeirr margreifi: Sé hér jung- 
herra Gisler, eitt sverð er ek vil gefa þér, þat heitir 
Gramr; þat hefir átt Sigurðr sveinn, þat hygg ek at vera 
skal allra vápna bezt er í yðarri för sé. Ok enn þakkar 
Gisler þessa gjöf ok biðr hann hafa fyrir guðs laun alla 
sína sæmd, er hann hefir gert hánum í þeirri för. Nú 
mælti Roðingeirr margreifi til Högna, hvern grip máttu þann 
sjá hér með mér, er þú vilt helzt þegit hafa? Þá svarar 
Högni: Mér lítz, svá segir hann, sem hér man hanga einn 
skjöldr, sá er dökkblár at lit, hann er mikill ok sterkr 
ventir mik at vera muni, hann hefir stór högg, hann vil 
ek þiggja at gjöf. Þá svarar Roðingeirr margreifi: Þat 
kemr vel við, fyrir þá sök at þann skjöld bar góðr drengr, 
hertogi Nauðung, ok hann fékk stór högg undir Mimungs 
eggjum af enum sterka Viðga, áðr hann félli. Ok er þetta 
heyrir frú Gudelinda, grætr hon sárliga sinn bróður Nauð- 
ung. Ok þessi skjöldr var nú gefinn Högna. Þeir þakka 
Roðingeir margreifa forkunnar vel sínar gjafir ok velgern- 
ing. Þá er þeir eru mettir, láta þeir taka sína hesta ok 
búa sjálfa sik, ok með þeim Roðingeirr margreifi ok með 
hánum enir vöskustu riddarar ok ríða út af borginni; er 
þeir váru at því búnir, þá bað frú Gudelinda þá fara vel 

ok heila, ok koma svá aptr með sæmd ok virðing. Ok 
margreifinn kyssir sína frú Gudelinda áðr hann riði brott 
ok biðr hana vel stýra sínu ríki þar til er þau finnaz. 
371. Nú er ekki af at seggja þeirra ferð annat en 
þeir ríða hvern dag eptir annan. Ok þann dag er þeir 
ríða til Susam er vátt veðr ok mikill vindr, ok allir Nifi- 
ungar eru nú vátir ok þeirra klæði. Ok er þeir koma 
fram hjá borg einnihverri er heitir Þorta, ríðr í mót þeim 
einn maðr, hann er sendimaðr Attila konungs ok skal fara 
í Bakalar at bjóða Roðingeir margreifa til veizlu, en hann 
ríðr fyrir liðinu með sína menn. Ok er þeir finnaz, spyrr 
margreifinn: Hver eru tíðindi í Susa? Þessi maðr svarar: 
Þat er nú í Susa tíðast, at Niflungar eru komnir í Húna- 
land, ok Attila konungr býr nú þeim veizlu, en ek var 
sendr í móti þér at bjóða þér til veizlunnar. En nú man 
ek aptr hverfa með yðr, fyrir því at nú hefi ek fengit mitt 
erindi. Snýr hann aptr nú með þeim ok ríðr með Roð- 
ingeir. margreifa. Þá mælti Roðingeirr margreifi við sendi- 
mann: Hversu mikit boð ætlar Attila konungr at gera eða 
hversu mörgum mönnum til bjóða. Þá svarar sendimaðr. 
Mér lítz svá sem eigi muni hér vera fáir í yðarri för, en 
Attila konungr hefir boðit mörgum mönnum til veizlu. En 
dróttning Grimhildr hefir stefnt hálfu fleirum sinum vinum, 
ok hón safnar mönnum um alt ríki sitt, þeim er henni 
vilja lið veita, ok er svá mikit til efnat þessarrar veizlu, 
sem hér skyli vera allmikit fjölmenni, ok þó muni hon 
lengi standa. Roðingeirr biðr þenna mann ríða fyrir til 
borgarinnar, ok segja at nú eru Niflungar komnir fyrir 
borg hans ok Roðingeirr margreifi. Nú sendir konungr 
um alla þessa borg, at hvert hús er búit, sum með tjöld- 
um, en í sumum skal gera elda, ok er nú mikill fyribún- 
aðr í borg Susa. Nú mælti Attila konungr til Þiðreks 
konungs ok biðr hann, at hann skal út ríða í gegn þeim. 
Ok nú gerir hann svá ok ríðr út með sína menn, ok er 

þeir finnaz, fagna hvárir öðrum vel ok ríða allir saman 
til borgar. 

372. Dróttning Grimhildr stendr í einum turn ok sér 
för bræðra sinna, ok þat at þeir ríða nú í borgina Susa: 
Nú sér hon þar margan nýjan skjöld ok fagran hjálm ok 
marga hvíta brynju ok margan dýrligan dreng. Nú mælti 
Grimhildr: Nú er þetta hit græna sumar fagrt; nú fara 
mínir bræðr með margan nýjan skjöld ok marga hvíta 
brynju ok nú minnumk ek hversu mik harmar in stóru 
sár Sigurðar sveins. Nú grætr hon allsárliga Sigurð svein, 
ok gékk í móti: þeim Niflungum ok bað þá vera vel 
komna, ok kyssir þann er henni var næstr, ok hvern at 
öðrum. Nú er þessi borg náliga full af mönnum ok hest- 
um, ok þá eru ok fyrir í Susa mörg hundruð manna ok 
svá hesta, svá at eigi fær tölu á komit. 

373. Attila konungr tekr vel við sínum mágum , ok er 
þeim fylkt í hallirnar þær sem búnar eru, ok görir fyrir 
þeim eldar. En Niflungar fara ekki af sínum brynjum, 
ok ekki láta þeir sín vápn at sinni. Nú kemr Grimhildr 
inn í höllina, þar er fyrir váru hennar bræðr við eld ok 
þurka sik. Hon sér hversu þeir lypta upp sínum kyrtlum 
ok. þar undir eru hvitar brynjur. Nú sér Högni sína 
systur Grimhildi ok tekr þegar sinn hjálm ok setr á höfuð 
sér ok spennir fast ok slíkt it sama Folker. Þá mælti 
Grimhildr: Högni sitt heill! hvárt hefir þú nú fært mér 
Niflunga skatt þann er átti Sigurðr sveinn? * Þá mælti 
Högni: Ek færi þér, segir hann, mikinn úvin; þar fylgir 
minn skjöldr ok minn hjálmr með mínu sverði ok eigi 
leifða ek mína brynju. Nú mælti Gunnarr konungr við 
Grimhildi: Frú systir, gakk hingat ok sit hér. Nú gengr 
Grimhildr at sínum unga bræðr Gisler ok kyssir hann ok 
sitr í hjá hánum ok milli ok Gunnars konungs, ok nú 

þat mest nú sem jafnan þau stóru sár er hafði Sigurðr 
sveinn sér miðil herða, ok ekki vápn var fest á hans 
skildi. Þá svarar Högni: Sigurð svein ok hans sár látum 
nú vera kyr ok getum eigi. Attila konung af Húnalandi 
gerum hann nú svá ljúfan sem áðr var þér Sigurðr sveinn; 
hann er hálfu ríkari. En ekki fær nú atgört at græða 
sár Sigurðar sveins; svá verðr þat nú vera sem áðr er 
orðit. Þá stendr upp Grimhildr ok gengr í brott. Því 
næst kemr þar Þiðrekr af Bern ok kallar at Niflungar 
skulu fara til borðs. -Ok hánum fylgir son Attila konungs 
Aldrian. Nú tekr Gunnarr konungr sveininn Aldrian ok 
berr í faðmi sér út. En Þiðrekr konungr af Bern ok 
Högni eru svá góðir vinir, at hvárr þeirra legr hönd sína 
yfir annan; ok ganga svá út or höllini ok alla leið þar 
til er þeir koma til konungs hallar. Ok á hverjum turn 
ok á hverri höll ok á hverjum garði ok á hverjum borg- 
arvegg slanda nú kurteisar konur ok allar vilja Högna sjá, 
svá frægr sem hann er um öll lönd of hreysti ok dreng- 
skap. Nú kómu þeir í höll Attila konungs. 

374. Attila konungr sitr nú í sínu hásæti ok setr á 
hægra veg sér Gunnar konung sinn mág ok þar næstr sitr 
jungherra Gisler, þá Gernoz, þá Högni, þá Folker þeirra 
frændi. Á vinstra hlið Attila konungs sitr Þiðrekr kon- 
ungr af Bern ok Roðingeirr margreifi, þá meistari Hildi- 
brandr. Þessir allir sitja í hásæti með Attila konungi. 
Ok nú er skipat þessi höll fyrst með hinum tign- 
ustum mönnum “ok þá hverjum at öðrum. Þeir drekka 
þat kveld gott vin, ok hér er nú hin dýrligsta veizla ok 
með allskonar föngum er bezt megu vera, ok eru nú 
kátir. Ok nú er svá mikill fjöldi manna kominn í borg- 
ina, at hvert hús er fult náliga í borginni. Ok þessa nátt 
sofa þeir í góðum friði ok eru nú allkátir ok með góðum 
umbúnaði. 

375. Þá er mornar ok menn standa upp, kemr til 

Niflunga Þiðrekr konungr ok Hildibrandr ok margir aðrir 
riddarar. Nú spyrr Þiðrekr konungr: Hversu þeim hafi sofizt 
þá nátt. Þá svarar Högni ok lætr sér hafa vel sofnat, en 
þó er mitt skap ekki befra en til meðallags. Nú mælir 
Þiðrekr konungr: Ver kátr minn góði vin Högni ok glaðr 
ok með oss vel kominn, ok vara þik hér í Húnalandi, 
fyrir því at þín systir Grimhildr grætr enn hvern dag 
Sigurð svein, ok allr muntu þess við þurfa áðr en þú 
komir heim. Ok nú er Þiðrekr hinn fyrsti maðr er varat 
hefir Niflunga. Þá er þeir eru búnir, ganga þeir út í 
garðinn; gengr á aðra hlið Gunnari konungi Þiðrekr kon- 
ungr, en á aðra meistari Hildibrandr, ok með Högna gengr 
Folker. Ok nú eru allir Niflungar upp staðnir ok ganga 
um borgina ok skemta sér. Ok nú stendr Attila konungr 
upp ok gengr út í svalirnar, ok sér til hvar ganga Nifl- 
ungar. Ok margr maðr gengr nú at sjá skrautliga ferð 
þeirra, ok er þó öllum tíðast at spyrja hvar Högni ferr; 
svá er hann frægr. Nú sér Attila konungr hvar Högni 
ferr ok Folker, ok eigi er þeirra búnaðr verri en Gunnars 
konungs; ok eigi kennir Attila konungr til víss, hvar Högni 
ferr eða Folker, fyrir því at eigi má hann sjá þá svá 
gerla, þvíat þeir hafa síða hjálma ok spyrr hverir þar 
ganga með Gunnari konungi ok Þiðreki konungi. Þá 
svarar hertogi Blodlen: Þat ventir mik at þar man vera 
Högni ok Folker. Þá svarar konungr: Vel mætta ek kenna 
Högna fyrir því at hann var með mér um hríð ok ek 
dubbaða hann til riddara ok Erka dróttning, ok víst var 
hann þá várr vin góðr. Nú gengr Högni ok Folker um 
borgina, heldr hvárr þeirra sinni hendi um herðar öðrum, 
ok sjá þeir þar margar kurteisar konur. Ok nú taka þeir 
ofan sína hjálma ok láta sjá sik. En Högni er at þessu 
auðkendr: hann er mjór um miðjan ok breiðr um herðar, 
langt andlit hefir hann ok bleikt sem aska, ok eitt auga 
ok allsnart, ok eigi er hann at síðr allra manna drengi- 

ligastr. Nú standa Niflungar með sitt lið út við borgar- 
vegginn ok sjá staðinn ok skemta sér. En Þiðrekr af 
Bern gengr nú heim í sinn garð sem hann á erindi til. 
Attila konungr sér nú hversu mikit fjölmenni er hér sam- 
an komit ok ekki fær hann skipat þessu öllu fólki í eina 
höll. En nú er gott veðr ok fagrt sem hann lætr búa 
veizluna Í einum apaldrsgarði. 

376. Í þessu bili gengr dróttning Grimhildr í höll 
Þiðreks af Bern ok til einmælis við hann. Hann fagnar 
henni vel ok spyrr hvat hon vili. Hon segir grátandi ok 
veinandi: Góði vin Þiðrekr, nú: em ek kominn at sækja 
þín heil ráð. Nú vil ek þik biðja, góði herra, at þú 
veitir mér lið, at ek hefna míns hins mesta harms, þar 
er drepinn var Sigurðr sveinn. Ek vil nú þess hefna á 
Högna ok Gunnari ok öðrum þeirra! bræðrum. Nú viltu 
svá, góði herra, þá vil ek gefa þér svá mikit gull ok 
silfr sem sjálfr viltu, ok hér með vil ek þér lið 
veita, er þú vilt ríða um Rín ok viltu hefna þín. Þá 
svarar Þiðrekr konungr: Frú, þat má ek gera víst eigi, ok 
hverr er þat gerir þá skal þat vera gört utan mitt ráð ok 
utan minn vilja, fyrir því at þeir eru mínir hinir beztu 
vinir, ok heldr skylda ek veita þeim gagn en úgagn. Nú 
gengr hon braut grátandi ok í þá höll er í var Blodlen 
hertogi. Hon mælti enn: Herra Blodlen, viltu veita mér 
lið at hefna minna harma? Nú minnir mik sárliga, hversu 
Niflungar bjoggu við Sigurð svein; þess vilda ek nú hefna 
þeim, ef þú vildir mér lið veita. Ok ef þú vilt svá gera, 
þá man ek þér gefa mikit ríki ok þat sem þú beiðiz. Þá 
svarar Blodlen: Frú, er ek geri þetta, þá man ek hafa 
fyrir mikla úvináttu Attla konungs, hann er þeirra svá 
mikill vin. Þá gengr dróttning þaðan á brott, ok nú 
gengr hon til Attila konungs ok mælti enn við hann sem 
fyrr: Herra Attila konungr, hvar er þat gull eða hvar er 
þat silfr, er mínir bræðr hafa fært þér? Attila konungr 

segir at þeir hafa ekki fært hánum gull né silfr, en þó 
vill hann þeim vel fagna, er þeir hafa hann heim sótt. 
Þá mælti dróttning: Herra, hverr skal hefna minnar sví- 
virðingar ef þú vilt eigi? Nú er mér þat enn hinn mesti 
harmr, hversu myrðr var Sigurðr sveinn. Ger nú svá 
vel, herra, hefn mín! ok þá máttu fá Niflunga skatt ok 
alt Niflungaland. Þá mælti konungr: Frú, hætt ok mæl 
eigi þetta optar. Hví munda ek svíkja mina mága, er 
þeir hafa gengit á mína trú, ok eigi skaltu þat gera né 
einn maðr at misbjóða þeim. Nú gengr hon á braut, ok 
þykkir henni nú allra verst. 

377. Nú gengr Attila konungr út í apaldrsgarðinn 
þar sem veizlan skal. vera, ok kallar til sín boðsmenn, ok 
þangat drífa nú allir. Nú mælti dróttning til Niflunga: 
Þér skulut nú selja mér til varðveizlu vápn yður; hér 
skal nú engi maðr með vápnum ganga, þér megut nú vel 
sjá, at svá gera Húnir. Nú svarar Högni: Þú ert ein 
dróttning, hvat skaltu taka vápn manna? ok þat kendi 
mér minn faðir, þá er ek var ungr, at aldri skylda ek 
leggja mín vápn á konu trú, ok meðan ek em í Húna- 
landi, þá létz ek aldri min vápn. Nú setr Högni upp 
sinn hjálm ok bindr nú allra fastast. Ok nú finna þetta 
allir, at Högni er nú mjök reiðr ok illu skapi, ok vita 
eigi hverju gegnir. Þá svarar Gernoz: Högni varð aldri 
í góðu skapi síðan er hann kom í þessa ferð, ok þenna 
dag kann vera at hann sýni sinn drengskap ok vitrleik. 
Ok nú grunar Gernoz at vera munu svik, ok svá at Högni 
man fyrr vitat hafa, hversu takaz man Niflungum þessi 
ferð, ok setir nú upp hjálm sinn ok spennir fast, ok 
ganga við svá búit í grasgarðinn. Nú skill Attila konungr 
at Högni lætr reiðuliga ok hann spennir fast sínum hjálmi, 
ok spyrr Þiðrek af Bern: Hverir setja upp þar sína bjálma 
ok láta reiðuliga? Þá svarar Þiðrekr: Svá sýniz mér sem 
þar muni vera Högni ok hans bróðir Gernoz, ok eru 

báðir góðir drengir á úkunnu landi, ok þetta gera þeir 
við mikinn móð. Ok enn mælti Þiðrekr konungr: Víst 
eru þeir góðir drengir ok meiri ván herra! at þenna dag 
megir þú þat vel sjá, ef svá ferr sem mér væri ván. Nú 
stendr Attila konungr upp ok gengr í mót þeim Gunnari 
konungi ok Gisler ok tók sinni hægri hendi í hönd Gunn- 
ari konungi ok vinstri hendi tók hann í hönd jungherra 
Gisler ok kallar Högna ok Gernoz, ok Attila konungr setr 
þessa alla í vegligt sæti á hægri hlið sér hvern frá öðrum 
svá sem fyrr var sagt. Mikill eldr var görr í garðinum 
ok alt umhverfis þann eld er sett borð, ok þar sætin með. 
Ok nú eru allir Niflungar komnir inn í garð með sínum 
hjálmum ok hvítum brynjum ok skörpum sverðum, en 
þeirra skildir ok þeirra glaðel eru seld til varðveizlu, ok 
þar hafa þeir til sett sína sveina, ok XX sveina hafa þeir 
til sett fyrir gæzlu liðs, at bera þeim njósn ef svik eða 
úfriðr kunni hefjaz, ok þessu hefir ráðit Högni ok Gernoz. 
Folker sitr hjá fóstra Aldrians sonar Attila . konungs. 
Dróttning Grimhildr lætr setja sinn stól gagnvart Attila 
konungi ok þar er hertogi Blodlen. 

378. Í þessu bili gengr dróttning Grimhildr til síns 
riddara er fyrir ræðr öðrum riddurum ok heitir Irungr, 
ok mælti við hann: Góði vin Irungr, viltu hefna minnar 
svivirðingar? nú vill eigi hefna Attila. konungr ok eigi 
Þiðrekr konungr ok engir mínir vinir. Þá svarar Irungr: 
Hvers viltu hefna láta, frú, eða fyrir hví grætr þú svá 
sárliga? Þá svarar dróttning: Nú kemr mér mest í hug, 
hversu Sigurðr sveinn var myrðr, hans vilda ek nú hefna, 
ef nökkurr vill nú mér til duga. Þá tók hon hans gull- 
búinn skjöld ok mælti: Góði vin Irungr, viltu hefna minnar 
svívirðingar? ek fæ þér þenna skjöld fullan af rauðu gulli, 
sem mest fær þú fylt, ok hér með alla mína vináttu. Þá 
mælti Irungr: Frú, þat er mikit fé, en þó er enn meira 
vert at fá þína vináttu. Ok stendr upp skjótt ok vápnar 

sik ok kallar sína riddara til sín ok biðr þá vápnaz, ok 
hefir nú C riddara. Nú setr hann upp sitt merki. Ok 
nú mælir dróttning, at hann skal fara fyrst ok drepa þeirra 
sveina ok láta engan þann komaz í garð er áðr er fyrir 
utan af Niflungum, ok engan þann út komaz með lífi er 
áðr er fyrir innan. 

379. Ok nú gengr dróttning skyndiliga í garðinn, þar 
er veizlan var, ok setz í sitt hásæti, ok nú renn til hennar 
Aldrian son hennar ok kyssir hana. Ok nú mælti dróttn- 
ing: Minn sæti son, mantu vera líkr þínum frændum ok 
hefir þú hug til, þá skaltu ganga til Högna, ok þá er 
hann lýtr fram yfir borðit ok tekr mat af diskinum, reið 
upp þinn hnefa ok ljóst á hans kinn sem allra harðast 
máttu. Þá máttu vera góðr drengr, ef þetta þorir þú. 
Sveinninn rann þegar yfir til Högna, ok þá er Högni lýtr 
fram yfir borðit, þá lýstr sveinninn sínum hnefa á hans 
kinn. En þat högg varð meira en ván væri at af svá 
ungum manni. Ok nú sinni vinstri hendi tekr Högni svein- 
inn með hárinu ok mælti: Þetta hefir þú eigi gört með 
þínu ráði ok ei með ráði Attila konungs föður þíns, heldr 
er þetta eggjan þinnar móður, ok þess mantu nú lítt njóta 
þessu sinni. Ok sinni hægri hendi tekr Högni um meðal- 
kafla síns sverðs ok dregr or slíðrum ok höggr af höfuð 
sveinsins, ok kastar höfðinu á brjóst Grimhildi, ok mælti 
Högni: Í þessum apaldrsgarði drekkum gott vín, ok þat 
verðum vér dýrt at kaupa, hina fyrstu skuld lýk ek með 
þessu Grimhildi systur. „Ok enn höggr hann yfir höfuð 
Folker til fóstra sveinsins ok af hans höfuð. Nú er launat 
dróttningu sem vert er, hversu þú gættir þessa sveins. 
Nú hleypr Attila konungr upp ok kallar: Standi upp Húnir 
allir mínir menn ok vápni sik ok drepi Niflunga. Ok nú 
hleypr upp hverr maðr er í var garðinum, ok Niflungar 
bregða nú sverðum sínum. At ráðum Grimhildar váru 
breiddar fyr utan garðsliðit nautahúðir ráblautar, ok þá er 

Niflungar: hlaupa út af garðinum, falla þeir á húðunum, ok 
þar fór margr maðr svá at hann fékk bana. En Irungr 
stendr þar með sína menn ok drepr þar margan góðan 
dreng. Ok nú drepa Niflungar í garðinum margan mann 
ok lá nú valrinn mörgum hundruðum í garðinum. 

380. Nú þá er Niflungar finna at þeir láta sína menn 
þá er út koma af garðinum, snúaz þeir aptr ok gera enn 
á hríð annat sinni ok berjaz við Húna í garðinum, ok eigi 
létta þeir áðr en þeir hafa drepit hvert mannbarn af Hún- 
um, þat er eigi kom á flótta undan. Attila konungr stendr 
nú yfir einum kastala ok eggjar þaðan alla sína menn til 
atgöngu við sína mága Niflunga. En Þiðrekr konungr af 
Bern gengr heim í sinn garð með alla sína menn, ok 
þykkir stórilla er svá margir hans góðir vinir skulu ganga 
í tvá staði ok berjaz. En dróttning Grimhildr gerir þat 
allan þann dag, tekr brynjur ok hjálma ok skjölda ok 
sverð er Attila konungr á ok vápnar með þá menn ér 
berjaz vilja, ok stundum gengr hon út í borgina ok eggjar 
menn atgöngu, ok kallar at hverr maðr er þiggja vill gull 
ok silfr ok góða gripi af henni, sæki at Niflungum ok 
drepi þá. Þetta er hennar athæfi allan þenna dag. 

381. Nú verðr snörp orrosta þenna dag, er Húnir 
sækja garðinn, en Niflungar verja, ok heitir Holmgarðr 
er orrostan stendr í ok svá heitir hann enn í dag Niflunga 
Holmgarðr. Hér verðr mikit mannfall hvárttveggja af Hún- 
um ok Niflungum, ok þá falla Húnir hálfu fleiri, ok svá 
drifr þó til mannfólk af heruðum ok öðrum borgum, ok 
nú hafa Húnir hálfu meira lið en fyrst er til var tekit. 
Nú mælti Högni til Gunnars síns bróður: Mér lítz svá sem 
Húnir ok Amlungar muni margir fallnir vera, en svá marga 
húnska menn sem vér höfum drepit, þá drifa þó til hálfu 
fleiri af heraði, ok er þó sem vér gerim ekki, en höfð- 
ingjar Húna koma þó hvergi nær, ok berjumz vér náliga 
við þræla þeirra. Nú er mér þat hinn mesti harmr er eigi 

komum vér út af þessum garði ok mættim vér þá sjálfir 
kjósa við hverja menn vér skyldim berjaz. En gerla meg- 
um vér sjá hversu þessi leikr man fara, ef svá búit skal 
standa.  Niflungar munu falla, þótt heldr þoli þeir spjót 
ok skot Húna en sverð þeirra, en ekki afrek megum vér 
vinna, ef eigi megum vér njóta várra höggvápna við Húna. 
Ok nú vil ek, segir hann, at vér leitim út af garðinum 
drengiliga. En steinveggr var gerr um þenna garð límdr 
sem borgarveggr, ok sami steinveggr er enn um hann í 
dag. Nú hlaupa þeir Högni í vestanverðan garðinn, þar 
var steinveggrinn helzt stökkinn; nú brjóta Niflungar vegg- 
inn allsterkliga, ok eigi létta þeir áðr hlið er á garðinum. 
Ok nú hleypr Högni þegar út um hliðit, ok þar fyrir utan 
er stræti breitt ok hallir á tvær hendr ok ekki er rúmt. 
Gernoz ok Gisler fylgja hánum ok margir Niflungar, ok 
sækja fram á milli húsanna. Þá kom á móti þeim Blodlen 
jarl með sína sveit, ok verðr þá nú þeirra í milli snörp 
orrosta. 

382. Nú láta Húnar við kveða sína lúðra, ok kalla 
at Niflungar eru út komnir or garðinum, ok þar til drífa 
nú allir Húnar, ok nú er hertogi Blodlen kominn í orrostu 
við. Niflunga. Drífa nú til Húnar þessar orrostu, svá at 
hvert stræti er fult þar í nánd af Húnum, ok verða nú 
Niflungar ofrliði bornir ok hrökkva nú aptr í garðinn, en 
Högni at upp höll einni ok styðr sínu baki við hurð hall- 
arinnar, ok hon var lukt, ok skýtr fyrir sik skildinum ok 
höggr sinni hendi hvern mann yfir annan, af sumum hendr 
eða fætr, sumum höfuð, suma sundr í miðju, ok engi 
sækir sá at hánum at eigi hefir þvílíka kaupferð. Ok svá 
mikil þröng er þar um, at þeir er drepnir eru, megu 
trauðla falla til jarðar, ok svá verr hann sik með sínum 
skildi, at ekki fær hann sár. Ok á vinstrihlið Niflungum 
stendr höll Þiðreks konungs ok þar stendr hann sjálfr 

Gernoz ok Gisler ok Folker af strætinu ok undir höllina 
ok snúa þar við sínu baki ok verja sik alldrengiliga ok 
drepa þar margan mann, ok Húnar sækja nú at þeim all- 
fast. Nú mælti Gernoz til Þiðreks konungs: Herra Þiðrekr, 
betr mættir þú nú ganga til með þína menn ok veita oss 
ok láta eigi svá marga menn berjaz við einn mann. Nú 
svarar Þiðrekr konungr: Góði vin Gernoz, mér er þat 
hinn mesti harmr, er þessum stormi var lypt; hér læt ek 
nú marga góða vini ok fæ ek ekki atgört, ek vil eigi 
berjaz við Húna menn Attila konungs mins herra, ok ekki 
mein vil ek gera Niflungum at svá búnu. 

383. Gunnarr konungr veit nú at Högni, Gernoz ok 
Gisler hans bræðr eru út farnir af garðinum, ok þat með 
at hánum er komit ofrefli liðs ok berzt við hann, ok allir 
hafa nú frá hánum flýit ok aptr í garðinn. Gunnarr kon- 
ungr hefir stáðit ok varit hliðit hit eystra, þat er fyrir 
stóð Irungr ok hans menn. Þá er Gunnarr konungr heyrir 
at Högni mun þurfa liðveizlu, þá strýkr hann vestr í 
garðinn til þess hliðs er Niflungar hafa á brotit, ok gengr 
út við sína menn allvaskliga. Ok þegar fyrir utan garð- 
inn standa Húnar alvápnaðir, ok verðr þar hin harðasta 
orrosta.. Ok sækir Gunnarr konungr hart fram, ok engi 
er svá sterkr hans manna at hánum fái fylgt. Nú kemr 
í gegn Gunnari konungi hertogi Osid frændi Attila kon- 
ungs, er állra kappa er mestr, ok berjaz þeir Gunnarr 
konungr af miklu kappi langa hríð til þess er myrkt var 
af nátt. Ok nú fyrir því at Gunnarr konungr er kominn 
einnsamt í her Húna ok hann átti við at eiga hinn mesta 
kappa, verðr hann ofrliði borinn ok handtekinn ok lætr 
sin vápn ok her eptir bundinn. En er Húnar hafa 
fengit þenna sigr, varð heróp mikit, ok þá kallar Attila 
ok dróttning at þeim skal færa Gunnar konung ok 
drepa eigi. Osid færir Gunnar konung fyrir kné At- 
tila konungi; er hánum kastat í ormgarð eptir ráði 

dróttningar, ok þar lætr hann sitt líf ok sá turn stendr 
í miðri Susa. 

384, Nú heyrir Högni ok Gernoz hvat Húnar kalla, 
at þeir hafa tekit Gunnar konung. Verðr Högni nú svá 
óðr, at hann hleypr frá hurðunni ok fram á strætit ok höggr 
á báðar hendr, ok má nú ekki við hann festaz. Ok þetta 
sér Gernoz, snýr í mót hánum á strætit ok höggr Húna 
á báðar hendr, ok hans sverð nam stað hvergi fyrr en í 
jörðunni. Ok hánum fylgir jungherra Gisler alldrengiliga 
ok drepr margan mann með sínu sverði Gram. Ok svá 
mikit gera þeir af sér, at ekki stendr fyrir þeim ok allir 
Húnar flýja, en sumir váru drepnir. Ok nú koma Nifl- 
ungar út á strætit af garðinum ok æpa mikit heróp, ok 
kalla at Húnar eru illir hundar, renni nú er Niflungar 
vilja nú hefna sín. Ok nú hlaupa þeir alt um borgina ok 
drepa menn hvar sem þeir koma, ok er nú allmyrkt af 
nátt. Ok Húnar fara nú ok berjaz við þá flokkum. Attila 
konungr ferr nú upp Í sínar hallir ok (lætr) lúka aptr 
garðinn ok verja, svá at Niflungar fá þar ekki atgört. 
Margreifi Roðingeirr gengr upp í höll Þiðreks konungs ok 
dvelz þar um stund með hánum. Hertogi Blodlen ferr í 
eina höll við sína menn ok Trungr við sína menn. Á 
þessarri nátt drifr fjöldi manna í borgina. Nú er ok 
myrkt. 

385. Högni lætr nú við kveða sín basón, ok stefnir 
til sín öllum Niflungum, en Högni er nú kominn við 
borgarvegginn. Nú koma til hans allir Niflungar; þá 
mælti Högni við Gernoz: Hversu margan mann höfum vér 
látit með Gunnari konungi. Gernoz svarar at þetta er vel 
mælt, vér skulum nú kanna vára menn. Til hægri handar 
frá Högna skal standa Gisler við sitt merki, en mínir 
menn, sagði Gernoz, til vinstri handa Högna, ok út ífrá 
mér þeir menh er fylgt hafa þessum merkjum er eptir eru, 

Gunnars konungs, ok með þeim Folker. Ok svá skipa Nifl- 
ungar sínu liði. Nú telja þeir hve marga menn þeir hafa 
látit, ok hafa látit CCC manna, en VII hundruð eru eptir. 
Ok þá mælti Högni, at enn hafa þeir mikit lið, ok Húnar 
skulu enn láta marga menn áðr Niflungar lúti allir, ok 
þessu játa allir. Nú mælti Högni: Væri nú dagr ok mætt- 
im vér sjá at berjaz svá sem nú er nátt, þá mundum vér 
fá nú sigr; nú hefir Attila konungr litlu fleira lið en vér 
höfum. En ef vér skulum hér bíða þess er dagar, þá 
man drífa til borgar lið af heruðum, ok munum vér þá 
eiga við svá mikit lið, at oss man vera ofrefli, ok eigi 
veit ek hvárt vér munum nökkut frægðarverk vinna áðr 
vér látim várt líf. Ok mikill harmr, er vér fám oss eigi 
eld, þá myndim vér enn mega berjaz. Ok nú snýr Högni 
brott með fá menn, ok þar nær var eitt steikarahús, ok 
þá fá þeir sér eld, ok kasta þegar þeim eldi í húsit ok 
brenna upp, ok nú gerir ljóst um alla borgina. 

386. Þá setja Niflungar upp sín merki ok ganga um 
borgina með kalli ok lúðra þýt, ok eggja Húna at sækja 
at sér, er þeir koma fyrir hallirnar. En Húnar standa á 
vígskörðum uppi ok skjóta á þá ok hvárir á aðra, ok 
vilja Húnar eigi berjaz fyrir dagan, ok þó drepa Niflungar 
mart manna á þeirri nátt. Ok nú dagar; þá hlaupa Húnar 
upp á borgina ok ganga inn þeir er sótt hafa af heruðum, 
ok hafa þar allmikinn her. Nú setja upp hvárirtveggju 
sin merki ok blása öllum sínum lúðrum hvárir, ok þar 
næst verðr hin snarpasta orrosta ok löng, ok sækja Húnar 
nú alldrengiliga fram. Egejar nú hverr annan ok Grim- 
hildr dróttning eggjar nú hvern mann at drepa skal af 
Niflungum slíkt alt sem má, ok býðr þar til gull ok silfr. 
Þenna dag eru þeir hertogi Blodlen ok Irungr í bardaga, 
ok nú er Attila konungr hvergi mær. Gernoz lætr bera 
sitt merkí i mót Blodlen, ok gangaz þær tvennar fylkingar 
at móti með miklu kappi. Nú gengr Gernoz fram frá 

öllum sínum mönnum ok höggr á tvær hliðar sér ok drepr 
nú margan mann. Ok nú kemr í gegn hánum hertogi 
Blodlen, ok hefja þeir þar sitt einvígi með stórum höggum 
ok sækja langa hríð allhreystimannliga, ok Gernoz skilz 
svá þaðan, at hann hefir af höggvit höfuð Blodlen jarls. 
Ok nú gera Niflungar mikit af sér, ok er nú fallinn einn 
höfðingi Húna. Ok þá heyrir Roðingeirr margreifi ok verðr 
reiðr mjök, at fallinn er Blodlen hertogi, ok kallar á sína 
menn, at nú skulu þeir berjaz ok drepa Niflunga, ok lætr 
hann bera merki sitt fram í orrostu allhreystimannliga, ok 
fyrir hánum falla Niflungar, ok nú hefir hann barizt 
langa hríð. 

387. Nú gengr Högni einnsaman fram í miðjan her 
Húna, ok hæggr annarri sinni hendi hvartveggja til hægri 
handar ok vinstri handar ok fyrir sik fram Húna, svá 
langt sem sverð hans tekr, ok mikit vegr hann ok með 
sínu spjóti, ok allar hendr hefir hann nú blóðgar upp til 
axlar, ok öll er hans brynja sem dreyri. Ok svá lengi 
hefir hann nú barzt ok svá langt er hann nú kominn í 
her Huna, at náliga er hann nú móðr, ok eigi veit hann 
nú hvárt hann fær aptr komizt til sinna manna, ok snýr 
at einni höll ok brýtr upp höllina ok gengr inn ok snýz 
aptr at durunum ok nemr þá staðar ok hvílir sik. Roð- 
ingeirr margreifi gengr nú hart fram á hendr Niflungum 
ok verðr þar nú mikil orrosta. Nú sækja Húnar at höll- 
ini þar sem Högni er inni, ok hann verr dyrrinar ok 
drepr margan mann. Nú sér Grimhildr þetta hvar Högni 
er, ok svá at hann drepr margan mann; hon kallar hátt 
á Húna, ok biðr at þeir skulu slá eldi í höllina, þvíat af 
tré var gjört hraf hallarinnar. Ok svá er gört. Þá kallar 
Grimbildr sinn kæra vin Irung. Góði Irung, sagði hon, 
nú máttu sækja at Högna þar sem hann er í einu húsi, 
fá mér nú hans höfuð, en ek man fylla þinn skjöld af 
rauðu gulli. Nú snýr Irungr til hallarinnar hvatliga sem 

dróttning bað, ok nú er reykr orðinn í höllinni þar sem 
Högni er inni. Irungr hleypr inn í höllina alldjarfliga ok 
þá er hann kom inn, höggr hann til Högna alldjarfliga með 
sínu sverði á hans lær, svá at í sundr nemr brynjuna ok 
svá mikit af læri sem it mesta stykki þat er til ketils er 
brytjat. Þá hleypr hann þegar út or höllini. Nú sér 
Grimhildr at Högni blæðir ok gengr til Irungs ok mælti: 
Heyr minn ljúfi Irungr allra drengja beztr, nú veittir þú 
Högna sár, en annat sinni mantu drepa hann Hon tók 
IL gullhringa ok spenti öðrum um hans hjálmaband hinum 
hægra megin en öðrum hinum vinstra megin ok mælti: 
Irungr góði drengr, fær mér nú höfuð Högna, þú skalt 
hafa svá mikit gull ok silfr sem þú vilt mest fylla þinn 
skjöld, ok vel annat jafnmikit. Ok nú hleypr Frungr annat 
sinni í höllina at Högna, ok nú varaz Högni við ok snýr 


“í gegn hánum ok leggr sínu spjóti undir hans skjöld í 


20 


30 


hans brjóst, svá at sundr tekr brynjuna ok búkinn, svá 
at um herðarnar kom út. Ok þá lætr Irungr sígaz við 
steinvegginn ok þessi steinveggr heitir Irungs veggr enn í 
dag. Ok spjótit Högna nemr staðar í steinvegginum. Þá 
mælti Högni: Hefða ek svá goldit Grimhildi sína ilzku sem 
nú galt ek Irungi mitt sár, þá hafða ek látit drengiliga 
syngja mitt sverð í Húnalandi. 

388. I þessu bili eru nú mikil tíðindi.  Roðingeirr 
margreifi sækir nú hart fram ok drepr Niflunga, ok hánum 
í mót kemr jungherra Gisler, ok nú neyta þeir sinna 
vápna. „ Ok sverð Gisler Gramr beit nú svá vel, at þá er 
hann höggr skjöld ok brynju ok hjálma, sneið sem klæði. 
Ok þar fellr Roðingeirr margreifi fyrir Gisler dauðr til 
jarðar með stórum sárum, ok þetta alt þá hann með því 
sama sverði er fyrr gaf hann Gisler at vingjöf. Nú sækir 
hart fram Gernoz ok Gisler, ok sækja inn í höllina Attila 
konungs ok drepa þar margan mann. En Folker hann 
sækir nú fast fram ok drengiliga at höllini er Högni er 

inni, ok svá höggr hann nú hvern mann yfir annan, at 
aldri stígr hann á bera jörð, heldr búk af búk. Ok nú 
sér Högni hvar ferr einn Niflungsmaðr ok fellir Húna, ok 
vill veita hánum lið. Nú spyrr Högni: Hverr er sá maðr 
er til mín sækir svá drengiliga? Þá svarar hann: Ek er 
Folker þinn félagi, sé götuna nú ek hefi hér höggvit. Þá 
svarar Högni: Haf mikla guðs þökk fyrir hversu þú lézt 
syngja þitt sverð í hjálmum Húna. 

389. Nú sér Þiðrekr konungr at Roðingeirr margreifi 
er dauðr; þá kallar hann hátt: Nú er dauðr minn bezti 
vin Roðingeirr margreifi, nú má ek eigi lengr vera kyrr. 
Taki allir mínir menn sín vápn ok verð ek nú berjaz við 
Niflunga. Nú gengr Þiðrekr ofan á strætit, ok svá er 
sagt í þyðeskum kvæðum, at þar var blauðum manni eigi 
vært er saman kómu í víg Þiðrekr ok Niflungar, ok svá 
víða heyrir um borgina hversu Ekkisax syngr í hjálmum 
Niflunga. Ok nú er Þiðrekr allreiðr, en Niflungar verja 
sik vel ok drengiliga ok fella mjök Amlunga menn Þiðreks 
konungs, ok Niflungar falla nú mjök í þessi orrostu. Nú 
sækir Þiðrekr svá hart fram með sína menn, at góði 
drengr Högni af Troia ferr nú undan með sitt hvassa 
sverð, ok sækir til þeirra Gernoz ok Gisler í höllina, ok 
Þiðrekr konungr sækir nú eptir þeim ok meistari Hildi- 
brandr, ok nú er inni í höllini Högni ok Gernoz ok 
Gisler ok Folker. Nú gengr Þiðrekr konungr inn í höllina 
alldjarfliga, ok fyrir hánum stendr Folker í durunum ok 
verr hánum, ok fyrsta högg höggr Þiðrekr konungr með 
sínu sverði á hans hjálm, svá at höfuðit fýkr af. Ok þá 
kemr Högni í mót hánum, ok hefja þeir þar sitt einvígi. 
Ok meistari Hildibrandr sækir at Gernoz, ok verðr þar 
mikill stormr, ok nú höggr Hildibrandr Gernoz með 
hinum mikla Lagúlf, ok þar af fær Gernoz banasár, ok 
fell' nú dauðr til jarðar. Ok nú standa ei fleiri upp 
í þessi höll þeir er vápnfærir eru en þessir fjórir, 

Þiðrekr ok Högni með sitt víg, Hildibrandr ok Gisler í 
öðrum stað. 

390. Ok nú kemr Attila konungr af sínum turn ok 
til þar er þeir berjaz. Þá mælti Högni: Þat er drengs 
verk, Attila konungr, at þér gefit grið þessum sveini 
Gisler; hann er saklauss af drápi Sigurðar sveins, ok ek 
einnsaman veittak hánum banasár; látit ér Gisler þess ei 
gjalda, hann má verða góðr drengr, ef hann má halda 
sínu lífi. Þá mælti Gisler: Ei mæli ek því þetta, at eigi 
þori ek at verja mik, þat veit mín systir Grimhildr at þá 
er drepinn var Sigurðr sveinn, þá var ek V vetra gamall, 
ok lá ek í rekkju minnar móður með henni, ok saklauss 
em ek þess vígs. En ekki hirði ek at lifa einn eptir 
mina bræðr. Ok nú sækir Gisler at Hildibrandi meistara 
ok höggr hvert högg at öðru. En þeirra einvígi ferr sem 
ván var at, at meistari Hildibrandr veitir Gisler banasár, 
ok fellr hann nú. 

391. Nú mælti Högni til Þiðreks konungs: Nú lítz 
mér svá sem hér man skilja okkart vinfengi, svá mikit 
sem verit hefir ok nú vil ek sækja svá fast eptir mínu 
lífi, at annathvárt verðr nú at: vera, at ek læt nú mitt líf 
eða ek vinn þitt líf. Vinnum þetta einvígi með drengskap 
ok færi nú hvárgi öðrum í brigzli sína ætt. En svarar 
Þiðrekr konungr: Engi mann bið ek mér liðveizlu í þessu 
einvígi ok þat vil ek víst vinna með list ok drengskap. 
Þeir berjaz lengi ok sterkliga, ok varla kann nú at sjá 
hvárr þeirra man nú betr hafa, ok svá lengi stendr þetta 
víg, at hvárrtveggi er nú móðr ok sárr bæði. Ok nú 
verðr Þiðrekr konungr svá reiðr ok svá fær hann mikinn 
móð, at þat harmar hann, hversu lengi hann skal berjaz 
við einn mann. Þá mælti hann: Þetta er víst mikil 
skömm er ek stendr hér allan dag ok fyrir mér skal standa 
ok berjaz einn álís son. Nú svarar Högni: Hvat má verra 
ván fyrir álfs son en djöfulsins sjálfs? Ok nú verðr Þiðrekr 

konungr svá reiðr, at eldr flýgr af hans munni, ok þar af 
verðr svá heit brynja Högna, at hann brennr af, ok hon 
hlífir hánum ekki, heldr brennir hon hann. Ok nú mælti 
Högni: Nú vil ek gjarna sætaz ok gefa upp mín vápn, nú 
brenn ek af mínum brynjuhringum. Væra ek sá fiskr sem 
nú em ek maðr, þá em ek svá steiktr, at sumt mitt hold 
væri nú ætt. Nú tekr Þiðrekr konungr við hánum ok 
hnykkir af hánum brynjunni. 

392. Ok nú gengr Grimhildr ok tekr einn mikinn 
brand, þar er húsit hafði brunnit, ok gengr at Gernoz 
sínum bróður, ok stingr brandinum loganda í munn hán- 
um, ok vill vita hvárt hann er dauðr eða lifandi. En 
Gernoz er at vísu dauðr. Ok nú gengr hon at Gisler ok 
stingr eldibrandinum í munn hánum. Hann var eigi áðr 
dauðr, ok af þessu deyr Gisler. Nú sér Þiðrekr konungr 
af Bern hvat Grimhildr gerir ok mælti til Attila konungs: 
Sé hversu djöfullinn Grimhildr þín kona kvelr bræðr sína 
góða drengi, ok hversu margr maðr hefir látit sitt líf fyrir 
hennar sakir, ok hversu mörgum góðum mönnum hon 
hefir spilt, Húnum ok Amlungum ok Niflungum, ok slíkt 


sama vildi hon koma þér í hel ok mér, ef þat mætti hon. * 


Þá mælti Attila konungr: Víst er hon djöfull, ok drep þú 
hana, ok þat væri gott verk, ef þú hefðir þat gjört VIL 
náttum fyrir, þá væri margr dýrligr drengr sá heill er nú 
er dauðr. Nú hleypr Þiðrekr konungr at Grimhildi ok 
höggr hana í sundr í miðju. 

393. Nú gengr Þiðrekr konungr til Högna ok spyrr 
ef hann muni vera græðandi. Högni segir at hann man 
lifa mökkura daga, en engi ván er at eigi man hann deyja 
af þessum sárum. Nú lætr Þiðrekr konungr bera Högna 
heim í sína höll ok binda sár hans. Herað hét frændkona 
Þiðreks konungs, hana fær hann til at binda sár hans. 
Ok um kveldit mælir Högni við Þiðrek konung, at hann 
fái hánum konu, ok segir at hann vill sofa með um 

náttina. Ok svá gerir Þiðrekr. Ok at morgni mælir 
Högni við þessa konu: Nú kann vera þá er héðan líða 
nökkurar stundir, at þú munt eiga son við mér ok skal 
sá sveinn heita Aldrian, ok hér eru luklar er þú skalt 
varðveita, ok fá þeim sveini er hann verðr róskvinn. 
Þessir luklar ganga at Sigisfroð- kjallara, er í er hirðr 
Niflunga skattr. Ok hér eptir deyr Högni. Ok nú er 
lokit æfi Nillunga ok svá allra hinna ríkustu manna í 
Húnalandi nema Attila konungs ok Þiðreks konungs ok 
meistara Hildibrands. Í þessi orrostu hafa fallit þusund 
Niflunga ok fjórar þusundir af Húnum ok Amlungum. Svá 
segja þyðeskir menn, at engi orrosta hefir verit frægri í 
fornsögum heldr en þessi. Ok eptir þessa orrostu hefir 
orðit svá mikil auðn í Húnalandi stórmennis, at eigi á 
dögum Attila konungs hefir orðit jafngott mannval í Húnalandi 
sem áðr var en þessi úfriðr hófz. Nú er þat fram komit 
er Erka dróttning spáði Attila konungi, at öllum Húnum 
mundi standa af úgagn, ef hann kvángaðiz í Niflungaland. 
394. Hér má nú heyra frásögn þyðeskra manna, 
hversu farit hafa þessi tíðindi þeirra nökkurra er fæddir 
hafa verit í Susa, þar er þessir atburðir hafa orðit, ok 
margan dag hafa sét staðina enn úbrugðna þá sömu er 
tíðindin urðu, hvar Högni féll eða Irungr var veginn, eða 
ormaturninn er Gunnarr konungr fékk bana, ok garðrinn 
er enn kallaðr Niflungagarðr ok stendr nú alt á sömu 
leið sem þá var er Niflungar váru drepnir, ok hliðin; 
hit forna hliðit hit eystra er fyrst hófz orrostan, ok hit 
vestra hliðit er kallat er Högna hlið er Niflungar brutu á 
garðinum; þat er enn kallat á sömu leið sem þá var. 
Þeir menn hafa oss ok sagt ifrá þessu, er fæddir hafa 
verit í Brimum eða Mænstrborg, ok engi þeirra vissi deili á 
öðrum, ok sögðu allir á eina leið frá ok er þat mest eptir því 
sem segja fornkvæði í þyðeskri tungu, er gjört hafa fróðir 
menn um þau stórtíðindi er í þessu landi hafa orðit. 

JÓSAPHAT OK HANS FAÐIR 


118. Tveim dögum síðan vitjaði konungrinn til sunar 
sins. Ok þá er hann (Josaphat) frá at konungrinn var á 
ferð til hans, þá gékk hann glaðliga út í mót hánum ok 
hugði at konungrinn myndi minnaz við hann eptir venju 
sinni með föðurligu blíðlæti ok kurteisri kveðju. En kon- 
ungrinn syndi sik í mikilli reiði við sun sinn, ok gékk 
inn í höll til hásætis ok settiz niðr úglaðr, ok kallaði til 
sin sun sinn ok hóf upp ræðu sina á þessa leið: 

Sunr minn, hver eru þessi tíðindi er mér eru fyrir 
eyru komin um þitt athæfi, er mér þikkir minn hugr bæði 
svíða innan ok wtan? Ek venti þess at engi höfðingi eða 
þessa heima maðr myndi jafnmjök fagna eða jafnglaðr við 
verða í síns sunar tilkomu sem ek varð í þinni burðartíð. 
Engi venti ek ok at sá finniz er slikan harm ok hrygleik, 
sorg eða sótt hafi sjálfkrafi utan nauðsynja af sínum syni 
fengit, ok hefir þú svá vanvirt í æsku þinni elli mina ok 
mjök svá brott tekit sýnina frá mér ok næsta rænt líkam 
minn öllu afli sínu. Sá ótti ok sú hrægla er mér þótti 
ván at vera, kom mér til handa af þinni tilkomu, ok hefir 
þú gjört á mér úvinum minum spott ok hlátr með miklu 
bernsku-ráði ok úvitrligri kenning af fólskra manna for- 
tölu ok skiptir svá mínu ráði í brott í þeirra úráð, ok 
hlittir þeirra fortölu meir en minni föðurligri kenning, þar 
sem þú fyrirlætr at þjóna fornum guðum feðra várra, ok 
tekr þann guð at elska er oss er sannliga öllum úkunnigr 
at öllu ok öllum várum siðum gagnstaðligr. Hví vildir 
þú, sunr, svá gera, þar sem ek lét þik upp fóstra, næra 
ok fæða með allskonar góðri gæzlu ok virðuligri varð- 

veizlu? Ek hugða at þú skyldir í minni elli vera styrkr 
ok stuðill mér ok mínu ríki, ok eptir mína daga vera erf- 
ingi allrar minnar sælu ok sæmdar. En þú hefir svá 
umbúnat mér, at þú hefir sýnt þik mér sannan úvin ok 
andskota, eða myndi þér eigi heldr hæfa at hlýða minum 
föðurligum fortölum en þess hins gamla karls ráðlauss ok 
rotins hégomligri áeggjan, er þér kendi at skipta þessu 
hinu sælu-lífi í sorgafult ok starfsamt ok angrsamt mein- 
lætis líf, ok þessi hin elskulig athæfi vár brott kasta ok 
ímót taka snarpt ok hart ok herfiligt líf þat sem Jesus 
Maríu sunr bauð at fylgja? Eigi óttaðist þú þá ógn ok 
reiði mikla ok máttuga goða várra, at þeir refsi þér 
grimmliga í sinni reiði, annathvárt með eldingum brenni 
þik eða opni jörðina undir þér at svelgja þik, þeir sem 
svá mikit gott hafa gjört oss, at þeir hafa sæmt oss með 
sælu ok ríkdómi, sæmdum ok auðæfum konungligrar 
tignar, ok undir várt vald lagt mörg lönd ok stór ríki með 
útöluligum þjóðum? Ok umfram þetta alt, þat er mér 
þótti engi ván í vera, þá heyrðu þeir bæn mína ok létu 
þik fæðaz til þessa hins mikla fagnaðar, ef þú kynnir 
sjálfr í höndum at hafa. En þú hefir þeim hörmuliga 
hafnat ok fyrirlátit ok tekit í staðinn Krist hinn kross- 
festa ok fylgt þeirra fortölum, er ek veit eigi með hverjum 
hégoma ok skröksögum þeir segja aðra veröld eptir þessa, 
ok flytja þat lygiliga, at dauðir líkamir skulu annat sinni 
upp rísa. Með slíkum villum ok mörgum öðrum þvílíkum 
fyrirkoma þeir mörgum úvitrum mönnum. 

Nú minn hinn kæri sunr, fylg fortölum föður þíns ok 
kasta á brott þessarri glennu ok gabbi, ok skyndum til at 
vér mættim fá hægt ok lægt reiði guða várra. Ofrum 
þeim ok fórnum hundrað yxna feitra ok freistum svá at 
minka ok lægja reiði þeirra, þvíat eigi eru þeir síðr mátt- 
ugir til miskunsemda en til refsinga. Ok mátt þú hér 
náliga taka dæmi af oss, er með engum verðleikum kómum 

til þessa ríkis, nema heldr með þeirra miskunsemdar 
gjöfum, ok fyrir því þjónum vér þeim þakksamliga ok 
þeirra þjónustumönnum gerum vér miklar sæmdir. En 
þeim er fyrirlita at tigna þá ok hafna þeim, þá skulum 
vér refsa þeim með ýmsum pínslum ok grimum dauða. 
Konungrinn lauk svá sinni ræðu ok lastaði alla vega krist- 
inna manna trú ok ástundan, en hégomligan átrúnað sinnar 
villu lofaði hann sem mest mátti hann. 

119. Sem konungs sunr hitt blessaða ungmenni sá at 
hánum myndi eigi lengr hæfa at leyna sinni atferð ok heil- 
ugum tiltækum nema heldr berliga at birta ok sýna með 
skynsamligri sannsögu alt þat sem sannast var um sinn 
hag ok athæfi, hann mælti með þessum hætti til föður sins: 

Herra minn ok konungr ok faðir minn, hlýðit til 
andsvara minna, ek skal mínum sannindum eigi leyna 
fyrir yðr ok því öllu er sannast er um minn hag, ok birta 
fyrir yðr opinberliga. Ek hefi hafnat myrkrum, en ljós 
hefi ek ætlat at elska, villu hefi ek ok fyrirlátit, en rétt- 
indum vil ek fylgja. Skurguð ok fjánda vil ek frá mér 
skilja, en samþykkja héðan af allan minn vilja undir vald 
ok forsjá föður ok sonar ok hins helga anda, er skapaði 
ok gerði heiminn ok himininn ok alt þat sem yfir er ok 
undir af engu fyrirliggjandi efni. Sá hinn sami guð gerði 
manninn af jarðar sauri ok gaf hánum lifligan andardrátt, 
skipaði hánum í paradísar sælu. En síðan er hann braut 
guðs boðorð, þá hafði hann vandliga fyrirgjört sínu máli 
við guð ok fengit sik af vangæzlu undir fjándans vald. Þá 
vendi eigi guð at heldr sínum miskunnar augum af hánum 
nema heldr var hans hinn mildi góðvili til hinnar sömu 
hjálpar at leiða hann aptr til hinnar fyrri sæmdar ok 
hinnar fögru sælu er hann vísaði sér ifrá af sjálfs síns 
vangæzlu. Ok lagðiz í þessu lávarðr ok skapari allrar 
skepnu, ok tók fyrir várar sakir manndóm á sik ok lét 
fæðaz af mey heilagri, ok var í samneyzlu með sínum 

þrælum ok þjónustumönnum, ok þoldi fyrir oss úverð- 
ugum dróttinn ok lávarðr sjálfkrafi dauða á hinum dýra 
krossi, ok leysti með þessum hætti af oss synda fjötur at 
frjálsa oss af hinni fyrstu útlægð, ok leiddi oss öðru sinni 
á hinn fyrra veg, er vér sjálfir frá viltumz úsynju eilifum 
fagnaði, ok hóf til sinnar dýrðar vára náttúru ok setti í 
himinsríkis sælu sína sanna ástvini ok hét þeim fyrir 
margfalligum fagnaði, en miklu meiri fagnaðr kom fram 
en þeir kynni sjálfir at kjósa. Hann einn er mikill ok 
máttugr, vitugr ok valdugr, ríkr ok ráðugr, konungr allra 
konunga, herra ok dróttinn allra valda, hans veldi ok ríki 
er úmáttiligt at sigra, þvíat hann er umfram ailan styrk. 
Hann einn er heilagr er helgast í hvíld ok fagnaði heil- 
agra manna með sínum helga feðr ok með sínum helga 
anda. Í hans helga nafni em ek sannliga skirðr, hánum 
játa ek ok hann dýrka ek einn sannan guð í þrímr skiln- 
ingum sammáttuligum, úskapaðan ok údauðligan, eilif- 
ligan ok úumræðiligan, fyrir utan hugleiðing, úlikamligan 
ok úendiligan ok úumskiptiligan fyrir utan allan enda, upp- 
haf allrar elsku, birting ok skilning ok dagsbrún alls ljóss 
ok fagnaðar, skapara allra hluta sýniligra ok úsýniligra. 
Undir hans vilja ok varðveizlu verðr alt at vera, hans 
forsjá hefir at vera yfir öllum hlutum, vald ok vili ok 
varðveizlu ráð, ok ríki hans máttar verða allir hlutir 
nauðgir ok lostigir undir búa ok hans boðs at bíða. Hann 
er líf allra hluta ok hvers hlutar sem eins staðfesta, satt 
ljós ok skírt ok bjart, sannr sætleikr allrar elsku. Sá er 
til hans girniz ok fýsiz verðr aldrigi saddr, þvíat hann er 
umfram þat alt er maðr má til fýsaz. 

Hugleið eigi þetta faðir! at fyrirláta svá göfugligan ok 
góðan, svá valdugan ok vitran, svá varan ok viðskygnan, 
svá mikinn ok máttugan, en elska ok þjóna fjándanum, er 
þat líkar alt er leiðiligt er, dumbum líkneskjum dauðum 
ok daufum þjónustu at veita, er aldrigi váru vel ok eru 

nú verr ok verða enn þeirra verst. Hversu mikit vitleysi 
er þat faðir, at þjóna slíkum? Nær heyrði nökkurr maðr 
ráð eða ræðu af þeirra munni? Hverr heyrði enn um 
aldr þau andsvör er þeir féngu er á þá kölluðu? Nær 
bar nökkurum manni fyrir augu þeirra einhver vitrlig at- 
höfn eða vel-farandi? Sá nökkurr yðar sinn guð standa 
eða niðr setjaz, eða var nökkurr yðar nær staddr þá er 
sá guð yðar er áðr sat, stóð upp? En með því at ek 
fann þeirra daun ok dauðleik vitleysi ok fjánda villu, er 
alla yðr hefir falsat, nú af vitjan þess hins helga manns, 
þá hafnaða ek þessarri villu, er þér farit með, ok hefi ek 
fullkomliga heitit sönnum guði at þjóna, ok þat skal ek 
staðfastliga holda um mína daga, ok undir hans vald „vil 
ek alt mitt ráð fela ok með hans ráði fullgera. 

Nú af því at mér féll svá gæfusamliga, at guð með 
sinni miskunn hefir mik úverðugan frjálsat, ok af svá 
þungum þrældómi ok þeirri hinni herfiligri hertekju hefir 
hans mildleikr mik aptr kallat, ok ljós hans hins helga 
andlits hefir alt mitt bjarta ok athæfi lýst, en þó er eigi 
sorg öldungis or brjósti mér horfin, þvíat mjök svá þykkj- 
umst ek hafa tapat hálfri sálu minni ok næsta lífinu, ok 
gengr þat til, at þú minn faðir ok herra vilt eigi vera 
hluttakari þessarrar hinar háleitu heilsugjöfar. En af því 
at ek hugleidda þrályndi þitt faðir, þa reitti þat mik mjök 
ok brygði, ok vilda ek eigi reita hug þinn né hrygja. En 
þó bað ek guð optsamliga af öllu hjarta at hann skyldi 
gefa þér rétta skynsemd at skilja ok at fullgera með öllum 
vilja þat sem hánum falli í þokka, ok at hann líti mis- 
kunnar augum til þín, þóat þú sér hánum af þínum mis- 
verkum mjök fjarri ok gjört þik sjálfkrafa lygimann ok 
hlaupingja, ok alls þess sjálfr valdandi, ok er sá minn 
angr yfir alt at þú hefir sjálfr þar til þjónat. . 

Nú minn herra konungr er þér opinbert þat sem litt 
er um minn hag, heyr nú gjörsamliga á mína ráðagerð ok 

fyrir utan if staðfasta. Aldrigi skal ek brigða sáttmáli 
Jesus Krist ok mínu, eigi skal ek þann fyrirláta eða nita, 
er svá mikit lét sik kosta mér til lausnar ok frelsis, at 
hann helti út sínu blóði. En þóat mér hæfi þat at gera 
fyrir hans sakir at deyja, þá skal ek þat gjarna gera. Nú 
starfa ekki at þarflausu um mitt athæfi, þvíat aldrigi kemr 
þú mér af því heilsuráði. Svá úmáttuligt sem þér er at 
ná höndum til himna eða þurka hafit, eigi skaltu heldr 
mega snúa mér frá trú míns hins hæsta lávarðar ok skap- 
ara allsvaldanda guðs. En ef þér er svá góðs auðit at þú 
vilt mínu ráði líta, þá skal ek vel fá sett þik ok sam- 
þykt við Krist, ok til þeirrar sælu skal ek vísa þér er um 
fram er alt þat sem maðr megi hugleiða, ok skulum vit 
vera síðan bæði frændr ok félagar í úendiligum fagnaði. 
Elligar skiljumzt ek skjótt frá þinni frændsemi ok þjóna 
ek síðan fyrir utan alla þökk þína mínum herra Jesu 
Krist. 

120. Sem konungrinn heyrði þetta, þá varð hann 
girmmliga ok ágjarnliga reiðr .... 


JÓNS SAGA HELGA 


JÓN BISKUP OK SÆMUNDR HINN FRÓÐI 


Þá er hinn heilagi Jón biskup var í Suðrvegum, sem 
fyrr segir, gat hann upp spurt ok með sér haft Sæmund 
hinn fróða; á þann hátt sem hér segir. 

Eigi hæfir annat, en geta, framarr en áðr er sagt, 
hversu mikit lið íslenzkum mönnum varð at hinum heilaga 
Jóni, jafnvel utanlands sem innan. Teljum vér þann hlut 
einkanliga þar til, er hann spandi út higat með sér 

Sæmund Sigfússon, þann mann er verit. hefir einnhverr 
mestr guðs kristni til nytsemdar á Íslandi, ok hafði lengi 
verit í útlöndum, svá at ekki spurðist til hans. En hinn 
heilagi Jón gat hann upp spurðan, at hann var með nökk- 
urum ágætum meistara, nemandi þar úkunniga fræði, svá 
at hann týndi allri þeirri, er hann hafði á æskualdri numit, 
ok jafnvel skirnarnafni sínu. En er hinn heilagi Jón kom 
þar, er hann var fyrir, spurði hvárr annan at nafni. Hinn 
heilagi Jón sagði sitt nafn, en Sæmundr nefndist Kollr. 
Jón svarar af gipt heilags anda ok mikilli kennispeki: ek 
getr at þú heitir Sæmundr ok sér Sigfússon, ok fæddr á 
Íslandi, á þeim bæ. er í Odda heitir. Taldi hinn heilagi 
Jón þar til fyrir hánum, at hann kannaðist viðr sik ok 
ætt sína.  Sæmundr mælti: vera má at sönn sé saga þín, 
ok ef svá er, þá man finnast í túninu í Odda hóll nökk- 
urr sá er ek lék mér jafnan viðr. Ok eptir þetta, þá 
kannast þeir viðr með öllu. Þá mælti hinn heilagi Jón: 
fýsir þik ekki í brott héðan? Sæmundr svarar: gott þykkir 
mér hjá meistara minum, en þó síðan ek heyrða þín orð, ok 
ek sá þik, virðist mér þó svá, sem sá hafi betr, er þér fylgir 
ok aldri viðr þik skilst, en eigi sé ek þó ráð til þess, at 
ek mega þér fylgja, þvíat meistari minn vill með öngu 
móti gefa mik liðugan. Hinn heilagi Jón mælti: vit skulum 
báðir þar at sitja, ok man ek dveljast hér um hríð; skulum 
vit til nýta hverja stund, er vit megum við talast, eigi 
síðr nætr en daga. Nú ef meistari þinn ann þér mikit, 
þá man hann leita okkar, ef vit erum einir saman, ok man 
hann þá venjast við ok þykkja ekki grunsamligt, ef þat 
kemr opt at. En ef hann léttir af at leita okkar, þá 
skulum vit leita á brott sem skjótast. Sæmundr mælti: 
vitrligt ráð er þetta, er þú hefir til lagt, skal þetta grund- 
völlr okkarrar ráðagerðar, en viðr vitran mann eigum vit, 
þar sem meistari minn er, þvíat hann sér ferð okkra 


þegar hann hyggr at himintunglum í heiðriku veðri, þvíat 

hann kann svá algerla astronomiam, þat er stjörnuiþrótt, 
at hann kennir hvers manns stjörnu, þess er hann sér, 
ok hyggr at um sinn. 

Nú eptir þessa ráðagerð fylgir Sæmundr Jóni á fund 
meistara síns; tók hann við hánum allvel, er Jón þar um 
hríð, þar til er þeir leita á brott á einni nátt; var veðr 
þykt, ok fara þá nátt alla ok daginn eptir. En er meist- 
arinn saknar þeirra, þá var þeirra leitat ok fundust þeir 
eigi. En á annarri nátt, þá sá öll -himintungl, sér meist- 
arinn þegar hvar þeir fara, ok ferr eptir þeim skyndiliga. 
Sæmundr leit í loptit upp ok mælti: á ferð er meistari 
minn kominn, ok sér hvar vit förum. Jón mælti: hvat 
er nú til ráða? Sæmundr svarar: skjótt skal til ráða taka: 
tak skó af fæti mér ok fyll af vatni, ok set í höfuð mér. 
Svá gerir hann. Nú er at segja frá spekinginum, at hann 
sé í himinn upp ok mæli: ill tíðindi! þvíat Jón hinn 
útlenzki hefir drekkt Koll, fóstra mínum, þvíat vatn er 
um stjörnu hans, ok ferr heim aptr. En þeir Jón fara 
leið sína þá nátt ok daginn eptir. Nú er enn at segja 
frá spekinginum, at á næstu nátt eptir skipar hann him- 
intunglum, ok sér stjörnu Sæmundar fara yfir hánum lif- 
anda, ok ferr. eptir þeim Jóni. Sæmundr mælti: enn er 
stjörnumeistarinn á ferð kominn, ok man enn ráða viðr 
þurfa; tak enn skó af fæti mér ok knif or skeiðum, ok 
högg á kálfa mér, ok fyll skóinn af blóði, ok set í hvirfil 
mér. Jón gerir svá. Þá gat meistarinn enn sét stjörnu 
Sæmundar, ok mælti: blóð er nú um stjörnu meistarans 
Kolls, ok er nú víst at þessi útlendingr hefir fyrir farit 
hánum, ok því hverfr hann aptr leið sína. En þeir Sæm- 
undr ok hinn heilagi Jón fara sinn veg framleiðis. Þat er 
enn at segja, at þá er þessi hinn fróði meistari kom heim, 
reyndi hann list sína enn af nýju, ok sá enn stjörnu 
Sæmundar ok mælti: á lífi er enn Kollr, lærisveinn minn, 
er betr er, en nógu mart hefir ek kent hánum, þvíat 


, 


JÓNS SAGA HELGA 243 


hann sigrar mik nú í stjörnuíþrótt ok bragðvísi sinni, ok 
fari þeir nú heilir ok vel, þvíat ekki get ek á móti staðit 
þeirra brottferð, ok mikils man Jóni þessum auðit verða, 
ok langæligar nytjar munu menn hafa hans hamingju. En 
þeir Jón fóru leiðar sinnar, ok fórst þeim vel ók greiðliga. 

Eptir þetta fóru þeir Jón ok Sæmundr út til Íslands, 
ok settust í bú, hvárr á sína föðrleifð, Jón á Breiðabolstað 
í Fljótshlíð, en Sæmundr í Odda. 


UM JÓN BISKUP 


Skamma stund hafði heilagr Jón biskup verit, áðr en 
hann tók at færa siðu manna ok háttu í annat efni, en 
áðr hafði verit,„um marga hluti; var hann hirtingasamr 
viðr úsiðamenn, en blíðr ok hægr öllum góðum mönnum 
fyllandi þat alt með verkum sem hann kendi fólkinu með 
góðum fortölum, opt hugleiðandi þat er várr dróttinn talar 
í guðspjallinu, ok hann bauð sínum lærisveinum: Ívceat 
luæ vestra coram hominibus, ut videant opera vestra bona et 
glorificent patrem vestrum, qui in celis est; þat þýðist svá: 
lýsi ljós yðvart fyrir mönnum, at þeir sjái góðverk yður 
ok dýrki föðr yðvarn, þann sem á himnum er. Herra Jón 
biskup bauð þat styrkliga sínum undirmönnum öllum, at 
sækja með góðfýsi helgar tíðir hvern tíma er heilagt var, 
bjóðandi prestunum at læra sitt undirfólk um þá hluti, 
sem þeir þyrfti til guðligrar inngöngu. Bauð hann mönn- 
um, at hafa þá háttu hversdagliga, sem góðum kristnum 
mönnum til heyrir, at signa sik þegar um morguninn, er 
hann vaknaði, ok syngja fyrst credo ín deum, ok játa svá 
trú sína í augliti allmáttigs guðs, áðr en maðr fengist í 
hégómligri margmælgi, ok ganga svá síðan vápnaðr allan 
daginn með marki hins helga kross, en taka aldri svá 
mat, drykk eðr svefn, at maðr hlífði sér eigi áðr með 
guðs píslarmarki. Bauð hann hverjum manni kunna at 

VIL sinnum á daginn, eptir því sem Davið propheta segir: 
sepcies in die laudem tibí diæi, domine deus meus, þat er 
svá at skilja á norrænu: sjau sinnum á dag sagða ek þér 
lof, dróttinn guð minn! Ok at ver talim þetta alt jafnsam- 
an í fám orðum, þá kendi hann með sínum iðuligum áminn- 
ingum sínum undirmönnum allan hátt guðligrar þjónostu 
af heilagra feðra setningum, ok gat svá samit á skömmum 
tíma með guðs fulltingi, framferðir ok siðu fólksins, at heilög 
kristni í Norðlendinga fjórðungi hefir hvárki áðr né síðan 
skinit með svá björtum blóma ok fagri ásjón, sem þá 
stóð, meðan fólkit var svá sælt, at þeir náðu at vera undir 
stjórn ok stýring hins blezaða biskups Jóns, svarf hann 
ok af snarpri ok bitrligri hirtingar þel alla úháttu, fjöl- 
kyngi ok fordæðuskap, galdra ok gerningar, ok allan sjón 
hverfligan kuklaraskap, ok stóð í mót allri illri forneskju 
með öllum mátt ok megni, þvíat áðr var eptir í kristninni 
miklar ok illar afleifar heiðins siðar, er eigi var upp rætt 
or guðligum akri meðan kristnin var ung. Fyrirbauð hann 
styrkliga alla hindrvitti, þá er fornir menn höfðu tekit af 
tunglkomum eðr dægrum, eðr eigna daga vitrum mönnum 
heiðnum, svá sem at kalla Týrsdag, Óðinsdag eðr Þórsdag, 
ok svá um alla vikudaga, en bauð at hafa þat dagatal, 
sem heilagir feðr hafa sett í ritningum, at kalla annan 
dag viku ok þriðja dag, ok svá út. 

Leikr sá var kærr mönnum, áðr en hinn heilagi Jón 
varð biskup, at kveða skyldi karlmaðr til konu í dans 
blautlig kvæði ok Ttegilig, ok kona til karlmanns man- 
söngsvísur; þenna leik lét hann af taka ok bannaði styrkliga. 
Mansöngskvæði vildi hann eigi heyra né kveða láta, en þó 
fékk: hann því eigi af komit með öllu. Þat er sagt, at 
hinn heilagi Jón biskup kom at einn tíma, er einn klerkr, 
er Klængr hét, ok var Þorsteinsson, er síðan varð biskup 
í Skálholti, las versabók þá, er heitir Ovidius de arte. 
En í þeirri bók talar meistari Ovidius um kvenna ástir, 

ok kennir með hverjum hætti menn skulu þær gilja ok 
nálgast þeirra vilja. Sem hinn sæli Johannes sá ok undir- 
stóð, hvat hann las, fyrirbauð hann hánum at heyra þess- 
háttar bók, ok sagði, at mannsins breysklig náttúra væri 
nógu framfús til munuðlífis ok holdligrar ástar, þóat maðr 
tendraði eigi sinn hug upp með saurugligum ok syndsam- 
ligum diktum. 


SPECULUM REGALD 


UM HIRÐ 


Fanir. Ef þér verðr þess auðit at koma til hirðar, 
þá þarftu þat at varask, er þá hendir, er siðlausir koma 
til hirðar ok hæveskulausir koma frá hirð, ef þú vilt bæði 
heita siðgóðr ok hæveskr:. En með því at þú hefir eptir 
leitat, hver grein á er þjónostum eða siðum í konungs 
hirð, þá skal þat nú skýra fyrir þér, ok svá hvat þeim 
veldr, er úhæveskir koma þaðan ok illa siðaðir. Því er 
líkt, ef skynlauss maðr ferr til hirðar, sem úfróðr maðr 
fari til Jórsala eða skilningarlauss komi í skóla góðan. Ef 
úfróðr maðr ferr til Jórsala, þá trúir hann sjálfr, at hann 
sé fróðr, ok segir ífrá sinni ferð, ok þat flest, er fróðum 
manni þykki enskis vert nema gabbs ok háðs. -Svá gerir 
ok hinn skilningarlausi, ef hann kemr frá skóla, þá 
hyggsk hann þegar vera góðr klerkr, at verðr feginn ok 
görir af mikit spott, ef hann finnr þann, er ekki kann 
með öllu; en ef hann finnr nökkurn þann, er klerkr er, 
þá veit hann sjálfr ekki. Svá verðr ok ef úsnotrir menn 
koma til konungs hirðar, þá sækja þeir þegar sína 
maka, ok nema þat af þeim, er þeim er auðnæmast, . ok 
hann var áðr orðinn mest áskynja, en þat er ekki nema 

skammsýni ok heimska. En ef hann kemr frá hirð, þá 
verðr hann slíka kurteisi ok siðu at sýna öðrum, sem 
hann nam þar. En þó göra þat margir, þeir er af úkunn- 
um stöðum koma, hvárt sem heldr eru af öðrum lönd- 
um eða hirðum, ok finna þeir þá, er áðr hafa heima fyrir 
verit, at bera mörg tíðendi, ok hyggjask þegar vera sann- 
fróðir bæði um siðu ok tíðendi, er þeir sjá úkunnar þjóðir 
eða önnur lönd, ok allra mest hendir þat skammsýna menn. 
Nú varask þú, at eigi hendi þik slík úfræði, ef þú vilt 
vera vel siðaðr. En þar er þú leitaðir eptir, hver grein 
er væri á þjónostum manna í konungs hirð, þá er þat 
skýranda, ok svá hvat hverri þjónostu fylgir. 

Allir þeir menn er handgengnir eru konungi, þá eru 
húskarlar; en síðan greinisk tign ok vald með þeim, svá 
sem þeir kunnu til at þjóna, ok konungr vill Hverjum 
gefit hafa. Nú eru þeir einir húskarlar, er innan hirðar 
eru jafnan með konungi, ok eru þó eigi málamenn, ok 
eigi skulu þeir þar eta eða drekka, sem hirð konungs 
matask. Þeir skulu ok þjóna í konungs garði alt þat er 
ræðismaðr krefr þá til, hvárt sem hann krefr þá til ferða 
eða til annars verknaðar í konungs garði. 

Sonn. Þess vil ek biðja yðr, herra! at eigi virði 
þér þetta mér til bráðskeytis eða þess, at ek vilja stöðva 
ræðu ydra, þóat ek spyrja með nökkurum orðum um 
þessarra manna þjónostu. 

Fair. Meðan vit erum í þessarri ræðu, spyr slíks sem 
þér sýnisk, heldr en þik iðri eptir, ok gangir þú fyrir því 
úviss þess, er þik forvitnar, at vanspurt sé af þinni hendi. 

Sonr. Með því at þessir menn, er nú hafi þér um 
rætt, lifa með starfi ok verknaði í konungs garði, ok lífa 
þar hæveskulausir, svá sem í heraði, hvern snúð sjá þeir 
sinn í því, at vera heldr með konungi en vinna fyrir 
frændum sínum eða feðrum í heraði, eða fara kaupförum 
ok afla sér svá heldr. fjár. . 

Fan. Þar eru mörg tilgöng, at slíkir menn eru með 
konungi heldr en í heruðum eða kaupförum. Þeir eru 
sumir, er fyrir því vilja heldr vera með konungi en í her- 
uðum, þóat þeir vinni þar slík verk eða meiri, at þeir 
eru svá fátækir at fé, at eigi er kaupfarar kostr fyrir fá- 
tæktar sakar, ok eigu þeir þó margar góðar kynkvíslir; en 
ef þeir vinna í heruðum, þá eru þar margir fémeiri, er 
eigi eru meiri at kyni eða varla svá. En ef þeir eigu 
nökkuru at skipta, þá taka hinir auðgu traust af fé sínu, 
ok bægja þeim er félausir eru, svá at þeir megu eigi 
réttu ná Í þeirra viðrskiptum, ok. þykki þeim betra at 
vinna í trausti með konungi en traustlausir í heraði. En 
sumum ganga til vígaferði eða önnur vandræði, ok þurfu 
þeir fyrir vandræða sakar leita sér trausts af konungs afli. 
Þeir eru ok sumir, at þat þykkir skemtan at vera jafnan 
í fjölda; ok þó jafnan mikit traust, hvat sem til handa 
kann at berask. Ok ef þeir koma í herað, þar sem þeir 
þóttu áðr traustlausir vera, þá þykkja þeir síðan vera 
hvers manns jafnmakar fyrir trausts sakar, er, þeir verða 
konungs menn; ok ef þeir verða drepnir í einvígum, þá 
tekr konungr XL marka í þegngildi fyrir þá sem fyrir aðra 
þegna sína, ok mörk gulls umfram í húskarls gjöld, ef 
einnhverr verðr drepinn af hans húskörlum. 

Vit þú ok þat, at margir koma þeir til hirðar or 
heraði, er þar þykki mönnum líul tilkæmd at vera; en 
þat verðr þó iðuliga, at þeir fá mikil metorð af konungi 
sakar þjónostu sinnar, ef þeir kunnu tl at gæta, er heima 
váru lítils virðir í heraði. En þeir sem mikils þóttu virðir 
heima með kotkörlum, bæði fyrir fjár sakar ok frænda ok 
fóstbræðra, þá verða þeir opt eigi meira virðir í hirðum 
með konungi en heima í heraði, eða stundum varla svá; 
ok fá þeir opt minni metorð með konungi, er féríkir koma 
til hans, en hinir er fátækir koma. En þeir er með litl- 
um fjárhlut koma til konungs eða með öllu engan, ok eigu 

ekki annars kost, en hafa slíkt sem konungr vill þá mis- 
kunnat hafa, þá hefr hann svá hátt bæði at ríki ok fjár- 
hlutum, at þeir eru yfir frændum sínum, þar sem þeir 
þóttu áðr eigi vera jafnmakar frænda sinna, en þeir kæmi 
til konungs, ok veldr því annattveggja hvatleikr þeirra í 
orrostum ok góðir siðir í hirð, eða eru hánum tryggvir 
um alla bluti, ok rækja vizku ok ástsemd við hann, ok 
hjálpar hann þeim viðr ok hefr hátt, er hann sér, at við 
hann vilja sanna ástsemd hafa ok með sannri vináttu vilja 
hánum þjóna. Nú valda slíkir hlutir því, at konungr hefr 
opt ok iðuliga þá hátt af sinni miskunn, er fátækir eru 
ok hætta fyrir því margir á at fara til konungs, at þess 
vænta allir, at þeir muni þaðan sæmd ok mikil metorð fá 
ok sæmiliga uppreist. 

Sonr. Nú þykkjumk ek hafa fengit gnóg svör ok 
sönn, svá at mér þykkir úkynhgt, at þessir menn, er nú 
hafit þér um rætt, vili heldr vera konungsmenn en í her- 
uðum, þóat þar verði með jafnþungu starfi eða þyngra en 
með bóndum. Ok vil ek nú þess biðja, at þér sýnit mér 
enn fleiri þær þjónostur, er með konungi eru, svá at mér 
sé ekki þat úkunnigt af þeim, ef svá má vera. 

Fapir. Þat má vel vera, með því at þik forvitnar 
slíkra hluta, þá skal ek sýna þér þat sem ek veit þar af. 
Enn eru þeir húskarlar konungs innan hirðar með konungi, 
er auknefni eigu með húskarla nafni, ok heita þeir. gestir, 
ok fá þeir þat nafn af fjölskyldri sýslu, þvíat þeir gista 
margra manna híbýli, ok þó eigi allra með vináttu, en 
þessir menn eru þó málamenn konungs ok taka hálfan 
hirðmanna mála. En þessi sýsla fylgir þessarra manna 
Þjónostu, at þeir eru skyldir at halda njósnir um alt ríki 
konungs, ok verða varir, ef hann á nökkura úvini í ríki 
sinu; en el úvinir verða funnir, þá skulu gestir fyrirkoma 
þeim, ef þeir megu því á leið koma; ok ef konungr vísar 
gestum at úvinum sínum, ok verða þeir drepnir, er at er 

vísat, þá eigu gestir fyrir starf sitt fjárhluti þeirra, þá er 
þeir flytja þat sinni brott með sér, fyrir utan gull, þat á 
konungr, ok svá alt þat annat, er gestir féngu eigi brott 
haft með sér. Ok hvar sem konungr verðr varr við úvini 
sína, þá er þat skyldarsýsla gesta at liggja á úvinum kon- 5 
ungs, ok hreinsa svá ríki hans. En þeim sinnum sem 
þeir eru innan hirðar staddir með konungi, þá halda þeir 
ok allskyns vörðu yfir konungi, sem hverr annarra borð- 
fastra manna í konungs garði, fyrir utan höfuðvörð, hann 
halda þeir eigi, ok eigi skulu þeir í því húsi yfir borð 10 
stíga til matar eða drykkjar, er konungr sitr eða hirð, 
nema um jól ok páskir, þá skulu þeir. eta ok drekka í 
konungs höll með hirð hans, en eigi þess á millum. En 
ef einnhverr verðr drepinn af þeima mönnum í einvígi, 
þá tekr konungr slíkt eptir þessa menn, bæði í þegngildi 15 
ok svá í húskarls gjöld, sem eptir hina, er fyrr var 
frá sagt. 

Þá eru þeir enn einir húskarlar konungs, er eigi eru 
borðfastir með hánum, ok sjaldan at eins koma til hirðar, 
ok enga hluti þiggja þeir af konungi nema hald ok traust 20 . 
til réttmælis við aðra menn, ok eru þeir þó konungs menn. 
Slíkt tekr ok konungr, húskarls gjöld með þegngildi, eptir 
þessa menn, ef þeir verða drepnir, sem eptir þá sína hús- 
karla, er borðfastir eru með hánum. En þessir menn 
verða hans menn af allskyns íþróttum, sumir bændr, en 25 
sumir kaupmenn, ok sumir leikmenn. En þessa þjónostu 
eru þeir skyldir konungi at veita umfram aðra þegna hans, 
at hvarvetna þar sem konungs sýslumenn koma eptir hans 
boði at flytja konungs mál eða sýslu, ok verða þessir hús- 
karlar fyrir staddir, er nú höfum vér um rætt, þá eru 30 
þeir skyldir til at fylla sýslumanna flokk, ok vinna þeim 
slíkt föruneyti sem þeir eru til færir um öll konungs mál 
en þeim á ok heimholt at vera traust af konungs mönnum 
til allra réttmæla, þar sem þeir eigu málum at skipta; 

svá ok ef þeir verða drepnir, þá eyksk slíku réttr konungs 
á þessum mönnum, sem á þeim er fyrr ræddum vér um. 

Þá eru þeir enn einir húskarlar konungs, er hafa fé 
af konungi í veizlur, sumir tólf aura, en sumir tvær merkr, 
en sumir þrjár merkr ok sumir meira, æ svá sem kon- 
ungr sér afl ok traust af þeim verða. Þessir menn eru 
ekki borðfastir. innan hirðar með konungi, heldr eru þeir 
í heruðum svá sem stjórnarmenn, þvíat þeir eru sumir 
lendra manna synir, en sumir eru svá ríkir bændr, at 
þeir þykkja vera lendra manna ígildi. Þessir konungs 
húskarlar eru slíkt skyldir konungi at þjóna, sem þeir er 
fyrr var um rætt, ok því meira, at þeir eru til meira 
færir, ok þeir hafa ok meiri sæmd af konungi; ok svá 
nökkuru eyksk réttr konungs af þessum mönnum, ef þeim 
verðr misþyrmt, sem fyrr var sagt. Nú allir þessir kon- 
ungsmenn, er vér höfum nú um rætt, ok eigi eru borð- 
fastir með hánum, þá má þó konungr krefja af þeim 
slíkrar þjónostu, sem hánum sýnisk hverr þessarra vera 
til fallinn. Þeir verða sumir krafðir til at stýra langskip- 
um í her úti með konungi, en sumir verða görvir í sendi- 
farar landa á millum til útlenzkra konunga eða annarra 
höfðingja; sumir verða ok sendir landa meðal í kaupfarar 
með fé konungs eða með skipum hans. Nú eru þeir 
skyldir þessarra hluta ok svá allra annarra þeirra sem 
konungs nauðsynjar bera til. 

Nú hefi ek sagt þér frá nökkurum svá konungs þjón- 
ostumönnum, ok mátt þú ætla með þér, hverir þér þykki 
líkastir af þeim, er nú eru upptaldir, at vita allmikit af 
hævesku eða þeim siðum, er í konungs hirð skyldi vera 
at réttu, ok eru þó allir þessir konungsmenn, ok máttu 
af slíku marka, at eigi má hverr maðr vita þegar alla 
konungliga siðu eða tign, er hann sér konung eða hans 
menn, fyrir því at sá maðr skal bæði vera siðnæmr ok 
þó vitr, er hann er eina tólf mánaði í konungs hirð, ok 

væri hann hvern dag innan hirðar með konungi, er hann 
skal þó vera vel siðaðr úhæveskr á tólf mánaða fresti. Nú 
skaltu þat vita til sanns, at þeir eru fleiri með konungi, 
er þar eru mikinn hlut æfi sinnar, ok eigu kost hvern 
dag at:sjá-góða siðu, ok verða þó aldri hvárki vel siðaðir 
né kurteisir. 

Sonr. Ef svá er mál með vexti, at nökkurir siðir 
eru svá tornæmir í konungs hirð, at bæði þarf við næm- 
leik ok langa athygli, þá er þat víst, at: þessir menn, er 
nú hafi þér um rætt, megu eigi vera mjök vísir af, hvat 
hævéska er eða góðir siðir í konungs húsi, þóat þessir 
sé konungsmenn, með því at þeir koma sjaldan at:eins í 
þau konungs herbergi, er helzt munu vera góðir siðir í 
hafðir. En þá eru enn þeir hlutir, er mik forvitnar um 
þessarra manna þjónostu, er nú ræddut þér næstum um: 
hvat snúð sjá þeir menn sér í konungs þjónostu, er bæði 
eigu yfrit fé ok kyn, at: skylda sik til konungs þjónostu 
með húskarls nafni einu saman? hví hafa þeir eigi þær 
nafnbætr at heita hirðmenn eða. elligar véla heima um sína 
kosti sem aðrir. bændr göra? 

Fapir. Þessa þykki mér eigi fróðligast spurt vera af 
þinni hendi: en þó með því at þú þykkisk eigi yfrit fróðr 
um þat vera, þá kalla ek betra spurt en úvíss vera, ok 
þarf fyrir því at andsvara, at spurt er. En þar ganga 
margir hlutir til, sem fyrr var sagt, at menn vilja vera 
konungsmenn heldr en heita kotkarlar at eins at nafni. 
Nú er þetta fyrst til andsvara, at konungrinn á alt ríkit, 
ok svá alt fólkit, er í er ríkinu, ok eru allir þeir menn, 
er í hans ríki eru, skyldir hánum til þjónostu, þegar hans 
nauðsynjar krefja, ok á konungr kost at krefja hvern 
bónda, er hánum sýnisk til vera fallinn, annattveggja í 
sendifarar til útlenzkra höfðingja, ef nökkurir eru til færir 
fyrir mannvits sakir; svá ok ef konungr krefr bændr til 
skipstjórnar í her úti með sér, þá verðr hverr at fara, 

er til verðr nefndr, þóat hann sé eigi handgenginn at 
öðru; en þegn hans. „Ok þóat konungr krefi einnhvern 
klerk eða biskup or ríki sínu í sendifarar til annarra kon- 
unga eða páva, ef svá vill hann, þá verðr sá at fara, er 
kvaddr er, nema þann vili sæta fjándskap af kopahgi ok 
vera rekinn or ríki hans. 

Nú með því at allir menn eru skyldir með konung 
til þjónostu, þeir sem í eru ríki hans, hví mun þá eigi 
hverjum witrum manni þykkja mikill munr undir því vera, 
at hann sé í fullu konungs trausti ok hans vináttu, hvat 
sem til handa kann at berask við aðra menn um viðrskipti, 
ok vera yfirmaðr fóstbræðra: sinna ok stjórna til hlýðni 
við konung sinn, ef þeir vilja eigi áðr hlýðnir vera, heldr 
en heita kotkarl ok vera æ undir annars stjórn, ok þá 
náliga skyldr sem áðr. Ok skalt þú þat víst vita, at eigi 
er þat nafn fyrirlítanda, svá sem svívirðingarnafn, at heita 
húskarlar konungs, heldr er þat mikit sæmdarnafn hverjum 
er þat nafn fær; þvíat bæði lendirmenn ok hirðmenn, ef 
þeir letjask at herförum, ok vilja heldr elska bú í heruð- 
um fyrir nökkurs þungleiks sakir, þá vilja þeir þó eigi 
missa húskarls nafns at heldr fyrir sæmdar sakar. ok trausts. 
Nú með því at þér þykki nökkurs vanspurt eða vansvarat 
um þetta mál, þá megum vit enn auka þessa ræðu, ef 
þér sýnisk. 

Sonr. Þessa máls er náliga yfrit spurt með eptir- 
leitan, en þat er nú svá skýrt fyrir méð góðum ok gnóg- 
um svörum, at mér sýnisk sem eigi megi maðr missa 
konungs trausts, ef hann vill með öruggleik um sitt mál 
búa, með því at allr er fjöldinn mislyndr ok újafngjarn 
hverr við annan, nema þeir einir eigi, er bæði þiggja af 
guði mannvit ok sannsýni, en þat eru einkamenn en eigi 
alþýða. Nú með því at enn er nökkut vanrætt um konungs 
þjónostu eða siðu, þá fýsir mik enn framar yðarrar ræðu til 
þess, at ek mega eigi vera úfróðr um þá hluti, er mik forvitnar. 

Fair. Um þá konungs húskarla er nú at ræða, er 
helzt verða áskynja, hvat góðir siðir eru í konungs föru- 
neyti, ef þeir vilja hug á leggja; en þeir verða þó hvárir- 
tveggja, ok þeir þó færri optast, er fleiri skyldu. En 
þessir konungsmenn, er nú skulum vit um ræða, þá hafa 
þau aukanöfn með húskarla nafni, at þeir heita hirðmenn. 
En þat nafn verðr sumum rétt gelit, en mörgum er þat 
aukanafn. En þeir er þat skipuðu fyrir öndverðu, þá settu 
þat á góðan grundvöll, fyrir því at hirðmaðr þýðisk svá 
sem hirzlumaðr ok gægu, ok skulu þeir er þetta nafn 
vilja með réttu eignask, vera réttir hirdlumenn ok gæzlu- 
menn konungs ok alls konungdómsins. Þeir skulu gæta 
jafngirndar endimarka milli allra manna í ríkinu, þar sem 
þeir verða nær staddir málum manna; þeir skulu ok gæta 
hæveski ok góðrar atferðar ok allra nýtra siða; þvíat þeir 
eru jafnan mæstir konungi um alla hluti, þeir gæta lífs 
konungs ok hans líkams bæði um nætr ok um daga, þeir 
eru ok jafnan með konungi at áti ok at drykkju, á mál- 
stefnum ok öllum góðum samvistum, svá sem nábornir 
frændr. 

Þessir menn eigu með réttu at heita herrar at nafni 
af öllum mönnum þeim, er lægri nöfn bera en þeir bera 
sjálfir; þvíat þeir eru svá sem landstjórnarmenn, ef þeir 
halda þeim siðum, sem byrjar nafni þeirra. Þessir eigu 
at vera valdir af öllum mönnum, eigi at eins af kyngöfgum 
ættum eða fésterkum, heldr eigu þeir sjálfir, er til þess 
nafns verða kosnir, at vera algörvir at öllum hlutum, 
hvárttveggja at kyni, fé ok hjartaprýði ok hæveski, ok þó 
hinir siðsömustu. Þeir eigu ok at gæta allskyns ráðvendi 
umfram aðra menn, svá át þeir kunni á því góða skiln- 
ing, hverir hlutir elskandi eru fyrir sæmdar sakar ok 
góðrar meðferðar, eða hverir hlutir hatandi eru fyrir 
úsæmdar sakar eða skemdar, fyrir því at hvar sem þeir 
koma þá líta allra manna augu til þeirra siða ok meðferðar, 


10 


15 


20 


25 


10 


15 


20 


254. SPEGULUM REGALE 


ok allir hneigja sín eyru til þeirra orða, ok vænta þess 
allir, sem vera ætti, at þeir munu svá miklu framar vera 
en aðrir menn um siðu sína ok meðferðir, sem þeir verða 
meiri návistarmenn konungs at þjónostu eða yfirlæti en 
aðrir menn. Ok ef þessir menn vilja eignask þau nöfn, 
sem þeim eru gefin með húskarla nöfnum, þá verða þeir 
at flýja allan þorparaskap ok alla úhævesku, ok verða 
þeir frá mörgu at halda sik umfram aðra menn, því er 
skammsýnilig girnd mun beiðask; þvíat margir hlutir verða 
hæveskum mönnum tl skemdar bæði í orðum ok í verkum, 
ef þeir gæta eigi vel tungu sinnar ok meðferðar, er þorp- 
urum verðr engi skömm í, þóat hann hafi frammi. 

Svá kann ok optliga til at bera, at hæveskir sendi- 
menn af öðrum löndum komi til konungs fundar ok hans 
hirðar, ok hyggja þar því görr at hans þjónostu ok hæv- 
eski hans ok hans hirðar ok öllum siðum í hans hirð, er 
þeir eru sjálfir hæveskari. Ok ef þeir koma heim aptr 
til síns lands, þá segja þeir slíka siðu ok öll önnur tíðendi, 
sem þeir sá eða heyrðu með þeim konungi, er þá váru 
þeir til sendir. En öll þau tíðendi, er til annarra landa 
koma ok flytjask um höfðingja, ok verða þau með sönnu 
flutt, þá er þat optast, at þau snúask annathvárt til háðs 
ok gabbs eða til sæmdar. Þat kann ok optliga til handa 
at bera, at konungar þurfu sjálfir at finnask, ok tala um 


á skipan ok: setning þá, er vera á landa þeirra á meðal, 


ok verðr þat jafnan hinna beztu manna samfundr, þar sem 
konungar eigu stefnur sínar; þá koma með þeim til stefnu 
höfðingjar þeirra, erkibiskupar, jarlar ok ljóðbiskupar, 
lendirmenn ok hirðmenn eða riddarar, ok verðr þá vand- 
liga at hugt hævesku eða siðum allra þeirra, er þar koma 
saman, hinna ríku fyrst, ok því næst allra annarra, þvíat 
þar. skygnir hverr um annars athæfi. Ok ef funninn verðr 
einnhverr konunganna úhæveskr, eða einnhverr höfðingja 
annarra, þá verðr sá þegar fyrir spotti ok háði, ok svá 

haldinn sem einnhverr þorpári. Ok þóat hirð einshvers 
konungs verði fundin úhævesk eða eigi vel siðug, eða allra 
helzt ef þjónosta hans verðr eigi hæveskliga. eða með 
fögrum siðum framflutt í hans herbergi, þá verðr dæmdr 
úhæveskr. konungr sjálfr, ok kalla svá allir, ef hann væri 
hæveskr sjálfr eða vel siðugr, at þá mundu allir siðask af 
hánum. En svá kann þó til at bera, at hæveskr höfðingi 
hljóti mikla skömm fyrir úhævesks manns sakar ok úsið- 
ugs, ok væri fyrir því mikit undir, at þeir kynni góða 
skilning á öllu, hvárt vel bæri eða illa, er þess gírnask 
at vera nágönglir konungi með fögru nafni ok sæmiligu; 
þvíat sá á eigi mikillar sæmdar ván af konungi siðan, 


er hann verðr hánum at úsæmd, þar sem margir koma: 


sæmdarmenn saman, ok hánum þótti mikit undir at halda 
sinni sæmd; en þat er í öllum stöðum, þvíat konungr á 
hvergi úsæmd at bera; ok hagar þá siðleysa ok úgaum- 
gæfi eigi vel fyrir manni, at hann láti með svívirðing ok 
fjándskap sæmiligt nafn sitt, gott yfirlæti ok fagra þjón- 
ostu, þóat hann haldi lífi sínu eða limum; en verða má 
hann konungi sínum svá mjök at úsæmd, at hánum sé 
heimill hæðiligr dauði fyrir, ok svá mörgum frændum 
hans. Nú eru slíkar greinir bæði á þjónostum ok nöfnum 
í konungs hirð sem nú hefir þú heyrt. En ef þér þykkir 
nökkut vanspurt þar um, þá máttu nú fleira spyrja, ef 
þér sýnisk. 


UM STAFROFTT 


1. Í flestum löndum setja menn á bækr annattveggja 
þann fróðleik, er þar innan lands hefir gjörzt, eðr þann 
annan, er minnisamligastr þykkir, þóat annarstaðar hafi 

heldr gjörzt, eða lög sin setja menn á bækr, hver þjóð 
á sína tungu. En af því at tungurnar eru úlíkar hver 
annarri, þær er or einni ok. hinni sömu tungu hafa 
gengit eða greinzt: þá þarf úlíka stafi í at hafa, en eigi 
hina sömu alla. í öllum, sem eigi rita Grikkir latínustöfum 
girzkuna, ok eigi Latínumenn girzkum stöfum latínu, né 
enn heldr ebreskir menn ebreskuna hvárki girzkum stöf- 
um né latínu, heldr ritar sínum stöfum hver þjóð sína 
tungu. Hverega tungu er maðr skal rita annarrar tungu 
stöfum, þá verðr sumra stafa vant, af því at eigi finst 
þat hljóð í tungunni, sem stafirnir hafa, þeir er af ganga. 
En þó rita enskir menn enskuna latínustöfum öllum, þeim 
er réttræðir verða í enskunni; en þar er þeir vinnast eigi 
til, þá hafa þeir við aðra stafi, svá marga ok þesskonar 
sem þarf, en hina taka þeir or,:er eigi eru réttræðir í 
máli þeirra. Nú eptir þeirra dæmum, alls vér erum 
einnar tungu, þó at greinzt hafi mjök önnur tveggja eða 
nakkvat báðar, til þess at hægra verði at rita ok lesa, 
sem nu tíðist ok á þessu landi, bæði lög ok áttvísi eða 
þýðingar helgar, eða svá þau hin spakligu fræði, er Ari 
Þorgilsson hefir á bækr sett af skynsamligu viti: þá hefi 
ek ok ritat oss Íslendingum stafrof, bæði latínustöfum öll- 
um þeim er mér þótti gegna til várs máls vel, svá at 
réttræðir mætti verða, ok þeim öðrum, er mér þótti í 
þurfa at vera, en or váru teknir þeir, er eigi gegna at- 
kvæðum várrar tungu: or eru teknir samhljóðendr nökk- 
urir or latínustafrofi, en nökkurir í gjörfir; raddarstafir 
eru öngvir or teknir, en í gjörfir mjök margir, þvíat vár 
tunga hefir flesta alla hljóðs eða raddar. 


UM RADDARSTAFI a 


2. Nú af því at samhljóðendr megu ekki mál eða 
atkvæði gjöra einir við sik, eigi svá, at megi nafn hafa 

án raddarstafs, en at raddarstafnum einum ok sérhverjum 
má kveða, sem hann heitir ok at hánum kveðr í hverju 
máli, ok þeir bera svá tign af samhljóðendum, sem al- 
mætti af hálfmætti: þá hefi ek af því fyrri setta þá í staf- 
rofi ok í umræðu hér nú. Við þá hljóðstafi fimm, er áðr 
váru Í latínu stafrofi, a, e, í, o, uw, þar hefi ek við gjörfa 
þessa stafi fjóra, er hér eru ritnir nú: o, e, o, y. g hefir 
lykkju af ái, en hringinn af ói, þvíat hann er af þeirra 
hljóði tveggja saman blandinn, kveðinn minnr opnum munni, 
en á, en meir en ó. g er ritinn með lykkju ás, en með 
öllum vexti es, sem hann er af þeim tveim samfeldr, minnr 
opnum munni, en á, en meir en e. 6, hann er af hljóði 
es ok ós feldr saman, minnr opnum munni kveðinn, en e, 
ok meir en ó, enda ritinn af því með kvisti es ok með ósins 
hring. gy er af röddu ís ok ús görr at einni röddu, kveðinn 
minnr opnum munni, en 7, ok meir en “; ok skal af því hina 
fyrri kvísl af höfuðstafs - úi, sem áðr er þeim í stafrofi skipat. 
Nú má verða at því, at nökkurr svari svá: ek má fullvel lesa 
danska tungu, þóat latinustöfum réttum sé ritað; má ek 
þóat líkindum ráða, hve kveða skal, þóat eigi sé allir 
stafir réttræðir í því, er ek.les; ræki ek eigi, hvárt þú 
ritr og þitt eða o, o eða a, g eða e, y ok u. En ek 
svara svá: eigi er þat rúnanna kostr, þóat þú lesir vel, 
eða ráðir vel at líkindum, þar sem rúnar vísa úskýrt, 
heldr er þat þinn kostir; enda er þá eigi örvænt, at þeygi 
lesa ek vel eða minn maki, ef sá finnst, eða ráða ek vel 
at líkindum, til hvers hins rétta færa skal, ef fleiri vega 
má færa til rétts, en einn veg, þat sem á einn veg er þó 
ritat ok eigi skýrt ákveðit, ok skal geta til, sem þú lézt 
þat vel kunna. En þóat allir mætti nökkut rétt or gjöra, 
þá er þó vís ván, at þeygi vili allir til eins færa, ef máli 
skiptir, allra helzt í lögum. Enda tel ek þik eigi hafa 
vel svarat, er þú lætr eigi þurfa í váru máli þessa níu 

klýf or þessum níu sex greinir hins fjórða tigar, þær er 
sitt mál gjöri hver, ef glögt eru skildar. Nú mun ek 
þessa stafi átta, alls eingi grein er enn á í gjör, á meðal 
hinna sömu tveggja samhljóða setja sitt sinn hvern, en 
sýna ok dæmi gefa, hve sitt mál gjöri hverr þeirra við 
hinna sömu stafa fullting, í hinn sama stað settr hverr 
sem annarr, ok á þann veg svá gefa dæmi of allan 
þenna bækling á meðal hinna líkustu greina, þeirra er á 
stöfunum verða gjörvar: sar, sor, ser, ser, sort, SOT, 
sur, syr: sar veitti maðr mér eitt, sor mög veitta ek 
hánum: ser . ... . ser: goðinn sor einn sórin: sur 
eru augu syr, slík duga betr, en springi yr. 

3. En nú elr hverr þessa stafa níu annan staf undir 
sér, ef hann verðr í nef kveðinn; enda verðr sú grein svá 
skýr, at hon má ok máli skipta, sem ek sýni hér nú 
eptir, ok seti punkt fyrir ofan þá, er í nef eru kveðnir: 
hár sshárssrð; sed, þélsþelj fér,A6r, =1s4s. 1895 
orar, órar, ora, órag þuat, þvat, syna, sýna. 
Har vex á kvikindum, en hár er fiskr; ro er eitt tré or 
seglviðum, en ró er hyrning húss; þel er á hnefa bundn- 
um, en þél er smiðartól; annat er þat, er sauðrinn heitir 
fer, en annat þat, er hann fér lambs; í-sa skýja-deild, 
þá er vér komum í isa; orar eru úræktir órar; spakt 
skyldi hit elzta barn, þvíat hit ellra má ora hit óra; 
þar var þu at, er fjáðr klæðit þvat; þriggja syna austr 
mun ek þér sýna. Nú verðr þetta alt saman raddar“ 
stafanna :*a,,d, 010. 616, 6,,6,, 1, 1) 0, .05.0,165 0 
ú, Yy, } 

4. En þóat ek rita eigi fleiri raddarstafi, en raddir- 
nar fundust í váru máli, átján gjörvar or fimm latínu- 
röddum, þá er þó gott at vita þat, at er grein enn á 
raddarstöfum, bæði þeim er áðr váru í stafrofi, ok þeim 
öðrum, er nú eru í gjörfir; grein sú, er máli skiptir, 
hvárt stafr er langr eða skammur, sem Grikkir rita í öðru 

líkneski langan staf, en í öðru skamman; svá rita þeir e 
skamman: e, en svá langan, sem sjá stafr er: m, þann 
veg o skaman: o, en þann veg langan: Á. Þá grein vil ek 
enn sýna (þvíat hon skiptir máli ok, jafnt sem hinar 


fyrri) ok merkja ena löngu með stryki frá hinum skömm- ! 


um: far, fár, rámr, rámr; ol, ól, vön, vón; seþu, 
séþu, framér, fra mér; ver, vér, véniz, véniz; 
vil, víl, minna, minna; goð, góð, móna, móna; 
Goðroði, goð róði, móndi, móndi; dura, dúra, 
rúnar, rúnar; flytr, flýtr, brýnna, brýnna. Far 
heitir skip, en fár nokkurskonar nauð; rámr er sterkr, 
en rámr hinn hási; .ol heitir drykkr, en ól er band; 
tungan er málinu vön, en at tönnunum er bitsins vón,; 
seþu, hve vel þeir séðu, er fyrir saumförinni réðu; 
mjök eru þeir menn framér, er eigi skammast at taka 
mína konu fra mér; svá er mörg við ver sinn vér, at 
varla of sér hon af hánum nær; véniz eigi góðr maðr 
því, þóat vándr maðr véniz góðum konum; dul vættir 
ok vil, at lina muni erfiði ok víl; huglan mann vil ek 
minna hugðra erinda minna; sú kona göfgar goð, er 
sjálf er góð; món-a mín móna (kveðr barnit) við 
mik gjöra verst hjóna; vel líkaði Goðreði goð réði, 
þat eru góðar árar, sem skáld kvað: 


Rétt kann roði slíta ræsis herr or verri. 


Leka móöndi húsit, ef eigi móndi smiðrinn; ef gestrinn 
kveðr dura, þá skyldi eigi bóndinn dúra; rúnar heita 
geltir, en rúnar málstafir; seþu, hve flotinn flýtr, er 
sækarlinn flytr; stýrimaðr þarf byrinn brýnna, en sá er 
nautunum skal brýnna. 

5. Nú ef nökkur þessa greina sex hins fjórða tgar 
má svá niðr falla, at aldri þurfi í váru máli, þá skjót- 
umst ek yfir, sem vís ván er, eða svá ef fleiri finnast í 


mannsins röddu. En þat er gott at vita, sem fyrr var 
í kyju 

getit, er svá kveðr at hverjum raddarstaf í hverju máli, 
sem hann heitir í stafrofi, nema þá er hann hafnar sínu 
eðli, ok hann má heldr þá samhljóðandi heita, en raddar- 
stafr. Þat verðr, þá er hann er stafaðr við annan raddar- 
staf, sem hér eru nökkur dæmi nú: austr, eárn, eir, 
iúr, eyrir, uín. Nú er eigi örvænt, at svá svari nökk- 
urr mér: þar er orð, at þú ritar þar e, er flestir menn 
rita í, þá er hann verðr fyrir samhljóðanda setir, sem nú 
er skamt frá því, er þú ritaðir eárn, þar sem ek munda 
iárn rita, eða svá í mörgum stöðum öðrum. Þá svara 
ek svá: þú hefir þar rétt fundit, ok þó eigi alls getit, 
þess er þér má ek kynliga þykkja ritat hafa, er þó hafa 
ek fyrir önnkost svá ritat í flestum stöðum. Ef ek gjörða 
annat mál, sem þar væri full þörf ok ærin efni til, er 
kænska væri, of þat, til hverra stafa hver orð hafa eðli, 
eða á hverja lund hverja stafi skyldi saman stafa, þá væri 
sú bók önnur öll, ok miklu meiri, ok má ek af því eigi 
þat mál nú mæla innan í þessu. En þó mun ek nökkur- 
um orðum svara um þetta hit eina orð, er þú skoraðir 
helzt í: fyrir því at þat hljóð, er samhljóðandinn hefir, 
eða sá raddarstafr, er í hans stað er settr, ok stafaðr við 
annan raddarstaf, er eigi auðskilit, þvíat litit verðr ok 
við blandit nær eða gróit við raddarstaf þann, er við er 
stafat. Þá er þess leitanda, hvárt svá finnum vér kveðit 
hit sama orð, at sá raddarstafr sé frá öðrum raddarstaf 
skilinn, ok gjöri sína samstöfun hvárr, er optast er við 
stafaðr svá, at eina samstöfun gjöra báðir. Skáld eru 
höfundar allrar rynni eða málsgreina, sem smiðir gripa 
eða lögmenn laga. En þessa lund kvað einn þeirra, eða 
þessu líkt: 


Höfðu hart of krafðir | (Hildr óx við þat) skildir 
gang, en gamlir sprungu, | gunnþings, eárn-hringar. 


Nú þóat kveðandinn skyldi hann til, at slíta eina samstölu 

í sundr, ok gjöra tvær or, til þess at kveðandi haldist í 
hætti, þá rak hann þó engi nauðr til þess, at skipta stöl- 
unum, ok hafa e fyrir 7, ef heldr ætti 7 at vera en e, þó- 
at mér lítizt eigi at því. En ef nökkurr verðr svá einmáll 
eða hjámáll, at hann mælir á mót svá mörgum mönnum 
skynsömum, sem bæði létust sjálfir kveða þetta orð, áðr 
ek ritaða þat, ok svá heyra aðra menn kveða, sem nú er 
ritat, ok þú lætr é skulu kveða, en eigi e, þóat þat orð 
sé í tvær samstöfur deilt: þá vil ek hafa ástráð Katónis, 
þat er hann réð syni sínum í versum: 


Contra verbosos noli contendere verbis ; 
sermo datur cunctis, animi sapientia pancis. 


Þat er svá at skilja: hirð eigi þú at þræta við málrofs- 
menn: málrof er gefit mörgum, en spekin fám. Nú lýk 
ek hér umræðu raddarstafanna, en ek leita við, ef guð 
lofar, at ræða nökkut um samhljóðendr. 


GRAGAS 
UM PREST 


(KRISTINNA LAGA þáTTR 4) 


„2. Þat er manni rétt at láta læra prestling til kirkju 


sinnar. Hann skal gjöra máldaga við sveininn sjálfan, ef 


hann er XVI vetra; en ef hann er yngri, þá skal hann 
gjöra við lögráþanda hans. Sá máldagi á at haldaz allr, 
er þeir gjöra með sér. Nú gjöra þeir eigi annan mál- 
daga, en (at) maðr tekr prestling tl kirkju sinnar at lög- 
máli; hann skal fá hánum kKkenslu ok fóstr, ok láta svá 
ráða hánum, at þat sé sveininum úvegslaust ok frændum, 

ok svá við gjöra sem hans barn væri. Nú vill sveinn eigi 
nema ok leiðiz hánum bók, þá skal færa hann til ann- 
arra verka ok ráða hánum svá til, at hvártki verði hánum 
við ilt né við örkuml, en halda til sem ríkast at öllu 
annars. Nú vill hann hverfa til námsins, ok skal þar 
hánum þá til halda, unz hann hefir vígslu tekit ok er 
prestr. Sá er hánum fær kenslu ok er sá skyldr at fá 
hánum messuföt ok bækr þær er biskupi sýniz svá, at 
veita megi með fullu allar XIIl-mánaða-tíðir af. Prestr 
skal fara til kirkju þeirrar er hann var vígðr tl, ok 
syngva þar dag hvern löghelgan at meinlausu messu ok 
óttusöng ok aptansöng ok um langaföstu ok jólaföstu 
ok imbrudaga alla. Hann skal lýsa máldaga at lögbergi 
þann er við prestr er gjörr eða í lögréttu. Hánum er 
rétt at verja lýritti inni hafnir hans at lögbergi ef hann 
vill. Ef prestr flær kirkju þá er hann er til lærðr eða 
firriz svá, at hann veitir eigi tíðir at, sem mælt er, ok 
varðar þeim manni skóggangr, er við hánum tekr eða tíðir 
þiggr at hánum eða samvistum er við hann jafnt varðar 
samvisla við hann sem við skógarmann lengr er lýritti er 
varit at lögbergi, ok er þat fimtardóms sök, ok skal sök 
þá lýsa at lögbergi ok heimta hann sem aðra mansmenn. 
Svá skal prestr leysask frá kirkju, at læra annan til í 
stað sinn, þann er biskupi þykki full hlít, þeim biskupi 
er þar á yfirsókn. Ef prestr verðr sjúkr, ok skal sá 
maðr ráða er kirkjunni ræðr, hve lengi hann vill varðveita 
hann. Sá maðr á kost, er kirkju varðveitir, ef hánum 
þykkir sótt hans lengjaz, at færa prest á hendr frændum, 
en ef hánum batnar á lengr, ok er hann lauss þá frá 
kirkjunni. En ef kirkju prestr andaz fra stað þeim er 
hann var tl lærðr, ok átti hann fé eptir, ok skal kirkja 
taka ok sá maðr er hana varðveitir, ILL hundruð VÍ álna 
aura. Ef hann átti meira fé, ok skulu þat taka frændr. 

UM FJÓRÐUNGS DÓMA 
(þrngskapa þáTTr 20) 


Þat er mælt í lögum várum, at vér skulum IV eiga 
fjórðungs dóma; skal goði hverr nefna mann í dóm er 
fornt goðorð hefir ok fult; en þau eru full goðorð ok forn 
er þing váru Il í fjórðungi hverjum, en goðar HI í þingi 
hverju; þá váru þing úslitin. Ef goðorð eru smæra deild, ok 
skulu þeir svá til skipta er hlut hafa af fornum goðorðum, at 
svá sé nefnt sem nú er talit; þá eru fjórðungs dómar 
fullir. Þat er mælt, at dómar skulu í dag vera nefndir 
eða ráðnir. Skal goði hverr nefna sinn þriðjungs-mann í 
dóm, nema hann hafi lögréttu-manna lof til annars. 
Skal karlmann XII vetra gamlan eða ellra nefna í dóm, 
þann er fyrir orði eða eiði kann at ráða, frjalsan mann 
ok heimilis-fastan. Þann mann skal eigi nefna í dóm, er 
sóknar aðili er eða varnar aðili, eða hann hefir sök hand- 
selda eða vörn handselda svá at nú sé búin til þings. 
Þann mann skal eigi í dóm nefna, er eigi hefir mál numit 
í barnæsku á danska tungu, áðr hann hefir verit III vetr 
á Íslandi eða lengr. Ef sá maðr lætr í dóm nefnaz, er 
nú var frá skildr, eða selr hann öðrum manni sökina af 
því at hann vill láta í dóm nefnaz, ok verðr hann útlagr 
um þat HE mörkum ok únýtt mál hans, sóknir eða varnir, 
ef hann átti, nema hann geti þann kvið at hann vissi eigi 
at sakar váru búnar á hönd hánum. Ef goði nefnir þann 
mann í dóm er frá var skiliðr eða nefnir í annan dóm en 


hann hafi hlotit, ok er hann útlagr um þat hvárttveggja : 


IL mörkum ok or goðorði nema hann geti þann kvið at 
hann vissi eigi at hinn hefði sök eða vörn handselda, eða 
hann væri sóknar aðili eða varnar. At lögbergi skal stefna 
goðanum ok kveðja heimilis-búa hans ok á hverr at sækja 
þá sök er vill. Goði skal ganga í hamraskarð ok setja 

niðr þar dómanda sinn, ef hann vil dóm nefna, ok nefna 
sér vátta Il eða fleiri: nefni ek í þat vætti, at ek nefni 
þenna þegn í dóm, — ok nefna hinn á nafn — at dæma 
um sakar þær allar er hér koma í dóm þenna, ok lög 
skylda hann til um at dæma, ok býð ek til sakar-sækjanda 
ok sakar-verjanda at ryðja dóm þenna; ok ann ek hánum 
í setu í dómi, nema lögrengð rétt komi tl; þá fæ ek 
annan réttan í stað hans, ef hann er or numinn at lög- 
um, — ok kveða á í hvern dóm hann nefnir, — ok nefni 
ek lögdóm. Dómar skulu út fara þváttdag ok vera úti til 
ruðningar, ung sól kemr á þingvöll dróttinsdag. 


UM AÐILDIR VÍGSAKA 
(vigsLóni 94) 


Sonr manns er aðili vígsakar XVI vetra gamall eða ellri, 
frjalsborinn ok arfgengr svá hygginn, at hann kunni fyrir ráða. 
Ef eigi er sonr til eða er ærri en svá, þá á faðir þar næst, þá 
á bróðir samfeðri þar næst, þá á bróðir sammæðri þar næst. 
Ef bræðr eru fleiri samfeðra, ok eigu þeir allir jöfnum hönd- 
um þat er þeir á taka. Ef sumir vilja sækja en sumir sæltaz 
á, ok á sá at ráða er sækja vill til-fullra laga. Þat er 
mælt at rétt er, at þeir búi allir mál til ok þarf engi 
þeirra öðrum at selja. En ef þeir vilja allir til fullra laga 
sækja, ok á um hins elzta sök at dæma þeirra er til 
fullra laga vilja sækja. En ef hinn ellri bróðir selr sökina 
öðrum manni, en hinn ærri ferr sjálfr með, ok á um þess 
sök þá at dæma er sjálfr ferr með. Þótt maðr hafi hand- 
selda sök af jafnnánum manni tekna sem sá annarr aðilinn 
er sættaz vill á, ok skal um hans sök þá dæma ef hann 
vill heldr til fullra laga sækja, en aðiljarnir þeir er sjálfir 
fara með, Þessir menn eru til aðildar taldir. Eptir bræðr 
er sonr laungetinn aðili, þá bróðir laungetinn samfeðri, þá 
bróðir laungetinn sammæðri. Ef eigi eru þessir menn til, 

þá á sökina hinn nánasti niðr frjalsborinna ok arfsengra 
ok samlendra. Ef fleiri menn eru jafnnánir, þá skal sá 
ráða, er sækja vill til laga. Eigi ræðr aldr með jafnnán- 
um mönnum nema bræðrum. Vígsök ok svá bætr hverfa 
svá í knérunna sem eríð, þótt einn maðr sé or öðrum, 
en fleiri or öðrum knérunni. Rétt er at sonr sæki vígsök 
XII vetra gamall ok ærri en XII vetra, ef aðili lofar, en 
eigi þarf hann at taka þá sök af öðrum. 


UM DÁNARFÉ 
(arra þaTTr 125) 


Ef maðr andaz erlendis, þá á sá maðr at taka þat 
fé, er skylztr er þar inum dauða þeirra manna er útfært 
eigi. Hann skal láta virða fé þat til brenns silfrs alt; en 
ef nökkut er úvirt, þá er svá sem alt sé úvirt. Ef erfingi 
er þar, þá þarf hann eigi at láta virða, ef hann á allan 
arfinn. Hann skulu virða íslenzkir menn fimm; en ef eigi 
náir þeim, þá er þó rétt at húsfastir menn sé til þar 
tveir, en þeir skulu virða við bók fé þat; en ef þeir gera 
eigi, þá skal hann beiða þá at vinna eiðinn. Enda verðr 
þá þó rétt virðing þeirra, ef berr tólftar-kviðr, at þeir 
virði svá sem þá mundi þeir, ef þeir virði við bók, enda 
beiddi hann þá at lögum; en hann skal eiga finna meira 
af fé því en kaupaleg ok líksöng ok blæju ok kistu. Þat 
er (mælt), ef maðr tekr dánarfé austr, þá á hann at gefa 
mútu tl fjártökunnar, ef hann náir eigi ella, ok gefa sem 
hann má minsta. Hann skal alt féit láta virða þat er hann 
náir. Hann skal vega láta gull ok brent silfr ok þat fé 
alt er at vættum skal kaupa. En hverskis kyns vara er 
sú er, er menn kaupa álnum, þá skulu þeir menn mæla er 
réttar álnar hafa ok svá vega þat er skal ok sjá at þat sé 
rétt vegit. Hann er skyldr at sýna þeim fé þat alt er 
hann náir. Hann skal þar láta virða fé þat alt er mest 

er saman, þá er hann tekr. Hann skal hvergi færa þat 
fé á brott or þeim garði áðr alt er virt. Hann skal vitni 
nefna at því, álengr er lokit er févirðingunni, at hann 
tekr við fé því er hann lét þar virða ok leggr sína ábyrgð 
á. Nú náir hann eigi þar öllu fénu senn at láta virða, 
þá skal hann þar láta fé þat virða sem hann tekr, ok fara 
svá at virðingu sem áðr var tínt. Ef fé er á skipi eða at 
skipi, þá skal hann fé þat láta virða at bryggju-sporðum, 
ok fara svá at virðingu þar sem annars staðar. Ef féit 
er í búlka, þá er hinn andaz, ok erat hann skyldr at 
ábyrgjaz þat fé, hann skal ok eigi hafa vöxtuna ef hann 
lætr eigi virða féit. En þá er þó rétt virðing þeirra ef 
þeim er þat fé jafnkunt er í búlkanum er sem þeir sæi. 
Ef hann á skip á hlunni þá er hann andaz, ok erat hinn 
skyldr at ábyrgjaz áðr fram er dregit skiplengd. Eigi skal 
meira kaupa í skipi, áðr virt er féit, en kostr er at selja. 
Hann skal kjósa með vitni, hvárt hann vill ábyrgjaz féit 
eða vill hann eigi. En þvíat eins á hann vöxtu á fénu, 
ef hann ábyrgiz; enda skal hann þá gjalda hálfu færi aura 
brenda hér, en hann tæki. En ef hann kýss hvártki um, 
þá skal hann ábyrgjaz féit ok hafa ekki af vöxtunum. Þat 
er ok, at sá einn maðr skal arf taka út hér af danskri 
tungu eptir sinn frænda, er hann er réltr arftökumaðr 
hins andaða; enda liggr féit sér hér aldrigi. 

Ef várr landi andaz austr, þá skal féit taka næsta 
bræðri eða nánari, en féit liggr sér jólanátt hina þriðju. 
Sýknir menn ok þeir menn er landvært eigu út hér, skulu 
taka dánarfé til úthafnar, en eigi aðrir. Ef maðr er 
lengr á brott héðan en HL vetr, þá skulu þeir menn varð- 
veita féit hans, er taka ætti, ef hann væri andaðr, þótt 
hann hefði áðr lengri máldaga á gerva. Ef maðr andaz 
á Saxlandi eða sunnar, at þat fé skal eigi láta virða áðr 
þat kemr til Danmarkar; en ef þar er hætt fé hans eða 
fjörvi, þá skal í Noregi. Ef maðr andaz á Englandi eða 

í eyjum vestr eða í Dyflinni, at þat fé skal eigi virða áðr 
hann kemr þar er úhætt sé fé hans ok fjörvi. Nú kemr 
hann í Noreg með féit ok er annarr maðr þar skyldri, 
þá skal hann láta út ganga féit at lögum; hann skal hafa 
ávöxtinn allan þann er orðinn er þangat til, hvargi er 
hann tók. Ef maðr ferr út af Danmörk eða af öðrum 
löndum en or Noregi með dánarfé ok treystiz hann eigi 
at láta virða féit, þá skal hann heimta til skipverja, þá er 
hann vill, þegar þeir eru í haf komnir, ok segja þeim hve 
mikit fé þat er ok nefna vitni at því, at hann tekr fé þat 
til ábyrgðar ok eignaz, hann þá vöxtu á fénu slíka sem 
hann tæki í Noregi at lögum, ef hann fær þann kvið, at 
hann mundi virða láta fé þat ef hann kæmi til Noregs, 
ok vissi hann þat, at hann mundi ná út at hafa fyrir 
Noregsmanna sökum. Ef menn gjöra félag með sér hér 
á landi ok fara á brott ok andaz annarr, ok skalat hann 
skilja félagit, áðr hann hittir erfingjan; hann skal neyta af 
fénu öllu saman sem mælt er. Eigi skal maðr austr selja 
arfván sína né þann arf er hánum hefir hér tæmz, er 
hann hefir eigi sjálfr til komit, en haldaz eigu þar önnur 
kaup öll sem hér, um þau fé öll er hann á hér eptir, ok 
svá þau er út hingat koma. Ef maðr tekr fé á Græn- 
landi, ok skal hann láta virða féit jafnt sem austr, ok 
fara utan á því skipi er fyrst ferr. Slík sókn er þar til 
hin sama ef hann gerr eigi utan fara, sem þá at austr 
tekit sé féit ok svá vörn. Ef þeir gera félag með sér 
erlendis, þá skal hann kost eiga at skilja félagit, ef hann 
vill, ok láta virða féit, ok hafa slíka kostu á sem hann 
væri frændi hins dauða, en laust skal hann láta þegar et 
nánari maðr kemr til. Nú andaz annattveggja hjóna er- 
lendis, þá skal þat þeirra hafa fé út, er eptir lifir, ok 
láta fyrir engum manni laust, nema fyrir erffngja. Nú 
andaz þau bæði austr ok koma til þeir menn af hvárra- 
tveggju hendi er rétt komnir eru til úthafnar- fjárins, þá 

skulu þeir svá skipta með sér, sem hvárt þeirra hafði átt 
fé við annat, ef þeir vitu þat. Ef þeir vitu eigi hvern 
hlut hvárt þeirra hefir átt í fé við annat, þá skulu konu 
frændr hafa þriðjung, en hinir tvá hluti. Nú koma fleiri 
menn jafnnánir til, þá skal skipta með þeim at jafnaði í 
knérunna alla þeim er lög vinna til þar. Nú hvar þess 
er maðr náir sá eigi út at hafa féit, er til er kominn, af 
þeim er út hefir, enda vinni hann lög til austr, þá á hann 
heimting hér at þeim, er út hafði, til svá mikils fjár sem 
hann væri til kominn ef hann hefði út haft, enda væri at 
lögum tekit austr féit. En erfingjar eigu þann hluta, sem 
þeir eru til komnir at heimta at þeim, er út hafði féit. 
Hann skal fara út hit næsta sumar, en þá er hann kemr 
út, ef hann vill utan fara hit sama sumar, þá skal hann 
orð gera erfingjum ok gjalda þeim þá þegar, er þeir koma 
til, ok gjalda hálfu færi aura brenda hér, en hann tók 
austr, ef hann hefir svá at virðingu látit fara ok at fjár- 
tekju sem nú var talit. En ef eigi er svá at farit, þá er 
svá sem úvirt sé. Hann skal þá gjalda mörk sex álna 
aura fyrir eyri hvern hér ef hann vill. Fé þat skal gjalda 
hér út í brendu silfri eða í léreptum nýjum eða í vaxi 
eða í vöru íslenzkri eða í búfé, ok gjalda at því lagi alt, 
sem þar gengr er af hendi skal reiða. Nú ferr hann eigi 
tvívegis, þá skal gjalda hit næsta vár því er kann kemr út 
at heimili sínu, at gjalda hinn Y. dag viku, þá er VIL vikur 
eru af sumri. Nú leysir hann eigi fé þat af hendi sér, sem 
mælt er, þá á erfingi kost at stefna um um svá mikit fé 
sem hann ræðr á at kveða, ok hann getr gögn til at hinn 
hafi tekit ok kveðja til tólftar kviðar, hve mikit fé hann tók, 
þann goða er sá er í þingi með, er sóttr er. Þess á hann 
ok kost at stefna annarri stefnu um vöxtu svá mikla, sem 
hann get“ gögn til, at á þat fé hefði gengit út hingat, ok 
er rétt at kveðja til, hvarz hann vill heimilis búa hins 
IX. eða XII. kviðar hve miklir vextir sé á því fé. 

UM ÞURFAMANNA TÍUND 
(Um TÍUNDARGJALD 256) 


Hreppsmenn þeir er eru til teknir, skulu skipta hvers 
manns tíund í fjóra staði, nema minni fé en eyris tíund; 
enda er þó rétt at hon hverfi í einn stað. Fjórðung einn 
tíundar skal gefa þurfamönnum innan hrepps þeim er til 
úmaga-bjargar þurfu at hafa á þeim misserum, ok skipta 
með þeim, gefa þeim meiri er þörf. Eigi á tíund or hrepp 
at gela, nema samkvámu-menn verði á þat sáttir, ok 
þykki utanhreppsmönnum meiri þörf. Þat fé er gefa skal 
þurfamönnum, þat skal vera í vaðmálum eða í vararfeldum 
eða í ullu eða í gærum eða í mat eða í kvikfé öllu nema 
í hrossum. Þat skal goldit vera ok fram komit þeim 
mönnum er við skulu taka fyrir Marteins messu; ef þá er 
eigi framkomit, ok verðr þat tíundarhald, ok verðr sá 
sekr um þat VI mörkum er gjalda skal. Þurfamaðr sá er 
til handa er skipt, hann er aðili at sök þeirri bæði sækj- 
andi ok seljandi. Sá er annarr aðili er til sóknar er 
tekinn í hreppinum, ok tíund skipti til handa hánum. 
Sök þeirri skal stefna at lögheimili þess er sóttr er, ok 
kveðja til búa fimm á þingi, þá er næstir búa stefnustöð- 
um. Þeim manni er rétt at stefna heima at sín, er tíund 
skipti til handa þurfamanni fimta dag viku er IV vikur 
eru af sumri, ef eigi er áðr fram komit. Rétt er, at 
hann taki þann dag við vaðmálum tl handa þurfamanni, 
ef hinn vill þá hafa goldit. Era hann þá skyldr at taka 
við í öðru fé, nema hann vili. Ef eigi kemr þann dag 
fram, ok skal sá maðr er til sóknar er tekinn ganga út 
í tún at sín, eða sá maðr er hann selr sök, ok nefna 
válta at því, at hann er búinn at taka við tíund þeirri er 
hinn skyldi gjalda ok nefna hann ok kveða á, hve mikit 
féit er, ok hann sér engi þann er gjaldi haldi upp fyrir 
hann; hann skal nefna vátta í annat sinn. At því vætti 

skal hann kveða at stefni hánum ok nefna hann, um þat 
at hann heldr tíund fyrir hánum, ok nefna þurfamanninn, 
ok tel ek hann sekjan um þat VI mörkum, ok gjalda 
fjórðunginn tvennum gjöldum svá sem Þbúar virða, þann 
hluta er úgoldinn er, ef sumr er goldinn, stefni ek til 
gjalda ok til útgöngu um fé þat, ok kveða á hvar hann 
stefnir til þings, ok stefna lögstefnu, hann skal kveðja til 
búa V. á þingi þaðan frá er hann stefndi. 


GULAÞINGS LÖG 


HIN ELDRI 


LEYSINGS LÖG 


Þat er nú því næst, at maðr kaupir mansmann at 
manni öðrum, kaupa saman laga kaupi ok lýritar, sá skal 
halda ábyrgð á er seldi um ny hit næsta ok niðar, at 
hann drekki eigi kýr ok við starfa ok við stinga ok við 
fársóttum öllum ok við því at hann beri sjálfr hland sitt 
ok skit af klæðum ok ábyrgjask við leynanda löstum öllum 
mánað hinn fyrsta. Nú ef sá löstr er einahverr á, þá 
skal þat kaup á fyrsta mánaði aptr færa með váttum. En 
ef þræll á launbarn, þá skal sá veita vörð barni er þræl 
seldi. En ef þræll á orku, þá hafi hann þat til barn- 
fulgu. En ef þræll gengr í ljósi í hvílu konu sinnar, þá 
skal sá veita vörð því barni er hon gengr þá með, er þá 
kaupir, en hinn öllum þeim er fyrr váru. Nú er þat ok 
leynanda löstr, ef ambátt er með barni, ok vissi sá eigi 
er keypti, þá skal sá halda ábyrgð á er barn á með henni, 
er hon á sæng ferr, ef henni verðr þat at lemd eða at 
bana, til hon má bera fötur tvær vatns frá brunni, þá 
skal hann fara með barni, ok láta móður fylgja þingat 


GULAþiNGs Lög 271 


sem sá er, er hánum feldi, ok bjóða hánum ambátt ok 
færa barn fæðr á hendr. Ljá skal hann ambáttar, ef hinn 
þarf at segja faðerni á hendr manni, þá hefir hann barn 
þat á lögum sér fært af hendi ok hafa við þat vátta. 
Bæta skal hverr maðr rétti fyrir þræl sinn sem fyri sjálfan 
sik, ef hann liggr með konu. Erfingi skal rétt taka á 
konu hverri, nema hon eigi sér bóanda. Sá skal faðir 
at barni, er móðir segir at faðir sé. Nu segir hon faðerni 
þræli á hönd, þá skal dróttni hans heimstefna ok leiða 
heimstefnu vitni sitt; þar skal hann festa lýritar-eið fyrir 
svein sinn, ellar taki hann við barni. En ef hann vill 
hvártki gjöra, þá leggi barn þar ok feli hánum ábyrgð á 
hendi. Svá skal Írjalsrar konu barn af hendi færa sem 
ambáttar. Nú segir ambátt faðerni frjölsum manni á hendr, 
þá skal hánum heimstefna til kröfu ok til viðrtóku úmaga; 
þingat skal sá fara í þann eindaga er hann hafði hánum 
heimstefnt, ok leiða heimstefnu vitni sitt, en hon segja 
faðerni á hendr hánum, Þann mann skal hon þá krefja 
réttar síns, er hon sagði sögu á hönd ok viðrtóku úmaga; 
þvíat engi skal barn bera á götur út, at bjóða þar 
manni. Nú er vel, ef hann kveðr já við, þá er þat barn 
hans þýborit; en ef hann kveðr nei við ok kvezk ekki í 
eiga ok vill hvárki festa rétt né við barni taka, þá skal 
þar niðr leggja, þvíat nei hans er ekki, nema hann bjóði 
lyritar-eið ok festi þar þegar, þá skal sækjandi hafa barn 
brott með sér; en eiðar þeir skulu standa X víkur sværra 
daga. Lyritar-eiðr skal fyrir legorð hvert, nema maðr sé 
vendr konu þeirri er hann vinnr údaðaverk á þá er settar- 
eiðr. Nú ef hann sverr þann eið, þá sverr hann barn 
þat af hendi sér, þá er þat í engum ábyrgðum við hann 
né við frændr hans. Nú líkist barn þat hánum ok sér 
hann þát at hann hefir missvarit þann eið, þá skal hann 
fara í fjölda manna, ok segja at þat er barn hans ok 
bæta við Krist, at hann hefir missvarit; þá er þat barn 

hans þýborit. Nú hefir hann eið festan ok vill eigi vinna, 
þá skal hann gjalda hinum sex álna eyris fyrir mánað 
hvern, meðan hinn fæðir úmaga hans. Nú skal þat eið- 
fall sótt vera sem hvert annarra á fyrstum XII mánuðum, 
ellar er sá eiðr sem unninn sé at lögmáli váru. Nú ef 
hinn kallar eigi til barns síns, er eið lét falla, á fyrstum 
XII mánuðum, þá skal hinn fæða sér upp þræl eða am- 
bátt fyri því at engi várr skal ala öðrum þræl kálfseldi. 
Nú vill hann ganga til, síðan vaxít er, ok kenna sér, þá 
skal hann leysa út með verði svá miklu sem valinkunnir 
menn meta, at verðr sé sá maðr orkulauss. Nú gengr 
maðr í gegn barni sínu ok berr til kirkju fyrr, en þat 
hafi TIL nætr hinar helgu, ok gefr því frelsi, þá er þat 
jafnréttis-maðr við föður sínn, ok fæðir upp í kyni sínu. 
Svá má frændi hans at sömu gefa hánum frelsi af hendi 
hans ok fæðir upp í kyni sínu; þá er sá jafnréttis-maðr 
við föður sinn. 


UM ÆTTLEIÐING 


Nú má maðr bæta ráð sunar síns ef hann vill, ok 
leiða hann í ætt, ef sá játir er arfi er næstr. Nú ef hann 
á sunu þá er móðir er mundi keypt, þóat einn sé fulltíða 
ef sá játir, þá játir hann fyri alla þá er í úmegð eru, ok 
svá fyrir alla þá er úalnir eru. Sá skal óðli játa er óðal 
á með þeim. Þá skal hann gera þriggja salda öl horskra 
mæla, ok höggva við oxa þritíðung, ok flá af fit af fremra 
fæti hægra megin, ok gera af skó ok setja við skapker. 
Sá skal fyrst í skó stíga er mann leiðir í æt, en þá hinn 
sjálfr er í ætt er leiddr, en þá hinn er arfi játti, en þá 
hinn er óðlum játti, en þá þeir frændr. Engi má gefa 
arf undan öðrum, velakaup skal at vettugi hafa. Engi 
skal öðrum arfvik veita. Nú skal stíga faðir í skó, ef 
hann leiðir sun sinn í ætt, ok sunr hans sá er fulltíða er. 

Nú er þat ættleiðing at fullu. Nú er sunr eigi til, þá skal 
sá stíga í skó er hánum játir arfi. En þá skal sá stiga í 
skó er hánum játir óðli. Nú skal hann svá mæla, at: ek 
leiði þenna mann til fjár þess er ek gef hánum, ok til 
gjalds ok til gjafar, ok til sess ok til sætis, ok til bóta 
ok til bauga, ok til alls réttar svá sem móðir hans væri 
mundi keypt. Nú má leiða bróðir (systur) ok systir bróður 
í ætt við sik ok föður-bróðir bróður-sun. Nú skal svá 
leiða hornung ok hrísung í ætt við sik sem sun þýborinn. 
Svá megu fleiri frændr í ætt leiða ok til arfs gera sem nú 
hefi ek talt, ef sá játir er arfi er næstr. Þann mann má 
ok leiða í ætt, ef faðir gefr frelsi fyrr en hann hafi nætr 
XV hinar helgu, þá skulu þeir allir játa er í erfðum eru 
við hann. Nú skal hann þat hafa alt er hann er til leiddr, 
meðan þeir lifa er í skó stigu við hann; þá skal hann 
taka, síðan þeir eru dauðir, bæði arf ok óðal. Nú skal 
maðr lýsa ættleiðing sinni á hverjum XX vetrum til hann 
tekr arf; þá skal arfr bera hánum vitni um aldr ok um 
æfi síðan. 


UM VITNISBURÐ 


Eptir vitnum ok gögnum skal hvert mál dæma. Svá 
er ef einn berr vitni með manni sem engi beri, en tveir 
sem tíu, ef maðr uggir eigi andvitni á móti. Nú eru þau 
vitni er eigi skulu andvitni á móti koma, þat er heim- 
stefnu vitni ok þingstefnu vitni ok kváðu vitni ok nauð- 
synja vitni ok forsagnar vitni ok þau vitni er menn bera 
um deild manna at öldrhúsi. En ef maðr krefr mann 
fjár, þá má hann svá kröfu verja, at kveðast þá skuld 
goldit hafa, ok nefnir vátta sína þá er við þat váru. Nú ef 
váttar eru innan fylkis, þá skal skapa þeim leiðarlengð til. 
En ef váttar eru utan fylkis, þá skal gera þeim lagastefnu 
at þeir komi þar ok beri slíkt vitni sem þeir við váru. 
Nú bera þeir svá vitni, at þeir við þat váru er hann lauk 

skuld þeirri allri sér af hendi, þá hefir hann kröfu rétt 
varða, þat heitir ályktarvitni, þar skal ok ekki andvitni á 
móti koma. En ef þeir koma eigi, þá er hann sekr á 
kröfu þeirri.  Nefgildismenn eða bauggildismenn eða ná- 
mágar megu eigi bera vitni með manni, nema þeir sé báð- 
um jafnskyldir. 

Taka megu tveir við eins vitni, ef sá er frumváttr 
er við var, þá verðr þat vitni at fullu svá sem þeir hafi 
allir við verit. 


UM ANDVITNI 


Nú færa menn andvitni á móti, þá skulu þeir auka 
einum vátt, þá eru þeir skrökváttar er fyrri báru. En ef 
þeir bera allir jafnmargir, þá eru þeir skrökváttar er 
eftri báru, ok bera aldri vitni ok slíkt mál síðan, ok 
bæta IL mörkum konungi hverr þeirra. 


EF MAÐR GEFR ÞRÆLI FRELSI 


Nú leiðr maðr þræl sinn til kirkju eða á kistu setr 
ok gefr frelsi. Nú ef hann gefr skattalaust ok skulda, þá 
þarf sá eigi at gera frelsis-öl sitt, né engi sá maðr er 
frjals fellr á jörð, þá skal hann ráða kaupum sínum ok 
kvánföngum, þó skal hann vera í þyrmslum við skap- 
dróttin sinn svá sem hinn er verð reiðir. Nú gefr maðr 
þræli sínum þeim frelsi er verð reiðir eða ambáttu; frjals 
er hverr er frelsi er gefit, ef sá gefr er gefa á. Nú ferr 
þræll frjals manns förum XX vetr eða XX vetrum lengr, 
ok illir engi maðr farar hans, né kaup hans né kvánföng 
hvárt sem hann ferr utanfylkis eða innanfylkis, þá er hann 
frjals, ef hann vill frjals kallask. Sá maðr, er konungr 
gelr frelsi, hann skal eigi gera frelsis-öl sitt ok sá annarr 
er fyrr er frelsi gefit, en hann hafi III nætr hinar helgu. 

ok fæddr upp síðan skuldlauss. Nú reiðir þræll eða 
ambátt verðaura sína, þá skal þau til kirkju færa ok 
leggja bók á höfuð þeim ok gefa frelsi. Nú skal hann þar 
vinna XII mánuðr fyri skapdróttni sínum. En ef hánum 
er svá frelsi gefit, at eptir stendr hálft verð hans eða 
meira, þá þóat hann sæki þat með höggum er eptir stendr, 
þar á ekki konungr á. 


UM FRELSIS GJÖF 


Nú vill leysingi ráða kaupum sínum ok kvánföngunum, 
þá skal hann gera frelsis-öl sitt, þriggja salda öl hit 
minzta, ok bjóða skapdróttni hans til með váttum, ok 
bjóða eigi sökunautum hans til ok sessa hánum í öndvegi 
ok leggja VI aura í skálir, hinn fyrsta aptan ok bjóða 
hánum leysings-aura. Nú ef hann tekr við, þá er vel. 
En ef hann gefr upp, þá er sem goldit sé. En ef hann 
vill eigi til fara, þá skal hann leiða váttu sína, at hann 
bauð hánum þingat, ok láta liggja tómt öndvegi hans, ok 
leggja VI aura í skálir, ok bjóða í sæti hans hinn fyrsta 
aptan; þat heita leysings-aurar. En ef hann hefir nökk- 
urum manni um boðit við at taka, þá er vel. En ef 
engi maðr tekr við, þá hirði hann til morgins, ok bjóði 
enn at matmáli. En ef þá tekr engi maðr við, þá hafi 
hann ok hirði úl sá heimtir er hafa skal; þá er frelsis-öl 


gjört af fullu. 


UM KVÁNFANG LEYSINGJA 


Nú fær leysingi konu ættborna sá er gjört hefir frelsis- 
öl sitt ok skiljask þau kvik, þá skulu börn öll með henni 
hverfa; en ef hon verðr fyrr dauð, þá skulu börn öll 
hverfa til fóður síns aptr, ok eta fé hans meðan þat er 


til, en þá er þat er alt etit, þá skulu börn öll aptr hverfa 

í hit betra kyn, en hann undir skapdróttin sinn. Nú fær 
leysingi konu ættborna sá er eigi hefir gjört frelsis-öl sitt,- 
hverr sem skilnaðr þeirra verðr, þá hverfa öll börn með 
henni. Nú fær leysingi leysingju, ok er gjört frelsis-öl 
hennar, en eigi hans, þá koma börn til hvárskis arfs; en 
ef hans frelsis-öl er gjört, en hennar eigi, ok játlir þó 
skapdróttinn hennar ván undan sér, þá koma börn til 
beggja arfs. Nú fær leysingi leysingju ok er annars skap- 
dróttins já til, en annars eigi, sá er eigi játir, ef þar er 
auðæfum at skipta, þá má hann sik til telja, en ef vand- 
ræði eru, þá má hann sik frá telja göröllu. Nú fær leys- 
ingi leysingju ok er gjört frelsis-öl beggja þeirra, þá 
gegna börn beggja arfi; en ef þau verða at þrotum, þá 
eru þat grafgangs-menn; skal grafa gröf í kirkjugarði ok 
setja þau þar í ok láta þar deyja; taki skapdróttinn þat 
or, er lengst lifir ok fæði þat síðan. Nú fær leysingi 
leysingju ok er hvárskis þeirra fresis-öl gjört, nú ala þau 
börn saman, þá eru þau jafnréttismenn við föður sinn; 
þau skulu þá vinna fyrir karli ok kerlingu. En ef eitt- 
hvert vill í braut fara, þá skal þat leggja í stað sinn 
merkr II. 


UM ÞRÆL OK AMBÁTT 


Nú frelsask þau þræll ok ambátt, ok búa bæði saman, 
þá æxla þau hánum tvá bluti fjár en henni þriðjung; sá 
mundr skal henni uppi halda er hann gaf til hennar, 
hvárt sem var minni eða meiri, þá er þau váru ánauðig. 


UM ARF Il BRÆÐRA ÁNAUÐGRA 


Nú eru bræðr tveir fæddir upp ánauðgir at eins 
manns, ok eru þeir bæði bræðr ok fóstbræðr ok leysask 
þeir undan dróttni sínum ok firrask eigi fóstr, eigu 

saman verk ok orka, þá kemr hvárttveggja þeirra til 
annars arfs, börn þeirra koma eigi til, nema þeir geri 
frelsis-öl sitt. 


UM ÞYRMSLIR LEYSINGJA VIÐ SKAPDRÓTTIN 


Nú skal leysingi hafa þyrmslir við skapdróttin sinn. 
Eigi skal hann í févélum né í fjörvélum við hann vera, 
né í dómum ígegn hánum, nema hann eigi sitt mál at 
verja sjálfs, þá skal hann jafnt fyrir hánum verja sem 
fyrir öðrum mönnum ok eigi jafnask orðum við hann ok 
hverfa eigi odd né egg á móti hánum ok fylla eigi fjánd- 
flokk hans ok bera eigi vitni á hönd hánum ok ganga eigi 
á hönd ofríkis manni, nema leyfi hans sé til, ok setja 
eigi dóm annarra á móti hánum. En ef hann gjörir einn- 
hvern hlut þeirra, þá skal hann fara aptr í sess hinn sama 
er hann var fyrr ok leysask þaðan verðaurum; fé sínu 
hefir hann ok fyrirgjört. Tveir skulu þeir feðgar þyrmask 
við hina tvá. Ef sunr hans gerir einnhvern hlut þessarra, 
þá sekkiz hann við skapdróttin sinn verðaurum slíkum 
sem faðir hans galt. Vitni þau skal leysingi ábyrgjask XX 
vetr, at hann hefir frelsis-öl sitt gjört. En ef engi illir 
gerð hans á XX vetrum, þá skal þó gjört vera at úgjört 
sé, ef hann vill þat segja. Kaupa má leysingi arf börnum 
sínum, ef þeir verða sáttir á, þá er þat jafnfult sem hann 
hafði skirt far sitt. En ef þrot sækir þau ok er keypt, þá 
skulu börn þeirra vinna fyrir þeim meðan þau lifa ok 
ganga skuldlaust í braut; en ef þau vilja eigi þat, gjaldi 
fóstrlaun þat þeirra er í braut vill fara. 


EF LEYSINGI FERR OR FYLKI UTAN LEYFIS 
SKAPDRÓTTINS 
Nú ferr leysingi or fylki utan ráð dróttins síns ok 
aflar sér þar fjár eða kaupa, þá skal skapdróttinn fara 

eptir með vátta. Ef hann vill aptr fara, þá er vel; en 
ef hann vill eigi aptr fara, þá leiði hann vitni á hönd 
hánum, at hann er leysingi hans, ok færi hann aptr 
hvárt sem hann vill lausan eða bundinn, ok setja hann í 
sess hinn sama þar sem hann var fyrr. 


EF ÞRÆLL HLEYPZ 


Nú hleypr þræll manns ok tekr maðr hann innan 
fylkis ok ufan fjórðungs, þá skal hann hafa eyri. En ef 
hann tekr hann utan fylkis ok innan laga várra, þá skal 
hann hafa IH aura. Nú ef hann tekr hann innanlands 
ok utan laga várra, þá á sá hálfa mörk er hann tekr; ef 
hann hefir hann í, höptum heim, þá á hann undingja 
lausn en ellar eigi. 


UM ÁBYRGÐ SVEINS MANNS 


Nú leigir maðr þræl manns, hann skal hann ábyrgjask 
at hann vísi hánum eigi á ár úfærar eða á ísa úfæra né 
til bjarnar liða eða í björg úfær eða á sæ ufæran eða á 
annat forað. Nú ef hann þá fyrirfersk þar á ok váru eigi 
hans sveinar þar eða hans verkmenn aðrir, þá skal hann 
gjalda hinum svein sinn er átti, hann skal færa hann 
heim at missera-mótum. En ef hann sendir hann heim 
ok lætr hann fara einnsaman, þá ef hann hleypr í braut 
ok kemr eigi heim til handa dróttni sínum, þá skal hann 
gjalda hánum svein sinn. Nú skal engi maðr flytja svein 
manns frá dróttni, nema sér vili ábyrgja, skal hverr maðr 
heim flytja at úsekkju til handa dróttni. Heimild skal 
hverr maðr taka af dróttni verkasveins sins, ellar ábyrgjaz 
hann at öllu. Nú leggr hann sjúkan eða sáran, þá skal 
hann þar liggja VIL nætr, en síðan skal hann færa hinum 
er á. En ef sá er af landi farinn, þá skal færa fjárhalds- 

manni hans. En ef hann vill lengr láta hann þar liggja, 
þá skal leigufall í vera slíkt sem til telst, en ekki hefir 
hann matar þess er hann neytir meðan hann liggr. En ef 
hann hleypr í braut frá þeim er hefir, þá skal hann gera 
boð þeim er á, ellar skal hann leiga, þóat hann hafi eigi. 


UM VERKMENN 


Nú keypir maðr verk at frjölsum manni, þá skal hann 
þat alt halda sem þeir verða á sáttir. En ef bóandi vill 
eigi halda máli við leigumann sinn ok vísar hánum or 
vist, þá skal hann krefja með vátta tvá vistar, ok bjóða 
verk sín slík sem þeir urðu á sáttir. Nú ef bóandi vill 
þat eigi, þá er hann sekr at XIl aurum, en hinn hafa 
kaup sitt ok matar verð þat er úneytt er. Nú ef leigu- 
maðr vill eigi halda máli við bóanda, þá skal hann krefja 
hann verka slíkra sem hann handsalaði hánum ok bjóða 
hánum vist með váttum, en ef hann vill eigi, þá er hann 
sekr aurum XII. En þá á bóandi slíkt at heimta at hán- 
um sem hann skyldi reiða hánum, en matar hefir hann 
ekki, þvíat hann hafnar sjálfr. En ef hann tekr manns- 
verk á hönd sér ok getr eigi unnit, þá skulu menn meta 
hvert leigufall hánum skal í því vera. Nú leggst leigumaðr 
sjúkr eða sárr, ef hann liggr V nætr, þá skal ekki leigufall 
á því vera, en ef hann liggr lengr, þá skulu menn meta 
verka tjón ok mat þann er hann neytir, ellar færi á hendr 
erfingja. Nú festir maðr úmaga í vist, þat skal ok halda. 
En ef hann vísar hánum or vist ok gengr hann húsa á 
milli, þá skal hann gjalda merkr Ill ok varðveita hánum, 
sem mælt var. Svá skal hverr gjalda er ganga lætr sinn 
úmaga húsa á milli, sem ek hefi nú talt. 


UM SKULDARMANN 


Á þingi skal skuldarmann taka at bjóðask frændum; 
fyrst sá er næstr er nánastr er, ef hann vill hafa, eða sá 

ellar er hann vill helzt selja. Engi má konu svá taka í 
skuld, nema hafi frænda ráð við. Leysings börn má taka í 
fjölda hverjum er vill. Halda skal slíkt alt sem menn verða 
á sáttir ok váttar vitu. Eigi skal hann með höggum ráða 
hánum til verka, nema hann megi eigi fá af hánum skuld 
sína, en síðan er hann réttlauss við hann ok hans konu 
ok mann hans alt, ok svá hvert þeirra við annat. En ef 
aðrir menn ljósta hann, þá á hann slíkan rétt á hánum 
sem á brytja sínum; sjálfr á hann þat er auk er slíks 
réttar sem hann á burð til, en jafndýrr skal hann þá at 
rétti sem hann væri skuldlauss. En ef skuldarkona leggst 
með þræli, þá á ármaðr ekki á henni fyrr en hon hafi 
goldit hina skuld. Nú ef maðr selr skuldarmann mansali, 
nema hann hlaupi or skuld, þá er hann sekr XL marka, 
ok svá hverr er frjalsan mann selr. En ef lendr maðr 
selr, þá skal hann hálft konungi gjalda, en hálft fylkis- 
mönnum. En ef ármaðr konungs selr, þá skal hann gjalda 
XL marka fylkismönnum. Ættborinn maðr má gefa barn 
sitt í skuld, ef hann gefr á þingi eða at öldrhúsi eða at 
kirkjusókn, þá má hann gefa í þriggja marka skuld ok. 
eigi meiri, þá skal þat halda, skal eigi barnit rjúfa ok 
engi maðr annarra. Nú skal hann neyta skuldarmann. 
sinn sem þræl sinn ok svá færa hann til verka, þá skal 
orku gefa hánum sem þrælum sínum. Nú skal hann þar 
vera ok fá þá aura er hann er fastr. Ef hann vill eigi 
þar hafa verit, þá skal hann eiga umhvarf hálfan mánað. 
innan fylkis at sýsla um skuld þá er hann á at gjalda. 
En ef hann ferr huldu höfði eða or fylki, þá er hann 
þræll ef hinn tekr hann er skuld á at hánum. Engan á 
konungr rétt á skuldarmanni, þar sem sjálfr hann á 
engan rétt á sér. Nú gefsk maðr í skuld frjals ok fulltíða 
ok ættborinn, þá má hann gefask í svá mikla skuld sem. 
hann vill. Nú vill sá aura hafa af skuldarmanni sínum, 
þá er vel ef hann sýslar sjálfr um. En ef hann vill eigi. 

sjálfr um sýsla, þá skal hann bjóða frændum; þá er vel, 
ef þéir vilja hafa keypt ellar skal hann selja hann hvert 
er hann vill innanlands, ok selja at aurum eigi meirum 
en hann var fastr. Engi maðr skal selja frjalsan mann 
mansali, en ef hann verðr at því kunnr ok sannr, þá 
skal hann gjalda XL marka, ok svá hinn er kaupir, ef 
hann veit at hann var frjals. Nú ef skuldarmaðr getr 
börn, þá er vel, ef hann á sjálfr fé til, at fela börn sin af 
hendi sér, en ef hann á eigi sjálfr fé til, þá skal sá fela 
er skuld á at hánum; þá eyksk hánum skuld svá miklu 
sem hann felr börn hans af hendi sér; sýsli þeir báðir 
um stað barni. Nú skal skuld aukaz hánum til hann 
þykkir fulldýrr at verði. En ef hann gerir börn svá mörg, 
þá skulu frændr hans taka við börnum síðan hvegi mörg 
sem eru. Nú fær hann eigi goldit skuld ok eldisk hann 
á hendi þeim manni er á at hánum skuld ok verðr hann 
at úmaga, þá er hann hans úmagi. Hann á ok kost at 
gela hánum skuld meðan hann er verkfærr; þá hverfr hann 
á hendr frændum, þóat hann verði at úmaga. Ef maðr 
selr mann frjalsan á heiðit land, þá skal hann gjalda XL 
marka ok koma hánum aptr ellar gjalda hann gjöldum 
aptr frændum hans. Nú býðr maðr þrjót þeim er skuld á 
at hánum ok vill eigi vinna fyrir hánum, færi hann á þing 
ok bjóði frændum at leysa hann or skuld þeirri. Nú vilja 
frændr eigi leysa hann, þá skal sá er skuld á at hánum 
eiga kost at höggva af hánum hvárt sem hann vill ofan 
eða neðan. Nú kemr frjals maðr í skuld ok er eigi rétt 
tekinn í, þá skal hann fara á þing ok bregða sik or 
skuld; þarf hann engum manni at stefna til. Ef maðr 
tekr svein manns ok rekr á verk fyrir sér, þá ábyrgisk 
hann sveininn, ok gjaldi hinum áfang ef hann heimir, 
nema hann taki hann af hlaupstigi. 

GRIÐAMÁL 


(SAGA AF VÍGA-STYR OK HEIÐARVÍGUM kap. 33) 


„2. Nú heyra þeir gný mikinn, at menn ríða margir til 
árinnar. Var þar kominn Þorgils Arason norðan um land 
frá brúðlaupi sínu, ok Snorri goði með hánum, ok riðu 
saman LXXX manna. Þá mælti Barði: tökum ofan búnað 
várn, ok ríðum í flokkinn, ok aldri meir en einn í senn, 
ok munu þeir ekki í ráða, er myrkt er. Ríðr Barði at 
Snorra goða, ok hefir grímu á höfði sér, ok hjalar við 
hann á vaðinu, ok segir hánum tíðendin. Nú ríða þeir 
af áinni. Þá mælti Snorri: Þorgils, segir hann, hér 
viljum vér æja ok eiga dvöl, ok hjalast við, áðr vér 
skipum oss á gistingar. Þeir Barði ríða hjá flokkinum, 
ok ráða menn ekki í þat. Þorgils ætlar um kveldit á 
Breiðabólstað. Ok er þeir höfðu niðr sezt, þá mælti 
Snorri: þat er mér sagt, Þorgils, segir hann, at eingi 
maðr mæli jafnvel fyrir griðum sem þú, ok önnur lög- 
skil. Litils er um þat vert, segir Þorgils. Nei, segir 
Snorri, mikit mun til haft, er einmæli er um. Þorgils 
segir: eigi er fyrir haft, at ek mæli betr fyrir griðum 
en aðrir menn, ok má þó lögfult vera. Snorri mælti: 
þat vil ek, at þú látir mik heyra. Hann svarar: hver 
þörf er þess? eru hér nökkurir missáttir? Hann kveðst 
aldregi þat vita, en aldregi er því misráðit, ok ger sem 
ek vil, ok skorar fast á. Þorgils segir, at svá skal vera; 
hann tók þá til máls: 

Þat er upphaf griðamála várra, at guð sé við oss 
alla sáttr; vér skulum ok vera menn sáttir vár í millum 
ok samværir, at ölvi ok at áti, á þingi ok á þjóðstefnu, 
at kirkna sókn ok í konungs húsi, ok hvervefna þar er 
manna fundir verða, þá skulum vér svá sáttir, sem aldri 
hafi fjándskapr vár í millum verit. Vér skulum deila 
kníf ok kjötstykki ok alla hluti vár í milli, sem frændr 

en eigi fjándr. Ef sakar gjörast héðan af á milli vár, 
þær skal fé bæta, en eigi flein rjóða, en sá várr, er 
gengr á gervar sættir eða vegr á veittar trygðir, þá skal 
hann svá víða vargrækr ok rekinn, sem menn víðast varga 


reka, kristnir menn kirkjur sækja, heiðnir menn hof 5 


blóta, eldar upp brenna, jörð grær, mögr móður kallar, 
skip skríðr, skildir blíka, sólskin snæ lægir, Fiðr skríðr, 
fura vex, valr flýer várlangan dag, standi hánum beinn 
byrr undir báða vængi, himinn hverfr, heimr er bygðr, 
vindr vex, veitir vatn tl sjóvar, ok karlar korni sá. Hann 
skal firrast kirkjur ok kristna menn, guðs hús ok gyma, 
heim hvern nema helvíti. Tekr hverr várr trygðir við 
annan, fyrir sik ok sinn erfingja, alinn ok úborinn, 
getinn ok úgetinn, nefndan ok únefndan, en hverr veitir 
í mót trygðir ok ævintrygðir, mætar trygðir ok megin- 
trygðir, þær er æ skulu haldast meðan moldir ok menn 
lifa. Nú eru vér sáttir ok sammála, hvar sem vér finn- 
umst á landi eða á legi, skipi eða á skíði, í hafi eða á 
hestbaki: 


árar at miðla ok ausskotu 

þóptu ok þilju, ef þarfar gjörast; 
jafnsáttr hverr við annan, sem sonr við föður, eða faðir 
við son, í samförum öllum. Höfum nú lófatak at trygða- 
málum, ok höldum vel trygðir at vilja Krists ok at vitni 
allra manna, þeirra er nú heyrðu trygðamál; hafi sá guðs 
hylli er heldr trygðir, en sá gremi guðs er rýfr réttar 
trygðir, en hylli sá er heldr; höfum heilir sætzt, en guð 
sé við alla sáttr! 

Ok er Þorgils hafði lokit at mæla fyri griðum, þá 
mælti Snorri: haf þökk fyri, vinr! stórvel er mælt, ok er 
þat sýnt, at sá er á bak gengr er at vísu griðníðingr, ok 
sé hann við staddr. 

PROBEN 
ISLÁNDISCHER UND NORWEGISCHER ORTHOGRAPHIE 


AUS HANDSCHRIFTEN DES XI. BIS XV. JAHRHUNDERTS 


Cod. AM. 237, fol. sæc. XII. Ísl. 


Predigt 


. trú rétta. þa es oss leiþer inn til almennelegrar 
cristne. hurþ fýr durum merker skýnsama menn. þa es 
hraustlega standa at móte villomaonnom. oc býrgia þa fýr 
utan eristne goþs í kenningom sínom . .. 

- „ táorom sýnþa flecca af áond (= önd) várre. oc prýþa 
hana góþom vercom. Oc sva sem ver féoþom (== fæðum) 
oss itarlegre féozlo of háotíþer (= hátíðir). sva scolom ver 
oc feóþa áond óra. háotíþlegre feózlo. þat ero orþ goþs. 
þviat óséomt (= úsæmt) es at likamr féoþesc. oc clæþesc. 
itarlega. en enn iþre (= innri) maþr se oprúþr . . . 

Gislason, Um frump. p. XVII—XVII. 


Cod. reg. Havn. 1812, fol. sæc. XII. Ísl. 


BROT AF FORNU RÍMI 
Ener spocosto menn aíslandi hugþo tal í tueim 
misserom „CCC. daga oc lllla. þat verþa vicor ll ens setta 
tegar. en monoþr „XII. XXX nattar oc dagar III. umbfram. 

þa merkþo þeir at solar gangi at sumar munaþi aftr til 
vars. en þat kunni engi þeim at segia at degi einom vas 
meirr an vicom gegndi oc þat olli. Enmaþr breiþfirþer 
hét þorsteinn surtr. hann vas son hallsteinns þorolvs .S. 
mostrarsceggia. þess er nam þorsness. lond. oc oscar. 
þorsteins .d. ens rauþa. Ann dreoymþi at. hann veri at 
logbergi. þa es þar vas fiolment. ok vaka en. hann hugþi 
alla menn aþra sova. Enn siþan hugþesc hann soyna en. 
alla aþra vacna. E(n) þann draum réþ osyyr. helga .S. 
Suat aller menn myndo þegia meþan hann melti. at 
logbergi. en siþan es hann þagnaþi þa myndo aller roma. 
þat es hann hafþe melt. þacomo menn til þings oc leitaþi 
hann þess at logbergi at et „VIL. huert sumar seyldi auka 
vico oc freista huesso hlyddi. en menn toko. vel under. 
Íslend. sög. Í (1843), tab. 1V. und p. 385; vgl. oben p. 101, kap. IV. 


Cod. Holm. 15, 4? sæc. XIL. Ísl. 
Homilie 

Enoc oc helias — cunna segia. at su es rétt trva 
es nu hafo eristner menn. oc saþr oc eilifr es favgnoþr 
góþra manna meþ guþi. ennda svá oc í avþro lagi ero 
sannar oc eilífar qvalar vándra manna meþ diofli. þa trv vill 
anticristr niþr brióta oc ónýta. oc seger hann þat rét er rangt 
er. en þat rangt er rétt er. snyr hann sva umb eno rétta ollo. 
at hann segisc siálfr guþ vera. sa er enn versti fíandi er. 
oc seger þat himinrikes gavto er helvitis gata er. at lifa 
allt at munoþom. fasta litt. oc gera mart þat er nu er 
cristnom monnom bannat. Nu fyr þi at þeir ganga mest 
a mót hanom enóc oc helias. oc leiþa marga þa aftr guþi 
til handa meþ réttri trv. es anticristr hever aþr villta. þá 
lætr anticristr þa taca báþa oc pína. oc láta þeir þar líf 
sitt. fyrþi (= fyrir því) at deyia verþa aller ór heiminom 
þessom er þa oc scamt at biþa at guþ lystr anticrist meþ 

eldingo. oc verþr hann bráþdáuþr. siá menn til þess at 
hann myni vprisa a enom þriþia dege epter dauþann. 
svasem hann hafþi sagt. en þat frostasc oc verþr ecki ór 
uprisonni hans fyrþi at hann lócsk (= laugsk) avllom 
guþdoms crapti á. oc mátti hann þá eina stund lifa síalfr. 
eþa slícar siónhverfingiar gera sem hann gorer. es guþ 
bannar honom eigi. Forvitnase menn umb siþer hui hann 
risi eigi upp: oc fara at siá líket ec líta brátt at þat vellr 
moþkom (= maðkum) allt. oc odáunan af. oc finna menn 
þa at þat var villa eín allt þat er hann hefer kennt. en 
hín es rét trva oc saynn es þeir enóch oc helias kenndo. 
oc góþer menn havfþo aþr í heims bygþinne. snyse þa 
siþan avll heims bygþ til réttrar trvar. þat er þá liver epter. 


Islend. sög. Í (1843), p. 386; vgl. Rydquist: Sv. Sprák. 
Lagar I, p. XIII XVII 


Cod. AM. 619, 4 sæc. XII. Norv. 
JARTEIGN 


Sva bar at sinn æit (= eitt) í gaorðum aoustr at 
ældr com í cavp bo þann er holm garðr hætir. oc stoð 
æigi til minna geigs en borgen oll myndi upp ganga. Nu 
flyiðu aller menn fælmsfullir til clæres æins oc kennimanz 
þes er stephán var nemdr. hann þionaðe þar inni hælga 
olafs kirkiu oc vildu vist fræista í sva mykilli nauðsyn 
styrcs oc veldis hins hælga olafs konungs oc ræyna sva 
til sannz saogur annarra manna. Degar prestrenn heyrði 
(= heyrði) þæirra vild oc bonar orð. þa gripr hann í fang 
ser licneskiu þes góða lávarrz oc sætr amóte ældinum. 
Siðan  þocaðe hvergi ældren umm fram þat er hann 
var þa comen. oc varð sva borget hinum mesta lut 
borgarennar. 


Ant. Russ. 1, tab. IK. vgl. p. XKIX. (vgl. Ólafs saga 
helga {Ghra 1849} e. 117). 

Cod. AM. 315, fol. sæc. XII. Norv. 
UM FRÆNDBÆTR 


Nu a foður broðer viganda at bæta syni hins dauða 
halfre more. en bræðr hins dauða atta ærtogom (= örtugum). 
En foður bræðr hins dauða .V. ærtogom. oc þrim peningum. 
Sva skal broðor syni hins dauða at somu. oc sva moðor 
faðer. oc dottor sunr. Áller æigu þæir iammicla bot er í 
uppname ero saman. Nu a foður broðer viganda at bæta 
moðor bræðr hins dauða tvæim lutum fimta penings oc 
æyri (= eyri). Sva skal bæta systur syni hins dauða at somu. 
oc bræðronge. oc broðor dottor syni. oc systlingi. Sva skolu 
þæir aller bæta er í uppname ero með foðurbræðr. Nu 
skal foður broðer viganda bæta systrungi hins dauða „TIL. 
peningum oc tvæim ærtogom oc sva skal hværr þæira í 
þvi uppname. Sva skolu þæir bæta systur dottor syni. oc 
bræðrongs barne. oc moðor bræðr moðor hins dauða. 

Norg. gamle Love Í, p. 118. 


Eiðsiva þingslög, fragm. sæ. XIII. in. Norv. 


UM BÚHÖGG 


Dat ero logh. ef maðr hæggr bu firir manne. þo at 
eighi hoggvi meira en eina ku. oc er þa bu hans allt 
hoggvit. þa ero þeir aller ubota menn er hioggo. oc at 
þvi verki varo. En ef hann a tvær kyr gjallde .ILl. merkr 
ef aðra hæggr. en ef baðar hæggr. þat er obota værk. En 
ef maðr a þriu nout. þa er fiar fælengh (= fjár feling) 
a tveim. en ubota værk ef oll hæggr þriu. En ef maðr 
a meira bu en þriu nout. þa liggja „Ill. merkr við þriu 
nout. þ. d. a. (= þrídeili á). En ef maðr hæggr hitt 
fiorða. þa er ubota værk ollum þeim er at varo. oc fylghðu 
til. oc ifra. oc sva aller þeir er reðo. oc at þvi verða 

kunnir oc sanner. þeir heita gorvarghar (= gjörvargar). 
Sa skal flytia dom eptir þeim til þriðiunghs þings. eða 
holvu þinghs. af holvu þingi oc til fylkis þinghs. eða alykta 
þinghs. af fylkis þingi. oc til „III. fylkna þinghs. þa er... 
Norg. gamle Love Il, p. 523. 


Norweg. Urkunde, ausgest. zu Oslo vom König Philipp, 
undat. (1207—1217.) 


Philippus konungr sender ollum Morsdælum þeim er 
j lyðni villia vera við oss q(veðia) G(uðs) oc sina. Vm 
eighn þa oc uttvægh (= útveg) er Jngi. konungr. gaf til 
Hauwðeyiar or bæ þeim er Aspar heita a Follæ ser til 
miskunnar þa er oss. saght at þer haveð genget a meðr 
kappe oc agirnd oc malghat þa eign með rangyndum oc 
unyta sva. fyrir munkum } Hauwðey. Nu hava þeir 
loghuunnitt (== lögvunnit) eighnena sem Simun logh maðr 
hevir laogh um skyrt. Nu ef nokor maðr verðr sua diarfr 
at hann gerer þeim nokot spial virki eða lan bum þeira. 
a gaurðum eða grindum eða a þui er til heivir leghet at 
forno eða nyiu þa skall hann engo fyrir koma nema livi 
eða limum ef ver meghom na honom. Walete. 

Diplomat. Norveg. 1, nr. 3. 


Norweg. Urkunde, ausgest. zu Oslo vom Bischof Nikulas, 
12. Márz 1224. 


Ollum lvandum oc viðr komandum guðs vinum oc 
sinum þæim sem þetta bref sea eða hæyra sender Nikulas 
biscup oc korsbræðr í Oslo queðiu guðs oc sína. Ver 
vilium yðr kunnict gera um eign þa er ver guldum 
Judarðe mote fearlut sínum. halfrar mærkr bol ór Vælli 
í Gravar kirkiu sokn oc annat halfrar mærkr bol or 
Skæphæímum 1 Jolund. En Vddarðr gaf þat mærkr bol 

fram a leið guði oc hinni hælgu mæy Mariu oc sva hinum 
hælga Eðmundi staðenum til upphallz í Howðæy. var þetta 
gort allt með einu skil orðe. scæyt (== skeytt) oc tryght 
af vare hende oc Vddarðar með allum fullmælum gort. 
En sa er þetta ryfr eða rofsmenn til fær þa liggi hanum 
slict við sem molldrofs manne a við at liggia at logum. 
Þetta var gort á Gregores mæsso deghi í biscups garðe 
Anno ab incarnatione .m“. ce.xx.nnn. En þesser varo vættir 
við. Sira. J. Geslengr. Meistare Jon naso. Jon Bataðr. 
Guðleikr prestr. Jon scolameistare. Hughleikr. Asbiorn 
kopr. Hallkæl mærr. Olafr giælldkyri oc fiolde annara 
manna. 2 Diplomat. Norveg. Í, nr. 7. 


Cod. AM. 325, b .4?. sæc. XIII. in .Ísl. ?} 
(ÁGRIP v. Catal. p. 55.) 


oc inávfra of svrna dal til þronndheims. en menn 
hoconar meþ lyþsins fyltingi sotto amot honum oc felldo 
j gaular dali þar sem nu er callat gamla leir af hans nafnni. 

Enn þvi næst a. íx. uetra fresti sittsz þeir bravþr 
hafþo í noreg sott meþ bardaga. þa heldo þeir bravþr er 
eftir uoro. haraldr grafeldr er þeirra uar merkiligastr at 
gamla fallinn meþ gvnhildi moþor sinni aftr iland. oc heldo 
orrosto uiþ hocon afittiom istorþ (== á Fitjum í Storð). hia 
bvscops steinni. þar woro fiorir of einn a mot hoconi. þar 
uar meþ þeim iþvi liþi samaþr er hét ayfindr (= Eyvindr) 
scraygia. hann var cappi michil meiri enn aþrir menn 
oc bito varla iornn (= járn). hann gec sva umb dagenn at 
ecki uetta helt uiþ honum. þviat engi hafþi favng á imoti 
honum hann for sva grenniandi oc emiandi oc ruddi sva 
at hann hio abaþar hendr oc spvrþi hvar hann norþmanna 
konungr uaeri. hvi lavnise hann nu. haltu sva vel fram 
ef þu uil hann hitta quaþ konungr. enn hann austisk at 
meirr uiþ oc hio abaþar hendr meþ mikilli breþri avxi 

svaat í iorþo nam staðar. þa mælti þoralfr enn sterki 
islendzer maþr er þa uar meþ konn(unginum) nitiann uetra 
gamal oc callaþr uar iam sterkr kon(unginum). uiltu herra 
qvað hann at ec ravþomsc imot honum. Nei qvað hann 
mic uil hann hitta skal hann oc þvi mic finna. varp af 
hayvfþi ser dvlhetti er scalda spiller hafþi sett. .. 
Gislason, um frump. p. XXKIX— XL, vgl. Fms X, 382—383. 


Cod. AM. 645, 4? sæc., XIII. in. Ísl. 


„. . alre dyrþ goþa varra oc o somer hann sva ingavfgo 
goþ (vár, at) hann seger at Þorr se non (= eigi) guð 
fvltrue varr oc en sterxle os areþess fvlr (= áss áræðis 
fullr). oc er ner hvarss sem bann es blotenn. En þá 
ósemþ. oc ovirþing veiter hann óþne Órlavsna fvllom oc 
hvarfseme. at sia Clemens callar hann. fiannda oc ohreinan 
annda. En hann qveþr freyío portkono verit hafa. foler 
hann freý. En hroper heimdavll. lastar hann loca meþ 
slogþ sina. oc velar. oc callar hann oc illan. hatar hann 
honi. Bolvar hann bhaldri. Tefr hann tý. Niþer hann 
Niorþ. Jllan seger hann ull. flimter hann frig. En hann 
gor (= geyr) gelion. Sekia domer hann sif. fir ilzco sina 
queþr hann sva at orþe. oc sia lagabriotr Ísler s!l goþ ór oc 
lastar þav mioc oc gremr at:0s (= 0ss). oc engi þeirra asa 
ma hann beýra vel latenn. hvártke þór né oþenn. Ollom 
bindr hann þeim iamnnan seield vp goþom orum. oc callar 
oll ohef með ollo vel hvart heyrþo þer mann slit mela 
fyrr. blóte hann ný þegar í staþ vel hafe bana ella. Nv 
er sa domr várr allra of hann. 
Gislason, um frump. p. LXIV. 


Cod. Upsal. 8, fol. sæc. XHI. in. Norv. 
JARTEIGN 
Alvalldr het maðr krypill æinn er hinn hælgi Olafr 
konongr grædde. Hann somnaðe uti dag æinn. maðr kom 

at hanum gafurlegr oc spurði hvært hann villdi fara. oc 
bað hann fara til Ólafs kirkiu til Lunduna þar mantu hæill 
værða. Nu for hann oc kom fram um siðir til Lunduna 
bryggiu. Hann spurði hvar Olafs kirkia var. þa kom at 
hanum maðr æinn oc mællte at þæir skilldi fara baðer 
saman. Ec man visa þer læiðena til kirkiunnar. Treskiolldrenn 
var har firir durunum oc varð at vælltazt inn ivir. Þui 
næst varð hann hæill. oc sa hværgi þa farunauta sinn. 
Olafs saga helga (Chra 1849) k. 118. 


Cod. AM. 686, 4? sæc. XIII. in. Ísl 
Predigt 


Af þessom iartegnom raskar enge fosto tið drotenns 
dags hallde. huege skylleg er hon vere. ef hana bere 
a annann dag. at domini dagr merker íhallde sino. eilifa 
hotið. þa er aller helger muno hallda meþ almotkom guþe. 
at liþnom ollom vandreþom heims þessa. ihiminrikess dyrþ 
orugger oc Ollalavsser of allar allder. Sva oc sem pascar 
ero helgare en aþrar tiþer. sva er margfallega meirr 
vonndoð tið til pasea hallz. en til annarss hotiþa hallz. þat 
er fyrst iþvi merkelect. at pasca scal eigi hallda fyrr varss. 
en at liþno iamdoge. þvi er at bócmale verþr benedicti- 
dag. fyr þvi at þat er maclect at minning sigrs domini 
þess er hann vá ahofþingia helvites myrcra. íupriso sinne. 
se íþann tið árss hallden er dagr ma meira en nott at 
leingþ. oe sol er meira hlut dggra fvr ovan iorþ en 
unnder iorþo. Aenom nesta manaþe epter iafnndoge scal 
pasca hallda. fyr því at sa monoþr er uphaf arss at ebreisco 
tale. Var ahonom heimr seapaþr iuphafe oc ahonom hofsc 
pasca halld gyþinga aegiptalande. oc áhonom var frameð 
þinng Christi. ocþa com framm vprisa hanss. En þo hover 
at en hesta hotiþ domini. liþi eg af enom ozta manaþe 


arss.  Adrotenns dege scal pasca dagr vera. fyr þvi at hann 

hever margfallda dyrþ umframm of aþra viko daga. Adrotenns 
dege iuphafe heims voro englar scapaþer. er ozter voro 
allrar guþsscepno ieþle sino. Adrotenns nctt lavstesc lyþr 
guþs af egiptalande. ór vellde faraonis meþ leiðslo moysi. 
oc ááron broþra tveggia. ocaenom fimtggonda dege. þaþan 
fra. gaf guþ log moysi afialle því er sína heiter. oc var 
þat enn adrotinnsdege. Jhesus cristr helgaþe domini nott 
meþ upriso sinne. Oc a enom fimtogonnda dege epter 
upriso hanss. var enn helge annde gefen postulum. þat er 
ocsagt at enn helge ande qveme meþ Marie at vera 


adrotenns dege. 
Gislason, um frump. p. Gl — (ll. 


Cod. Upsal. 4—7, fol. sæc. XIII. med., Norv. 
NABOREIS STREINGLEICR 


I Kornbreta lannde var konungr einn. er callaðo 
Naboreis. Naboreis var einn riddare curteis oc vaskr oc 
vapndiarfr. grimr uvinum. goðgiarn vinum. atti mikit riki. 
mioc rica oc auðga foðurleifð. hann fecc ser kono ricrar 
ættar dyrlega oc pruða. friða oc heyveska oc vel vaxna. 
Hon lagðe allan hug a þat at klæðazc vel oc buaz 
snyrtilega. laza klæðe sin oc bva hofuð sit með hverskonar 
kvenna hofuðbunaðe. er hon fann til fegrðar var oe kvenna 
pruðleics. þui at hon var uhofsamlega dramblætis kona. 
Naboreis bonde hennar at hugði siðveniu hennar oc 
mislicaðe honum mioc at hon villde sva ofprvölega bvazc. 
oc reiddiz hann henni oltsamlega oc refsti henni leynilega 
með horðum orðvm. oc ræddi hann iðulega vm metnað 
hennar oc drambvisi. mikillæti. ofpruðleic. oc sagðe at þat 
var ei sacar hans. helldr af þui at hugr hennar stoð a 
oðrum. Hann kvað ser lica -athævi hennar. þo at hon 
være ei sva mikillat ne sva uhofsom í skarti sinu. í lazan 
klæða sinna ok hofuðfallda. oc sva einkennilego drambe er 

hon bar a ser. Nu sem hon villdi engum kosti hafna ne 
af lata tiltekiu (oc) uhofsamlego drambe sinu. þa senndi 
Naboreis bonde hennar eftir morgum þeim monnum er 
villdazter varo. oc er þar komo hinir skylldazto frænndr 
hennar. þa kerðe hann firir þeim þat sem honum islicaðe 
i atævom hennar. oc sende hann henni þa orð með frændom 
hennar. at mioc angraðe hann at hon vill ei af lata 
ofstarki sinu. Ef henni licaðe þa villde hann giarna at 
hon eftir late raðom hans oc af late ofstarki sinu. En nu 
heyrit hverso hon svaraðe bonda sins orðsendingvm. 
Herrar kvað hon. ef bonda minum mislicar oc firirkann at 
ec klæðe mic. oc at ec bymzc virðulega sem siðr er friðra 
oc kurteisra kvenna. þa kann ec engan annan orskurð 
orðzenndinga hans. en þat at þér segit af minni hennde. 
at hann late lengi vaxa skegg oc campa. siðan skere hann 
af hvarttveggia. þa hevir hann vel hefnt sin sem abruðigr 
herra. Ðeir er heyrðu svor frunnar gengv fra henni. oc 
logu mioc at orðvm hennar. oc gerðo ser gaman af svorum 
hennar. oc var þetta mioc viða dreift oc fregit hvervitna. 
Þeir er skola helldo at gera streingleiki gerðo fagran 
strengleicssong vm Naborez. oc kallaðo strengleikinn 


nafns hans. 
Strengleikar (Ghra 1850) p. 81 — 82. 


Norweg. Urkunde, ausgest. von Haukr Erlendsson, 
zu Oslo, 28. Jan. 1302. 


Ollvm monnvm þeim sem þetta bref sia eða heyra 
sendir Havkr Erlenz svn logmaðr í Oslo Q. G. ok sina. 
ek vil yðr kvnnigt gera. at Botilldr kiærði firir mer. at 
hon ok bondi hennar sa er Gvðbrandr het hefði mist „VI. 
avra bols í Geirsstoðvm. þers er Þorgarðr a Havgvm faðir 
hennar gaf henni. eftir þvi sem þeir barv vitni firir mer 
Hallkell ok Þorðr er hia vorv giofinni ok hansalinv hja 

verandi ok Astv er jordina varðe. ok af þvi at þeir barv 
vitni a. logþingi i Oslo Þorðr langr Amyndi a Kleifym 
Hallvardr a Skvtv ryðe. ok skytv sva sinv male til gvds. 
at þeir vorv þa i hia ok heyrðv. at Gvdbrandr heimte 
landskylld af Simvni mage sinvm af fyrr nefndri jorð. ok 
kiærdi at hann hafði rænt hann. en Simyn tok exi sina 
ok líop at Gvðbrandi ok var hann halldin. sagði Simvn at 
hann skyllde fyrr hafa vfagnað af honvm en nockora 
penninga. sva barv ok vitni a logþingi Amyndi ok Þorðr. 
at þar vorv þeir hja ok sa at Asta er Simyn atte ok 
Botilldr logðv þetta mal til logþingis. ok kom Botilldr en 
Asta eigi. ok af þvisa bornv sem yðr er synt. þa sagða ek. 
en logrettv menn dæmðv Botilldi „VI. avra bol i Gerstoðvm. 
vtan þat geti provat með skilrikvm vitnum. at Þorgarðr 
atte minna í jorðinæ. þa var henni sva mikit dæmt sem 
hann atte í ok allar landskylldir þær er af hafa gengit. 
siþan Sinvn tok af þeim jörðina. nv hverr sem þetta ryfr 
þa liggr honvm slíkt við sem þeim er ryfr logmanz orskvrð 
ok þingmanna dóm. ok til sanz vitnisbvrðar gaf ek firir 
þetta bref mitt innsigli er gort var ok dæmt svnnvdag hin 
nesta firir kyndil mersv a „Ill. ari rikis mins herra 
Hakonar konyngs hins koronaða. 


Diplom. Norveg. I, nr. 93. vgl. Annal. f. Nord. 
Oldkynd. og Hist. 1847. p. 214— 215. 


Norweg. Urkunde, ausgest. von Haukr Erlendsson, 
zu Bergen, 14. Octob. 1310. 

Ollvm monnvm þeim sem þetta bref sia eða heyra 
sendir Havkr logmaðr q. g. ok sina. Halvarðr bondi a 
Stafin ok Arni Jorvnnar syn komv firi mik a stefnv í 
konyngsgarði í Biorgvin ok kiærði Arni at Halvarðr hafði 
vloglega tekit af honvm fiski vatn eitt þat er þeir holðv 
nockora stynd vm kiært ok Logrin heitir. en Hallvarðr bar 

þar fram bref var(s) herra konvngsens ok herra Sigvatz a 
Leirholvm ok fleiri dvgande manna þav er her erv með 
læst hver er segia at þeira mal er profat ok dæmt sva 
sem þav bera siolf vitni. vm þa var þat min orskvrðr með 
samþykt herra Vna Petrs svnar ok margra annarra dygande 
manna -fyrst at allr sa domr sem dæmðr var af herra 
Sigvati a Leirholvm ok oðrvm dvgandi monnvm eftir boði 
vars herra konyngsens millim fyr nefndra manna skal allr 
standa eftir þvi sem han er dæmðr ok þar með skal Arni 
lvka Hallvarði fiora manaðar mati í kost þan er Hallvarðr 
hafþi i þersi ferð ok .iíj. manaðar mati í dom rof innan 
þers manaðar er þeir koma heim. nv at sinni ok til sanz 
vitnis byrðar gaf ek ok herra Vni ockor insigli firir þetta 
bref er gort var í Biorgvin vetrar dag en fysta a .xij. ari 
rikis vars virðulex herra H(akonar) Norex konyngs. 
Diplom. Norv. Il, nr. 108. 


Cod. AM. 371, 4? (Hauksbók I.) sæc. XIV. in. 
(Aus LANDNÁMABÓK) 


Ævarr het maðr hinn gamli broðir Bryniolfs kom vt 
i Reyðarfirði ok for vpp vm fiall. honvm gaf Bryniolfr 
Skriðvdal allan firir ofan Gilsá. hann bio a Arnallzstoðvm. 
Asroðr het maðr er feck Asvarar Heriolfsdottvr broðordottvr 
Bryniolfs ok stivfdottvr. henni fylgðv heiman oll lond millim 
Gilsár ok Eyvinðar ár. þav bioggv a Ketils stoðvm. þeirra 
son var Þorvallðr holbarki faðir Þorbergs. föðyr Hafliotz. 
foðvr Þoraz skalar. dottir holbarka var Þorvnn er atti 
Þorbiorn Gravtatlason. onnyr Astriðr moðir Asbiarnar 


loðinhofða, foðyr Þorarins i Seyðarfirði. foðvr Asbiarnar. ; 


foðyr Skolskeggs hins froða ok Ingileifar moðyr Hallz. foðvr 
Finnz logsogvmanz. Rrafnkell het maðr Rafns son. hann 
kom ví sið landnama tiðar. hann var hinn fysta vetr í 

breiðdal en fiall hann aði í Skriðvdal ok sofnaði. þa dreymdi 
hann at maðr kom at honvm ok bað hann vppstanda ok 
fara brott sem skiotaz hann vacknaði ok fór abrott. en er 
hann var skamt komin. þa liop ofan fiall allt ok varð 
yndir golltr ok griðyngr er hann atti. siþan nam hann 
Hrafnkels dal ok bio a Steinroðar stoðvm. hans son var 
Asbiorn faðir Hælga ok Þorir faðir Rafnkels gyða. faðir 
Sveinbiarnar. Fra vNa DANska. Vni en danzki eða hinn 
vborin son Garðaz er fann Island for til Islandz með raði 
Haralds konvngs hins harfagra ok ætlaði at leggia yndir 
sig landit. en siþan hafði konvngr heitið at gera hann jarl 
sinn.  Vni tok land þar sem nv heitir Vnaoss ok hvsaði 
þar. hann nam ser land til eignar fyri svnan Lagarfliot 
allt herað til Vnalækiar. en er landzmenn vissv ætlan hans. 
tokv þeir at yfaz við hann ok villdv eigi selia honvm 
kvikfe eðr vistir ok matti hann eigi þar við halldaz. Vni 
for brott ok kom í Alfta fiorð hinn syðra .. ... 
Isl. sög. Í (1843), tab. I. vgl. p. 244 ff. 


Cod. AM. 544, 40 (Hauksbók Il) sæc. XIV. in. Ísl. 
AF HEIDREKI KONYNGI 


Heiðrekr konvngr for í hernað ok kom við Saxland. 
hann hafði mikin her. konyngr af Saxlandi sendi honvm 
menn oc gerðv þeir frið sin imillim ok let konyngr bioða 
heiðreke til veizlv ok þat þa hann. at þeirri veizlv bað 
Heiðrekr dottor konvngs ok feck hennar með miklv fe ok 
riki ok við þat for Heiðrekr heim í riki sitt. hon beiddiz 
oft at finna foðor sin. hann let þat eftir henne ok for 
með henni Anga(n)tyr stivpsvn hennar. ok eitt sin er 
Heiðrekr kom or hernaði. lá hann við Saxland í einv leyni. 
hann geck vm nott a land vpp oc kom hann í þa skemmv 
er drottni(n)s hans svaf í. ein maðr geck með honvm. 

varðmenn allir svafv. hann sa fagran mann í sæing hia 
konv sinni. hann tok svn sinn Anganty ok hafþi með ser. 
hann skar or lepp (legg Hds) or hari þess manz ok for 
siþan til skips. Vm morgonin lagdi hann í konyngslægi 
ok geck þa allt folk moti honvm ok var honvm þa bvin 5 
veizla. Litlv siþarr let hann þing stefna ok spyrði hvat 
menn vissi til svnar hans. drottning sagði at hann varð 
braðdavðr. hann bað fylgia ser til leiðis hans. drottning 
sagði at þat mvndi avka harma hans. hann kvez ecki þat 
hirða. var þa til leitað ok var þar hvndr sveipaðr í dyki. 10 
Heiðrekr kvað eigi sva sinn vel hafa skipaz. let hann nv 
leiða fram sveininn á þingit ok segir þa allan atbyrð vm 
framferð drottningar. let konvngr þa leiða fram þan mann 
er í hvilvnni hafþi verið. ok var þat þræll einn. Heiðrekr 
sagþi þar skilið við drottningv ok for heim siþan í riki 15 
sitt. Eitt svmar er Heiðrekr var í hernaði kom hann í 
Hvnaland ok heriaði þar. Hvmli magr hans flyði vndan. 
tok Heiðrekr þar herfang mikit ok dottor hans er Sifka 
het ok for hann siþan aftr í riki sitt ok var þeirra svn 
Loðr. sem fyrr var ritað. ok litlv siþarr sendi hann hana 90 
heim. hann tok enn af Finlandi at herfangi konv þa er en 
het Sifka. hon var allra þeirra kvenna friðvzt er menn 


hofðv seð. 
Ant. Russ. 1, tab. IV. vgl. Fas. I, p. 527. 


Cod. AM. 45, fol. (Fríssbók) sæc. XIV. in. Ísl. 
(Anf. von HEIMSKRINGLA) 


Her hefr upp konunga bok eftir savgn ara prestz 
froða oc héfr fyrst vm þriþiynga skipti heimsins. en sið 25 
fra avllvm noregs konungum. 

Kringla heimsins su er mannfolkit byggvir er miog 
vágskorin. ganga stor havf or vt sianom inn í iorðina. 

Er þat kvnnigt at haf gengr af niorva sundom ok allt vt 
til iorsala landz. af hafino gengr langr hafs botn til 
landnorðrs. er heitir svarta haf. sa skilr heims þriðji) vanga, 
heitir fyr austan asia. en fyr vestan kalla svmir evropa. 
enn sumir enea. Enn norðan af svarta hafi gengr sviðioþ 
en mikla eða hin kallda. Sviðioþ hina myklo kalla sumir 
menn eigi minni. enn serkland hit mikla. sumir iafna 
henni við bla land hit mikla. hinn neyrðri hlutr sviðioþar 
liggr obygðr af frosti oc kvlþa. sem hinn syðri lutr 
blalandz er auðr af solar hita. 
Ant. Russ. 1, tab. V. vgl. oben p. 37, 6 ff. 


Cod. reg. Havn. 1005, fol. (Flateyjarbók) sæc. XIV. ex. 
(1387— 1395) Isl. 


HER HEFR GRÆNLENDINGHA þaarr. CAPITULUM 


Þat er nu þessu næst at biarne heriulfsson kom vtan 
af grænlande afund æireks iarls. oc tok iarl við honum 
vel. sagðe biarne fra ferdum sínum er hann hafðe lond 
set. oc þotti monnum hann verit hafa vforuitin er hann 
hafðe ekki at segia af þeim londum oc fek hann af þvi 
nokkut amæli. biarnne gerðizst hirdmadr iarls. oc for vt 
til grenlandz vm svmarit eltir. var nu mikil vmræda vm 
landa læitan. leifr son æireks rauða ór brattahlijd for 
afund biarna heriulfssonar oc keyfte skip at honum oc red 
til haseta sua at þeir voru halfr fiorde tógr manna saman. 
leifr bad sinn fódur cirec. at hann munde enn fyr vera 
fórinne. æirekr talðizst helldr undan. kuetzst þá vera 
hnigin j alldr oc kuetzst minna mega við uose aullu en 
var. leifr quedr hann enn mundu mestri heill styra af 
þeim frendum oc þetta let æirekr ettir Leifi oc ridr 
heiman. þa er þeir eru at þui bunir oc var þa skamt at 
fara til skipsins .... Ant Americ, tab. Í. 


PROBEN ISLÁND. UND NORWEG. ORTHOGRAPHIE 299 


Cod. acad. Havn. Add. 20, fol. sæc. XV. (1400—1450) Ísl. 
(Aus HARÐAR SAGA) 


- 2. Valbrandr het madr er bio a breidabolstad j reykiadal 
inum nyrdra. han uar son ualþiofs hins gamla. hans son 
uar torfi rikr madr oc frægr oc miöc hardudígr. þar ox 
upp sa madr er sigurdr het. gunnhilldr het modir hans. 
han uar skylldr torfua oc uar kalladr torfa fostrí efniligr 
madr var hann oc uel gerr at ser um marga hlu. Signy 
het cona. hun uar systir torfa. hun bio a Signyiar stödum. 
þat er skamt fra breída bolstad hun uar eckia hun uar 
skörungr oc skapstor. grimur het son hennar ær þar ox 
med henni upp. hann uar efniligr madr. þar ox upp med 
henni grimr en litli fostri hennar oc uar gilldr madr firir 
ser. Kolr kiallacs son*þio at sundi j sydra reykia dal. 
Þorualldr het madr er bio at uatzhorni j skoradal ættstor 
madr oc á marga frændr.  Þorgrima het cona. hun uar 
eckia oc bio } huammi j skorra dal hun uar audig oc æigi 
uid alþydu. skap eindridi het son hennar mikill madr 


oc efniligr. 
Isl. sög. Í1 (1847), tab. II. vgl. p. 476—477. 


Cod. Holm. 3, fol. sæc. XV. ex. (1450—1500) Ísl. 
UM ÓSVALD OK HRAFN HANS 


Þa sem sa dagr kom. at hann (Ósvaldr) atte at 
krynazt til konungs oc smyria hann elter veniu med krisma. 
þa efter gudz tilskiekan fanzt hverrgi krismi at smyria 
hann med. Þa mællte Ausvalldus. siait nu goder viner at 
drottenn gud minn birtter nu fyrer ollum. at ek er 
overdogr til sliks. þa þogdu aller. þvi at þeir þóttuzt ecki 
vitha hvat þeir skylldu til giora eda hvat gudz vile mundi 


15 


20 


10 

vera umm þetta. Enn í þessu kom einn hrafn fliugande 
ofan af himnum ok hafde einn budk fullann af krisma er 
sanctte Petr hafde sialfr vigt. þennan budkenn hafde hann 
i nefenu a sier ok var giordr af skiru gulle. En a 
halsenum a hrafnenum var hengt eitt bref ok inn siglat 
med einnum gulliguwn crosse. þessi hrafnn kunne ok at 
thala lathinu ok mællte; Sie hierna krismann þann er þier 
eigit at smyria Ösvalldum med. hann hefur (= hefi) ek 
flutt ofan af himne. Sidan thaka þeir brefit ok lesa. stod 
þar inne eins ok fyr seiger. at sancte Petrus hafde bæde 
vigt krismann ok blezat hann. ok þesri hrafn var efter a 
alltiafnt í pallacio Osvalldz konungs. 
Annal. f. nord. Oldk. og Hist. 1854, p. 26—28. 


ANMERKUNGEN ZU DEN VERSEN 


1. Die í obigen Teæxten vorkommenden Verse sind 
entweder in Fornyrðalag oder Ljóðaháttr oder ín Drótt- 
kvæði oder in Rúnhenda abgefasst: in beiden letsteren sind 
die Halbzeilen durch | getrennt. 

Die Verse (je durch Allitteration, sei es mit oder ohne 
Silbenreim, =u einem metrischen Ganzen verbundene Wort- 
reihen) sind in Fornyrðalag væertaktig (in Ljóðaháttr folgt 
dem viertaktigen ein dreitaktiger), ebenso ín Rúnhenda, sechs- 
taktig in Dróttkvæði; =. B.: 


Í / / Í 
F: 24, 8: Fafnis | hjarta | við funa | steikir 
/ in / / 
Lj: 21, 13—14: Þokk mun | grata | þurrum | tarum 
/ (fg / 
Baldrs | bal | farar 


it / / / 
Rh: 148, 31: Elr Svaru | skæ | Sigtryggr | við hræ 
Di 1AS 5: 
/ Þið} fa þet 
Koma skal ek | vist at | vitja | viggs | doglinga | þriggja 
/ 1 / / I. / 
oder 96, 7: undr | lata þat | ytar | eigi | smatt er | mattit 
Allen Versen gemeinsam ist die Állitteration; =. B.: 
F: 45, 14: vágr | vindlauss | of viða | skyldi 
Lj: 1, 9—10: ranna | þeirra | er ek rept | vita 
míns veit ek | mest | magar 
Rh: 149, 2: konungmanna | kon | hann er Kvarans | son 


Dr:S 164 2215 
oss gékk | mætr á | móti || mótrunnr | í dyn | spjóta 

Eigenthiimlich den in Dróttkvæði gedichteten ist die 
Ássonanz, die halbe in der ersten, die ganze in der sweiten 
Hilfte, =. B.: 

160, 16: alin var rýgr at rógi | runnr olli því gunnar 
160, 25: Hristar hörvi glæstar | haukfrán á mik lauka 

Im Rúnhenda reimen die Schlusssilben der ersten mit 
der <weiten Vershálfte, mánnlich oder weiblich; =. B.: 

149, 3: muna gramr við mik, | venr hann gjöfli sik, 
149, 4: þess man grepp vara | gullhring spara. 

oder: 
104, 22: vil ek eigi goð geyja | grey þikkir mér Freyja 

Strenge Regelmássigkeit in den genannten Bexiehungen 
herrscht eigentlich nur ím Dróttkvæði fobwohl in Bragi's 
Versen (40, 6—9) die halbe Ássonans ín allen vir, die 
ganze im dritten fehlt), um so grössere Freiheit, riðksichtlich 
der Allitteration wie der Zahl der Takte, bei den ín Forn- 
yrðalag gedichteten. Das Ynglingatal des Þjóðólfr or Hvini 
(p- 45 ... 74) íst, wie das Hákonarmál des Sturla Þórð- 
arson, én einem gekirzten, dreitaktigen Fornyrðalag ge- 
dichtet; in beiden finden sich viele viertaktige Verse. 

Erwáhnung verdient noch, dass wie bei den draumavísur 
und draugavísur gewöhnlich (=. B. Njáls saga k. 79, 
Heimskr. IX, k. 83 u. 84, ogl. Svarfdæla saga k. 19 und 
k. 22, Njáls saga k. 126), so auch bei den in Draumr 
Þorsteins (p. 185) vorkommenden die xweite Hálfte des 
letzten Verses der Strophe wiederholt wird; eigenthiimlich 
aber seheint diesen die Fortsetzung oder der Uebergang in 
Prosa xu sein, wenn man nicht, worauf mich H. Guðbr. 
Vigfússon verweist, eine Stelle in Saga Gísla Súrssonar 
(NO. VIII.) p. 15, Z. 19. hæerher siehen will: 

Heyr undr mikit! heyr örlygi 
heyr mál mikit! heyr manns baka, 
eins eðr fleiri! 

2. Die obigen Strophen sind entweder Bruchstiicke 
grösserer Gedichte oder sogenannte Lausavísur. 


Die Strophen auf p. 1 und p. 17,2 sind die 24. und 
12. in Grimnismál, die swei auf p. 24 die 32. und 33. ín 
Fáfnismál, zwei Gedichten aus der sogenannten Sæmundar- 
Edda; die tibrigen auf p. 16, 17,1, 21 und 29 aus ver- 
lorenen dhnlichen Gedichten. — Aus einem Gedichte Bragi des 
Alten die Strophe auf p. 40. — Ynglinga saga - endhált 
ausser den Strophen des Ynglingatal des Þjóðólfr or Hvini, 
das íhre Grundlage bildet, swei aus dem Háleygjatal des 
Eyvindr skáldaspillir, p. 42 u. 53. — Der Anfang der 
sogenannten alten Bjarkamál (vgl. Herders: „Tag bricht 
an! es kráht der Hahn“ ú. s.0.) auf p. ST. — Aus Sig- 
hvats grosser Uppreistar - drápa  fmdet sich eine Reihe 
Strophen p. 90—98; eine Strophe aus einem Gedichte des 
Hofgarda-Refr auf König Olaf p.95—96. — In Gunn- 
laugs saga werden aus dem Gedichte Gunnlaugs auf den 
englischen König Aðalráðr p. 146, aus einem andern des- 
selben Dichters auf den irischen Jarl Sigtrygg p. 148 und 
149 die Kehrzeilen angefiihrt. 


Lausavísur, 207e man die bei einer bestimmten Gelegen- 
heit von den betreffenden Personen aus dem Stegreif gedich- 
teten Strophen nennt, finden sich ím Buche, sámmtlich ín 
Dróttkvæði verfasst und meist durch die einfihrenden Worte: 
þá kvað ... Kkenntlich, vorsugsweise ín Gunnlaugs saga, 
mehrere in Ólafs saga (Hkr): p. 86, 88, 89; æwei ín 
Hallfreðar saga: p. 167 und 168. 


3. Die bei weitem meisten der vorkommenden Strophen 
gehören der skaldischen Poesie an. Sie unterscheidet sich 
von der Einfachheit wie man sie an den Gedichten der so- 
genannten  Sæmundar- Edda kennen lernt, vorzugsweise 
einmal durch die obwohl keineswegs bloss willkirlche oder 
bloss durch den Versbau bedingte Trennung der susammen- 

gehörenden Worte, sodann durch die Umschreibungen. Waáh- 
rend úiber letstere das Glossar Auskunft giebt, sind nach- 
—stehend sámmtliche Strophen, mit wenigen Ausnalmen, ín der 
in Prosa úiblichen Wortfolge mitgetheilt. 


YNGLINGA SAGA 


p- 40:* Gefjon glöð dró frá Gylfa (hinum) djúpröðuls öðla 
(auka Danmarkar!, svá at rauk af renniröknum; 
yxn báru fjögur höfuð ok átta ennitungl, þar 
er (þeir) géngu fyrir (víðri valröf vineyjar?. 

* Sn. Edda AM. I, 32. 1 = Sælund 2 = Sælundi 


p- 42: JÁsa niðr! gat við fjárnviðju? |skattfæri þann 
(er) skjald blæðrð, þá er þau, (skatna vinr* ok 
Skaði, meirr bygðu í Mannheimum. Ok föndr- 
dís sævarbeins? gat við Óðni sonu marga. 
1 = Njörðr 2 = Skaði 3 = Sæming 


p- 45, 1: Feigðar-orð, er at Fjölni kom, varð framgengt 
þar er Fróði bjó: ok {vindlauss vágr! skyldi 
of viða (Svigðis-geira sikling ?. 

1 = mjöðr 2 = Fjölni 


p-45, 2: En (Durnis niðja dagskjarr salvörðuðr! vélti 
Svegði, þá er (hinn stórgeði dulsa-konr? hljóp 
í stein ept dvergi ok (þeirra Sökmímis jötun- 
bygðr salbjartrð gein við fjöfri“. 
1 = dvergr 2 = Svegðir 3 = sleinn 4 = Svegði 


p- 46: En {vitta-vættr“ kom Vanlanda á (Vilja bróður? 
vit3, ok {tröllkund Grímhildr! skyldi of troða 
{liðs ljóna baga? ok fmenglötuðr sá er mara 
kvaldið brann á Skútu beði. 


1=Huld 2 = Óðins 3 = Valhöll 4 = Vanlanda 5= Vanlandi 


p. 


p 

47, 1; Ok (sævar niðr! knátti svelgja (Vísburs vilja 
byrði*, þá er {setrverjendr? öttu fmeinþjóf 
markar? á sinn föður, ok fglóða garmr! beit, 
glymjandi, allvald fí arinkjöli.5 

1 = eldr 2 = Vísburslík = Vísbur 3 = Gisl ok Öndurr 
= eld 5 = í húsi, inni 


„47, 2: Mitt var fyrr, at fsverðberendr! (með) sínum 
dróttni ruðu fold ok (at) landherr bar dreyrug 
vápn á lífsvánan Dómalda, þá (er) Svía kind, 
árgjörn, of sóa skyldi {Jóta dólgi?. 


1 = Svíar 2 = Dómalda 


„48, 1: Ok opt hafða ek of-fregit fróða menn þess, of 
(Yngva hrær, (ok) hvar Dómarr of borinn væri 
á (Hálfs dynjanda bana.? Nú veit ek þat, at 
{Fjölnis niðr3, verkbitinn, brann við Fyri. 
1 = Dómars 2 = eldi 3 == Dómarr 


„48, 2: Kveðk-at ek dul, nema (at) (Glitnis Gná! hefir 
Dyggva hrær at gamni, þvíat (Úlfs ok Narfa 
Jódís! skyldi kjósa konungmann, ok (at) (Loka 
mær“ hefir of-leikinn fYngva-þjóðar-allvald?. 
1 = Hel 2 = Dyggva 


„49: Frá ek, at Dagr frægðar-fúss skyldi of fara (eptir) 
dauða-orði, þá er {valteins spakfrömuðr* kom 
til Vörva, at hefna spörs. Ok vísa-ferð bar á 
austrvega þat orð frá vígi: at (Sleipnis verðar 
slengju þref? skyldi of geta þann gram. 
1 = Dagr 2 = heytjúga 
20 

p::50; Þat tel ek undr, er Skjálfar ráð þóttu (vera) at 
sköpum Agna-hers; þá er {Loga dís!, með 
gullmeni hóf at lopti gæðing hinn, er við Taur 
skyldi temja (Signýjar vers svalan hest?. 

1 = Skjálf 2 = gálga (der am Galgen hangen sollte) 


p. 51: Allrekr féll þar er bróður-vápn urðu Eiríki at 
bana; ok (menn) kváðu, (Dags frændr! of drepaz 
með (hnakkmars höfuðfetlum?. Maðr frá-at 
{Freys afspring! hafa áðr feykja-görvi? í fólk. 

1 = Alrek ok Eirík 2 = hesta-bitlum 3 = hesta-billa 


p. 52: Ok {véstalls vörðr!', hinn er Álfr of vá, varð (at) 
liggja of veginn; er (döglingr?, öfundgjarn, rauð 
dreyrgan mæki á Yngva. Var-a þat bært, at 
Bera skyldi of hvetja fvalsæfendr vígs? þá er 
tveir bræðr of afbryði, úþurfendr, urðust at 
bönum. 

1 = Yngvi 2 = Alfr 3 = Yngva ok Alf 


p. 53: En Guðlaugr tamdi við faustrkonuuga! ofrkapp 
{Sigars grimman jó?, er Yngva synir reiddu 
{menglötuð? við meið. Ok (Vinga-meiðr! ná- 
reiðr drúpir á nesi, þar er deilir víkr. Þar er 
Straumeyjarnes, fjölkynt um fylkis hrær, merkt 
steini. 

1 == Jörundar ok Eiriks 2 = gálga 3 = Guðlaug 4 = gálgi 


p. 54: Jörundr, hinn er endr of dó, varð lífs of lattr 
í Limafirði, þá er hábjóstr (hörva- Sleipnir! 
skyldi of bera {Guðlaugs bana?, ok (Hagbarðs 
höðnu leif? gékk (hersa-valdi? at hálsi. 


1 = gálgi 2 = Jörund 3 = Galgenstrick 4 = Jörundi 

p- 56: Ana-sótt knátti endr of standa Ön at Uppsölum, 
ok fþrálifr! skyldi öðru sinni þiggja jóðs aðal. 
Ok (hann) hverfði at sér (hinn mjóvara hlut 
sveiðuðs mækis?, er Játtunga rjóðr! liggjandi 
drakk (okreins lögðis odd.? (Hárr austrkonungr * 
mátti-at of halda upp (hjarðar mæki?. 


1 =Ön 2 = Hornspilze 


p- 58: Ok (Týs lofsæll áttungr! fló or landi (fyrir) Tunna 
ríki; en |farra trjónu? rauð á Agli jötuns 
eykr?, flæmingr, sá er áðan lengi hafði brúna- 
hörg of-borinn fof austmörk?. En (hefis 
hjörr, skiðlauss?, stóð til hjarta (á) (skilfinga 
niðð. 

1== Egill 2=horm 3==griðungr 4= í Sviþjóðu 5 = Egil 


p. 59: Óttarr, duganligr, féll fyrir Dana vápnum und ara 
greipar; hergammr sparn á Vendli (með) hræg- 
um fæti þann, {viti borinn. Frá ek þau Vötts 
ok Fasta verk verða at sögum (fyrir) sænskri 
þjóð, (ok) at {Fróða eylands jarlar? höfðu of- 
veginn {vígframaðð. 

4 = Óttar 2 = Vöttr ok Fasti 3 = Óttar 


p-61,1: Þat frá ek enn, at vitta-vettr skyldi of viða Aðils 
fjörvi, ok (at) Freys áttungr', dáðgjarn, skyldi 
falla af drasils bógum, ok (at) |bragnings burs 
hjarna ægir? varð of blandinn við aur, ok (at) 
(Ála dólgr' dáðsæll deyja skyldi at Uppsölum. 

1 = Aðils 2 == Aðils blóð 


p- 61, 2: Veit ek Eysteins lifs lokinn enda folginn á Lof- 
undi, (ok) at (menn) kváðu Jótska menn inni 
PA 


308 ANMERKUNGEN ZU DEN VERSEN 


brenna JSikling! með Svíum, ok (at) (hlíðar- 
þangs bit-sótt? rann á (hilmið í {brandnói?, þá 
er {timbrfastr toptar mekkvið, flotna fullr, 
brann of |fylki!. 


1 = Eystein 2 = eldr 3 = Eysteini 4 = húsi 5 = hús 


p. 62: Þat stökk upp, at (Sýslu kind! hefði of sóat 
Yngvari; ok (at) Eistneskr herr vá at |ljós- 
hömum hilmi? (við lagar hjarta?; ok (at) faust- 
marr kveðr Gýmis ljóð? at gamni (fyrir) {sænsk- 
um jöfri *. 

1 = Aðalsyslu fólk 2 = Yngvari 3 = at Steini 1 = die 
Ostsee braust 


p- 64: Önundr varð und Himinfjöllum heptr (með) {Jón- 
akrs-bura harmi!, ok fhrísungs heipt? kom 
{Eistra dólgið at hendi of veg; ok sá (Högna 
hrærs frömuðr* var of horfinn (með) |foldar 
beinum. 
1 = steini, grjóti 2 = skriða 3 = Önundi 4 = Önundr 


p- 69: Ok {reyks rösuðr! trað Ingjald í fjörván á Ræn- 
ingi, þá er (húsþjófr* steig (með) hyrjar leist- 
um Í gögnum |goðkonung?. Ok sá furðr? þótti 
allri þjóðu (vera) sjaldgætastr með Svíum, er 
hann, fyrstr (konunga) vildi sjálfr offara sínu 
fræknu fjörvi. 

= eldr 2 = Ingjald 3 = Ingjaldr 


p. 70: Ok (hofgyldir! svalg við vág hræ Ólafs hins er ar 
viði; ok (Fornjóts glóðfjalgr sonr! leysti görvar 
af (Svía jöfri?. Sá (Lofða kyns áttkonr3 hvarf 
fyrir löngu frá Uppsölum. 

| = eldr 2 = Ólafi 3 = Ólafr 


p: 


p. 


p- 


p- 

71:  Hverr frá þat, at sökmiðlendr skyldu sakna Hálf- 
danar. Ok (hallvarps hlífinauma* tók þjóð- 
konung á Þótni; ok Skæreið í Skíringssal 
drúpir (nú) of fbrynjálfs* beinum. 

1 = elli 2 = Hálfdans j 


72, 1: En Eysteinn fór fyrir ási tl |Byleistis bróður! 
meyjar?. Ok nú liggr freiks hlöðuðr? und 
lagar-beinum? á raðar-broddi, þar er Vöðlu 
straumr, elkaldr, kemr at vági hjá (Gautskum 
jöfri?. 

1 = Lóka 2 = Heljar (Loka systur) 3 = Eysteinn 4 = 
steinum 5 = Eysteini 


72, 2: Ok (Hveðrungs mær! bauð jöfri or heimi til 
Þriðja? þings, þá er Hálfdan, sá er á Holti 
bjó, hafði of notit norna dóms. Ok |sigr- 
hafendr fálu síðan (buðlung? á Borrói. 

1 = Hel 2 = Óðins 3 = Svíar 4 == Hálfdan 


73:  Guðröðr hinn göfugláti, sá er (fyrir) löngu var, 
var beittr (með) lómi ok (heiptrækt höfuð! 
dró at hilmi umráð at ölum |stilli?. Ok hinn 
lómgeði Ásu fárrð bar launsigr af fjöfri*; ok 
{buðlungr? var of stunginn á Stíflusunds fornum 
beði. 


1 = Ása 2 = Guðröði 3 = skósveinn 4 = Guðröðr 


TA, 1: Ok JÞrós þróttar niðkvíslt hafði of þróaz í 
Noregi. Ólafr réð forðum með ofsa víðri grund 
af Vestmari. Unz fótverkr skyldi of-viða |víg- 
miðlung? við foldar þröm. Nú |liggr (gunn- 
djarfr herkonungr?, ausinn (með) haugi, á 
Geirstöðum. 

t = Ynglinga ætt 2 = Ólaf 3 = Ólafr 

p. 74, 2: Þat kenninafn veit ek bazt, svá at konungr eigi 
und blám himni, er Rögnvaldr, reiðarstjóri, 
er of heitinn Heiðum - hárr. 


ÓLAFS SAGA HINS HELGA (HKR) 


p- 84:  Brennum öll lönd þau er vér finnum fyr innan 
Inney; herr tegaz verja herbjörg fyrir gram 
með hjörvi. JÝs angr! skal (vera) kveykt í 
klungri, ef ek má valda; allir Innþrændr (hafi 
köld kol sinna húsa?. 


1 = eldr 2 = sé innbrendir 


p- 86, 1: Búumk við þröng Já barða þingi“! Fregni 
(menn) þat orð: þegns dóttir (skal-a ifa? fregna 
mik úglaðan, þótt svinir sigrunnar segi ván 
{Heðins kvánar?; verum bragningi at trausti 
austr fí Ála eli.' 

1 = í orrostu 2 = skal aldri 3 = orrostu 


p- 86, 2: Rökkr at miklu regni hins harða frandar-garðs!; 
Verdæla-lið vill berjaz við |snjallan vísa?. 
Verjum förvan allvald?, ölum teitan (sveita- 
má, fellum Þrændr í (þundar hreggi?; vér 
eggjumk þess. 


1 = orostu 2 = Ólaf 3 = hrafn 4 = bardaga 


p- 86, 3: Örstiklandi! þryngr at miklu (Ála eli!; skálm- 
öld vex nú; höldar skyldu eigi fálma skelknir. 
Búumk við sókn, er göngum at geirþingi með 
Óleili; en gunnreifr seggr skyli of forðaz 
slækni - orð. 
1 == orroslu 

p- 88: fÞingdjarfr allvaldr'! ek mun enn hvarfa um kné 
þér, unz (náit? öðrum skáldum; nær vættir 
þú þeirra? Þótt veitim frekum hrafni valtafn, 
komumk vér braut eða liggjum þar; þat vizk 
eigi, |vága viggruðr! Í 


1 = Ólafr! 2 = náit ér (náir þú) 


p- 89: Ek mun þora verja (þann arm!, er ek hlýt í 
standa; vér rjóðum rönd af reiði; þat er nekkv- 
eð (ekkju-munr?. {Enn ungi gunnblíðr greppr? 
gengr-at á hæl fyr spjótum, þar er slög ríða; 
menn herða mót at morði. 

1 = þá fylking 2 = munr, glæði fyrir ekkju, konu 
3 = Haraldr 


p- 90, 1: Ek frá Þórð þat sinn herða gört víg geirum 
með Óleifi; sókn þreifsk; þar fóru saman góð 
hjörtu. (Framlundaðr Ögmundar bróðir! vann 
fult, bar hátt fagrla-gylta stöng fyr hjaldr- 
móðum (Hringa - gram?. 


1 = Þórðr 2 = Ringa-ríkis konungi, Ölafi 


p. 90, 2: Ólafr hinn digri {vann felda öld!, fsóknþorinn 
sinjor? gékk fram í brynju sækja öflgan sigr. 
En Svíar þeir er nenna austan með (mildum 
gramð, óðu í bjarta blóðröst: mart segi ek bert. 


1 = feldi menn 2 = Ólafr 3 = Ólafi 


p293: Ólmr (erumk! sá harmr fer? (hilmir3 hafði afl- 
fátt austan; (sá jöfurrð kreisti gulli- vafðan 
meðalkafla. Ek frá at (þegnar? vá hálfu 
fleiri, því féngu þeir gagn; þat tældi hvárungi 
{hvötuð hildar“. 


1 = er mér 2 = at 3 = Ólafr 4 = búandmenn 5.=Ólaf 

p- 94, 1: Fold var at dynja vítt und fótum, þá réð brynj- 
at fólk í bráða böð; þar var friðbann mönnum. 
Mikill stálgustr var á Stikla-stað, þá er fálms- 
ærir“ þustu árliga ofan með bjarta hjálma. 


1 = hermenn 


p- 94, 2: Merki fór fram í miðri fylking þeirra Þrænda; 
snarir funduz þar; búendr iðraz nú þess verks. 


p- 95, 1: Ek frá minn dróttin géngu mest fram næstan 
sínum merkjum; stöng óð fyr gram; þar var 
gnógr styrr fyrir. 


p- 95, 2: (Hykk váru! grimlikt (geirs lof rætundum? (at) líta 
í (hvassar ljóns - sjónir? gunnreifum Óleifi. 
Þrænskir virðar þorðu-at sjá í ormfrán augu 
hánum; {hersa dróttinn? þótti ægiligr. 


1 = hygg ekat þatvar 2 = hermönnum 3 augu 4= Ólafr 


P:05.r0:: (Ólafr) rauð, rönd (með! höndum, dreyrug sverð 
í rekka blóði, þar er gumna-drótt sótti dýran 
þjóðkonung. Ok fgramr?, rækinn at ísarnleiki, 
lét rauð-brúnan hjör finnaz |í reikar-túnum 
Innþrændumð. 


A 


1 = í 2 = Ólafr 3 = í Innþrænda höfðum 


p- 96, 1: FStála regndjarfr rimmu askr* hafði einn {gunnar 
gný? við |tvá röskva þegna?; (Hárs-bál* gall. 
LÁrstrauma dalsteypir“ hjó (draupnis dögg-Freyð 

#  banahöggvi, en (vann annan sáran“; hann 
rauð járn. 
1 = Gizur 2 = orroslu 3 = H menn (95,28) 4 = sverð 
5 = mann (annan) 6 = særði annan 


ANMERKUNGEN ZU DEN VERSEN 313 


mA90,2 Ýtar láta þat eigi smátt undr, er skýlauss röðull 
mátti-at hlýja (skorðu skæ-njörðungum!. Drýg 
furða varð á því dægri, er dagr náði-at fögrum 
lit“. Ek frá austan atburð konungs-orrostu. 


1 = mönnum *(tolale Sonnenfinslerniss vom 31. Aug. 1030) 


p- 96, 3: Mildr gramr! fann sjálfr görst, hvé fjölkunnigra 
Finna meginrammir galdrar fbarg? fullstórum 
Þóri, þá er (húna hyrsendir! laust um herðar 
{Hundi? gulli-búnu sverði, slætt réð sizt at bíta. 


0 burgu? 3 = Þóri hundi (96,22) 


p. 97: ISeims þollr!, er frýr Þóri, dylr saðrar snilli 
hugstórs Hunds; en (ek) veit þat heiman, hverr 
sæi stærri verk? En |gunnranns þvergarða 
slyggs þróttr?, hinn er sótti fram, þorði at 
höggva í gegn (konungmanni %. 


1 = maðr sá 2 = Þórir 3 = Ölafi 


p- 98, 1: Hörð auðn er at (Engla stríði', sízt hermenn 
gjörðu konung (sjúkan lífi?; úmjúk hlíf raufsk 
fyr (gram?. (Fólks fylkir? gékk (á) odda fund, 
þar er herr klauf skjöldu; ör öld brá Ólafs 
fjörvi, en Dagr hélt undan. 

1 = Ólafi 2 = dauðan 3 = Ólaf 4 = Ólafr 


p- 98, 2: Þjóð réð (þengils! dauða; fógnar skers meiðar? 
vitu eigi áðr þann styrk búandmanna né hersa, 
er (sárelds viðir? feldi sóknum slíkan gram 
sem Ólafr þótti; mörg dýr drótt lá í dreyra. 


1 = Ólafs 2 = hermenn 

p. 


p- 


p- 


p. 


p. 


GUNNLAUGS SAGA ORMSTUNGU 


142: Bauð ek {mundangs-sterkum manni! mörk nýja 
gráséna; skaltu góna þat tygjast, ranna-glóspýir ! 
Mantu iðrast allráðs, ef (þú) lætr líða (samlagar 
linns kindar? or yðrum {flóða eyðandað sjóði. 
1 = bónda 2 = mörk 3 = elds, = gulls 


146: Sést allr herr ins örva þengils Englands, sem 
guðs; ætt gunnbráðs grams ok gumna hlýtr 
Aðalráði. 


147: Meðalráð er þér, (málma-galdrs Móði *! at halda 
fyri mér (hoddum?, hafit ér att við prettum 
(oddrjóð 3; máttu vita hit, at ek héta naðrs- 
tunga (sé ek hér feri á því), þat nafn fékkst 
mér ungum af nökkvi. 


1 = Þórormr 2 = fénu 3 = mik 


148: Skal ek víst koma at vitja hjarls döglinga þriggja 
ok jarla tveggja, hefi ek heitit því {hlutvöndum 
viggs!; hverf ek aptr, áðr arfi oddgefnar? 
stefni mér; auðveitir gefr (rauðan ormabeð 
fyrir ermarð. 

1 = konungum ok jörlum 2 = norn, dauði 3 = gullin arm- 
hring 


150: Segit ér, (oddfeimu stafir *! frá jarli þeima; karl 
er sá, hann hefir litnar hár hranna-bárur; 
Eirekr sjálfr, sigrreynir, hefir sénar austr í 
miklu gjálfri (blár? fleiri fyrir (unnar-hestið. 

1 = oddfeima 2 = bláar (bárur) ugl. Olafsen NgD. p. 129. 
3 = skipi sinu 

p- 154: Ræki ek lítt, þó austan-vindr leiki þéttan (leik) 
at fanness-andra!, létt veðr er nú þessa viku; 
sjámsk meir hit orð, at ek eigi verða taliðr 
jafnröskr Hrafni; en (hoddstríðandi ? bíði hæru. 

1 = skipi 2 = hermaðr (Gunnl., ek) 


p- 155:  Mun-at hlýða (háðvörum hyrjar hríðmundaðar 
þundi! at þýðast (hafna-jörð, hörvi drifna?; 
þvíat (vér) leikum (=lékum), er (vér) várum 
yngri, á ýmsum andnesjum því landi lausíkjar 
lyngs, álnar gims?. 

1 = mér, vgl. Egils, Lex.: hriðm. 2 == Helgu 3 = með 
Helgu vgl. Egilss. Lex.: álin 


p- 156: Hugðumsk (at ek væra) höggvinn á armi þér 
(forms ýdöggvar brúðr!! (ok at) beðr þinn væri 
roðinn í mínu blóði; ólstafns hagdreyrins 
njórun, lauka lind!, knátti-at endr binda of 
undir, þat getr lík Hrafni. 

1 = Helga 


p- 157, 1; Eingi allr dagr und fjalla-sal! varð hægr (Gunn- 
laugi) ormstungu, sízt Helga hin fagra fréð 
nafni Hrafns kvánar?; (hinn hvíti hjörþeys- 
höldr, meyjar faðirð, sá lítt við minni tungu, 
{Eir ung? var gefin Gl aura. 


1 himni 2 = varð kván Hrafns 3 == Þorsteinn 4 Helga 


p- 157, 2: Ek á at launa ve(r)st föður þínum, {væn vin- 
gefn!! ok svá móður, |flóðhyrs-fold! nemr flaum 
af skáldi: þvíat (bæði? gjörðu senn und klæð- 
um (borða-bil? svá fagra; hér hafi (mær) (hölds 
ok svarra hagvirki?. 

1 = Helga 2 = Þorsteinn ok Jófriðr = Helgu 
4 = skikkjuna (157, 28)? 

p- 158, 1: Samir-a okkr, fullr brimloga!! at ganga í brigð 
um eina fang-fullu, (frægir fólka ságu'! mjök 
margar slíkar góðar konur eru sunnan fyri haf, 
{mótrunnr!! sannfróðr ýti ek sævar-sóta. 

1 = Hrafn 


p- 158, 2: (Örmdags Eir, hin litfagra', var gefin Hrafni 
til aura; kveða menn þann jafnoka minn 
== mér) né minna; meðan Aðalráðr allra nýztr 
dvaldi austan-farar í stála-gný, því(at) er men- 
reyrir (= menreyri?) minni málgráðr. 

1 = Helga 


p-159, 1: Nú em ek búinn (at) ganga út á fallvangs eyri! 
gert með tegnum hjörvi, guð unni |greppi? 
happs! skal (ek) kljúfa í tvau (lokka-hnakk 
Helgu ljúfsvelgs?, vinn ek (til) loks með ljósum 
mæki haus lausan frá ból. 

1 = Öxarár-hólm 2 = mér 3 == höfuð Hrafns 


p- 159, 2: Veit-at greppr, hvárr greppa hlýtr fagna gagn- 
sælli, hér er bensigðum brugðit, egg er búin 
í leggi; (hon) þorna-spöng ein (bæði) ung 
mær ok ekkja“ man þat, þegns hugrekki, fregna 
at þingi, þóat vit særimst. 
1 = Helga 


p- 160, 1: Rýgr var alin (fira börnum! at rógi, (gunnar 
runnr? olli því, var ek óðgjarn at eiga auðs- 
lág;* nú er síðan lítil þörf at líta til {lands 
svanmærar læsigunnar?, (menn) bauga mér 
svört augu **. 

* Sn. Edda (AM.) 1, p. 410. 
1 = mönnum 2 == maðr 3 = Helgu ** vgl. Egílss. 
Lex.: læsigunnr 


SR 

p- 160, 2: (Haukfrán(n) brúna brámáni hörvi glæstar lauka 
brims Hristar' skein á mik af ljósum himni; 
en sá (gullmens- fríðar hvarma-tungls? geisli 
sýslar síðan óþurft (hringa-Hlínar? ok mína.* 


* Kormaks saga (AM.) p. 14. 
1 = auga Helgu 2 = Helgu augu 3 = Helgu 


p- 163: Gunnlaugr — áðr (hann) næði Hrafni — hlóð (Göndl- 
ar-þeys* hugreifum Óleifi ok Grími með hjör 
þunnum; hann varð bani þriggja hvatra manna, 
(hugmóðr ullr undviggs?, drifinn blóði, réð 
ýta - falli. 


1 = Í bardaga 2 = Gunnlaugr 


p- 164: Hrafn, mætr mótrunnr, hjörva-hrið gjörfandi gékk 
framliga jafnan oss á móti í spjóta-dyn; hér 
varð í morgin um Gunnlaugi mörg málmflaug, 
hergerðandi á hörðu Dinga-nesi. 


p- 165, 1: Vissa ek Hrafn höggva mik (með) (hjaltugguðum 
brynju hrynfiski?, en hvöss egg kom Hrafni í 
leggi; Gunnar(r) klauf núna Gunnlaugs höfuð 
(með) gunnspjóti, þá er hræskæri ari hlaut fen 
hlýr(r)a benja. 


1 = sverði 


p- 165, 2: Sverð (er) roðit, en sverða sverðrögnir mik gerði, 
randgálkn váru reynd í röndum fyrir handan 
ver; hygg ek blóðug blóðgögl í blóði stóðu of 
skör, sárfíkinn sárgammr hlaut en(n) (at) 
þramma á sára. 

p- 166: Lagða ek at armi mér flíns-tróðu andaða mína 
orms armgóða', guð brá ley(f)ðrar lifi; ... þó 
er beiðendum miklu þungara (at) bíða bliks. 

1 = Helgu 


HALLFREÐAR SAGA 


p- 167: Hreggblásnum ási hnauð við hjarta mér ok síðu, 
áfall hefir varla tekit yðr svá at öðru; marr 
hnauð mínum knerri, ek er (= em) látinn 
mjök vátr; úrþægin (= úrþvegin) aldan muná 
eira sínu skaldi (= skáldi).* 

* gl. Fms. III, p. 27 (KI, p. 67). 


p. 168: Fjölerrin sprund hördúks! mun þerra mjök 
hvítri hendi um mjúka brá; fljóð gat fremdar 
æði: ef (meiðar morðvegos? skulu leggja mik 
dauðan út um borð, ek var ungu fljóði áðr at 
súlum *. 

* vgl. Fms. Hl, p. 27 (Kl, p. 67). 
1 = Kolfinna s: Fms. If, ind. 2 = menn 


DRAUMR ÞORSTEINS 


p- 185, 1: Æfinhildr hefir orpit með læfi allskörpu ægis- 
beini fyrir {heinar hurðar herðundum!: Gerðr 
stendr gumnum fyrir gamni með brugðnu sverði. 
Eykvæn Héðins þeyjar vill ei(g) enn með 
ol 


1 = mönnum 


p- 185, 2: Dómspakr ímun (statt: unni der Hds.) guð hinn 
er rakti lög gékk fram at dóms dómi ... das 
Uebrige unverstándlich. 


frmos::= 


ANMERKUNGEN ZU DEN VERSEN 319 


p- 185, 3: Fjörnis flugvörna, hvöss hjálmaguðr, sitr fákund 
yfir höggnum vísa at jálmi meginunda .. .. 
das Uebrige unverstándlich. 


p- 260: Hart of krafðir skildir höfðu gang, Hildr óx 
við þat, en gamlir gunnþings eárnhringar 
sprungu * 

* Hkr. VIT, 19, 1. 

